
Dabar išgyvenu prastoką laiką. Visos knygos man kelia pasibjaurėjimą. 
Nieko neveikiu. Kaip niekad suvokiu, kad esu niekam tikęs. Jaučiu, kad 
nieko nepasieksiu, ir eilutės, kurias rašau, man atrodo vaikiškos, apgai- 
lėtinai juokingos ir netgi, svarbiausia, visiškai nenaudingos. Kaip iš to 
išsikapstyti? Turiu vieną išeitį - veidmainiauti. Valandų valandas būnu 
užsidaręs, o kiti mano, kad dirbu. Gal gailisi manęs, kai kurie galbūt ža- 
visi, o aš nuobodžiauju, žiovauju, akyse vis švysčioja geltoni atspindžiai — 
tai mano bibliotekos geltonis. Turiu žmoną, stiprią ir švelnią gyvybės ku- 
piną būtybę, kūdikį, kuris papuoštų kiekvieną konkursą, ir nė lašo jėgų 
tuo džiaugtis. Gerai žinau, kad ši būsena ilgai nesitęs. Vėl atgausiu viltį, 
ryžtą kurti naujus dalykus, vėl stengsiuos. Kad bent šie prisipažinimai 
man padėtų! Kad vėliau tapčiau didžiu psichologu! Bet bijau, kad tam 
man nepakaks šio gyvenimo. Mirsiu arba nuleisiu rankas ir nuolat svai- 
ginsiuos svajonėmis. Verčiau skaldyčiau akmenis, dirbčiau laukus. Taigi, 
visą savo ilgą arba trumpą gyvenimą nesiliausiu kartoti: verčiau būtų kas 
nors kita. Iš kur tas sielos bangavimas, įkarščio potvyniai ir atoslūgiai? 
Mūsų viltys kaip jūros bangos: kai jos atslūgsta, lieka dvokiančios daiktų 
krūvos, šlykščios kriauklės ir krabai, pamiršti pašvinkę moraliniai krabai, 
skersomis rėpliojantys atgal į jūrą. Koks bevaisis rašytojo, kuriam nesi- 
seka, gyvenimas! Dieve mano, juk aš protingas, protingesnis už daugelį 
kitų. Tai akivaizdu, nes skaitydamas „Šventojo Antano gundymą“ neuž- 
snūstu. Bet šitas protingumas - kaip nenaudingas, nepažintas tekantis 
vanduo, jo srovėje dar neįrengtas malūnas. Taip ir yra: dar neradau savo 
malūno. Ar kada nors jį rasiu? 

ĮŽANGA 
Williamas ir Jules'is 


Eilutės, kurias ką tik perskaitėte, — ištrauka iš rašytojo Jules'io Re- 
nardo dienoraščio, 1890 m. kovo 17 d. įrašo.! 

Jule'is Renard'as buvo uždaras ir itin jautrus, kaip tais laikais saky- 
davo - neurasteniškas žmogus. Nelaiminga vaikystė įkvėpė jį parašyti 
garsiausią savo kūrinį „Ručkis', jis šiek tiek išgarsėjo. Tačiau niekada 
nebuvo laimingas nei patenkintas — nei savimi, nei gyvenimu. Nors 
ir šviesaus proto, talentingas, apsuptas šeimos ir draugų meilės, jis 
niekada nerado sielos ramybės. Jo protas buvo gyvas, bet savivertė 
netvirta ir skausminga. 

Renard'as niekada nevartojo sąvokos „savivertė“ (pranc. estime 
de soi), nes ji dar nebuvo prigijusi prancūzų kalboje. Bet tais pa- 
čiais 1890 metais kitapus Atlanto amerikietis gydytojas, filosofas ir 
psichologas Williamas Jamesas išleido pirmąjį moderniosios psicho- 
logijos traktatą „Psichologijos pagrindai“ (Principles of Psychology), 
atsiėjusį jam dešimtmetį darbo. Ir Jameso traktatas, ir Renardo „Die- 
noraštis“ su malonumu skaitomi ir mūsų dienomis. Dauguma pastabų 
apie žmogaus būseną tebėra aktualios. Jamesas pirmasis nagrinėjo šį 
reiškinį ir pavartojo sąvoką „savivertė“ (angl. self esteem): „Savivertė 
būna dvejopa: pasitenkinimas savimi ir nepasitenkinimas savimi.“ 
Deja, jį kamavo ūmūs depresiniai sutrikimai ir nuodijo jam gyvenimą. 
Nei Williamui, nei Jules'iui nepavyko galutinai sutramdyti savo vidi- 
nių demonų. 

Praėjo daug laiko, bet savivertės klausimas tebėra mūsų visų gyve- 
nimo šerdyje, nesvarbu, kokiai kultūrai ar tautai priklausytume.3 Abie- 
jų vyrų skvarbus protas ir asmenybės jautrumas puikiai numatė, kokią 
svarbą ji įgaus mūsų visuomenėje. Ši knyga skirta jiems pagerbti. 


Kaip jūs jaučiatės? 


Žmonės skiriasi tuo, ką parodo, 
ir panašūs tuo, ką slepia. 


PauL VALĖRY 


Mes visi jaučiamės labai gerai ir esam labai patenkinti savimi... 


Kam teks laimė keliauti į dangų? 


1997 metais JAV per apklausą uždavus šį klausimą, daugiausia palai- 
kymo sulaukė Billas Clintonas - 52 proc., princesė Diana - 60 proc,, 
krepšininkas Michaelas Jordanas - 65 proc. 

Dar daugiau teigiamų atsakymų surinko Motina Teresė - 
79 proc. Daugiausia? Ne visai... Į klausimą „Ar jūs tikitės patekti į 
dangų?“ teigiamai atsakė 87 proc. apklaustųjų!" 

Autoironija? Tikriausiai būta ir jos. Bet galima manyti, kad daugu- 
ma atsakymų iš tiesų nuoširdūs. Beje, toks mielas pasitenkinimas savi- 
mi gerai žinomas reiškinys socialinėje psichologijoje: dauguma visada 
jaučiamės „šiek tiek geriau negu vidutiniškai *. Taigi 90 proc. tarnau- 
tojų ir universitetų profesorių laiko save geriau atliekančiais savo pa- 
reigas nei vidutiniškai. Daugiau negu 96 proc. studentų mano turintys 
daugiau gerų savybių, nei būtina geram žmogui apibūdinti? Daugu- 

ma asmenų laiko save kompetentingesniais, protingesniais, maloniau 
bendraujančiais negu vidurkis. Jie mano geriau vairuojantys, turintys 
geresnį skonį ir pan.* Panagrinėjus panašius tyrimus galima teigti, kad 
nuo 67 proc. iki 96 proc. apklaustųjų save pervertina lygindami su 
šalia esančiais.? Tai daro visai nesąmoningai: dauguma įsitikinę savęs 
nepervertinantys, bet pripažįsta, kad daugelis kitų tai daro. Ir čia visai 
nėra paniekos kitiems. Toks požiūris nereiškia, kad kiti žeminami, — 
jie nėra nuvertinami, tiesiog žmonės pervertina patys save.“ 

Taigi, sutarėm: aš jaučiuosi gerai, man viskas gerai, jūs jaučiatės 
gerai, jums viskas gerai. Ir net geriau negu kitiems. Tad viskas klostosi 
kuo puikiausiai geriausiame iš pasaulių. 

Neskubėkim! Tai būtų pernelyg paprasta! 


Viskas klostosi gerai, bet tik tada, 
kai jūra rami... 


Pirmas dalykas: savęs pervertinimas labiau pasireiškia atliekant leng- 
vas, O ne sudėtingas užduotis. Taigi, jūs manot, kad vairuojate geriau 
už kitus sausame kelyje, bet jei kelias pasidengia plikledžiu, jau nesat 
tokie tikri. Atsidūrę sudėtingesnėse situacijose, mes esam labiau linkę 
save vertinti kaip esančius žemiau vidurkio." Tačiau ko verta savivertė, 
kuri subyra susidūrus su kliūtimis? 

Kita bėda: tam tikromis aplinkybėmis šitoks ramus savęs perver- 
tinimas gali virsti kartėliu, pikta valia ir priešiškumu. Jei, pavyzdžiui, 
žmonėms nepavyksta atlikti užduočių, kurios apibūdintos kaip leng- 
vos, arba jie įtikinami, kad kiti juos atstumia, tuomet jie ne tik ima 
abejoti savimi, bet ir nuvertina kitus, tampa nepakantesni, nelanks- 
tesni, negu buvo iš pradžių. 

Taigi savivertės užgavimas mus smarkiai sukrečia. Kartais taip 
smarkiai, kad verčia manyti, jog esant ramybės būsenos, kai nėra 
sunkumų, demonstruojamas pasitenkinimas savimi tėra daugelio 
žmonių trapus fasadas. Jis skilinėja, kai tik pereinam nuo žodžių prie 

veiksmų, nuo lengvų dalykų prie sudėtingų, nuo pažįstamų prie neži- 
nomų, nuo ramybės prie grėsmės, nuo teorijos prie praktikos... 


Audros virš savivertės 


Kai gyvenimas pasidaro sunkus, mūsų savivertės spragos negai- 
lestingai atsiskleidžia.* Patiems pažeidžiamiausiems iš mūsų - dėl 
psichikos ypatybių ar dėl socialinių sunkumų (izoliuotiems, skurs- 
tantiems žmonėms, bedarbiams) - savivertės stoka palieka pėdsakų 
ir tampa daugybės dvasinių kančių pagrindu. Atidžiau patyrinėję šį 
reiškinį matome, kad savivertės sutrikimai glaudžiai susiję su dau- 
geliu psichikos sutrikimų: depresija?, nerimo!“ apraiškomis, priklau- 
somybe nuo alkoholio, narkotikų vartojimu paauglystėje!!, mitybos 
sutrikimais!*. Ar iš tiesų vidutinis vakarietis turi tokią gerą savivertę? 
Labai abejotina. 


Sūris spąstuose? 


Ar tikrai žmonių, kurie įsivaizduoja ir mielai tvirtina esantys „šiek 
tiek aukščiau negu vidurkis“, savivertė tokia gera? 

Jeigu taip, tai kaip tada paaiškinti absurdišką poreikį turėti vis di- 
desnius, greitesnius, prabangesnius automobilius negu būtina? O kai 
juos įsigyjame, iš kur tas nenumaldomas noras juos demonstruoti ir 
lėkti greičiau, negu leidžiama? Kaip paaiškinti mados vaikymąsi, dėl 
kurio beveik naujas drabužis staiga ima atrodyti pasenęs? Ir kas mus 
įtikina, kad kasmet turim pirkti naujus drabužius? Kaip paaiškinti 
poreikį kaupti didžiausias nereikalingų daiktų krūvas? Nebent kaip 
visų mums, vartotojams, savivertę kutenančių meilikavimų rezultatą: 
„nes jūs to verti“, „kur tik norit, kada tik norit“... 

Ar be šių pataikavimų daugiau neturime kuo patenkinti savo ego? 
Ar esam tokie silpni, kad neįstengiam apsiginti nuo išvaizdos, jaunys- 


21 


KAIP JŪS JAUČIATĖS? 


tės, lieknumo diktatūros, kurią primeta žurnalai ir regimybės parda- 
vėjai? Ar esam tokie persismelkę savim, kad nepastebim, kaip lengvai 
įlendam į tuos griozdiškus spąstus? 


Per dideli egocentrikai? 


Jei tikėsim filosofais, sociologais ir kitais politologais, mes pama- 
žu dūstam prislėgti savo ego. Šiais laikais vis didėjantis asmenybės 
individualizmas įstums į dar didesnę tinginystę, nepilietiškumą, 
aplaidumą, nuolaidžiavimą sau. O gal savivertė tėra egotizmas ir 
egocentriškumas? Narcisizmas? Šalutinis produktas neatsakingos 
visuomenės, kuri žiaurumu arba melagystėmis ugdo ištisas gretas 
individų, įsitikinusių, kad išgyvens tik tada, jeigu jų vertė bus dides- 
nė negu kitų? Tuomet savivertės aukštinimas pavirstų „aš“ kultu, 
pamynus altruistines vertybes, kurios būtinos bet kokios visuome- 
nės gyvenimui. 

Ši kritika anaiptol nenauja. Perdėtas rūpinimasis savimi visada 
buvo laikomas kenksmingu ir asmenybei, ir visuomenei. Prisimin- 
kim Pascalį: „Aš yra vertas neapykantos: Arba Kantą: „Meilė sau yra 
viso blogio šaltinis, nors ne visada dėl jo kalta“ 

Tad ar reikia pamiršti savo ego? Ar visus savivertės apmąstymus, 
mėginimus ją puoselėti, gerinti, ugdyti turėtume laikyti kenksmingais? 


Savivertė ar „aš“ manija? „Jei apie save 
per daug galvojat, vadinasi, galvojat blogai“ 


Gal iš tiesų pernelyg rūpinamės savo menkutėmis asmenybėmis. O 
gal tiesiog nemokam nustatyti gero santykio su savim... 

Visų pirma, per daug lengvai leidžiamės užkariaujami netikrų ver- 
tybių ir siekiamybių: pajėgumo, gausos, išvaizdos. Tai trys ir mūsų 
visuomenės, ir psichikos rykštės.!?* Pajėgumas: normalu norėti viską 

atlikti gerai, o ne visur matyti „iššūkius“, liguistai norėti būti „laimė- 
toju“ (klasikinis nuovargis būti savimi, pasak sociologo Alaino Ehren- 
bergo!*). Gausa: normalu norėti turėti pastogę, drabužių, maisto, o 
ne karštligiškai pirkti (arba svajoti pirkti) viską, kuo mums pamos 
prieš akis. Išvaizda: normalu jausti malonumą kūnu ir juo rūpintis, o 
ne drebėti išvydus naują raukšlelę ar pirmą žilą plauką. 

O dar svarbu tai, kad dabar milžiniška mūsų asmeninių išteklių 
dalis skiriama savęs kūrimui ir rūpinimuisi savimi. Visuomenėje, kur 
įvaizdis tapo itin svarbus, neįmanoma apie save negalvoti. Ir štai koks 
rezultatas: mūsų ego, tiesą sakant, išpampo, virto visur esančiu, pri- 
sikimšo nesveiko maisto ir tapo nuo jo priklausomas. Tikrai ne atsi- 
tiktinis dalykas, kad mitybos sutrikimai - bulimija ir anoreksija - yra 
labai glaudžiai susiję su savivertės problemomis. Kyla pagunda dar 
labiau išplėtoti šią paralelę: esama autobulimijos, ego išsipūtimo, kai 
žmogus prisipildo savimi, o paskui save išvemia; dar dažnai pasitaiko 
autoanoreksijos atvejų, kai žmogus apsišarvuoja askeze ir stygium, 
mano, kad save ignoruodamas ir blogai su savim elgdamasis auga ir 
stiprėja. Tuščios kančios, neišmokančios nieko kito, tik dar labiau 
kentėti ir išmaniau save bausti... 


Atgauti paprastą malonumą būti savimi 


Vėliau, aptardami menkos savivertės keliamas kančias, matysime, 
kad visur esantis ego - nesveikuojantis ego. Išeitis - ne galvoti apie 
save mažiau, o galvoti kitaip. Juolab kad neturime pasirinkimo, nes 
savivertės pojūtis mums gyvybiškai būtinas. Tačiau tikrai ne tokio 
pobūdžio, kokį įgauna pastaruoju metu. 

Dabar pasistengsime suprasti, kuo savivertė gyva ir kuo kvėpuoja, 
kas ją išmuša iš pusiausvyros ir kas palaiko, kas varžo ir kas išlaisvina. 
Aptarsime viską, kas svarbu savivertei: mūsų santykį su savimi, su ki- 
tais, su veikla. Tam, kad jį suprastume, o paskui keistume. Pamatysi- 
te: tai ne taip sunku, kaip atrodo. 

Visa tai yra savivertė 


Juk galų gale gyvenimas prasidės... 

Bet tam, kad gimtume sau, kartais reikia labai ilgai laukti! 
Egzistuoti - tai dar ne viskas. Kaip gyventi gerai save suvo- 
kiant? Kaip išsivaduoti iš savęs kalėjimo, kuriame dūstam, 
ir stengtis tapti savimi smuiku, kuriuo mokėtume ramiai 
griežti? Kaip tiesiog atsiskleisti, vertinti, ugdyti save? 
Savivertė, jos prigimtis, poreikiai ir esmė. Visa tai galim per- 
prasti - toks šių puslapių tikslas. To galim ir išmokti - tai 
visos knygos siekis. Jei gyvenimas, sėkmė, likimas šių pamo- 
kų mums nesuteikė anksčiau, kad ir kokio būtume amžiaus, 
galim bet kada pradėti arba tęsti. Nors ir dabar. Kad gyve- 
nimas taptų gražesnis ir turtingesnis. 


PIRMAS SKYRIUS 


Programa 


Savivertė - tai galėti: 


+ Sakyti tai, ką galvoju. 

+ Daryti tai, ką noriu. 

+ Neatsitraukti susidūrus su kliūtimi. 

+ Nesigėdyti kažko atsisakyti. 

+» Nesileisti apgaunamam reklamos ar madų, kurios nori įteigti, 
kad esu geras žmogus tik jei renkuosi štai tokį prekės ženklą 
arba galvoju štai taip. 

+ Nuoširdžiai juoktis, kai mane švelniai pašiepia. 

+ Žinoti, kad galiu pakelti nesėkmes. 

+ Drįsti pasakyti „ne“ arba „stop“. 

+ Drįsti pasakyti „nežinau“. 

+ Eiti savo keliu, net jeigu einu vienas. 

+ Suteikti sau teisę būti laimingam. 

+ Jaustis vertam meilės. 

+ Suprasti, kad kitas nustojo mane mylėti, nors tuo metu ir 
jaučiuosi nelaimingas. 

+ Jaustis ramiai būnant su savimi. 

+ Pasakyti „bijau“ arba „aš nelaimingas“ ir nesijausti pažemintam. 

+ Mylėti kitus, bet jų nepersekioti ir nevaržyti. 

+» Dėti visas pastangas, kad pavyktų tai, ko siekiu, bet nedaryti 
sau spaudimo. 

+ Suteikti sau teisę nuvilti arba kažko neįgyvendinti. 

+ Prašyti pagalbos ir dėl to nesijausti nusižeminusiam. 

+» Nežeminti ir neskaudinti savęs, kai nesu savim patenkintas. 

+» Nejausti pavydo kitiems dėl jų sėkmės ar laimės. 

+ Žinoti, kad galiu pakelti savo nelaimes. 

+ Suteikti sau teisę pasvarsčius keisti nuomonę. 

+ Nebijoti iš savęs pasijuokti. 

+ Sakyti tai, ką privalau, net jei bijau. 

+ Mokytis iš savo klaidų. 

+ Apsivilkti maudymosi kostiumą net jei mano kūnas netobulas. 

+ Jausti, kad esu užsigydęs praeities žaizdas. 

+ Nebijoti ateities. 

+ Laikyti save geru žmogumi, turinčiu gerų savybių ir trūkumų. 

+ Jausti, kad darau pažangą ir mokausi iš gyvenimo. 

+ Priimti save tokį, koks esu dabar, ir neatmesti galimybės 
pasikeisti kitą dieną. 

+ Irgalų gale - įstengti galvoti apie ką nors kita, ne tik apie save... 


ANTRAS SKYRIUS 


Svarbiausi dalykai apie savivertę 


Proto siekis - būti savimi patenkintam 
savo akyse. Tai niekada ilgai netrunka. 


PauL VALĖRY 


Mes esam neaiškūs deriniai. Kartais būnam vientisa visuma, dar- 
niai veikiam ir mąstom. O kartais mus kamuoja autoskopija: stebim, 
kaip gyvenam, ir veikiam, tarsi būtume išėję iš savęs ir atsidūrę išo- 
rėje. Matom, kad sakom, darom ar mąstom dalykus, kurie - puikiai 
žinom - yra negeri. Kartais sau patinkam, kartais savęs nekenčiam. 
Kas tai yra, daktare? Tai savivertė. 


Kas yra savivertė? 
Savivertė - tai: 
1) ką apie save manau, 
2) kaip jaučiuosi su šiomis mintimis, 
3) kaip su šiais dalykais gyvenu... 


Tai ir į save nukreiptų žvilgsnių ir vertinimų visuma. Juk nė vienas 
žvilgsnis nėra neutralus, ypač į save. 

Tai dar ir kitas derinys - savęs vertinimas ir savęs vertinimas kitų 
akimis. Juk savivertė turi prasmę tik socialinių santykių plotmėje. 


Kasdienės savivertės apraiškos 


Kaip reiškiasi savivertė? Iš kokių požymių juntame jos gyvavimą ir 
buvimą arba nebuvimą? 

Iš emocijų: savivertė lemia mūsų savijautą, vidinę ramybę ar neri- 
mą. Iš poelgių: ji valdo mūsų spontaniškus poelgius ir blokuoja tam 
tikrą elgesį socialinių santykių ir materialinės veiklos srityse. Iš min- 
čių: ir čia ne kas kita, o savivertė mūsų žvilgsnį kreipia į trūkumus ir 
pavojus arba suteikia galimybę matyti dar ir visa kita. 

Savivertė yra visų šių dėmenų - požiūrio į save, jo keliamų emo- 
cijų ir šių dalykų lemiamų poelgių - suma. Mūsų grynai asmeniškas 
santykis su savimi dažniausiai nesąmoningas, slaptas ir nevaldomas: 
būtų labai paprasta kartą ir visiems laikams nuspręsti save mylėti. Ta- 
čiau savistabos ir mąstymo pastangos gali šį santykį paveikti. 


Savivertė yra įgimta 


Tie, kam nepavyko pamilti savęs, mėgina užsimiršti, nebegalvoti apie 
save. Tuščias darbas. Juk savivertė įgimta kaip kvėpavimas, alkio po- 
jūtis ar miego poreikis — ji yra mūsų žmogiškosios prigimties dalis. 
Nėra tokio žmogaus, kuriam nekiltų minčių apie save, savo vertę pa- 
ties ir kitų akyse. Kodėl? 

Visų pirma todėl, kad savivertė neatsiejama nuo savimonės. Mes 
esam apdovanoti gebėjimu mąstyti apie save, stebėti save veikian- 
čius. Ši „reflektyvi savimonė“ yra nuostabi mūsų rūšiai dovanota ga- 
limybė nuo savęs atitolti, stebėti ir analizuoti save, vadinasi, keistis, 
prisitaikyti, tobulėti. Bet ji gali būti panaudota ir kitam: kad savęs ne- 
kęstume, save niekintume, kritikuotume. Paverstume savo gyvenimą 

nepakenčiamu ir nejaukiu. O kartais ir nevaisingu, nes į save nukreip- 
ta agresija gali paralyžiuoti visus veiksmus. 

Antra, todėl, kad savivertė susijusi su mūsų, kaip socialių gyvūnų, 
padėtimi. Mes, žmonės, pasmerkti gyventi grupėmis, nes tik taip ga- 
lim išgyventi — tarp panašių į save, būdami daugiau ar mažiau vieni 
su kitais susiję. Todėl natūralu, kad jaučiam susirūpinimą, o kartais ir 
būgštaujam dėl to, ką kiti apie mus galvoja ir mums jaučia. Mums nuo 
gimimo duotas pojūtis, kad yra „kitas“, kad bent labai apytiksliai ga- 
lėtume nuspėti jo poreikius: gebėti numanyti, įsivaizduoti, ką galvoja 
kitas, yra sėkmė.! Tai leidžia pamatyti, kad kiti mus priima, ir prisitai- 
kyti, kai nepriima. Kartais, kai ši nustatymo funkcija tampa vaizduotės 
funkcija, ištinka nesėkmė, imam daugiau spėlioti negu stebėti, labiau 
būgštauti negu laukti, kol pamatysim, kas įvyks. Galiausiai žiūrėda- 
mi į kitą imam matyti tik įsibrovėlio žvilgsnį ir griežtą vertinimą. 
Užuot skatinę, kad jis mus priimtų, imam bijoti, kad neatstumtų. 
Užuot siekę pasisekimo, būgštaujam dėl nesėkmės. 


Savivertės įtaka elgesiui 


Savivertė yra kryžkelė. Ji nuolat informuoja apie mūsų atitiktį aplin- 
kai. Abejonės savimi paskatina mus keisti elgesį. Savivertė suteikia 
vertingų duomenų: galim mėgautis, kai viskas gerai, sunerimti, kai yra 
priešingai. Darniai veikiantis ego padeda išgyventi ir užtikrina gy- 
venimo kokybę. 

Pagaliau savivertė yra savotiškas „aš“ prietaisų skydelis, rodantis, 
kaip elgtis. Kaip ir automobilyje įrengto prietaisų skydelio, jo už- 
duotis yra pranešti, kas veikia ar neveikia mūsų „psichikos variklyje“. 
Automobilio prietaisų skydelyje matote degalų lygio matuoklį, aku- 
muliatoriaus būklės duomenis ir t. t. Panašiai ir savivertė rodo, ar pa- 
tenkinti pagrindiniai mūsų poreikiai, ar pilni, ar iki nulio išsekę mūsų 
švelnumo ir sėkmės atsargų bakai. Savivertės „degalai“ yra dvejopi. 
Viena vertus, tai socialinio pripažinimo ženklai: visos iš kitų gautos 

švelnumo, simpatijos, meilės, susižavėjimo, pagarbos apraiškos. Kita 
vertus, pajėgumo ženklai: visi mūsų laimėjimai, sėkme vainikuoti 
veiksmai. 

Automobilio prietaisų skydelyje įspėjamieji ženklai nurodo ir 
problemas: per aukšta variklio temperatūra, trūksta tepalų, greit iš- 
tuštės degalų bakas. Panašiai yra ir su saviverte: problemų gali kil- 
ti daug kur, bet savivertė jautriausia nesėkmėms ir atstūmimui. 
Žmogui, kaip socialiam gyvūnui, pavojaus akivaizdoje įmanomos dvi 
išeitys: nebūti (arba nesijausti) sėkmingesniam už aplinkinius arba 
atsidurti grupės paraštėje. 

Galų gale automobilio prietaisų skydelis turėtų palengvinti vai- 
ravimą. Vairuojam atsižvelgdami į rodmenis: sprendžiam, ar galim 
važiuoti toliau, ar reikia sustoti, vairuoti kitaip, skubėti į autoservisą? 
Panašiai ir savivertė nėra tik paprastas rodmuo mūsų materialiai ar 
socialinei sėkmei kurti. Dar svarbesnis jos poveikis asmenybei, nes ji 
daro įtaką mūsų psichikos ir elgesio „vairavimo stiliui“: padaro mus 
baugščius arba drąsius, skatina atsiskleisti arba atsitraukti. 


Dabar savivertė reikalinga kaip niekada 


Kadaise žmonės nesirinkdavo nei sutuoktinio, nei amato - šeima tai 
padarydavo už juos. Pasikliaudavo likimu, turėdavo vietą visuome- 
nėje. Šiandien gyvenam individualistinėje, konkurencinėje visuome- 
nėje — turi parodyti, ką sugebi, kad išsikovotum darbo vietą, meilę. 
Visai gali būti, kad joje nerasim sau vietos — nei darbo, nei meilės, 
nei draugų... Galim atsidurti ir santykių nebūtyje, patirti dalinį ap- 
linkinių abejingumą: šiandien socialiniai ryšiai žmonių visuomenė- 
je turbūt kaip niekad nutolę. Tad gyvenant tokiu laikotarpiu kaip 
mūsiškis, grįstu autonomiškumu ir individualiais pasiekimais, 
saviugda tapo būtina. 

Čia vertėtų pridurti, kad beprasmiška ilgėtis buvusių visuome- 
nių, kuriose asmenybę triuškinamai slopino bendruomenė, o savi- 

vertė priklausė nuo to, kaip žmogus atitinka normas. Trumpai ta- 
riant, svarbiausia buvo likti savo vietoje. Užduotis paprastesnė, bet 
reikėjo paklusti daug akivaizdesnėms ir, svarbiausia, griežtesnėms 
taisyklėms negu tos, kurioms paklūstam šiandien. Kur kas geriau 
turėti galimybę darbuotis „išrandant save“, kaip yra gražiai įvardijęs 
sociologas Jeanas-Claude'as Kaufmanas.' 

Taigi šiandien negalime apsieiti be savivertės. Kad išgyven- 
tume šiame pasaulyje. Kad galbūt jį pakeistume - o to tikrai reikia. 
Jei nesirūpinsim savimi, jei neturėsim bent trupučio savivertės ir 
savigarbos, nieko nenuveiksim arba nuveiksim prasčiau ir turėdami 
mažiau aiškumo ir ramybės. Tad gerai savivertei puoselėti neužtenka 
palaimingai ir naiviai mėgautis tuo, kas yra, ir tuo, kas esam. Priešin- 
gai - įsitikinsim, kad ji pati yra daugelio pokyčių ir pažangos variklis. 


Asmenybė be savivertės pasiduos įtakai 


Tapti ir būti savimi... Savivertė yra mūsų laisvės ir psichologinio 
savarankiškumo laidas. Tai šiuolaikinis filosofų vartojamas sąvokos 
„orumas“ atitikmuo: savivertė leidžia suteikti sau, kaip žmogiškai bū- 
tybei, neįkainojamą vertę, didesnę už bet kokį naudingumą. Ją turė- 
dami galim priešintis spaudimui ir manipuliacijoms. Be jos būtume 
tik riboti ir nuspėjami dvejopos įtakos suformuoti produktai. 

Visų pirma, praeities įtakos: jei neturėsim geros savivertės, paklu- 
sim tarsi autopilotui, susiformavusiam iš to, ką vaikystėje išmokom iš 
pavyzdžių (kaip elgėsi artimieji, koks buvo jų požiūris į save) arba iš 
kalbų (kaip jie elgėsi su mumis). Jei nekreipsim į tai dėmesio, nebū- 
sim atsargūs, praeities pamokų suformuotas autopilotas nulems savęs 
vertinimą: „Aš nedaug tevertas, nedaug nusipelniau, priklausau nuo 
kitų geros valios“, arba požiūrį į kitus: „Nėra ko tikėtis iš gyvenimo, 
iš visuomenės, nes viskas, ką žmogus daro, vidutiniška ir absurdiška.“ 
Kaip tik savivertė ir padės iš savo praeities išpešti geriausia. Ir 
išsivaduoti iš praeities įtakos, kad taptume savimi. 

Antra, visuomenės įtakos: jei neturiu savivertės, tampu sociali- 
nio spaudimo auka - ką privalau daryti, ką pirkti, koks turiu būti, 
kad pelnyčiau aplinkinių pripažinimą ir vietą tarp jų. Kaip turiu 
rengtis, galvoti, gyventi. Reklama, prisitaikymas, stereotipinis mąs- 
tymas: būsiu tobulas šių nurodymų imtuvas, nes visai nepasitikiu 
savimi. Gera savivertė apsaugo nuo pavojaus tapti socialinės įta- 
kos žaisliuku. 

Kaip išsilaisvinti iš visų įtakų ir tapti savimi? Kaip pasirinkti, kuo 
noriu būti? Svarbiausia - kaip to siekti? Ogi ramiai ugdytis savivertę. 


TREČIAS SKYRIUS 


Kas yra gera savivertė? 


Menkniekis mane suerzina. 
Niekas manęs nesukrečia. 


LouisE WzISS 


- Nieko sau, kiek visokių įdomių dalykų! 

Mano jauniausiai dukrelei (septynerių) didžiulį įspūdį padarė lapų, 
aplankų, knygų, žurnalų ir mano darbo kabinetą užgriozdžiusių doku- 
mentų gausybė. 

- Visa tai — tavo naujai knygai? 

- Taip. 

- Kurji? 

Parodau rankraštį, ji mandagiai jį varto. 

- Hmm... Na ir žodžių čia. Tu įsitikinęs, kad tiek reikėjo tiems 
tavo dalykams paaiškinti? 

- Ėė... Na taip, manau, kad taip... Supranti, psichologiją sunku ge- 
rai išaiškinti. Pavyzdžiui, dabar mėginu paaiškinti, kas yra gera savi- 
vertė. Gal tau kyla kokių minčių? 

Akimirką ji galvoja. Matau, dvejoja, ką rinktis: atsakyti mandagiai 
ar spontaniškai, tai, kas šovė į galvą. Paskui plačiai nusišypso - spon- 
taniškumas nugalėjo: 

- Atleisk, tėti, bet man tai visai visai neįdomu! 

Taigi, tolesnės pastabos susijusios tik su manimi... 

Šeši geros savivertės matmenys 


Turėti gerą savivertę — tai ne tik gerai galvoti apie save, tuo tikėti ir 
tai rodyti. Gerai savivertei bendrąja prasme būdingi šeši konkretūs 
dalykai. 


Lygis: galima turėti aukštą savivertę (patikti sau, pakankamai sa- 
vim pasitikėti, kad būtum aktyvus ir turėtum vietą tarp kitų, nesu- 
gniužti susidūrus su sunkumais ir t. t.) arba žemą (nuvertinti save, per 
mažai savim pasitikėti, dėl to dažnai vengti veiklos, lengvai sugniuž- 
ti arba nuleisti rankas susidūrus su nesėkmėm ar sunkumais ir t. t.). 
Tačiau šiuo metu manoma, kad apibrėžti savivertę vien pagal jos lygį 
nepakanka: žūtbūt siekti susikurti aukštą savivertę negali būti idealas 
ar bent jau vienintelis kriterijus gerai savivertei nusakyti. Daug žmonių, 
turinčių aukštą savivertę, pasirodo esą neramūs, susikaustę, galų gale 
tam tikromis gyvenimo aplinkybėmis skaudžiai išgyvena intymią, 
emocinę ar santykių nesėkmę. O kai kurie vidutinę savivertę turin- 
tys žmonės jaučiasi visai gerai ir jiems pavyksta nuveikti didžių darbų. 
Apibūdinant savivertės lygį įmanoma meluoti (taip pat ir sau). Savi- 
vertė apibrėžiama ne vien kiekybiniu, bet ir kokybiniu požiūriu. Ne- 
verta siekti vis didesnės savivertės savo ir kitų akyse, galima išsikelti ir 
kitų siekių, pavyzdžiui, kad ji būtų ramesnė ir taikesnė. 

Iš ko atpažįstam aukštą (ir gerą) savivertę? Iš kalbėjimo apie save: 
palankiai susiklosčius aplinkybėms žmogus geba teigiamai kalbėti 
apie save ir nesutrikęs išklausyti komplimentus. Iš požiūrio į veiklą: 
žmogus drąsiai imasi veiklos, atkakliai stengiasi, nepavykus gali nu- 
traukti ją ir nesijausti pažemintas, neieškoti pasiteisinimų. Iš lūkesčių 
ir ambicijų: jis derina siekius prie savo vertės, nenukrypsta nei į „per 
daug, nei į „per mažai“. 


Stabilumas: savivertės kokybę labai gerai parodo tai, kaip reaguo- 
jame į gyvenimo įvykius. Kartais savivertės fasadas iškilus sunkumų 


suaižėja. Emocinių reakcijų stiprumas ir jų skalė susidūrus su nema- 

lonumais, taip pat ir su sėkme, daug ką pasako apie žmogaus saviver- 
tės tvirtumą. Štai Alisos pasakojimas: „Prieš kitus visada stengdavau- 
si pasirodyti kuo geriau. Bet namuose nerasdavau vietos. Artimieji 
iškart pastebėdavo, kad man kažkas neduoda ramybės. Ilgą laiką, 
susidūrusi su menkiausia problema, dėl kurios mano įvaizdžiui kitų 
akyse kildavo pavojus, reaguodavau neįtikėtinai audringai. Tai buvo 
ta pati manija, kuri būdinga miesčionims, besirūpinantiems „ką apie 
mane pasakys“, bet aš nerimaudavau ne dėl savo reputacijos, o dėl 
socialinės vertės. Buvau visiškai pažeidžiama: nemigos naktys, ašarų 
priepuoliai, nesuvokiamas įniršis ant vaikų, negebėjimas galvoti apie 
nieką kita, kaip tik apie girdėtas neva neigiamas pastabas apie mane. 
Taip netramdžiau emocijų, kad vos ne vos nurimdavau išgėrusi mig- 
domųjų ir raminamųjų. Pamažu socialinis gyvenimas man tapo ne- 
bepakeliamas. Turėjau pradėti psichoterapiją.“ 

Iško atpažįstam stabilią savivertę? Iš to, kad žmogui patiriant sėkmę 
ar nesėkmę arba sulaukus palaikymo ar kritikos, ji atlieka amortizato- 
riaus vaidmenį. Džiūgaujam ar nusiviliam, bet iš savo kelio nesukam. 
Stabili savivertė iš dalies yra ir elgesio bei kalbėsenos pastovumo pa- 
grindas, kad ir kokia būtų aplinka, kad ir kokia publika ar pašnekovai, 


išliekam daugiau ar mažiau savimi. 


Harmonija: žvelgiant iš šalies, kai kurių žmonių savivertė atrodo 
labai (pernelyg?) įsišaknijusi kurioje nors vienoje jų gyvenimo srity- 
je. Pavyzdžiui, ji siejama su profesine sėkme arba „jaunatviškos“ iš- 
vaizdos puoselėjimu. Kai asmuo šioje srityje patiria nesėkmę, tampa 
itin pažeidžiamas. O dėl savivertės, tai verčiau rinktis daugialypišku- 
mą, o ne vienalypiškumą, nors šis ir gali savotiškai padėti tobulėti ir 
būti ne kartą socialiai įvertintam. Savivertė gali reikštis įvairiose sri- 
tyse, pavyzdžiui: išvaizdos, normų atitikimo (būti kaip kiti), siekiant 
pritapti ir populiarumo (tapti maloniam ir mėgstamam), sėkmės ir 
statuso (tapti viršesniam už daugumą kitų); kai kur (fizinio darbo 
sektoriuje, mokyklose per pertrauką ar neramiuose miesto rajonuo- 
se) jėga ir fizinis miklumas taip pat prisideda prie savivertės augimo.! 

Juo daugiau bus sričių savivertei reikštis, juo daugiau įvairių būdų 
pažeistai savivertei atkurti: sunkų laikotarpį darbe sušvelnins drau- 
gų parama arba darbas suteiks atokvėpį nuo meilės kančių. Tai ne- 
panaikina skausmo, bet šiek tiek jį apmalšina ir padeda nesileisti jo 
užvaldomam ir niokojamam. 

Iš ko atpažįstam harmoningą savivertę? Iš interesų įvairovės, iš to, 
kad tarp privataus (šeimoje ar tarp artimųjų) ir viešo (kai kiti mato) 
asmens nėra didelio atotrūkio. Iš gebėjimo atsigriebti kitoje srityje, 
užuot visas juodinus, kai patiriam nesėkmę ar susiduriam su sunku- 
mais toje, į kurią dėjom daugiausia vilčių. Iš gebėjimo nepasiduoti 
apmaudui patyrus nesėkmes vieną po kitos arba mūsų spindesiui 
staiga priblėsus (tarkim, liūdnos kalbos, kokias kartais sako gęstan- 
čios žvaigždės arba galios netenkantys lyderiai). 


Autonomija: vienų žmonių savivertė labiausiai priklauso nuo 
išorinių veiksnių, pavyzdžiui, finansinės sėkmės ar padėties visuo- 
menėje, išvaizdos, kiti labiau susitelkę puoselėti vertybes, dorybes 
(ar tai, ką laiko dorybėmis): rodytis esą malonūs, paslaugūs, soli- 
darūs, dosnūs, sąžiningi ir t. t. Atrodo, kad savivertės susiejimas su 
vidiniais siekiais paverčia ją atsparesne ir tvirtesne. Tikriausiai todėl, 
kad „vidiniai “siekiai daro žmogų mažiau priklausomą nuo aplinkos 
pritarimo, kelia mažesnį nerimo dėl prisitaikymo pavojų. Tai, kas 
kiekvienam sukelia asmeninės vertės pojūtį, neabejotinai grįsta sa- 
votišku kontinuumu, daug intymesniais dalykais: nuo to, kas mums 
atrodo dorybinga, puoselėjimo? iki pačių „ekstymiausių“ dalykų 
(tai, pasak rašytojo Michelio Tournier, intymumo eksteriorizavi- 
mas) - sėkmės, išvaizdos. 

Iš ko atpažįstam autonomišką savivertę? Svarbiausia - nepriklauso- 
mybė nuo socialinio spaudimo turėti, daryti ar rodyti, ką reikia, kad 
būtum (arba jaustumeis, manytum esąs) kitų gerbiamas: automobilį, 
sutuoktinį, vaikų ir t. t. Maža to, kaip tik tokios markės automobilį, 
tokį, kokio reikia, sutuoktinį (gražų, įspūdingą arba gerų manierų), 
vaikus, kuriems sekasi mokykloje ir t. t. Gebėjimas pakelti atstūmimą 

arba socialinės aplinkos nepritarimą, „ėjimas per dykumą“ taip pat 
yra geri autonomiškos savivertės požymiai. 


Kaina: kad savivertė nemąžtų, reikia numatyti strategiją, kaip ją 
palaikyti, ugdyti, saugoti. Kaip tik šioje srityje pastaruoju metu atlik- 
ta daugiausia tyrimų. Pasirodo, kai kurie žmonės priversti eikvoti la- 
bai daug energijos norėdami apsaugoti ar pagerinti savivertę*: neigti 
tikrovę, išsisukinėti ir atsiriboti, būti agresyvūs su kitais; taip randasi 
daugybė disfunkcinių strategijų, kurios dėl mažiausios naudos savi- 
vertei verčia aukoti daug gyvenimo kokybę palaikančių veiksnių ir 
sukelia stresą. 

Iš ko atpažįstam psichologinę energiją „taupančią“ savivertę? Labiau- 
siai iš to, kad smulkūs gyvenimo įvykiai žmogui daro nedidelį emoci- 
nį poveikį, iš žemo bendro streso lygio, iš to, kad prireikus atsakyti į 
kritiką juntamas ir išoriškai matomas tik nežymus susikaustymas ir - 
jei kyla abejonių - žmogus mažai teisinasi. „Taupi“ savivertė - kaip 
Rytų kovos menuose - rodo gebėjimą ramiai priimti kritiką, rodyti 
susidomėjimą ja, užuot stengusis jos vengti ar ją neigti. 


Su saviverte susijusių klausimų vieta ir jų svarba žmogaus gy- 
venime: kokią reikšmę teikiam savo įvaizdžiui, kitų nuomonei apie 
mus, savimeilei (ar reaguoti į kritiką ir neįsižeisti, ar nuspręsti kartais 
nereaguoti)? Ar įvaizdžio gynimas arba jo gerinimas yra mūsų min- 
čių ir pastangų centre? Ar tiesiog tam skiriamas reikiamas dėmesys be 
jokių kraštutinumų? Trumpai tariant, ar gyvenimo pusiausvyrai, tam, 
kas sudaro mūsų tapatumą, svarbu dar kas nors, be savivertės? Kiek 
vėliau aptarsime pavyzdį (nesektiną) narciziškų asmenybių, kurioms 
savivertės klausimas yra pagrindinis ir gyvybinis, o dar ir įkyrus. 

Iš ko atpažįstam perdėto rūpinimosi savimi neslegiamą savivertę? 
Iš to, kad savimeilės nuoskaudos nepersmelkia visų minčių, veiklos 
ar emocinių būsenų. Iš gebėjimo be dramų susitaikyti su nesėkmė- 
mis, akylai nestebėti visų smulkmenėlių, kurios rodo mūsų statusą, 
pasitenkinti teigiamu kitų vertinimu ir nejausti poreikio būti šlovi- 

namam. Iš pasirengimo siekti tikslų, kurie neatneša naudos mūsų 
prestižui arba įvaizdžiui visuomenėje. Kai kurie žmonės nežino, kaip 
elgtis nesitikint naudos savivertei. Bet to galima išmokti. 


Geros savivertės privalumai 


Jų yra daug. Knygoje plačiai aptarsime savivertę kaip vidinės moty- 
vacijos šaltinį, padedantį imtis veiklos ir nepasiduoti susidūrus su 
pasipriešinimu. Daug kalbėsime apie būtiną atsparumą socialinėms 
įtakoms ir savo tapatumo gynimą. Tai dar dvi savivertės naudos ap- 
raiškos, kurias ketiname nagrinėti. 

Visų pirma - apsaugos ir savigydos poveikis: savivertė didina at- 
sparumą priešiškiems gyvenimo įvykiams. Ji veikia ne mechaniškai — 
ne kaip šarvai, sergintys nuo sunkumų, - o kaip imuninio pobūdžio 
apsauga, skatinanti greičiau gyti emocines žaizdas. Gausu darbų apie 
ilgalaikį ir trumpalaikį emocinį nesėkmių poveikį: kad ir kokia būtų 
savivertė, nesėkmės visada emociškai skausmingos. Kai kas nors pa- 
reiškia, kad yra abejingas nesėkmėms, veikiau pasako, koks stiprus jo 
neigimo mechanizmas, o ne savivertė. Juk skirtumai išryškėja vėliau, 
kai prasideda gijimo procesas, iš to, kaip sparčiai jis vyksta: vieni po 
nesėkmės atsigauna labai greitai, kiti ilgai ją gromuliuoja.? Savivertės 
tiesa veikiau atsiskleidžia po krizės, kai tenka užsiimti savigyda, o ne 
per pačią krizę. 

Antras privalumas — teigiamas poveikis somatinei sveikatai ne 
tik psichologinėje plotmėje, tai atrodo savaime suprantamas dalykas.“ 
Pavyzdžiui, neseniai atliktas tyrimas? nagrinėjo, kokią fizinę naudą tei- 
kia polinkis gerai save vertinti, refleksas spontaniškai sukurti „teigia- 
mą iliuziją apie save“. Seniai žinoma, kad teigiamos iliuzijos dėl savęs, 
bent jau mažos jų dozės, yra viena geros psichinės sveikatos sudeda- 
mųjų dalių. Laboratoriniame tyrime savanorių buvo paprašyta, be 
kitų dalykų, leisti atlikti bandymą psichologiniu stresu: jie turėjo skai- 
čiuoti atvirkštine tvarka po septynis pradedant nuo skaitmens 9 095, 

paskui skaičiuoti atvirkštine tvarka po trylika pradedant nuo skait- 
mens 6 233. Užduotis tiksli... Norint pasunkinti užduotį, o svarbiau- 
sia - aktyvuoti apsauginius savivertės mechanizmus, prieš tyrimą 
savanoriams buvo pasakyta, kad užduotis parodo išprusimo lygį ir 
pagal testo rezultatus jie bus lyginami su kitais. Atrodo, labai papras- 
ta, bet to visiškai pakako, kad savivertė patirtų spaudimą. Supran- 
tama, savanorių buvo prašoma skaičiuoti kiek įmanoma greičiau... 
O užduoties poveikis buvo matuojamas tikrinant širdies ir kraujagys- 
lių veiklą, pavyzdžiui, kaip sparčiai didėja širdies ritmas ar arterinis 
kraujospūdis, po kiek laiko atlikus užduotį jis vėl tampa normalus, 
arba biologinius duomenis - pagal kortizolio kiekį kraujyje. Ištyrus 
devyniasdešimt du savanorius (tarp jų buvo moterų ir vyrų) išryš- 
kėjo aiški gebėjimo save teigiamai vertinti (keista, kad tyrėjai nepa- 
naudojo klasikinių savivertės skalių) ir gero fizinio atsparumo stresui 
sąsaja. Atrodo, savivertė naudinga sveikatai. 


Savivoka 


Savivertė dar yra ir viena iš savivokos formų - tai savęs suvokimas 
plačiąja prasme: gebėjimas save pažinti ir suprasti (statiška saviver- 
tė), taip pat gebėjimas prisitaikyti prie naujų situacijų, rasti išeitis 
iškilus sunkumams (dinamiška savivertė). Taigi, kaip tik ji padeda 
ištraukti iš savęs visa, kas mumyse geriausia šią dabarties akimir- 
ką, atsižvelgiant į aplinką. 

Kiekvienam iš mūsų savivertės atseikėta nevienodai. Supranta- 
ma, jai daro įtaką socialinių, medicininių, psichologinių veiksnių 
įvairovė. Pavyzdžiui, palankiai save vertinti lengviau, jei gimei de- 
mokratinėje aplinkoje, esi geros sveikatos, turi profesiją, jei vaikys- 
tėje tave mylėjo ir myli šiandien... Bet ji savaime ir ištaiso nelygybę: 
jausdami savo vertę galim pripažinti savo trūkumus ir nemen- 
kinti savęs matydami vien juos. Galim save vertinti nepaisydami 
trūkumų. Juk savivertė gali mums padėti trūkumų atsikratyti, ne 

vien prie jų prisitaikyti, padėti atsigriebti tose srityse, kuriose atsi- 
liekam. Daugelio žmonių savivertė ima bręsti vėlai - pradeda kisti 
sulaukus trisdešimties ar keturiasdešimties, ypač tų, kuriems teko 
patiems save ugdyti... 

Protas duotas ne tam, kad sublizgėtum, o tam, kad prisitaikytum. 
Tas pats tinka ir savivertei: jos paskirtis - ramiai valdyti prisitaikymo 
prie aplinkos procesus. 


Gera savivertė - nepasiekiamas idealas? 


Po tokio optimalaus savivertės apibūdinimo gali atrodyti, kad savi- 
vertė — eiliniam mirtingajam nepasiekiamas tikslas. Ji tiesiog yra 

Kas yra gyvenimas, jei ne artėjimas prie idealų? Darbo ar tingi- 
nystės, atradimų ar įsitikinimų, nuotykių ar saugumo... O kur dar 
psichoterapeutų pamėgtieji asmeninio augimo idealai, tos vidinės 
kelionės, kurios mus ugdo, tobulina, kartais išgydo nuo praeities, 
žaizdų, trūkumų... 

Visa tai anaiptol nėra nei nuobodu, nei sunku ir puikiausiai sude- 
rinama su kasdieniu gyvenimu. Artėti prie idealo veikiau jau įdomus 
užsiėmimas. Bet tik jei stosim į gerą kelią, pasirinksim geras priemo- 
nes. Irišmoksim įveikti vieną kitą blogą įprotį, kuris - tuo dar įsitikin- 


sim - dažnai stoja skersai kelio. 


KETVIRTAS SKYRIUS 


Savivertės sutrikimai 


Nuolatinis savimeilės potvynis ir atoslūgis 
yra tiksli nerimastingų minčių bangavimo 
ir nesibaigiančio judėjimo išraiška. 


LA RoCHEFOUCAULD 


Vieną dieną sau patinki, o kitą - ne. 

Natūralu, kad žmogaus santykis su savimi patiria pakilimų ir 
nuosmukių. Šie savivertės svyravimai galimi ir naudingi. Jie praneša 
apie pastangų sėkmę ar nesėkmę, apie mūsų socialinio pripažinimo 
ar atstūmimo lygį. Tad jie vertingi, savimi abejoti gerai: šioje srityje 
sistemingumas yra patologija (visada matyti save vien tik teigiamą 
arba vien tik neigiamą). Svyravimai rodo, kad mes nuolat derinamės 
prie to, kas mums nutinka: kaip kinta kvėpavimas, širdies plakimas, 
nuotaika (su kuria ji susijusi beveik kraujo ryšiu, tai tam tikra prasme 
mūsų „emocinis aš“), kinta ir mūsų savivertė. 

Ji gali svyruoti priklausomai nuo to, kokį „maistą“ kasdienybė jai 
patiekia, iš šio „maisto“ du dalykai yra esminiai ir lemia daugumą sa- 
vivertės pakilimo ar nuoslūgio bangų. 

Pirmas — tai socialinis pripažinimas, jis būna išreikštas (gauti 
draugiškumo ar pagarbos ženklai) arba netiesioginis (savęs pripaži- 
nimas atsižvelgiant į idealus, prie kurių norim artėti). Tai iš tiesų pats 
svarbiausias savivertės „maistas“. 

Antras - tai asmeninio pajėgumo pojūtis. Jis ne toks svarus, šiek 
tiek priklauso nuo socialinio pripažinimo (būti pripažintam pajėgiu 
taip pat svarbu kaip tiesiog tokiam būti). Bet jis ir nepriklauso nuo 
pripažinimo: malonumas pačiam auginti pomidorus ir juos valgyti 
gerai veikia savivertę, nors to niekas nemato ir nežino. 

Ir pripažinimas, ir pajėgumas reikalingi. Pajėgumas be pripaži- 
nimo sukelia tuštumos pojūtį, kokį kartais pažadina socialiniai pa- 
siekimai: „Kam tie uždirbti pinigai, jeigu niekas manęs nemyli?“ O 
pripažinimas be pajėgumo skatina nusivylimą: „Sako, kad aš geras, 
bet atlyginimo nekelia“, „Visi sako, kad esu protinga, tai kodėl man 
nepavyksta rasti įdomaus darbo?“ 

Kaip kiekvienas pasinaudojame šiais šaltiniais savivertei maitinti, 
lemia asmeninės gerovės pojūtį. Suprantama, tarp žemos ir aukštos 
savivertės esama individualių skirtumų, bet svarbu ir tai, kaip kreipsi- 
me savo gyvenimą ieškodami savivertės šaltinių. 

Tačiau ir sėkmė, kurią šis „maistas“ mums teikia, subjektyvi: gali- 
me sugriauti sėkmę arba užglaistyti nesėkmes, susikurti iliuziją, kad 
patys tvarkome savo aplinką... Taigi, yra veiksmai, santykiai ir prielai- 
dos. Dėl to padarome įvairių klaidų ir kyla problemų: 


- jei susitelkiam vien į tai, kas nesiseka, užuot matę visą vaizdą 
(pavyzdžiui, auga kompleksai, - juos vėliau nagrinėsim); 

— jeivertindami save taikom tokius griežtus ir perfekcionistinius 
kriterijus, kad belieka vien nusivilti savimi (paskui jaustis pri- 
slėgtiems arba pykti ant savęs); 

- jei lyginam save su kitais iš blogų paskatų (ne tam, kad moky- 
tumės kitą stebėdami, o kad save nuvertinę nusiramintume); 

- jei susitelkiam į kitų požiūrį ir vertinimą: nuolat svarstom, ką 
apie mus ir mūsų veiksmus mano kiti. O svarbiausia - ne tik 
svarstom (ir ieškom kituose atsakymo klausinėdami ar juos 
dėmesingai stebėdami ir klausydami jų), bet ir patys atsakom 
į klausimus („Kaip pasirodžiau?“ - „Blogai!“). Toks užsisklen- 
dimas savyje yra vienas stipriausių ir kenksmingiausių saviver- 
tės sutrikimo požymių (tai kliūtis tobulėti). Atrodo, kai kurie 

nerimo kamuojami pacientai elgiasi priešingai - nuolat siekda- 
mi būti nuraminti net nuvargina aplinkinius, o iš tikrųjų, nors 
ir užduoda klausimus, neišklauso atsakymų. 


Todėl kartais atrodo, kad savivertė gyvuoja nuo tikrovės atskir- 
tame pasaulyje: kai kurie žmonės save nuvertina, nors turi daug 
nuopelnų ir gerų savybių, o kiti nerealistiškai save pervertina. 
Štai dėl ko šie svyravimai, kartais tokie, kad jų net neišeina paaiškinti 
gyvenimo aplinkybėmis, gali būti labai smarkūs (neviltis-euforija), 
neadekvatūs (dėl nereikšmingų smulkmenų ar įsivaizduojamų įvy- 
kių) arba keliantys baimę (skatinantys žmogų daryti viską, kad tik jų 


nejaustų, - atsiriboti arba neigti). 


Sutrikusios savivertės simptomai 


Visos savivertės sutrikimo apraiškos normalios, jeigu tik yra laikinos. 
Sunkumų kyla tada, kai jos ima kartotis dažnai arba tampa nuolati- 
nės, būna intensyvios, pernelyg stiprios, palyginti su tuo, kas jas su- 
kėlė. Tai rodo, kad sutriko „normalūs“ savivertę reguliuojantys me- 
chanizmai. Štai pirmoji šių simptomų apžvalga (prie jų dar grįšime). 
+ Įkyrus rūpinimasis savimi - kaip ir kiekvienas kamuojantis rū- 
pestis, kol su juo nesusidorota, klausimai apie save ir savo įvaizdį, 
socialinį priimtinumą žmogaus mintyse gali tapti įkyrūs, slegian- 
tys, perdėtai reikšmingi, nesvarbu, jis tai prisipažįsta ar ne. Tada 
žmogus - ar veikiau jo įvaizdis, socialinis aš - tampa sau rūpesčiu. 
+» Vidinė įtampa, nesaugumas socialinėse situacijose; įspūdis, kad 
esam kitų stebimi, ir nerimastingo abejojimo, ar atitinkam lūkes- 
čius, keliamas psichologinio nuovargio pojūtis. 

+ Vienatvės jausmas, įspūdis, kad esi kitoks negu visi: jautresnis, 
ne toks kompetentingas, trapesnis, labiau izoliuotas... Apie tai 
viena pacientė man pasakojo: „Kai išgyvendavau depresiją, eida- 
vau žiūrėti, kaip miega mano kūdikis. Kamavausi: man jis atro- 

dė toks trapus, vienišas pasaulyje. Buvau akla jį supančiai mei- 
lei. Jaučiausi visiškai vieniša, todėl visas baimes projektavau į jį. 
Tokiom valandėlėm supratau, ką psichologai vadina „altruistine 
savižudybe“ - tai pagunda nusižudyti ir nusitempti į nebūtį savo 
vaikus, kad neliktų vieni ir neturėtų kentėti šiame žiauriame pa- 
saulyje.“ 

Retsykiais arba dažnai kylantis jausmas, kad esi apsimetėlis, 
atsirandantis sulaukus menkiausio sėkmės, pripažinimo ženklo 
ir keliantis dilgčiojantį klausimą: „Ar aš tikrai vertas to, kas man 
atsitiko?“ Arba kitą: „Ar ir toliau būsiu šios sėkmės vertas?“! 
Elgesys, neatitinkantis mūsų interesų (suirzti, kai jautiesi tei- 
siamas) ar vertybių (stengiantis padaryti įspūdį, žeminti kitą, 
nors tai prieštarauja asmeninėms vertybėms). Pastebėti, kad el- 
giesi taip, kaip nederėtų, bet vis tiek taip elgtis. Daryti dalykus, 
kurie kelia siaubą, liūdina ar stumia į neviltį: „Negaliu susilaikyti 
nepiktžodžiavus, nešmeižus, tas noras stipresnis už mane. Jau se- 
niai supratau, kad tai blogai, bet juo prasčiau jaučiausi, juo labiau 
juodinau kitus. Tai prasideda savaime, nebent būčiau ypač atsar- 
gi. Kartais pasiduodamas savo „piktiems polinkiams“ žmogus 
gali patirti niūrų, paradoksalų pasimėgavimą: tai tarsi saugumo 
jausmą kelianti (nes gerai pažįstama) nevykėlio elgsena (jau daug 
metų taip elgiuosi), tą akimirką reikalaujanti nedaug energijos. 
Polinkis patiems bloginti būseną, kai prastai jaučiamės. Gana 
daug darbų“ nagrinėjo nenumaldomą žmonių, turinčių menką 
savivertę, polinkį „pasiduoti sūkuriui“, kai pradeda jausti liūdesį, 
ir nesiimti nieko, ką turėtų daryti, norėdami pasijusti geriau. „Ką 
darau, kai būna bloga? Nieko, kaip tik - visiškai nieko, kas galėtų 
padėti. Ir žinau tai, suvokiu. Nesusitinku su draugais - atsiribo- 
ju. Neklausau linksmos muzikos - gramzdinu save klausydama 
niūriausių adagio. Neinu į lauką įkvėpti gryno oro - lieku namie 
ir susmukusi ant sofos žiūriu idiotiškus serialus per kabelinę te- 
leviziją. Taip elgiuosi jau nuo mažų dienų: juo blogiau jaučiuosi, 
juo labiau grimztu. Nors nesijaučiu mazochistė kitose gyvenimo 

srityse. Bet keista: noriu ne padėti sau, o tarsi pirmiausia už ką 
nors save nubausti.“ 

Gyvenime rinktis dalykus, kurie priešingi mūsų norams, in- 
teresams, nuojautoms. Laimė, toks elgesys nėra dažnas, bet jis vis 
tiek stebina. Prisimenu vieną gyvybingą ir protingą pacientę, kuri 
pasakojo nusprendusi tekėti už nemylimo vyro, nors puikiai tai 
suvokė. Po kelerių metų, jausdama santykių bergždumą ir absur- 
diškumą, su juo išsiskyrė. „Tai nebuvo mazochizmas, nesijaučiu 
mazochistė. Tik sudėtingas jausmų derinys: baimė likti vienai 
(kažkas manim susidomėjo, tad reikėjo nepraleisti progos), abe- 
jojimas savo sprendimais (vengiau atsakomybės rinktis ir leidausi 
kito išsirenkama), neaiškios rezignacijos (ar iš tikrųjų esu verta 
ko nors geresnio?) ir kitų dalykų, kurių nesuvokiu, bet kam gaišti 
laiką juos nagrinėjant? Metų metus psichiatras, pas kurį lankiausi, 
mėgino įtikinti, kad tai mazochizmas. Na ne! Viskas dėl to, kad 
savęs nevertinau, savim nepasitikėjau, savęs neklausiau, nenorė- 
jau pažinti ir negerbiau. Nuo tada, kai šioje srityje ėmiau daryti 
pažangą, stengiuosi taip blogai su savimi nebesielgti“ 

Sunkumas prašyti pagalbos. Paradoksalu, lengviausia į kitus 
kreiptis žmonėms, kurių savivertė gera. Kai prireikia pagalbos, jie 
nejaučia grėsmės būti nuvertinti: juk padėti vienas kitam - savai- 
me suprantama, ar ne? Kelios dienos prieš man imantis rašyti šią 
pastraipą, viena mergina, lankanti mūsų grupinės terapijos užsi- 
ėmimus, pasakojo pirmą kartą gyvenime išdrįsusi paprašyti drau- 
gų pagalbos sunkiu gyvenimo laikotarpiu (ją buvo ką tik palikęs 
draugas). Ji pastebėjo, kad nors liūdesys ir nepranyko, toks elgesys 
ją drausmino, sukliudė sunkiai būsenai virsti manija ir užnuody- 
ta žaizda. „Seniau būčiau užsidariusi namuose, neatsiliepčiau į 
skambučius ir iš nevilties, ir iš gėdos. O tada pasielgiau priešin- 
gai — nė kiek nelikau viena, eidavau kalbėtis su draugais ir arti- 
maisiais, beje, nebūtinai apie tai, kas man atsitiko. Ir pajutau, kad 
tai man padeda apsiginti nuo juodų minčių, noro save naikinti ir 


bloginti būseną.“ 

Perdėta priklausomybė nuo socialinių grupių normų ir kodų, 
susijusių su išvaizda, mada, asmeniniu žodynu, materialine nuo- 
savybe, nerašytomis gero elgesio taisyklėmis... Sindromas „Bet juk 
taip nedaroma...“ trukdyti žmonėms valgant, prašyti pardavėjo 
suteikti nuolaidą, pasakyti „ne“, kreiptis pagalbos, prisipažinti, kad 
nežinai... Socialiniai kodai kinta nelygu epocha ir kultūra: kadaise 
trapios savivertės žmonėms labiausiai rūpėjo būti gerbiamiems ir 
padoriems. Dabar jie paklūsta kitoms diktatūroms: atrodyti jau- 
niems, turėti liekną, įdegusį, neraukšlėtą kūną. 

Polinkis apsimesti, kad esi stiprus („ne, neturiu jokių prob- 
lemų..“), silpnas („koks aš kvailas, gal galėtumėt padėti?“) ar 
abejingas („ne, aš nenusivyliau, man neliūdna ir nesu nelaimin- 
gas“). Griebtis įvairiausių socialinių melagysčių, dažniausiai ką 
nors nutylėti (palikti tvyroti sau palankią nežinią apie diplomus, 
profesiją, sėkmės ar išsilavinimo lygį...). Taip atsiranda netikrų 
„aš“ ir apsimetimo spąstai, iš kurių sunku išsikapanoti: kai kartą 
apsimečiau, kad mėgstu šokoladą, mane visada juo vaišina, turė- 
siu ir toliau jį valgyti, nors ir nemėgstu. Tai gyvenimas šalia sa- 
vęs, nuolatos būnant parasavyje. Dažnai taip nutinka todėl, kad 
žmogus siekia kuo labiau prisiderinti: stengiasi kiek įmanydamas 
atitikti kitų troškimą matyti jį stiprų ar silpną ir taip užsitikrina, 
kad kiti jo neatstums. Slepia tikrąjį „aš“ prisidengdamas sociali- 
niu įvaizdžiu — įterpia kuriamą personažą tarp savęs ir kitų. Bet 
kas gi trukdo išsiaiškinti, ar tikrąjį „aš“ kiti priims, ar atmes: „Kas 
būtų, jei iš tikrųjų būčiau savimi?“ Kartais melas tęsiasi be galo, iki 
blogiausios baigties. Prisimenu vieną kolegą gydytoją, kurį visada 
matydavau puikiai nusiteikusį, nepalenkiamą optimistą, - nusižu- 
dė iš pirmo bandymo, jam pavyko, kaip dažnai būna gydytojams, 
profesionalams net neviltyje. Kalbėjausi su jo žmona. Ji nupiešė 
kitokį bendradarbio portretą: buvo draskomas baimių, abejonių 
ir nerimo. Apie tai su niekuo nesikalbėjo. Jį sunaikino įsitikinimas, 
kad jis niekam tikęs. Pastangos apsimesti, būti kompetentingam, 
populiariam jį sekino. Iki paskutinės dienos. 

+» Polinkis į negatyvumą, kitų menkinimą, potraukis matyti tik 
blogąją pusę, sukčiavimą, niūrius ar liūdnus dalykus. Vienas dau- 
giau ar mažiau sąmoningų tokios strategijos tikslų — ne vienam 
būti apgailėtinam. Kartais šį polinkį siekiama pateisinti prisi- 
dengiant sveiku protu: „Manęs tai jau neapmausi“ Nuo saviver- 
tės svyravimų priklauso ir nepakantumas viskam, kas sudrebina 
mūsų vertybes ir įsitikinimus: juo labiau abejojam savimi, juo la- 
biau nekenčiam tų, kurie verčia abejoti ar prieštarauja, svetimų, 
kurių nuomonė ar gyvenimas skiriasi nuo mūsų. 

+ Sunkumas apsispręsti: menkai save vertinantys žmonės per daž- 
nai ir per skausmingai abejoja savimi. O tie, kurių savivertė aukšta 
ir trapi, susidūrę su kažkuo, kas galėtų juos pamokyti, linkę kraty- 
tis atsakomybės ką nors keisti, linkę nukreipti žvilgsnį kitur arba 
„užversti lapą“. 

+ Perdėtos neigiamos emocijos (gėda, pyktis, nerimas, liūdesys, 
pavydas...) - per dažnos, per stiprios, per ilgai trunkančios, daran- 
čios per didelį poveikį elgesiui ir santykiams, sukeliančios šimtus 
trikdžių kasdienybėje. Ypač dažnai jos sukelia atvirus ar slaptus 
konfliktus su aplinkiniais arba įtampą, pyktį ir ginčus, neapykantą, 
apmaudą ir t. t. Sutrikusi savivertė žmones dažnai paverčia „su- 
dėtingais“: „Su tavim viskas tampa sudėtinga, iš musės padarai 
dramblį. Galų gale norisi tavęs vengti.“ 


Kaip gali veikti savivertės sutrikimai 


Savivertės sutrikimai yra tarsi dideli kliuviniai, dar labiau apsunki- 
nantys įvairias jau iškilusias problemas: jie yra rizikos veiksniai su- 
sirgti psichikos ligomis (depresija, nerimo būsenomis, fobijomis 
ir t. t.) arba gali pažeisti savikontrolę kasdieniame gyvenime (sunku 
mesti rūkyti, laikytis dietos, sėkmingai mokytis ir atlikti kitas užduo- 
tis). Jie kasa duobę sielai ir laimei. Jie tampa kliūtimi asmeninei raidai 
ir verčia žmones kęsti vis tuos pačius sunkumus, nedaryti pažangos. 
Dabar atidžiau panagrinėsime pažeidžiamą savivertę. 

PENKTAS SKYRIUS 


Pažeidžiama savivertė: 
žema ir tariama 


Abejonė, pakibusi virš galvos, į mano 
gyslas ką tik įvarvino lašą nuodų. 


ALFRED DE MussET 


Savivertei būdinga svyruoti, tačiau esama ir nekintamų jos tipų, 
įprastų stilių. Kalbame jau ne apie praeinančius ar sąlygų nulemtus 
reiškinius, o apie asmenybės bruožus, kurie kartais atsiskleidžia pa- 
skatinti kokių nors įvykių, o kartais patys tuos įvykius išprovokuoja. 
Tad kasdienybę pajvairins ištinkančios nesėkmės, atstūmimai, kon- 
fliktai. Šių savivertės tipų raida gana stabili, bet gali ir kisti, o tam rei- 
kia asmeninių pastangų —- nerimo kamuojamai savivertei nuraminti 
vien bėgančio laiko nepakaks. 


Savivertės silpnybės ir gynybos 
refleksai 


Dauguma esam kamuojami stipraus pažeidžiamumo jausmo. Jau- 
čiam, kad paprasčiausias kasdienis gyvenimas ir pokyčiai kelia grės- 
mę: nedideli pavojai (suklysti, patirti nesėkmę, būti neteisiam, patek- 
ti į konkurencijos situaciją...) ima atrodyti kaip didelė grėsmė. 

Pažeidžiamumo jausmas gali pastūmėt daryti daug klaidų: pirmo- 
ji - savo įvaizdį ir savivertę paversti visų rūpesčių ir pastangų centru, 
dėl to kyla ir slapta „aš“ manija, kurią jau minėjom. Antroji - pagun- 
da žūtbūt ginti savivertę ir nuolat, vadinasi, nelabai tinkamai, rink- 
tis puolimo (savivertei didinti) arba gynybos (savivertei apsaugoti) 
strategiją. Išoriškai šios strategijos skiriasi, bet iš tikrųjų jų pagrindas 
tas pats - pažeidžiamumo jausmas (pirmu atveju - įsisąmonintas, 
būdingas žemai savivertei, o antru atveju - mažiau sąmoningas, kar- 
tais ir visai nesąmoningas, būdingas aukštai, bet trapiai savivertei). 

Aukšta trapi ir žema - šiuodu savivertės tipai tokie artimi, kad 
kartais gali pereiti vienas į kitą, nelygu gyvenimo etapas. Pavyzdžiui, 
Matjė atvejis: jis ilgai buvo drovus ir nepastebimas paauglys, bet pui- 
kiai mokėsi, studijavo gerose aukštosiose mokyklose ir gana anksti, 
pernelyg jaunas, gavo labai atsakingas vadybininko pareigas adminis- 
tracijoje. Per susirinkimus ir viešumoje ėmė elgtis griežtai ir pasipū- 
tėliškai. Manė, kad norėdamas atrodyti vyresnis turi būti kietesnis. 
Jam atrodė, kad norėdamas įtikinti turi elgtis grėsmingai. 

Šiuodu savivertės tipai žmoguje gali derėti kartu, nelygu gyveni- 
mo sritis: su artimaisiais jis gali elgtis kaip aukštos savivertės žmogus 
(girtis, reikšti kategorišką nuomonę, puikuotis), o bendraudamas 
su nepažįstamais ar įspūdį darančiais žmonėmis pasiduoti žemos 
savivertės refleksams. Vieno iš tokių kartais stebinančių derinių pa- 
vyzdys: drovuoliai elgiasi kaip žemos savivertės žmonės socialinėje 
aplinkoje, o svajonėse puoselėja aukštą savivertę (iš čia ir „drovuolių 
išdidumas“, kurį peni veikiau vaizduotė negu tikri dalykai). Kartais 
jie atlieka „maištavimo arba nesąmoningumo šuolius“, kaip apibūdi- 
no viena mano pacientė, tie šuoliai pastūmėja juos galų gale išdrįsti, 
užplūdus „drovuolių drąsai', bet ji, deja, būna reta ir nenuspėjama. 


51 


PIRMA DALIS Į VISA TAI YRA SAVIVERTĖ 


Nuvertinti save: žemos savivertės 
žmonių menas slėptis 


„Aš galutinai įsitikinusi, kad esu blogesnė už kitus. Visose srityse — 
išvaizdos, elgesio. Paprastas dalykas - komplimentas man sukelia be- 
veik fizinį negalavimą. Norą sprukti arba verkti. Jei manim susidomi, 
manau, kad per klaidą, vien dėl to, kad žmogus dar nežino, kokia aš iš 
tikrųjų. Į galvą neateina joks kitas įtikinamas paaiškinimas. Kai tik at- 
slūgsta dėkingumo banga - kažkas manim domisi! — tuoj pat užplūs- 
ta nerimas: kaip elgtis su pagarba, kurią, atrodo, man nori pareikšti? 
Po kiek laiko pasirodysiu nesanti jos verta? O paskui užeina pilkuma 
ir abejingumas, kuriuos paprastai pati sužadinu“ (Filipina, 32 metai) 

Psichoterapeutai, kad ir kaip prie to pripratę, nesiliauja stebėtis 
žmonių, turinčių žemą savivertę, požiūriu į save - selektyviu aklumu 
viskam, kas juose gražu ir gera, verta pagarbos. Tokie žmonės nepra- 
simano savo trūkumų, nekliedi, nekurpia jų iš bet ko, kas paklius po 
ranka, nes visi trikdžiai, netobulumas, ribotumas iš tiesų jiems bū- 
dingas. Bet jie tokie pat kaip visų arba beveik tokie pat. Tiesiog žmo- 
nės, kurių savivertė žema, neturi jokio gebėjimo reliatyvizuoti, 
nustatyti atstumo, negali atleisti sau net menkiausių trūkumų: 
kartą ir visiems laikams nusprendžia, kad jie kliudys gyventi nerūpes- 
tingai ir nesislapstant, kaip gyvena kiti, ir to laikosi. 

Tiesa, į kitus jie akylai žiūri, juos stebi, bet ne tam, kad suprastų, 
kaip jiems pavyksta susitaikyti su trūkumais. Akylai žiūri, nes nuolat 
leidžiasi į liguistą socialinių palyginimų žaidimą. Ne tik liguistą, bet 
ir klastingą, nes kituose mato vien tai, kas geriau. Todėl palyginimas 
būna skaudinantis, o ne motyvuojantis. Kartais lyginamasi su, jo ma- 
nymu, prastesniais už save: tą akimirką tai ramina. Bet tuoj pat arba 
vėliau tai padidina nesaugumą ir nerimą, nes žmogus lyginamajame 
įžvelgia galimą ateitį: „O ką, jei ir man taip baigsis?“ 

Kaip vis dėlto gyventi? Visų pirma - nerizikuoti. Galioja vienin- 
telis priesakas: saugokite savivertę. Jei išdrįstama siekti nors šiek 
tiek savo vertės pripažinimo, tai daroma atsargiai, vengiant patirti 

nesėkmę, nes būtų pernelyg skausminga, ypač prie liudininkų. Šiuo 
atveju socialinio įvertinimo vargu ar sulauksit. 

O dėl savivertės peno, kurį teikia veikla, tai toks žmogus elgiasi 
labai apdairiai, vengia net menkiausios rizikos. Jei įmanoma, ko nors 
imasi tik būdamas visiškai tikras. O bendravimo, kaip peno, srityje 
žūtbūt siekia pripažinimo, stengiasi būti priimtas ir mėgstamas, 
užuot pasirodęs esąs linkęs konkuruoti ir veikti. Vengia konfliktų ir 
visko, dėl ko galėtų būti atstumtas: sakyti savo nuomonę, prašyti, 
trukdyti kitą. Laukia, kol kitų pripažintas galės nurimti, tik tada pats 
įstengs atsipalaiduoti ir atsiskleisti. Retai imasi iniciatyvos, nors kiek 
susijusios su rizika („O jei mano mėginimą suartėti atstums ar pa- 
niekins?“). Taigi toks žmogus labai priklauso nuo kitų geros valios. 
Kartais prie jo problemų prisideda ir perdėta empatija: pernelyg gi- 
lindamiesi į kitų mintis, įsivaizduojamus jų poreikius, net pamiršta 
savuosius. 

Žmogus tiek daug galvoja apie tai, ką kiti mano apie jį, kad 
pamiršta pats apie save galvoti. Žema savivertė verčia žmogų viską 
riboti - nieko keista, kad galų gale ima jaustis tuščias ir nuobodus. 
Toks žmogus trukdo sau gyventi, ugdyti save ir dažniausiai laikosi 
taisyklės „svarbiausia, kad manęs nepastebėtų ir neatstumtų.. Jis labai 
stengiasi kurti žemesnįjį „aš , blankų, bekvapį, beskonį, kurio vienin- 
telė išskirtinė savybė - būti nepastebimam, nesurandamam. 

Žvelgiant iš šalies, atrodo, kad žmonės, puoselėjantys žemą sa- 
vivertę, aiškiai pasirinko atsižadėjimą: atsižadėti pirmų vaidmenų, 
žinomumo, visų matomų konkurencijos formų. Įvairių dalykų ven- 
gimas ir žemesnės už savo galimybes pozicijos pasirinkimas yra jų 
kasdienė duona. Jų strategija — „stokoti savivertės“, norint išvengti 
nuopuolio: kad tik nenupuolus žemiau, negu esu (arba negu manau 
esąs). Šie žmonės tiesiog ištobulinę meną vengti socialinio vertinimo 
grėsmės: svarbiausia, būti įsiliejus į būrį, nemėginti atsiskirti ir steng- 
tis nebūti nuo jo atskirtam. Jų pasitikėjimo savimi stoka reiškia štai 
ką: neveikti arba veikti kuo mažiau - ne tik iš baimės, kad nepasiseks, 
bet ir baiminantis socialinių nesėkmės padarinių. 

Pamenu, kai buvau psichiatrijos internas, viena mano kolegė tu- 
rėjo neprilygstamą gebėjimą abejoti savimi. Užėjus stipraus nerimo 
priepuoliui, ji svajodavo mesti mediciną ir tapti sodininke, manė, kad 
tada jaus mažesnį spaudimą. „Šitas darbas mane slegia - menkiausia 
mūsų klaida gali būti lemtinga. Man per sunku“, - kartodavo. O kai 
nekalbėjo apie tai, būdavo matyti, kad ta mintis ją persekioja: susidū- 
rusi su sunkiu pacientu tapdavo pažeidžiama, o kai klinikos vadovai 
arba mūsų dėstytojai vardindavo jos padarytų išvadų trūkumus, pul- 
davo į ašaras. Tai, kas tiesiog kėlė rūpestį mums visiems, - mintis, kad 
suklysi nustatydamas diagnozę, skirsi ne pačius tinkamiausius vais- 
tus, nepateisinsi paciento, jo šeimos arba vadovų, kurie mums patiki 
savo ligonius, pasitikėjimo, - jai buvo tikra manija. Tad ar svajonė 
tapti sodininke nebuvo savotiška išminties apraiška? Ir kodėl gi ne: 
yra kovų, kurias kovoti per sunku, o ramus sodininko darbas gali at- 
nešti daugiau laimės negu nuolatinėje baimėje dirbamas mediko dar- 
bas. Tačiau kai pasirinkimas nėra nuoširdus, vien baimės, nuovargio, 
vengimo refleksų padiktuotas, kas žino, ar vėliau nekils apmaudo, ar 
tas pats nerimas galų gale neįsiskverbs ir į tas į sritis, kuriose, manė- 
me, jis negresia? 

Suprantama, žemesniojo „aš“ kūrimas ir palaikymas turi vieną kitą 
privalumą, kitaip būtų nepakeliamas kaip depresija: žmogus, visai at- 
sisakęs spaudimo ir konkurencijos, įgyja sąlygišką ramybę ir tampa 
socialiai priimtinas (niekam nebekelia rūpesčių, nebent tiems, kurie 
dėjo į jį viltis). Juk vengimu ir slėpimusi grįstas elgesys yra savotiš- 
kas socialinis tepalas: koks būtų gyvenimas aplinkoje, visuomenėje, 
kurią sudaro vien nervingi, varžytis linkę geros savivertės žmonės? 
Norėdami sužinoti, pažvelkite į kino, televizijos, politikos pasaulio 
atstovus. 

Vengiantis nesėkmių žmogus vengia veikti. Taigi vengia ir sėkmės, 
dėl to randasi tikrasis savęs nuvertinimas, tai yra ne vien nevertingu- 
mo pojūtis, bet ir objektyviai tokio žmogaus gyvenimas skurdesnis, 
ne toks intensyvus, jo asmenybė skursta, nes naujos patirties mažėja, 
ji ribota. Koks skaudus paradoksas — norint į tai nekreipti dėmesio, 

reikėtų aukštos savivertės. „Gyvenimas vengiant - gyvenimas be pra- 
kaito, be kraujo, vien ašaros, liūdesys, nuobodulys, nusivylimas.“ — 
taip viena pacientė apibūdino savo padėtį. 

Kitas pavojus: dėl daugelio dalykų atsižadėjimo, dėl to, kad ne 
geresni už mus aplenkia, susidoroja su užduotimis, dėl to, kad jiems 
sekasi, jie mėgaujasi sėkme ir to neslepia, galima pasiduot nepasi- 
tenkinimui ir apmaudui... Žemos savivertės žmogaus padėtis visada 
skausminga, jeigu ji nėra pasirenkama laisva valia (vėliau aptarsime 
nuolankumą, kaip išeitį sprendžiant šią dilemą). 


Pervertinti save: aukštos savivertės 
žmonių melagystės ir įtampa 


Dar visai neseniai šie žmonės retokai ateidavo konsultuotis pas mus, 
psichoterapeutus. Buvom labiau įpratę išklausyti jų artimųjų pasako- 
jimus apie savo nuovargį („jis daro mūsų gyvenimą nepakenčiamą“ ) 
arba nerimą („jis visus paverčia priešais“). Bet pastaruoju metu gerai 
save vertinančių žmonių apsilankymų padažnėjo - trapi aukšta savi- 
vertė verčia kentėti... Prisimenu vieną labai gabią muzikantę, kurios 
tarptautinė karjera ėmė griūti vien dėl nepakenčiamo charakterio: 
„Aš sukeliu antipatiją. Elgiuosi taip, kad nepraėjus nė penkioms mi- 
nutėms manęs visi jau ima nekęsti. Ilgą laiką maniau, kad iš pavydo, 
buvau tvirtai įsikalus į galvą, kad kiti pavydi man gabumų ir iškart 
pajunta neapykantą, nes mano buvimas šalia, gyvenimas verčia juos 
jaustis žemesnius ir meta jiems šešėlį. Galų gale supratau, kad visos 
bėdos visai ne dėl mano asmenybės spindesio, o dėl arogancijos. Net 
dabar, kai tai suvokiu, ji dažnai prasiveržia nesąmoningai, tos pačios 
mintys ateina į galvą. Žmonės jaučia, kad negaliu susilaikyt jų ne- 
teisus. Kadaise taip elgdavausi tyčia: žaibiškai nužvelgdavau žmogų 
lediniu žvilgsniu nuo galvos iki kojų ir tik tada ištiesdavau ranką pasi- 
sveikinti ir kalbėdavau. Tai suteikdavo man pranašumą. Bent jau min- 
tyse... Man ir toliau sunku neaukštinti savęs, nekalbėti kategoriškai, 

nepertraukinėti, neprieštarauti. Ir kartu prikišamai nedemonstruoti, 
kad esu teisi, pripažinti savo klaidas. Pokyliuose, prie stalo, per kok- 
teilių vakarėlius visada stengiuos būti dėmesio centre ir, jei įmano- 
ma, pranašesnė už kitus. Giriuosi, primenu savo koncertus užsienyje. 
Kartais artimieji drausmina: „Gana, mes prisimenam, kad vienuolika 
kartų buvai Jungtinėse Valstijose“ Bet jei netraukiu į save dėmesio, 
atrodo, kad gaištu laiką. Maža to, kyla siaubingas įspūdis, kad neeg- 
zistuoju, naikinu save.“ 

Iš tiesų jie turi tokių pat silpnybių kaip ir žemos savivertės žmonės 
(patys būdami savotiškai žemos savivertės, patyrę daug nesėkmių, 
gali tokie tapti). Tačiau jie kitaip kovoja su abejonėmis. Dėl to atsi- 
randa kitų perdėtų savybių, daug ryškesnių: pastangos sublizgėti, vy- 
rauti, tapti mylimam ir garbinamam. Tai bruožai, sluoksniais užden- 
giantys žemos savivertės keliamą nerimą. Bet statinys išeina trapus... 
Itin didelės tokių asmenų pastangos palaikyti savivertę atstoja gyny- 
bos mechanizmą, saugantį nuo per didelių abejonių ar privalėjimo 
susitaikyti su savo ribotumu, nuo staigios akistatos su nerimą kelian- 
čiomis silpnybėmis. Jiems nuolat prieš akis socialiniai palyginimai: 
žvelgdami aukštyn jie pavydi, kartais nuvertina kitus, kad sumažintų 
atotrūkį: ne iškelia save, o žemina kitą. Žvelgdami žemyn - niekina 
ir šiek tiek nerimauja („Kaip to išvengti?“ arba „O jeigu ir aš palie- 
ku kitiems tokį įspūdį?“). Kartą vienas pacientas mane smagiai pra- 
juokino pasakęs: „Aš netapau ramesnis. Mano savivertė tokia: arba 
jaučiuosi tuščias kaip burbulas, arba pučiuosi kaip burbulas. Visąlaik 
išgyvenu savasties krizę!“ 

Kaip suprasti ir apibrėžti tokią aukštą trapią savivertę? Skirtingos 
mokyklos ir tyrėjai skirtingai ją vadina: nestabilia, nesaugia, gynybi- 
ne, netikra ir pan. Pastaruoju metu atlikta daug mokslinių savivertės 
tipų tyrimų. Ji daug labiau, negu buvo manyta, susijusi su įvairiais 
psichologiniais sunkumais (nevaldomu pykčiu, piktnaudžiavimu 
svaigalais, ūmia ir sunkia depresija...). Tačiau tirti tokius žmones 
nėra paprasta. Ne vien todėl, kad jie retai ateina konsultuotis, bet 
ir todėl, kad patys ne visada aiškiai supranta, kas su jais darosi. Kai 

stengiamasi juos suprasti pateikus paprastą savivertei nustatyti skir- 
tą klausimyną, būna beveik neįmanoma atskirti „tikrą“, stabilią ir ra- 
mią, aukštą savivertę nuo aukštos trapios. Todėl norint išsiaiškinti 
„tiesą“ imamasi pasąmoninių vertinimo metodų. Pavyzdžiui, šiek 
tiek supaprastinus, jūsų gali paprašyti žiūrėti į kompiuterio ekraną 
ir staigiai reaguoti į teigiamus (simpatiškas, protingas, dosnus...) 
arba neigiamus (atsainus, veidmainis, pikčiurna...) apibūdinimus, 
nesvarbu, ar jie su jumis susiję, ar ne. Buvo tiriamas ne save teigia- 
mai vertinančiųjų skaičius, o veikiau atsakymų pateikimo greitis. Iš 
tiesų jis ir parodo atsakymų „nuoširdumą;, ar veikiau tai, kad išreikš- 
ta nuomonė sutampa su slaptu požiūriu į save: jei aukšta savivertė 
autentiška, tada atsakymai pateikiami kur kas greičiau negu tuomet, 
kai savivertė trapi, net jei aukšta.! 

Šie asmenys, įsitikinę, kad socialinio vertinimo srityje geriausia 
gynyba yra puolimas, deda daug daugiau pastangų savivertei pakelti, 
negu tvirtai ją suręsti. Jie leidžiasi į daugybę socialinių palyginimų: 
žvelgdami aukštyn, pavydi arba nuvertina, o žemyn - niekina. Noriai 
imasi veiklos, nes jiems labai reikia apdovanojimų, bet kenčia nuo to, 
kad nepakelia nesėkmių ir jiems apskritai sunku abejoti savimi: per 
didelė kaina, per didelė rizika. Ištikti abejonių, jie mėgina žūtbūt iš- 
saugoti savo padėtį, apsimesti, elgiasi taip, kad dominuotų. Susidūrus 
su problema (tikrovės ar žmogaus iškelta), lieka dvi išeitys: abejoti 
savimi arba abejoti problemos svarba arba realumu. Šie asmenys daž- 
niausiai renkasi antrąją išeitį. 

Save pervertinant mėginama kurti „super aš“, socialinį įvaizdį, 
kuris saugo pasislėpusį daug pažeidžiamesnį „aš“. Šiam „super aš“ 
labai reikalingas pripažinimas, išskiriantis iš bandos: „Jei man pakaks 
vien būti normaliam, aš išnyksiu. Turiu išsiveržti pirmyn ir iškilti 
virš kitų. Tada būsiu saugus ir prie manęs niekas negalės paprastai 
priartėti, būsiu tam per aukštas arba per įspūdingas. Matys tik mano 
įvaizdį, personažą, kuris man paklūsta“ Daryti įspūdį, kad apsisau- 
gotum... Taigi gana dažnai aukštos trapios savivertės žmonės kilus 
kokiam nors priartėjimo ar psichologinės grėsmės pavojui sutrinka: 

kadangi stengiasi susikurti stipraus ir dominuojančio žmogaus įvaiz- 
dį, artumas ir artimi santykiai jiems atrodo pavojingi. 

Suprantama, šios strategijos kelia stresą, jų emocinė kaina 
didelė. Įkyriai siekiant pripažinimo ir pranašumo švaistoma vidinė 
energija. Dėl persitempimo didėja pažeidžiamumas, dažnai, kai sa- 
vivertė veržiasi į viršų, graužia nerimas baiminantis, kad nepasiseks 
arba demaskuos. O savivertei menkstant kyla depresijos pavojus, 
staiga žmogus suvokia, kokia pažeidžiama jo savivertė, apima didžiu- 
lis nuovargis dėl nuolatinės, nerimastingos savo įvaizdžio ir privilegi- 
jų gynybos. 

Aukšta trapi savivertė ir sekinantis savęs pervertinimas žmogų 
stumia į dar didesnę aklavietę negu ta, kurią sukuria žema saviver- 
tė. Kaip išsivaduot iš savo personažo, kai tas vaidmenų žaidimas tave 
saugo, kai tampi savo santykinės sėkmės belaisviu? Kaip tapti nuo- 
širdžiam, judėti į priekį atviru veidu? Juk daugybę metų slapsteisi, 
ir tau pavyko. Beje, kam šitaip rizikuoti? Ką laimėsi? Juolab kad visi 
aplinkiniai mano bendraują su žmogum, kurio ego stiprus. 

„Galų gale man nebepavyko sau meluoti. Tapau per daug sąmonin- 
ga, o sąmoningumas mane labai kankino... Anksčiau jaučiau nerimą, 
bet neigimas saugojo nuo depresijos. Vėliau nerimą tebejaučiau, bet 
pamažu ėmiau vis giliau grimzti į depresiją. Kitų akivaizdoje ir toliau 
apsimetinėjau, bet pati nebegalėjau savęs pakęsti. Bijojau, kad bet ku- 
rią minutę jų nepatiklių žvilgsnių stebima galiu palūžti, sutrupėti, stai- 
ga pasiduoti. Melas ėmė taip slėgti, kad kartais, nesvarbu, kur būčiau - 
darbo kabinete ar gatvėje, - knietėdavo sušukti: aš melavau! Visą laiką 
melavau! Nuo pat pradžių, nuo mažų dienų apsimetinėju, maivausi, 
įtikinėju, kad esu stipri, iš tikrųjų aš silpna, dar blogiau - apgailėtina! 
Aš tuščia vieta. Maniau, kad palengvės, kad pasijusiu kaip prisipažinęs 
nusikaltėlis. Bet net to niekada nepadariau. Tik sapnuose“ 

Prisimenu kadaise perskaitytą žiaurų sakinį, kuriuo politikė api- 
būdino tikriausiai ne itin gerbiamą kolegą: „Vardenis Pavardenis? Jo 
garsus signalas, silpnas variklis.“ Pašaipūs žodžiai, kurie pasklinda tarp 
aplinkinių, — tikras košmaras aukštos trapios savivertės žmonėms. 

Ypač sunkus šio tipo atvejis - narciziški asmenys... „Blogiausia, 
kad pats matau, kaip elgiuosi: kai tik šalia daugiau negu trys žmonės, 
iš pradžių turiu vaizduoti šaunuolį. Paskui, jei nesužaviu auditorijos, 
tampu pagiežingas ir paranojiškas...“ Kol yra bent menkiausias ge- 
bėjimas žvelgti į save iš šalies, įmanoma tobulėti. Bet kuo labiau šis 
gebėjimas blėsta, tuo labiau žmogus artėja prie to, ką psichiatrai va- 
dina „narciziška asmenybe, kurios savivertė būna hipertrofuota. Šie 
pacientai (tiesa, jie labai retai ateina konsultuotis, dažniausiai tada, 
kai ištinka sunki depresija dėl ne menkesnių nesėkmių...) įsitikinę, 
kad yra geresni už kitus ir nusipelno geriausia: geriausio gydymo, ge- 
riausios vietos. Jie taip pat įsitikinę, kad turi daugiau teisių (juk yra 
aukščiau už kitus): važiuoti didesniu greičiu negu kiti (jie vairuoja 
geriau, jų automobilis saugesnis), ilgiau kalbėti per susirinkimus (jų 
idėjos naudingesnės), būti aptarnautiems greičiau negu kiti (jų lai- 
kas brangesnis) ir pan. Sėkmė nesuteikia jiems pasididžiavimo (dėl 
savo veiksmų), tik panardina juos į hubris“, perdėtą išdidumą, ku- 
rio taip baiminosi senovės graikai: puikybė žmogų išpučia, tai „aš“ 
infliacija, ego išsiplėtimas. Narcizai deda daug pastangų, norėdami 
parodyti, kad jie „ne bet kas“, nuolat stengiasi pritraukti dėmesį, 
beje, dažnai jiems pavyksta, turi savotišką talentą, todėl jų tiek daug 
televizijos ir kino studijose. Tačiau narciziškoms asmenybėms, be- 
sirūpinančioms daug gauti (pagarbos ir dėmesio, o gal garbinimo ir 
pagarbos ženklų), nelabai svarbūs abipusiškumo, išklausymo ir em- 
patijos aspektai. Dėl to bendravimas su jomis kitiems kelia nepasi- 
tenkinimą ir kartais būna nemalonus. Kitas joms egzistuoja tik kaip 
statistas, priešininkas ar kliūtis. Tai apakinančios savivertės viršūnė. 
Tai galutinė ir gyvenimo, ir pažangos aklavietė. 


* Hubris (gr.) - puikybė, senovės graikų buvo tikima, kad už ją dievai baudžia. - Vert. past. 

Problemiška savivertės raida: 
nuo žemos iki trapios aukštos ir priešingai 


Kai pradedam savęs įtvirtinimo psichoterapijos kursą, dažnai paste- 
bim tokį reiškinį: kartais žemos savivertės asmenys geba įtvirtinti 
save tik elgdamiesi priešiškai. Jie būna atsainūs (kad kiti neįžvelgtų 
jų emocingumo) ir kategoriški (kad atgrasytų pašnekovą ginčytis ar 
kontratakuoti, nes nėra tikri, ar išlaikys deramą atstumą per įtemptą 
pokalbį). Kalbant apie ilgesnį laikotarpį, kaip anksčiau minėtu Ma- 
tjė atveju, jei svarbios gyvenimo aplinkybės (sėkmė, paaukštinimas 
darbe) kinta greičiau, negu auga savivertė, žemos savivertės žmo- 
nėms kyla tipiškas klausimas: kaip „atsilaikyti“ patyrus sėkmę? Dėl 
sėkmės į mane kryps kitų žvilgsniai, kils spaudimas, daugės prašymų, 
lūkesčių ir pan. Tada paūmėja apsimetėlio sindromas: „Kad tik nepa- 
stebėtų, kad aš daug mažiau pasiekęs kitose srityse: materialinėj, as- 
meninėj...“ Kyla pagunda tapti geros savivertės karikatūra - žmogus 
persistengia demonstratyviai reikšdamas savo poziciją. 

Su saviverte susiję paviršutiniški elgesio pokyčiai gali vykti ir 
trumpais ciklais, svyruoti, nelygu etapas. Pavyzdžiui, kintant nuo- 
taikai: kai kurie žmonės, kai blogai jaučiasi, tampa arogantiški ir 
irzlūs. Arba tai priklauso nuo srities (viešumoje ar asmeniniame 
gyvenime), nuo aplinkos (saugi ar grėsminga). Netvirtos savivertės 
žmonės, norintys timptelti save už pakarpos aukštyn, kartais gali tai 
daryti žemindami kitus. Pamenu moterį, draugų, kuriais žavėjosi, 
akivaizdoje imdavusią ironiškai ir net piktai elgtis su sutuoktiniu: 
viešai žemindama savo vyrą susikurdavo iliuziją, kad yra aukščiau, 
atsitolindama nuo jo tampa vertingesnė, ir įsivaizdavo, kad kiti tai 
jau tikrai jį laiko žemesniu. Jai nepasisekė: ji ir jos gudrybės versdavo 
visus nejaukiai pasijusti ir skatino griežtai teisti arba žvelgti į ją su 
užuojauta. 

Galima atkreipti dėmesį dar į vieną smulkmeną: kaip žmogus el- 
giasi su žemesnio statuso asmenimis (bendradarbiais, sekretorėmis, 
aptarnaujančiu personalu ir pan.). Televizijos studijose dažnai esu 

matęs kai kurias ekrano žvaigždes elgiantis mandagiai, kol įjungtos 
kameros arba stebi gausūs žiūrovai. O paskui, be kamerų ir žiūrovų, 
mandagumas išgaruodavo ir likdavo vien panieka arba niekšiškumas. 

Reikia pasakyti, kad visa tai negali ilgai tverti. Galų gale visada 
susiklosto tas pats scenarijus, o su juo ir neigiami padariniai: 1) api- 
ma tikro ar tariamo gležnumo jausmas; 2) kyla nerimas (išankstinis) 
arba pažeidžiamumas (dabarties akimirką), kai kėsinamasi (iš tiesų 
arba įsivaizduojamai) į savivertę. Neadekvatus savęs atspindėjimas 
arba santykis su aplinka žadina netinkamus refleksus; 3) sukuriamos 
blogos strategijos (o jos būna tikros). Tad daug savivertės sutrikimo 
keliamų kančių atsiranda dėl autopiloto klaidų ir mėginimai rasti išei- 
tį tampa didesne problema už tą, kurią reikėjo išspręsti; 4) ilgalaikiai 
padariniai: nuolatinis nejaukumo jausmas ir niekad saugumo netei- 
kianti, nes visuomet tik tam tikromis sąlygomis patiriama, sėkmė 
(„Mane priima tada ir tik tada, kai elgiuosi štai taip“ ). 

Iš tiesų ne kas kita, o netinkamos savivertės gynimo strategi- 
jos ir apibūdina savivertės sutrikimus. Taip pat, o gal net labiau, 
kaip ir asmens gebėjimai ir reali padėtis: jis gabus ar ne, bedarbis ar 
dirbantis, gražus ar ne, išgyvenęs sunkią vaikystę ar ne. Juk su šiais 
dalykais galima gyventi. Žinoma, vieni iš šių veiksnių lengvina prob- 
lemų sprendimą, kiti riboja galimybes, tačiau žmogaus protas gali 
prie jų prisitaikyti. Tai tobula. Jei nebebūtų įmanoma užtaisyti spra- 
gų, žemėje būtų tikras pragaras. 

Perdėtos pastangos ginti savivertę užkerta kelią lavinimuisi, pa- 
žangai, savikūrai. Visos jėgos atiduodamos ne asmenybei ugdyti, 
o veikiau savigynai. Asmenybės raida aukojama dėl saugumo. Žmo- 
gus atsiduria „aš“ kalėjime, kur dūsta, nuobodžiauja ir nerimauja... 
Užuot naudojęsis savimi smuiku, kurį kasdien suderina, pamažu iš- 
moksta vis geriau griežti vienas arba kartu su kitais. Visa tai gali būti 
kuriama diena iš dienos, metai iš metų. Tačiau žmogus turi pats imtis 
iniciatyvos ir pradėti „psichologines statybas“. Kas kitas, jeigu ne aš, 
gali atlikti šį darbą? 

Ilgalaikis savivertės ugdymas 


Taigi, pradėjau milžinišką darbą su savimi 
ir šiandien, praėjus beveik penkiolikai metų, 
galiu pasakyti: rezultatas yra - jau nustojau 
nekęsti savęs, dabar save niekinu. 


HUMORISTINIS VOUTCHO PIEŠINYS 


Ar galima ilgam pagerinti savivertę? 

Dabar žinom, kad tai visiškai įmanoma ir saviugdos būdais, jei- 
gu atsiradę sutrikimai ne per daug sunkūs, ir psichoterapijos meto- 
dais, jei sutrikimus pasunkina psichikos ligų simptomai (depresinės 
ar nerimo būsenos, fobijos, mitybos sutrikimai, polinkis į savinaiką 
ir pan.). Savivertės pertvarka vyksta keliais etapais, visų pirma reikia 
gerai suprasti, kas nuo mūsų nebepriklauso (pavyzdžiui, praeityje 
patirtos kančios ir stoka) ir kas nuo mūsų priklauso (santykis su pra- 
eitimi, kasdienis elgesys). Kiekvienu konkrečiu atveju pastangos bus 
nukreiptos į tikros savivertės kūrimą arba atkūrimą, kartais - tiesiog 
į „paprastą“ ugdymą. O paskui, laikui bėgant, kils „priežiūros“ klausi- 
mas, nes saviverte būtina nuolat rūpintis ir skirti jai dėmesio. 

Kodėl reikia rūpintis saviverte 


Kartą vienas pacientas man pasakė: „Aišku, „aš“ yra vertas neapykan- 
tos, bet visą gyvenimą praleisiu su juo..“ Jeigu nesirūpinsit savimi, 
kas tai padarys už jus? Kas kitas, jei ne jūs, gali žinoti, ko jums reikia, 
kas pageidautina jūsų gerovei. 

Vis dėlto mes vengiam mąstyti apie save ir dažnai patikim savo 
gyvenimą ir save autopilotui. Leidžiamės nešami aplinkybių ir įta- 
kų - praeities, artimųjų, terpės, visuomenės. Kyla pavojus sulaukti 
išties vidutiniškų rezultatų, nebent gyvenimas mus labai lepintų: jei 
vaikystėje viską gavom, jei ir toliau gyvenam aplinkoje, kur karaliauja 
meilė ir darna. Bet tai ne viskas, net ir tokios sąlygos gali pasirodyti 
nepalankios savivertei, jeigu nėra asmeninio pasirinkimo ir savaran- 
kiško apsisprendimo. Štai ką pasakoja Orelija (26 metai). 

„Viena iš mano bėdų ta, kad neturiu kuo skųstis: tėvai buvo šaunūs 
ir mylintys, gyvenimas namuose malonus, jauki atmosfera ir materia- 
linė gerovė. Aš studijavau, keliavau, greit radau darbą ir sutuoktinį. 
Tai kas kelia abejonių? Iš kur miglotas nepasitenkinimas savo gyveni- 
mu; Jei pradėsiu nagrinėti praeitį, labai pasistengusi galiu rasti smul- 
kių dalykų, kurie nebuvo labai geri, pavyzdžiui, „tėvai buvo tobuli“. 
Tiesa, tėvas buvo toks talentingas, kad visi juo žavėjosi, mama tokia 
miela ir subtili, kad visi ją mylėjo. Aplinkiniai nuolat kartojo, kad 
mums labai pasisekė turėti tokius tėvus. Gal man trūko erdvės save 
įtvirtinti, kurti priešinantis ir maištaujant? Bet kai visa tai palyginu 
su sunkumais, kurių kilo draugėms, - incestai, žiaurumas, siaubingi 
tėvų barniai... Ne, svarstau, ar tik mano bėda nebus ta, kad nieko ne- 
nuveikiau, vien leidausi bėgiais, kurie man jau buvo nutiesti. Taip ir 
neįgijau įpročio mąstyti apie save, apie tai, kas esu, ko noriu. Niekada 
neteko kovoti jokios kovos.“ 

Savivertės ugdymas 


Ar reikia stengtis tiesiog gerinti savivertę? Tai toks pat klausimas, kokį 
keliam apie laimę: kai kuriems žmonėms noras tapti laimingiems yra 
pagrindinė kliūtis pasiekti šį tikslą. Idėja patraukli, bet klaidinga. Iš tie- 
sų nereikia painioti pastangų priartėti prie laimės (jos būtinos) ir lai- 
mės manijos (ji kenksminga). Tą patį galima pasakyti ir apie savivertę. 

Savivertės sutrikimai nėra liga, jų atsiranda dėl netinkamų elgse- 
nos, gynybos, savęs įtvirtinimo būdų. Todėl norint, kad pertvarka 
būtų paveiki, verta žinoti kelias taisykles. Šiandien apie savivertės 
ugdymą parašyta daug darbų - ir skirtų turintiems psichikos sutri- 
kimų!, ir „normaliems“, nejaučiantiems konkrečių bėdų, bet norin- 
tiems pagerinti savijautą“. 

Praeitis palieka mums abejonių ir silpnybių. Dabartis gali daug 
ką atitaisyti, kartais net išgydyti. Bet tik tuomet, jei iš tikrųjų gyven- 
sim. Gyventi - tai veikti, pažinti save, atsiskleisti, rizikuoti... Leisti 
sau gyventi, liautis kovoti ir nemėginti kas minutę tikrinti ir taisyti 
savo įvaizdžio. Jei per daug saugosimės, gyvenimas neatliks atitaisy- 
mo ir brandinimo darbo. Tai ir yra pažeidžiamos savivertės žmonių 
sunkumų esmė: jie dūsta ir sustabarėja dėl savo gynybos mecha- 
nizmų. Keistis reiškia nustatyti ir nukenksminti kalėjimu virtusius 
gynybos būdus, kad išsivaduotum. Beje, kalbant apie savivertę, gal 
geriau vartoti ne keistis - jis suponuoja radikalų pasikeitimą - o vys- 
tytis, kuris atspindi daromą pažangą ir labiau tinka nusakyti tam, ką 
galim stebėti. 


Kaip gerinti savivertę 


> Suprasti praeitį per maža norint keisti dabartį 


Ne viskas yra nulemta! Mūsų savivertės kokybė ir būdas ją saugo- 
ti, savaime suprantama, priklauso nuo praeities įtakos: ar tėvai savo 

meile mums teikė saugumą, ar padrąsindami leido mums pasijusti 
vertingiems, kokį savigarbos pavyzdį rodė... Tačiau dabartinę psi- 
chologinę būklę valdo ne vien praeitis. Valdo ir dabartis: jei kasdien 
nedėsi reikiamų pastangų, taip ir liksi vaikystėje ėmusio veikti au- 
topiloto valdomas arba būsi socialinių įtakų žaisliukas. Savivertės 
sutrikimų gali kilti dėl blogų iš praeities paveldėtų pagrindų, taip 
pat dėl netinkamo naudojimosi jais. Šioje srityje nėra fatališkumo, 
bet praeitis neginčijamai svarbi, ir tai reikia suvokti norint veikti da- 
bartį. Tačiau begalinis gręžiojimasis atgal taip pat ne išeitis. Praeitis 
yra praeitis, mes kovojame su jos šmėkla. Tačiau kovojame visada 


dabartyje.“ 


» Nepakanka suprasti, reikia dar ir veikti, ir praktikuoti 


Galit perskaityti visas knygas apie savivertę, lankytis visose paskaito- 
se šia tema, gerai išmanyti jos mechanizmą, bet jumyse niekas nepa- 
sikeis, kol nepraktikuosite ir savo kailiu neišbandysite kitimo dėsnių, 
kuriuos aptarsime tolesniuose skyriuose. Norint pasikeisti, reikia 
veikti, tiksliau, veikti apmąsčius ir nuolatos kaitalioti veiksmą ir ap- 
mąstymą. Pasikeisti galima tik protingai veikiant. Tai pagrindinis 
dalykas, nes savivertės sutrikimai arba kliudo veikti, arba verčia veikti 
stereotipiškai, tai yra nebeveikti arba visada veikti taip pat. 


> Taiveikiau mokymasis negu atradimas 


Štai neabejotinai pats svarbiausias pastarųjų metų psichoterapijos at- 
radimas - keistis išmokstama. Psichologinio pasikeitimo modelis, 
neva staiga atsiranda suvokimas ar grįžus išblėsusiems vaikystės pri- 
siminimams ištinka nušvitimas, niekada neveikia. Tikėjimas, kad psi- 
choterapija taip ir vyksta, tikriausiai sietinas su romantiniu aspektu 


* Skaitytojams, kurie nori gilintis į savivertės vystymosi vaikystėje klausimus, taip pat ir teorinius jo 
aspektus, patariame paskaityti ankstesnį mūsų darbą šia tema: Christophe Andrė ir Francois Lelord, 
Estime de soi, išleido Odile Jacob leidykla. 

(širdies gilumoje slypi paslaptis) ir jo įtvirtinimu daugybėje filmų?: 
vieną veiksmo akimirką muzika pagarsėja, veikėjo akys apsiblausia, 
jo sąmonėje atgyja praeities scena. Šis staigus atradimas pravirkdo 
filmo herojų ar heroję, bet visiems laikams išvaduoja nuo šmėklų. 
Žinoma, sulig mygtuko paspaudimu ateinantis suvokimas yra kari- 
katūriškas ir veikia tik sinefilų vaizduotėje. Jei toliau lyginsime su 
menu, savivertės pokyčiai panašesni į muzikos mokymąsi: skambinti 
pianinu žmogus išmoksta ne todėl, kad taip nusprendė arba išsiva- 
davo iš praeities vaiduoklių, o todėl, kad lanko pamokas ir kasdien 
skambina gamą. Taip pat ir virtuozu tampama ne ištikus nušvitimui, 
o vien kantriai dirbant. Įsitikinsim, kad savivertės ugdymas paklūs- 
ta tokiems patiems dėsniams; žinoma, turėsim suprasti, iš kur kyla 
mūsų ribotumas ir pilotavimo klaidos, bet daugiausia reikės darbuo- 
tis atrandant naujus būdus būti. 


> Keistis nėra sunku 


Kad įvyktų psichologinis pasikeitimas, reikia pastangų. Jos artimes- 
nės ilgos distancijos bėgimui negu sprintui, bet visai nesudėtingos — 
pamatysit, beveik visada tai paprasti dalykai (kaip ir dauguma pavei- 
kių psichoterapijos metodų). Mane kalbinantys žurnalistai dažnai 
prašo pasakyti — norėdami patraukti būsimų skaitytojų dėmesį pir- 
mu sakiniu - „gudrybių, kaip padidinti savivertę“, arba klausia: „Jei 
galėtumėte duoti tik vieną patarimą - koks jis būtų?“ Gudrybių yra 
daug. Tik viena bėda: reikia taikyti jas visas! Ilgai! Ir nuolatos! 
Tik taip, žingsniais - kartais mažais, kartais dideliais, - pokytis įvyks- 
ta. Tačiau tai, kas šiandien atrodo visai maža, ryt gali pasirodyti įspū- 
dinga. O truputį pasikeisti - tai jau daug! 


> Ar galima atsikratyti savivertės sutrikimų? 


Ar kai kurie psichoterapeutai nepalaiko mito, kad įmanoma kartą 
ir visiems laikams atsikratyti visų savivertės šlubavimų? Pasak jo, 

kaip daugiau ar mažiau akivaizdžiai tikinama, reikia „nusileisti į pa- 
čią problemų gelmę“ ir tik tada tikėtis ilgalaikio savijautos pagerė- 
jimo. Tačiau niekas negali garantuoti, kad problemų gelmė iš tiesų 
egzistuoja, ypač savivertės. Net jei priartėsim prie kažko, kas panašu 
į „dalykų gelmę“, ar būsim tikri, kad sulauksim amžinos pusiausvy- 
ros? Be to, į dalykų gelmę įsigilinti skatinančios teorijos dažnai kelia 
pavojų įklimpti: atsidūrus pačioje gelmėje gali būti sunku išsikapa- 
noti... Dažnai darbas prie savivertės panašesnis į pasiūlymą diabeto, 
astmos ar didelio arterinio kraujospūdžio kamuojamiems ligoniams 
taip susitvarkyti kasdienybę, kad liga (ar sutrikimas) nekeistų gyve- 
nimo kokybės, nekliudytų normaliai ir maloniai gyventi. Dažniausiai 
tai pavyksta. Kantrios pastangos, kasdienis darbas ugdant savo vertę 
atrodo nelabai poetiška? Žinoma, bet ir kentėti nėra labai poetiška. 
O kai geriau pasijutę galėsim atsiverti pasauliui, aplink yra daugybė 
poetiškų dalykų, vertų mėgautis! Galbūt, kai reikia laikytis dietos ar 
daryti fizinius pratimus, stengtis paprasčiau. Nors... Ir savivertės sri- 
tyje galioja aiškiai apibrėžtos taisyklės. 


Kelias ilgas, bet jis yra... 


Taigi, kad pokyčiai įvyktų, reikia nuolatinių pastangų. Bet tai dar ne- 
reiškia, kad teks labai ilgai laukti. Jau šiandien galim pasijusti geriau. 
Galim - ir net turim - kuo anksčiau pradėti jausti pastangų naudą. 
Tiesa, ji dar nebus tvari ir savaiminė; tik nuolatinė praktika sąmonin- 
gas pastangas pavers mažiau psichinės energijos eikvojančiais auto- 
matizmais. Ilgainiui pastangos gali susilpnėti dėl klasikinės priežas- 
ties — atėjus akimirkai, kai matom, kad slystam atgal ir grįžtam pas 
senus demonus. „Išvarykit natūralumą - ir jis sugrįš šuoliais.“ Negaliu 
pakęsti šio posakio — jis toks negeranoriškas besistengiančio keistis 
žmogaus atžvilgiu. Neleiskit, kad jus paveiktų. Kad ir ko mokytumės, 
grįžti atgal yra normalu. Net nuoširdžios ir valingos, pagal tinkamą 
metodą ir teisinga kryptimi nukreiptos pastangos keistis nesukliudys 

seniems demonams grįžti, kai susikaups nuovargis, kartosis tos pa- 
čios bėdos, kai atsidursim situacijoje, kurią įveikti esam bejėgiai, arba 
tiesiog dėl šiokio tokio aplaidumo. Tai normalu: sutrikimo atsinau- 
jinimas nereiškia, kad mūsų pastangos buvo bergždžios arba kad 
pasikeisti neįmanoma. Tiesiog gyvenimas sudėtingas, o kai esi 
pažeidžiamas, turi savimi rūpintis. Štai ką apie tai sakė Markas Au- 
relijus, imperatorius filosofas: „Nesipiktink, neišsigąsk, nenusimink, 
jeigu tau nesiseka visada elgtis teisingai“ 

Kiti išmintingi žodžiai: „Mano Dieve, suteik man ramybės susi- 
taikyti su tuo, ko negaliu pakeisti, drąsos keisti tai, ką galiu pakeisti, 
ir išminties atskirti viena nuo kito“ Gal jums jau žinoma ši Ramybės 
malda. Tradiciškai ji priskiriama Reinholdui Niebuhrui (1892-1971), 
Šiaurės Amerikos protestantų teologui. Ją išpopuliarino Anoniminiai 
alkoholikai, pavertę vienu iš psichologinio ir dvasinio darbo įrankių. 
Ramybės malda pabrėžia pamatinius dalykus - suvokimą ir lankstumą. 

Vis dėlto tapti kitu, visiškai transformuotis tarsi užburtam, pereiti 
nuo didžiausių abejonių prie tvirčiausio tikrumo nėra savivertės ugdy- 
mo tikslas. Ne, tikslas — tiesiog „būti savimi, bet geresniam...“ Truputį 
ramesniam, labiau pasitikinčiam, truputį drąsesniam, abejingesniam 
kitų žvilgsniams ir vertinimams... O kad jį pasiektume, turim atsižvelg- 
ti į savo asmenybės bruožus - neverta tikėtis tapti ryškia asmenybe, jei 
prigimtis veikiau santūri. Bet jei jausimės truputį geriau ir užuot vengę 
socialinių situacijų jomis mėgausimės, ar to nepakaks? 

Yra toks dalykas kaip savivertės ekologija, ir savivertei galima tai- 
kyti ilgalaikio plėtojimo principus: atsižvelgti į aplinką, apskaičiuoti 
ugdymo pastangų išeigą, apsvarstyti privalumus ir trūkumus, neau- 
koti ateities dėl dabarties, neskirti praeičiai tų gyvybinių jėgų, kurių 
šaukiasi dabartis! Tik taip išsiugdysim ne tik aukštesnę, bet ir — tai 
daug svarbiau, svarbiausia - geresnę savivertę. 

Taigi, prie darbo! Tiesa, prie ko darbuotis? Nuo ko pradėti? 

Suprantama, reikia susidraugauti su savimi. Liautis save prievar- 
tauti, nuvertinti, slėptis... Šis žingsnis būtinas, bet jo nepakanka: svar- 
bu ne vien rūpintis savimi, bet ir daryti pažangą bendraujant su kitais. 

Taigi reikės išsiaiškinti su kitais kuriamų santykių tipą - ar jie tikri, 
ar įsivaizduojami. Nedrebėti nuo minties, kad gali būti atstumtas, 
žiūrėti pro pirštus į nemalonius dalykus arba susitaikyti su jais, jeigu 
neišvengiami. Daug tikslų, siektinų pamažu. Tačiau ir vėliau darbas 
dar nebus baigtas. 

Ar nepakanka mąstyti ir veikti? Ne, reikia mąstyti, veikti ir kar- 
toti — tik tada darysime pažangą. Mūsų smegenys sukurtos visų 
pirma veikti, tik paskui mąstyti. Štai kodėl, net jei supratot viską apie 
viską, iš tiesų liksit nieko nesupratę, o svarbiausia - nieko nepakeitę, 
kol apmąstymų vaisių nepaversite veiksmais. Ir kol nebūsite to atlikę 
gerą dešimtį kartų, kaip tą patį judesį kartojantis amatininkas arba 
menininkas. Taigi, kuklus ir reguliarus veiksmas: vieno karto niekad 
nepakanka... Ar tada būsit baigę darbą? Ir taip, ir ne. 

Dar bus likęs svarbiausias dalykas - nebegalvoti apie save. Savi- 
vertės tapsmo lemtis - būti pamirštai, kaip kvėpavimas - nors nebe- 
kreipiam dėmesio, jis visąlaik tęsiasi. Kvėpavimą kartais reguliuosim 
arba raminsim, tačiau neprireiks nei budrumo, nei pastangų. Savi- 
vertė kaip kvėpavimas... Pamiršti save, kad galėtum atsisukti į visa 
kita - į kitus, į gyvenimą. 

Tokia bus mūsų programa, ir visa tai aptarsime knygoje. Bet yra 
dar vienas, paskutinis, dalykas... 


Pagrindas: sukurti ilgalaikiams pokyčiams 
palankią psichologinę aplinką 


Kad ir koks įdomus ir sparčiai vaisius duodantis darbas ugdyti savi- 
vertę, jis vis tiek turi būti reguliarus ir nuolatinis. Ilgą laiką dedant 
pastangas, kai pats esi ir mokytojas, ir mokinys, o svarbiausia - gerai 
elgtis su savim. 

Nuolatiniai pokyčius skatinantys pratimai, kuriuos turėsim atlikti, 
netruks ilgai, jeigu nebus malonios aplinkos, jei patyrę nesėkmę sau 
priekaištausim, jausimės kalti. Taigi, būtina nusiteikti ilgalaikiams 

sunkumams: normalu, kad kai kada atsinaujina seni įpročiai. Kad 
išmoktum taisyklingai kalbėti užsienio kalba ar gerai groti muzikos 
instrumentu, reikia ne vienų metų. Ugdyti savivertę nė kiek ne ma- 
žiau sudėtinga, negu mokytis rusų kalbos arba griežti smuiku. Bet tie, 
kurie kalba rusiškai ar griežia smuiku, žino, kiek prireikė laiko ir pa- 
stangų. 

Kad ilgalaikės pastangos nebūtų skausmingos nei audringos, reikia 
gerai elgtis su savimi - mokytis save gerbti. Šito taip pat išmoksta- 
ma - tai vadinama priėmimu. 


SEPTINTAS SKYRIUS 


Savivertė prasideda nuo 
savęs priėmimo 


Įžengsi į rojų visas arba neįžengsi išvis. 


SUFIJŲ POSAKIS 


Nuolat svarstydavau, kaip elgiasi kiti. Kai jaučiasi negražūs, kai jiems 
atrodo, kad iškrėtė didžiulę kvailystę ir tai visi matė arba galėjo apie tai 
sužinoti. Kai patiria nesėkmę, kai juos atstumia, kai jie nepateisina kitų 
pasitikėjimo, tiesiog, kai jaučiasi vieniši. Kaip jiems pavyksta nepradėti 
savęs nekęsti, šypsotis, eiti toliau ir artėti prie kitų? Kaip jiems pavyksta 
save mylėti, nors ir turi trūkumų? Manyti, kad kiti norės juos kviesti 
vėl susitikti, mylėti, dirbti su jais... Ar klausiau, kaip jiems tai pavyksta? 
Hmm... Manau, jie ir patys to nežino“ (Klementina, 34 metai) 


Priimti save, kad gerbtum 


Kaip elgiasi gerai save vertinantys žmonės? 

Ar jie yra geresni už kitus? Protingesni, gražesni, gabesni? Ar jų vai- 
kystė buvo laimingesnė? Iš tikrųjų jie išsiskiria ne šiomis objektyvio- 
mis savybėmis, tai yra ne vien jomis. Aukštos savivertės žmonės turi 
trūkumų, patiria abejonių ir nesėkmių, ne vien laimėjimų, juos kartais, 
o kai kuriuos dažnai, apima netikrumo ir pažeidžiamumo jausmas. 

Tiesiog jie visa tai priima. 

Nesėkmės juos veikia. Tačiau jie žino, kad nusprendus imtis veiks- 
mų jos neišvengiamos. 

Kritika juos jaudina, ypač pagrįsta. Bet tuomet jiems pavyksta pri- 
pažinti savo klaidas ir nejausti perdėto poreikio teisintis, juolab atmes- 
ti. Kartais ribotumas ir trūkumai jiems kliudo ir juos trikdo. Tačiau 
neskatina vengti socialinių situacijų nei tam tikromis aplinkybėmis 
tylėti. Silpnosios vietos tiesiog paskatina juos stengtis mokytis ir tobu- 
lėti, o ne sustabarėti ir leistis į išvedžiojimus, užsisklęsti arba drebėti. 

Trumpai tariant, tinkamiausias geros savivertės asmenų api- 
būdinimas toks: jie geba pripažinti ir toleruoti savo trūkumus, 
nes susikūrė gerą bendrą savivaizdį ir tikisi, kad jų pašnekovai la- 
biau reaguos į bendrą savivaizdį, o ne į „krislą akyje“. Bent jau sąžinin- 
gi ir geranoriški pašnekovai. Beje, geros savivertės žmonės nesileidžia 
„palaužiami“ piktavalių protų ir suvokia, kad beprasmiška savo gyve- 
nimą ir elgesį derinti prie kitų: kad ir ką darytume stengdamiesi jiems 
įtikti, jie laikysis savo nuomonės, interesų ir trūkumų. Bendraudami 
su tais, kurie mums palankūs, niekada nerizikuojam. Bet susidūrus 
su tais, kurie nuvertina, jokia rizika, joks triumfas nebus pakankami. 
Noras žūtbūt pripildyti šią danaidžių statinę kaip tik kelia pavojų per- 
sitempti ir sužlugdyti savivertę. 


Priimti save, kad pasikeistum 


Priimti — tai tiesiog sakyti „taip“. „Taip“ tam, kas yra, nes tai yra. Yra 
problema arba problemos baimė. Tad verčiau tai priimti ir pripažinti, 
užuot sakius: „Ne, nėra jokios problemos“, arba „Ne, aš nebijau, turiu 
nebijoti.“ Pripažinti, kad kol kas dalykai yra tokie, kokie yra, o ne 
tokie, kokių norėčiau. 

Priimti nereiškia vien toleruoti (iš tikrųjų atmesti, nukreipus žvilgs- 
nį kitur). Tai nereiškia ir susitaikyti, atsisakyti minties veikti ir keistis. 
Priimti — tai žvelgti tiesiai į problemą ir sakyti: taip, problema yra. 


SAVIVERTĖ PRASIDEDA NUO SAVĘS PRIĖMIMO 


Šis klausimas taip domina ne tik filosofus, bet ir psichoterapeutus 
todėl, kad save priimantis žmogus lengviau keičiasi. Jei nori pa- 
sveikti, turi pripažinti sergąs: „Jei nepripažinsi savo ligos, prie simp- 
tomų pridėsi ir nerimą, tada jau sirgsi todėl, kad sergi.“! Tam, kad da- 
rytum pažangą, turi suprasti ir susitaikyti su tuo, kad esi netobulas. 
Ne kaltas, ne apgailėtinas, o netobulas! Tik tiek. Iš tiesų, ne, tai nėra 
paprasta, veikiau siaubingai sudėtinga, o svarbiausia - visiškai prieš- 
tarauja refleksams, kurie jau daugybę metų verčia mus apsimesti, kad 
esam gražesni, našesni, protingesni, negu iš tikrųjų. 


Priimti: būdas gyventi pasaulyje 


„Tarkim, kad ištariam „taip“ vieną vienintelę akimirką, tuomet išta- 
riam „taip“ ne tik sau, bet ir visam gyvenimui. Juk nei mumyse, nei kur 
nors kitur niekas nėra izoliuota. Net jei laimė tik vieną kartą suvirpina 
ir prakalbina mūsų sielą, šio įvykio sąlygoms sukurti prireikė ištisos 
amžinybės ir amžinybei buvo pritarta, ji atpirkta, pateisinta, patvirtin- 
ta tą vienintelę akimirką, kai ištarėm „taip“ - rašė Nietzsche. 

Priimti tolygu paleisti vadžias - tada išvystame, kad dalis sun- 
kumų išnyksta savaime. O tai, kas lieka, atrodo daug lengviau pa- 
taisoma. Jei jau pradėjom kalbėti apie savęs priėmimą, verta žinoti, 
kad priėmimas iš tikrųjų yra bendra gyvenimo filosofija. Jau ištisus 
tūkstantmečius priėmimas sudaro pačią Rytų šalių išminties, taip pat 
ir antikinės filosofijos šerdį: tarti „taip“ tam, kas yra, o paskui žvelgti 
tiesiai į tai. Stoikai ir budistai taip pat, be abejonės, aiškiau ir tvirčiau 
negu kiti, jau nuo seno to moko: „Ar galit pasakyti: „Ne, to nebuvo“? 
Neįmanoma! Tada priimkit!“? Arba: „Nereikia piktintis dalykais, nes 
jiems tai nė kiek nerūpi.“ 

Lavinti gebėjimą priimti kasdienį gyvenimą yra pirmas žings- 
nis link ramios veiklos norint, jeigu reikia, jį pakeisti. Suprantama, 
tai pranoksta savivertės ugdymo sritį. Tačiau netiesiogiai šią užduo- 
tį palengvina: pakeitus požiūrį į pasaulį, pasikeis ir požiūris į save. 

Jei priimsime pasaulį, mums bus lengviau priimti save. Ir tai su- 
teiks galimybę tobulėti. 

Mums, vakariečiams, sunku suprasti ir įsisąmoninti, ką reiškia 
priimti, esam įpratę kovoti su tikrove ir turim žaibišką refleksą ją keis- 
ti, jeigu žeidžia. O jei negalim pakeisti, tampam pagiežingi ir liūdni. 
Nepasitikim viskuo, kas, mūsų akimis, panašu į pasyvumą. Tačiau 
priėmimas nė neprimena pasidavimo, nusišalinimo, atsisakymo 
veikti. Štai keli pavyzdžiai. 

Turit išskristi lėktuvu, o jūsų automobilis įstrigo transporto spūs- 
tyje. Kyla didelis pavojus nespėti į lėktuvą. Jums gresia refleksinė 
streso reakcija: visai nesusitaikot arba vargiai susitaikot su mintim, 
kad pavėluosit į lėktuvą. Ir ne be reikalo: mintyse iškyla visi dėl to 
atsirasiantys nemalonumai bei kliūtys ir jus užlieja neigiamų emoci- 
jų ir minčių krioklys. Jo ištakos - grėsmė, kad pavėluosit į lėktuvą. 
Kaip reaguoti į tokį nemalonų dalyką? Atmetimo reakcija nieko gero 
neduos: stresas nepadės išspręsti vėlavimo problemos, o gal net su- 
kurs kitų: jūs nervinsitės, jei spūstis išsisklaidys, o jei ne, mėgindami 
prasmukti, važiuosit per greitai ir rizikuosit sukelti avariją, oro uoste 
bėgsit, per skubėjimą tikriausiai supainiosit registracijos salę, susibar- 
sit su žmonėmis, kurie, atrodys, jus gaišina... Jei problemą priimtu- 
mėt, sakytumėt: „Ką gi, turbūt nespėsiu į lėktuvą. Labai nemalonu, 
bet taip gali nutikti. Aš ne pirmas ir ne paskutinis. Ką gero dabar ga- 
lėčiau nuveikti? Visų pirma - kad suspėčiau. Paskui, jei lėktuvas jau 
bus išskridęs, kad nedvigubinčiau sau naštos ir nesinervinčiau, ne- 
susikurčiau dar daugiau nemalonumų“ Faktų (vėlavimo) priėmimo 
tikslas - ne atsisakyti veikti, o priešingai — veikti kuo geriau. 

Su draugu diskutuojate apie politiką. Jo nuomonė kaip bukapro- 
čio - niekinė, kvaila. Na, bent jau jums taip atrodo! Čia ir kyla prob- 
lema. Draugo teiginiai žeidžia ir erzina, nes prieštarauja jūsiškiams. 
Jei jų nepriimi, galvoji: „Jis neteisus. Taip manyti labai kvaila. Kaip 
galima būti tokiam aklam?“ Tikėtina, kad jo nuomonės ir fakto, kad 
jis turi teisę ją turėti, nepriėmimas pablogins jūsų emocinę būseną, 
trukdys palaikyti dialogą, galų gale, bent tuo metu, pakenks jūsų san- 

tykiams. Atsiranda daug nesklandumų. Nusiteikimas priimti reiškia 
pripažinti kito žmogaus nuomonę. Nors jūs ir nepritariat. Faktas, kad 
nepritariat ir (galbūt) esat teisus, nekliudo šiai tikrovei egzistuoti: jis 
mano kitaip negu jūs, ne taip, kaip norėtumėt. Kas tada? Priimkite 
tai! Užuot neigę jo teisę į tokią nuomonę, kelkit įdomesnius klau- 
simus, pavyzdžiui: kodėl jis taip mano? kaip priversti jį įsiklausyti į 
mano nuomonę? Priimti nereiškia padaryti išvadą ar užbaigti dialo- 
gą. Priešingai — jį pradėti. Abiem pusėm. 

Pamenu, kartą pats diskutavau su draugu apie ginčus, kurie tuo 
metu drebino psichoterapijos pasaulį. Tarp psichoterapeutų biheivio- 
ristų ir negausių, bet labai įniršusių Lacano mokyklos psichoanalitikų 
įvyko keli labai žiaurūs žodiniai susirėmimai. Mano požiūriu - aš esu 
elgesio psichoanalizės atstovas - priešininkai iš esmės klydo: jie pra- 
dėjo konfliktą, ėmė šmeižti, perdėtai gąsdinti ir pan. Bet draugas į vis- 
ką žvelgė kitaip ir nesikišo į biheivioristų ir lakaniečių ginčą: „Ir vieni, 
ir kiti klysta“, - sakė. Man buvo sunku suprasti jo poziciją, nes atrodė, 
kad anaiptol ne „abi pusės“ klysta. Bet kol spyriausi prieš tokį požiūrį, 
pokalbis vis nukrypdavo ir jutau, kad imu nervintis. Tada pažvelgiau 
kitu kampu ir pagalvojau: „Gerai, priimk, kad jis mano taip, kaip jis 
mano, tai faktas ir jo teisė. Pasijutau laisvesnis, galėjau diskutuoti daug 
konstruktyviau ir tiksliau, užduoti tokius klausimus: „Paaiškink, kodėl 
taip sakai? Kuo tu remiesi? Papasakok, man įdomu“ Man iš tikrųjų 
buvo įdomu. Kadangi susitaikiau su jo teise turėti nuomonę, galėjau 
pasidomėti, kuo jis ją grindžia. Kol šio fakto nebuvau priėmęs, rūpėjo 
vienintelis dalykas - kad jis atsikratytų savo nuomonės. Priimti — tai 
pamėginti suprasti. Bet idėjų debatuose tai neverčia pritarti kitam. 


Ar viską galima priimti? 
Gerai, priimame save ir savo trūkumus, gerai, priimame kitų trūku- 
mus, didelius ir mažus kasdienio gyvenimo rūpesčius. Tačiau ką da- 
ryti su rasizmu, neteisybe, skurdu? Ar reikėtų priimti ir tai? 

Priimti ką nors dar nereiškia toleruoti arba pritarti. Pavyzdžiui, 
toleruoti blogį. Negali būti nė kalbos apie pritarimą jam. Tuomet 
kyla klausimas: kaip nusiteikti, kad su juo kovotum? Koks požiūris 
bus pats paveikiausias? Dalai Lama šiuo klausimu primena: „Jei tave 
muša lazda, pyksti ant to, kas laiko lazdą, o ne ant lazdos. Bet tą, ku- 
ris tave muša, laiko neapykanta.“ Pasaulį keisti bus lengviau, jei iš 
pradžių priimsim jį tokį, koks yra. Tada išvengsim gyvuliškų keršto 
refleksų: priimant faktą, kad egzistuoja žmogžudžiai ir vagys, galima 
įgyvendinti teisingumą, o ne taikyti įstatymą „akis už akį“. Arba su- 
lauksim audringų reakcijų: pavyzdžiui, priėmę faktą, kad vaikai yra 
vaikai, atsikratom pagundos pykti ant jų ir žiauriai su jais elgtis, bet 
tai neatleidžia nuo poreikio auklėti ir kartais bausti. 

Nesvarbu, ką manom apie žiaurumą ir neteisybę, jie egzistuoja. 
Nervinsimės ar susitaikysim, jie vis tiek egzistuoja. Galim tik susi- 
taikyti. Tai tikrai ne dingstis nieko nedaryti, priešingai, tai kvietimas 
elgtis protingiau: pavyzdžiui, vengti pykti ant žiaurių žmonių, juk 
problema yra žiaurus elgesys. Priimti nereiškia pasiduoti: priimti tai, 
kas yra, - tik įžanga tą dalyką pakeisti. 

Priėmimo paskirtis - ne atstoti veiksmą, o išvengti tuščio ges- 
tikuliavimo. („Tai siaubinga, to negali būti“, - o paskui ramiai einam 
namo...) Priimti reiškia ryžtis ieškoti ir rasti savyje daugiau jėgos ir 
proto aiškumo, kad keistum. Tai lyg paveikaus veiksmo prieškamba- 
ris. Daugiau negu paprastas emocingas piktinimasis. 

Kai aiškinu pacientams savęs priėmimo principus, jie iš pradžių 
šiek tiek nerimauja. Juk atėjo susitikti su psichoterapeutu, o šis kal- 
ba jiems apie kažką panašaus į filosofiją arba religiją. Paskui sutrin- 
ka: „Priimti save? Bet aš nuo vaikystės tik tai ir darau: priimu, nieko 
nesakau, paklūstu, tyliu, užsičiaupiu, priimu visus smūgius, spyrius. 
Priimti... Kaip tik to ir atėjau, kad nebesitaikstyčiau su tokiu likimu! 
Ojūs prašot priimti!“ 

Kai žmogus turi savivertės bėdų, priimti save labai sunku, nes pri- 
siliečiama prie slaptų ir skaudžių su savivaizdžiu susijusių dalykų — 
kas gi nori priimti save nevisavertį? 

Nors dažnai jaučiamės esą nevisaverčiai, iš tikrųjų nenorim to pri- 
imti. Tam tikra prasme juo geriau, nes nesam nevisaverčiai. Bent jau 
ne tokie, kokie būgštaujam esantys ar ne tiekoje sričių, kaip mums 
atrodo. Juk kiekvienas atrastų sritį, kurioje jis nevisavertis, netobu- 
las... Na tai kas? 

Imkime pavyzdį: vakarėlyje dauguma svečių puikiai išmano po- 
kalbio temą ir gyvai šnekučiuojasi. Jūs nieko apie tai neišmanot. Jei- 
gu tai priimsit, laiką praleisit įdomiai, sužinosit naujų dalykų, išdrįsit 
klausinėti. Tai bus nesudėtinga, jei priimsit, kad nežinot, ir sutiksit, 
kad tai būtų matoma. Gera savivertė kaip tik lemia tokią laikyseną — 
priimti savo ribotumą kai kuriose srityse. Lankstus priėmimas. Ret- 
sykiais net galėsite tuo šiek tiek Žaisti, pamatysit, tai smagu. Ir visada 
patogu. 

Jei savo „neišmanymo“ nepriimsit, bus nemalonu: apsimesit, kad 
žinot, linkčiosit galvą drebėdamas, kad tik kiti neklaustų jūsų nuo- 
monės. Piktinsitės žiniomis besipuikuojančiais svečiais. Grįšit namo 
išsekęs arba suirzęs. Tai blogos savivertės nulemtas įprotis nepriimti 
savo ribotumo, nematyti, kad tai anaiptol nedaro mūsų mažiau gerb- 
tinų kitų akyse. Sustabarėjęs savęs nepriėmimas. Juo labiau ignoruo- 
sit savo ribas, juo didesnėje nelaisvėje gyvensit! 

Netrukus įsitikinsim, kad niuansuotas ir lankstus savęs priėmi- 
mas iš tiesų labai skiriasi nuo sustabarėjusio ir stereotipinio pasida- 
vimo ir susikaustymo, būdingo blogos savivertės žmonėms, nusista- 
čiusiems nepriimti. 

Nuostata priimti, viena vertus, grįsta pagarba sau: būti įsitikinu- 
siam savo, kaip žmogaus, vertingumu, būti įsitikinusiam, kad trūku- 
mai nepasmerkia žmogaus ir kad jo vertė aukštesnėje sferoje negu 
silpnybės. Antra vertus, ji grįsta pragmatiškumu: kad ir kas būtų, 
kam liūdėti ar pykti ant to, kas manyje negerai? Kad dar labiau save 
skaudinčiau? Nuolat skųsčiausi ir paviršutiniškai reaguočiau? „Tuš- 
čiai maištaučiau“, anot Marko Aurelijaus: „Šitas agurkas kartus - iš- 
mesk jį. Kelyje auga usnys - apeik jas. To pakanka. Neverta klausti: 
„Kodėl tai egzistuoja pasaulyje?“ 

Verčiau iš pat pradžių priimti tai, kas kelia pyktį ar liūdesį, ir pa- 
tausoti energiją svarbesniems dalykams negu skundimasis ir piktini- 
masis. 

Apžvelgęs, kaip per psichoterapiją keičiasi mūsų pacientai, saky- 
čiau, kad pokyčiai, mūsų žodžiais tariant, yra veikiau raida: iš tiesų 
pacientai geriau prisitaiko. Jų pagrindiniai privalumai ir silpnybės ne- 
išnyksta, bet užuot įklimpę trūkumuose ir švaistę jėgas jie išspaudžia 
iš jų, kas geriausia. Šią raidą labiausiai skatina ugdomas gebėjimas 
priimti save. 


Savęs priėmimo nauda 


Ji dvejopa: gerina emocinę savijautą ir lengvina asmeninius pokyčius. 

Pirmas naudingas dalykas - pagerėjusi emocinė savijauta. Paskai- 
tykim, ką sako Williamas Jamesas, savivertės sąvokos tėvas, aprašęs ją 
1892 m.: „Keista, kai galų gale priimi savo neišmanymą kurioje nors 
srityje, širdyje iškart pasidaro labai lengva: Arba: „Kokia maloni toji 
diena, kai atsisakom tikslo išlikti jauni arba liekni!““ Jamesas, žinojęs, 
kas yra savivertė, suprato, kaip naudinga atsisakyti desperatiškų pas- 
tangų ir beprasmės kovos su savimi, liguisto noro pasiekti tariamą 
tobulumą. 

Antras naudos aspektas tikriausiai paradoksaliausias - priimda- 
mas save žmogus lengviau keičiasi. Tai prieštarauja paplitusiai dog- 
mai, neva nepasitenkinimas yra didysis pokyčių, o gal ir visų veiklos 
apraiškų variklis. Čia slypi didelė klaida. Jei remsimės teiginiu, kad 
psichologiniai pokyčiai labiau susiję su mokymusi (tobulėti išban- 
dant naujus elgesio, mąstymo modelius) negu su katartiniu savęs pa- 
žinimu (pagaliau išsiaiškinti tą vienintelę kančių priežastį), tada įtam- 
pa ir nepasitenkinimas kenkia ir trikdo mokymąsi. Geriau mokomasi 
ramioje ir geranoriškoje aplinkoje. Geriausi mokytojai, norėdami 
pastūmėti mokinį į priekį, stengiasi nekelti jam streso, nenuvertinti 

nuolat primindami jų trūkumus ir spragas. Taip elgdamiesi jie atgra- 
sytų daugumą mokinių, jų pamokas ištvertų vien keli išskirtinai ga- 
būs stropuoliai. Daugumos mokinių pažanga priklauso nuo to, kaip 
mokytojas, nuolat draugiškai spaudžiantis juos pasikeisti, gebės pri- 
imti jų ribotumą. Pavyzdžiui, tai vyksta psichoterapijoje: psichotera- 
peutas — jis, suprantama, visai nepanašus į „mokytoją“, tik stengiasi 
būti pedagogiškas - priima pacientą, bet neatsisako švelniai stumti 
jį vis pirmyn. Jis taip elgiasi žinodamas, kad žmogui lengviau keistis 
supamam emocinės ramybės ir pagarbos atmosferos. Tačiau nepa- 
miršta, kad tikslas - geresnė savijauta. 


Savęs nepriėmimo žala 


Dalis savivertės bėdų kyla dėl to, kad nenorim būti tokie, kokie esam: 
nepriimam savo silpnybių, nepripažįstam ribotumo... Taip pat ir to, 
kad keistis sunku: suirztam, puolam į neviltį, kad nejudam į priekį, 
nepadarom savo gyvenimo tokio, kokio norim, nesam tokie, kokie 
norim būti. Šios nepriėmimo problemos prisideda prie daugelio psi- 
chologinių negalavimų," pavyzdžiui, prie trijų psichikos sutrikimų 
grupių: depresijos, nerimo ir priklausomybės nuo alkoholio. 

Pacientų, kamuojamų nerimo ir fobijų, negebėjimas priimti bai- 
mę savyje, vengimas susidurti su baisiausiais savo baimės vaizdiniais 
(„katastrofų scenarijais“ ) laikomas pagrindine priežastimi šioms bai- 
mėms virsti nuolatinėmis.* Depresinių sutrikimų atveju tas pats ga- 
lioja kalbant apie negebėjimą atsisakyti pernelyg griežtų reikalavimų 
sau.? Taip pat ir priklausomybės nuo alkoholio atvejais daug simpto- 
mų atsiranda dėl negebėjimo priimti reikšmingų tikrovės aspektų,'* 
šio gebėjimo siekiama vartojant alkoholį, tikrą priėmimo eliksyrą. 

Įdomu, kad psichoterapijos tyrimai rodo, jog savęs, savo emocijų 
ir minčių priėmimo ugdymas yra pagrindinis, tiesa, iki šiol ignoruo- 
tas būdas padėti smarkių sutrikimų kamuojamiems asmenims.!! 

Mokytis save priimti? 


Gražioje romėnų imperatoriui ir filosofui stoikui Markui Aurelijui! 
skirtoje knygoje filosofas Pierre'as Hadot mini pritarimo discipliną. 
Markas Aurelijus, tvarkydamas imperijos reikalus, kaudamasis, kad 
nustumtų barbarus iki šiaurinių sienų, atskleisdamas sąmokslus ir ko- 
vas dėl įpėdinystės, būtinai kasdien atlikdavo meditacijos ir apmąsty- 
mo pratimus pagal jo mokytojų stoikų principus. Apie šias asmenines 
paieškas paliko labai jaudinantį aprašymą kūrinyje „Sau pačiam“. 

Ar turėtum būti išminčius, kad gebėtum save gerbti? Tam tikra 
prasme tikriausiai taip, nes priimdami save ugdysim proto aiškumą 
ir ramybę, kuriuos dažnai suardo abejonės ir baimės. Bet dar labiau 
negu išminčium reikia būti imliam mažiems, nepastebimiems sielos 
judesiams. Kaip ir kiekvienas mokslas, pratybos save vertinti praside- 
da nuo dėmesingumo mažiems dalykams. 


AŠTUNTAS SKYRIUS 


Mano motorolerio dėtuvė 


Der Teujfel steckt im Detail. 


VOKIEČIŲ PATARLĖ, primenanti, 
kad velnias slepiasi smulkmenose. 


Pavasario vakaras, truputį po 19 valandos. Išeinu iš darbo, vedžiau 
grupinės psichoterapijos užsiėmimą sociofobijos kamuojamiems pa- 
cientams. Aš gerai nusiteikęs, seansas buvo sėkmingas, gerai padirbė- 
jom, pacientai daro pažangą. Prieinu prie savo motorolerio ligoninės 
aikštelėje. Vienas bendradarbis kaip tik ruošiasi išvažiuoti motociklu. 
Šnektelim, kas naujo. Iš motorolerio daiktų dėtuvės išsiimu šalmą, 
įdedu portfelį ir užrakinu ją. Ištraukęs raktą automatiškai patikrinu, 
ar dėtuvė tikrai užrakinta. Šis nežymus judesys neprasprūdo pro aky- 
lą kolegos žvilgsnį (juk abu esam psichiatrijos skyriaus darbuotojai). 
Jis tuo pasinaudoja ir švelniai pašiepia: „Kas gi čia? Iš kur ta tikrinimo 
manija? Ar tik neturi tiko?“ 

Jau ketinu gintis, aiškinti, kad ne, neturiu nei tiko, nei manijos, tai 
tiesiog normalus refleksas, motoroleris senas, dėtuvė sunkiai užsida- 
ro, vieną kartą važiuojant greitkeliu ji atsivožė, o tada... 

Staiga prisimenu, ko mokėmės su pacientais, - priimti save. Da- 
viau jiems daugybę pratimų ir vaidmenų žaidimų šia tema: kaip ne- 
sinervinant išklausyti kritiką ir negatyvias pastabas, kaip, priešingai, 
prašyti jas patikslinti, nepasiduoti pirmam kirbančiam impulsui, lyg 
refleksui, teisintis, gintis... 

O štai dabar, išgirdęs nekaltą pastabą apie visai paprastą savo ges- 
tą, ketinu gintis. Ak, tie psichoterapeutai, patys sau netaiko to, ką pa- 
taria pacientams! 

Susizgrimbu. Užuot teisinęsis, priimu pastabą: „Taip, keista, net 
nebepastebiu šio gesto. Žiūrėk tu man, turi gerą akį..“ Minutėlę tylė- 
jau, kolega ėmė būgštauti mane įžeidęs ir prisipažino: „Taip, ir ne be 
priežasties — aš darau tą patį!“ 

Ir nuvažiavom kiekvienas sau. Bet ta istorija man dar nesibaigė. 
Vairuodamas galvoju apie tą akimirką. Ją, kaip ir daugybę kasdienio 
gyvenimo akimirkų, galima aiškinti dvejopai. Negatyviai: keistis ne- 
lengva - net savęs priėmimo srityje besidarbuojantis psichoterapeu- 
tas gali įkliūti į spąstus! Pozityviai: kaip paprasta keistis - pakanka 
visai mažyčių dalykų, neverta pulti prie didelių tikslų. Pakanka pa- 
žvelgti į savo refleksus geranorišku ir linksmu žvilgsniu. Draugiškai 
pažvelgti į save... 


ANTRA DALIS 


Rūpintis savimi 


Apie save žinom tik tuos pačius palankius arba skausmin- 
gus dalykus, prie kurių nepailstamai grįžtam. 

Manom, kad mąstom, bet dažnai tik klausomės neaiškaus 
savo sielos murmesio, o jis kartais klaidina. Pasiklystam 
žiaurumo arba pataikavimo sau pinklėse. 

Įdomus tas santykis - mūsų ryšys su savimi: garbinimas, 
paskui neapykanta, kitų akivaizdoje rodoma ramybė ir 
karštligiškas nerimas likus su savim... 

Kaip išmokti teisti save tik tam, kad padėtume sau, o ne tam, 
kad žiauriai nubaustume save? Kaip tiesiog gyventi drau- 
gystėje su savimi? Kaip rasti pusiausvyrą tarp reiklumo ir 
geranoriškumo, kuri kaip tik ir laiduoja draugišką ryšį? 
Priimti save net netobulą. Priimti save, kad pasikeistume ir 
augtume. Kad pagaliau gimtume sau. 


DEVINTAS SKYRIUS 


Savęs priėmimo praktika 


Kai savyje nerandi poilsio, 
beprasmiška jo ieškoti kitur. 


LA RocHEFOUCAULD 


Odė protinga moteris. Vakar draugė pakvietė ją pietų kartu su kita 
drauge, kurios ji nepažįsta. Vos pradėjus pietauti Odė pasijuto blogai: 
ta trečioji, akivaizdžiai labai išsilavinusi, ėmė pasakoti apie tapybos 
parodas, minėti menininkus, apie kuriuos Odė nedaug težinojo. „Ji 
kalbėjo tokiu tonu, tarsi sakyte sakytų: juk visi tai žino, tiesa? Kadan- 
gi aš nežinojau, ėmiau blogai jaustis...“ Odė nesimėgavo pietumis: 
nuo pat pradžių ją prislėgė tas įspūdis, pajuto nerimą („Kaip nuslėpti, 
kad nieko apie tai neišmanau?“ ). Paskui suirzo („Įgriso šita pamaiva, 
gadinanti pietus“ ). Ir galų gale nuliūdo: per tą popietę ir vakarą suvo- 
kė, kad elgiasi gynybiškai, yra susikausčiusi, kad šis refleksas nuolat 
nuodija jai gyvenimą. Kai prakalbom apie tai per psichoterapijos se- 
ansą, ji nustebo man paklausus, kodėl tiesiog nesusitaiko su tuo, kas 
akivaizdu: ta moteris apie tapytojus žino daugiau negu ji. Odė turi 
teisę net jų vardų nežinoti. Tai priėmus pietūs ir visa diena jai būtų 
buvę daug malonesni... 

Artūras yra labai gležnas jaunuolis... „Krapštukas, neturintis hu- 
moro jausmo, - patikslina su humoru, nes per konsultacijas jaučiasi 
saugiai. - Kai su manim juokauja arba man priekaištauja, susikaus- 
tau. Pavyzdžiui, per atostogas, jei draugai priekaištauja, kad esu šykš- 

tuolis arba neurotikas - iš tiesų truputį toks esu, - negaliu to nuleisti 
juokais arba ramiai atsakyti: „Na taip, bičiuliai, toks esu, apgailestau- 
ju, kad kankinu jus neurozėmis!“ Toks atsakymas ateina į galvą tik 
praėjus porai dienų. Ir tai — tik dabar, kai pradėjom psichoterapiją. 
Anksčiau išvis neateidavo į galvą. Širsdavau ant draugų, kelias valan- 
das nekalbėdavau. O dabar supratau, kad geriausia reakcija - priimti, 
kad jie turi teisę sakyt tokius dalykus, net jei tą akimirką man jie at- 
rodo perdėti ar neteisingi. Juo labiau nesutinku su tuo, ką jie sako, 
susikaustau, juo labiau nekaltus žodžius paverčiu didele problema. 
Galų gale supratau, kad svarbiausia - ne stengtis nuneigti, kas man 
sakoma, o priimti, kad nejausčiau, jog manim abejojama. Be to, taip 
elgdamasis pastebėjau, kad paskui geriau apsiginu. Kai jaučiu poreikį, 
bet tai nutinka vis rečiau. Nemanau, kad dabar mane mažiau kriti- 
kuoja, bet kritika mažiau jaudina negu seniau. Pamirštu ją, todėl at- 
rodo, kad jos mažiau, esu labiau atsipalaidavęs ir t. t. Tai stebuklingas 
ratas, priešingas anksčiau veikusiam užburtam ratui.“ 

Lui nemoka pralaimėti žaisdamas tenisą. Kas kartą, kai prastai žai- 
džia ar prastai žaisti priverčia varžovas, jis neįtikėtinai susikausto. Jau 
sulaužė daug rakečių ir įžeidė (ar norėjo įžeisti) daugybę partnerių, 
teisėjų ir žiūrovų. Dažnai savęs klausė, ar nori ir toliau žaisti tenisą, 
mat žaidžiant apimdavo siaubingos susierzinimo būsenos. Jos gadino 
ne tik žaidimo malonumą, bet ir gebėjimą varžytis su kitais. Atkreipiu 
jo dėmesį į tai, o jis atsako, kad vis dėlto jam tai atrodo geras būdas 
motyvuoti save. Iš tiesų ne. Lui nepriima fakto, kad gali praleisti smū- 
gį arba smūgių seriją. Tas pats galioja ir daugelyje kitų gyvenimo sri- 
čių. Jis yra vadinamasis laimėtojas ir jaučia nuolatinį spaudimą toks 
būti. Iš tikrųjų Lui savivertė labai priklauso nuo jo pasiekimų (sporte, 
universitete, jausmų srityje). Tai reiškia, kad ji labai trapi. Turėsim 
padirbėti: reikės mokytis priimti save. Kol jis neprisileis minties, kad 
gali žaisti prastai, prastai ir žais, net vis prastyn, ypač tomis dienomis, 
kai praleis pirmus smūgius. Paaiškės, kad jo ypač stipri motyvacija 
veikia dvejopai: kartais, kai viskas klostysis sklandžiai, kels aukštyn. 


O kai nesiseks, taip pat dažnai temps žemyn. Abiem atvejais - ir už 

sėkmę, ir už nesėkmę - reikės labai brangiai mokėti stresu. Kaip vi- 
sada ir visiems aukštą trapią savivertę turintiems žmonėms. Mūsų 
tikslas - kad Lui išmoktų nuoširdžiai pasakyti sau: „Prastai sužaidei, 
bičiuli. Būk ramus, taip nutinka. Praleisti smūgį - ne problema, ji kyla 
tada, kai nervinies dėl praleisto smūgio. Taip dvigubini problemą...“ 
Tada jis bus išsprendęs savo bėdas. 

Savęs priėmimas - ne tik sąvoka. Tai laikysena gyvenime, ku- 
rią gali įgauti tik nuolat ugdydamas. Šio skyriaus tikslas - padė- 
ti jums kasdienybėje, visose, net smulkiose situacijose, kur tik gali 
slėptis pavojai savivertei, laikytis savęs priėmimo požiūrio. Savęs 
priėmimo darbo objektas - mūsų emocijos, mintys, elgesys, kuriuos 
paskatina šios situacijos. Pamatysime, kaip tokiomis valandėlėmis 
savęs priėmimas sužadina vidinę ramybę, paskui ir savivertę. 


Savivertės skauduliai dėl savęs nepriėmimo 


Dažnai savivertės sutrikimai sutampa su savęs atmetimo mintimis 
ar jausmais. Kai sakom sau ar veikiau kai girdim save sakant: „Man 
niekada nepavyks“, kentėti verčia ne tik ši mintis, bet ir jos sukelta 
smūgio banga, o po jos neišvengiamai ateina kita: „Man niekada ne- 
pavyks, įgriso būti tokiam, aš nieko vertas, nekenčiu savęs“, „Nega- 
li būti, tai neįmanoma, ir tokių minčių sukeltos emocijos (pyktis, 
gėda, liūdesys ir pan.). 

Kaip žmogus elgiasi patirdamas savaiminių reakcijų keliamą 
skausmą? Apskritai yra du būdai spontaniškai reaguoti: mėginti nu- 
vyti mintis arba leisti joms įkyriai kartotis. Tyrinėdami šį reiškinį daž- 
niausiai pastebim kaip tik tokias strategijas. 

Žinom, kad mėginimas prasiblaškyti vejant mintis tolyn ir karto- 
jant „nebegalvosiu apie tai“ padeda tik trumpam. Kartais, kai min- 
tys nugenamos, pasireiškia atatrankos efektas, ypač žemos savivertės 
žmonėms (kitiems padeda prasiblaškymas): nuslopintos mintys vė- 
liau prasiveržia su dar didesne jėga. Tačiau net be atatrankos efekto 

toks mąstymo būdas (mėginti slopinti trikdančias mintis) sukelia di- 
delį emocinį diskomfortą.! 

Įkyrių minčių manija - niūrių minčių ar vaizdų, kurių centre nei- 
giami savęs paties arba pasaulio aspektai, kartojimasis. Kenčiantiems 
savivertės sutrikimus tai gerai pažįstamas reiškinys. Dažnai jis sudaro 
visos psichinės veiklos foną. Išgyvenę savivertės pusiausvyrą ardantį 
įvykį žmonės ir toliau veikia, bendrauja, bet jų galvoje jau pamažu įsi- 
suka mažas įkyrių minčių atkartojimo malūnėlis ir tyliai mala... Ret- 
sykiais žmogus tai pastebi, bet dažniausiai ne. Tai trikdo jo jauseną ir 
mąstyseną. 

Kaip tik tokiomis valandėlėmis ir turi vykti savęs priėmimo darbas: 
tą minutę, kai atsiranda pavojų savivertei kelianti situacija ir į sgmonę 
pradeda belstis, pasak psichoterapeuto, automatinės įkyrios mintys. 


Savęs nepriėmimo grėsmę keliančios 
situacijos 


Tai tokios situacijos, kuriose mes norom nenorom pajuntam savo 

ribas — patyrę nesėkmę ar sunkumų pasiekti nusistatytą tikslą arba 

palyginę save su kitais, „geresniais“, arba išgirdę net nepiktą kritiką, 
pašaipą ar draugišką pastabą. Štai keli pavyzdžiai. 

+ Kai nepasiseka: pralaimi žaidimą, nepavyksta lengvai nudirbti dar- 
bo, pagaminti patiekalo pagal receptą, ką nors sumeistrauti. Kai vai- 
ruojant sunku rasti kelią. Nesinori priimti tokio kvailo savęs. Pikta 
ant savęs, atrodo, esi kvailas, nes kvailai (pačiam taip regisi) elgeisi. 

+ Kalbantis su žmonėmis, kurie mums atrodo labiau negu mes, tai 
yra protingesni, turintys daugiau diplomų, labiau išsilavinę, rafi- 
nuotesni, reikšmingesni. Įsivaizduojam, kad turim teisę prabilti 
tik tada, kai galim pasakyti naujų, juokingų ar originalių dalykų. 
Todėl dažnai verčiau patylim. Nerizikuojam atskleisti savo trūku- 
mų ar pasirodyti banalūs. Tačiau pykstam už tai ant savęs. Savęs 
nepriimam. 

+ Kai mums užduoda klausimą, o mes žūtbūt turim žinoti teisingą 
atsakymą. Jei taip nebus, galim pasijusti įžeisti, pažeminti, panie- 
kinti, neišmanėliai. Baisu net pagalvoti, kad mus gali užklupti ne- 
žinančius. 

+ Jei manom, kad kitiems matant turim mokėti puikiai šokti, nardy- 
ti, plaukti, ragauti vynus, vairuoti, lošti bridžą, žaisti golfą ir pan. 
Tada ne tik to nedarysim, - o turim tokią teisę, - bet ir nejaukiai 
jausimės, kad to nedarom, - o tai absurdiška. 

+ Kai kiti mus kritikuoja, pašiepia. Kai kurie žmonės siaubingai bijo 
tapti pašaipų taikiniu. „Vakarėliuose, į kuriuos mane pakviečia, iš- 
kart pastebiu „neieškančius žodžio kišenėje“ ir kaip įmanydama 
stengiuos su jais nesusidurti. Nesiartinti, nežiūrėti į juos, nekalbinti, 
nesėsti šalia“ Mums atrodo, kad geriau neturėti (ar nerodyti) jo- 
kios silpnybės, dėl kurios galėtume sulaukti pastabų, arba turėti tiek 
šmaikštumo, autoriteto, kad jas paneigtume ar pajėgtume atsikirsti. 
Kodėl visose šiose situacijose neleidžiam sau tiesiai pasakyti „ne- 

žinau“, „nieko apie tai neišmanau“, „gaila, bet man niekaip neišeina“, 

„nieko nesupratau“, „iš tiesų, kartais tai atrodo truputį absurdiška 

arba juokinga“? Kodėl mes nepriimam savęs? 

Nepriimam savęs todėl, kad esam įsitikinę, jog tai kelia pavojų. 
Pavojų mums patiems - „priimti save, vadinasi, nuleisti rankas. Pavojus 
gali grėsti ir iš kitų - „priimti savo pažeidžiamumą ir gležnumą, vadina- 
si, pateikti save kritikai, būti vertinamam ir atstumtam“. Taip elgdamiesi 
tik bloginam padėtį: savęs nepriimti tolygu vengti. Kaip ir visais vengi- 
mo atvejais, čia glūdi įsitikinimas, kad atsiskleisdami - pripažindami ar 
parodydami savo ribas ir silpnybes - patys lendam į pavojų. 


Savęs priėmimo praktika 
Štai penkios pagrindinės nuolatinio darbo kryptys: 
1. Būti sągmoningam. Dažnai nė nesuvokiam, kaip nenoriai save 
priimam: susikaustymo arba apsimetimo refleksas atrodo toks savai- 

me suprantamas, kad imam nebekreipti į jį dėmesio. Pirmasis etapas 
(skausmingas) - tai suvokti. Kaskart, kai susierzinam atsimušę į kliūtį, 
kai teisinamės išgirdę pastabą, kai nervinamės patyrę nesėkmę. Suvo- 
kim, kas mumyse vyksta, - juk apskritai tokiu būdu sakom sau „ne“. 

2. Sakyti „taip“. Tiesiog treniruotis mintyse sakyti „taip“. Pripa- 
žinti, kad įvykiai klostosi ne taip, kaip norėtųsi, ir priimti tai. Sakyti 
sau: „Taip, viskas šitaip klostosi, nors man ir nemalonu. Pirmiausia ir 
geriausia, ką turiu ir galiu padaryti, tai iš pradžių priimti viską, kaip 
yra“ Nemėginti - ar bent ne iškart - vengti: neigti, menkinti, teisin- 
tis. Antikos filosofai stoikai, tarp jų ir Markas Aurelijus, skatino save 
pažvelgti į savo dvasios būseną iš tam tikro atstumo: „Jei mintis tau 
nemaloni, priimk ją ir išnagrinėk“ 

3. Likti dabarties situacijoje. Neleisti sau sukti įkyrių minčių 
apie neteisybę ir nukentėjimą. Nepaskęsti savyje. Neperdėti, nedra- 
matizuoti, galvoti apie situacijos kontekstą ir išsivaduoti nuo baimių. 
Paprastai už nenoro pripažinti savo ribas ir nesėkmes slepiasi, žinoma, 
baimė - baimė būti vidutiniškam (savo akyse) ir gauti vidutinybės eti- 
ketę (kitų akyse). Priėmę save galėsim grįžti į tikrovės situaciją, nenu- 
stoti veikti ir bendrauti. Galim padėti sau pasakydami gerą žodį: „Rū- 
pinkis savimi“, „Nedirbk dvigubo darbo", „Priimk ir veik“ ir pan. Kiek- 
vienas galim rasti tokių žodžių, kurie gražiai skamba, kuriuos įskiepijo 
pasitikėjimą keliantis žmogus ar kurie padėjo svarbią akimirką. 

4. Mokytis priimti mintį apie blogiausią variantą nereiškia nei 
jo trokšti, nei pasiduoti. Ir net prireikus leistis iki pat galo — išsamiai 
išplėtoti savo baimių scenarijų: kas būtų, jei ištiktų visiška nesėkmė, 
visuotinis atstūmimas... Kaip ir nerimo, sunkaus sutrikimo, atveju, 
apmąstymo pratimų „kas blogiausia gali nutikti“ nauda didelė: ko aš 
bijau? kokia rizika? o kas blogiausia? Panašiai senovės išminčiai patar- 
davo kontempliuoti mirties vaizdus, bet ne tam, kad taptum tvirtes- 
nis akistatoje su mirtimi (tai kvaila ir nevaldoma), o tam, kad būtum 
tvirtesnis susidūręs su mirties baime. Tas pats tinka ir atstūmimo bei 
socialinio nuvertinimo baimės atveju - nebedrebėti galvojant apie 
menamas galimybes. Meditacija yra gera priemonė, pagelbstinti tokio- 

se pratybose. Ji padeda sureguliuoti emocijas ir atsiriboti nuo kenks- 
mingų minčių. Vadinamoji budrios sąmonės meditacija buvo daugybės 
psichoterapinių tyrimų objektas. Ji, be abejonės, yra viena iš geriausių 
priemonių savęs priėmimą paversti savotišku psichikos automatizmu.* 

S. Priimti ir praeitį. Jau įsitikinom, kad reikia stengtis nepaskęs- 
ti tuose „praeities klijuose“, į kuriuos apgailestavimo arba apmaudo 
kančios vis mėgina mus įklampinti. Jeigu praeitis persismelkia iki 
mūsų dabarties įvykių, jei senos emocijos grįžta lyg įkyrūs vaiduok- 
liai, vadinasi, mes jos nepriėmėm. Kai sakom, kad susitaikėm su 
praeitimi, nereiškia, kad pavyko ją pamiršti, - šiandien žinoma, kad 
smegenys nieko nepamiršta. Viskas saugoma atmintyje. Tad verčiau 
jau „iškuopti“ emocinį skaudžių prisiminimų krūvį - tvarkytis su jais 
reikia taip pat kaip su ką tik aptartomis baimėmis. Nuolatos stebėti ir 
įsidėmėti, kas sukelia nemalonias emocijas, kol jų perteklius pamažu 
išseks. Jei su mumis žiauriai elgėsi vienas arba abu tėvai, būtina, kaip 
sako pacientai, gebėti „vėl peržiūrėti filmą“ nedrebant, neverkiant 
ir neužsidegant pykčiu. Juo skauduliai didesni, juo geriau šio darbo 
imtis padedamam psichoterapeuto. Kai kurių savivertės sutrikimų 
ištakose esama žiaurių įvykių, pavyzdžiui, incestų, fizinio ar seksu- 
alinio smurto, tokiais atvejais geriau pradėti psichoterapiją. Atleidi- 
mas, apie kurį dar kalbėsim, yra svarbiausias išsivadavimo iš praeities 
veiksnys ir labiausiai remiasi priėmimu to, kas įvyko: atsisakyti teisti 
arba nekęsti, priimti ir pradėti gyvenimą iš naujo. 


Priimti save - paveiku 


Savęs priėmimo strategijų veiksmingumas pamažu įrodomas įvai- 
riuose mokslo darbuose. 

Buvo nustatyta, kad įkyrių minčių, susijusių, pavyzdžiui, su ne- 
sėkme, slopinimas sukelia stresą, o priėmimas skatina emocinio 
komforto būseną.? Apskritai priėmimo strategija mažina ne įkyrių 
minčių kiekį, o tik jų emocinį poveikį: šis procesas įsiterpia tarp 

minties („man nepavyko“) ir jos pasekmės („tai nenormalu, aš visai 
niekam tikęs“). Taigi patarimas toks: iškart pripažinti nesėkmę (o ne 
stengtis ją menkinti, neigti ar galvoti apie ką nors kita) ar nesėkmės 
įspūdį, kad tik neprasidėtų virtinės neigiamų minčių apie save, gyve- 
nimą, neteisybę, nesėkmingumą ir pan. gromuliavimas. 

Atliekant tyrimą' apie būdus „suvirškinti“ sunkumus, savano- 
riams buvo pasiūlyta galvoti apie nesėkmę vadinamuoju patirtiniu 
būdu (tai yra laikantis nurodymo kreipti dėmesį tik į tai, ką jautėt 
nesėkmės valandėlę, kiekvieną minutę: emocijas, mintis, reakcijas...) 
arba vertinamuoju (galvoti apie nesėkmės priežastis, reikšmę, pasek- 
mes). Paskui buvo įvertintas šių nurodymų poveikis. Vertinamasis 
gromuliavimas (leisti suktis maždaug tokioms mintims: kodėl? o kas 
dabar? ir pan.) sukeldavo didesnę neviltį ir emocines kančias negu 
patirtinis (leisti sąmonėje atgyti prisiminimų apie tą situaciją nuo- 
trupoms). Tyrimas parodė, kad šie požymiai buvo dar ryškesni tarp 
tų savanorių, kurie save apibūdino kaip „gromuliuotojus“, tai yra lin- 
kusius dažnai iš naujo apmąstyti gyvenimo sunkumus. Kaip tik jiems 
priėmimo pratybos bus naudingiausios ir paveikiausios. 

Savęs priėmimo strategija taip pat padeda gydyti lėtinius fizinius 
skausmus? - nustatyta, kad tokiais atvejais maištas (suprantamas) 
prieš kančią ją tik padidina. Tiesa, ši strategija gali palengvinti visus 
skausmus. Nes priėmimas yra įrankis, pritaikytas ne kančiai nai- 
kinti, bet sukliudyti jai apimti visą žmogaus esybę. 

Tas pats tinka ir savivertei. Kad maža savimeilės nuoskauda ne- 
virstų visaapimančia nemeile, savęs niekinimu, nesukeltų savivertės 
gėlos, geriausia aiškiai priimti ją tokią, kokia yra, - kaip tikro ar ne- 
tikro įvykio paliktą savimeilės žaizdą. 


Kaip priimti „tikras“ problemas? 


Ir fiziniai, ir moraliniai skausmai, kuriuos reguliuoja meditacija, yra 
tikri. Meditacija jų nenaikina, tik apriboja jų poveikį kenčiančiam 

žmogui. Bet žmogus turi suvokti sutrikusios savivertės sukeliamo 
skausmo šaltinius, nes jie taip pat realūs. Pavyzdžiui, neatitikti so- 
cialinių normų: būti suaugusiam, bet neturėti darbo, būti 40-ies, bet 
neturėti draugo, būti moterimi, bet neturėti vaikų. 

Taigi, turėti kompleksų dėl profesijos yra ne kas kita, kaip nuver- 
tinti save, nes esi „tik“ paštininkas ar santechnikas inžinierių būryje, 
tik bendrosios praktikos gydytojas tarp chirurgų ir pan. Tai galima 
suprasti, bet su tuo reikia kovoti. „Nėra blogų darbų“, - sakoma. Ta- 
čiau žmonėms, patyrusiems didelę profesinę nesėkmę, gėda dėl savęs 
ir savo ribotumo reiškiasi dar sunkesne forma. Jiems gėda neturėti 
statuso. Tada jie baiminasi viešų sambūrių ar socialinių ryšių, nes 
klausti „Ką jūs veikiat gyvenime?“ yra tiesiog refleksas. Iš tiesų, at- 
sakyti „nieko“ - skausminga. Ką daryti, kas tokiu atveju tiktų? Keisti 
pokalbio temą? Diversija gali nepavykti ir sugluminti pašnekovą. O 
jei pavyktų, tada klausimas bus naiviai užduotas kiek vėliau. Meluoti 
ar mėtyti pėdas? Bus dar blogiau, jei pašnekovas miglotus atsakymus 
palaikys kuklumu ir nesiliaus klausinėjęs. Arba papasakos kam nors 
kitam, kas viską žino... Tada išsisukinėjimas tik pablogins padėtį. Bet 
pagunda tokia didelė, kad dauguma jai pasiduoda. Nėra jokio kito 
ilgalaikio sprendimo, kaip tik priimti: sutikti pasakyti „iš tiesų šiuo 
metu neturiu jokio darbo“ (arba draugo, arba sutuoktinio...), sutikti, 
kad kitas žmogus turi teisę užduoti šį klausimą, jam - nereikšmingą, 
o man skausmingą. 

Prisimenu pacientę Janą, šeimos motiną (beje, puikiai susidoro- 
jančią su šiuo socialiniu vaidmeniu), jos vyras — architektas. Ji labai 
kamavosi dėl to, kad pati nedirba: daug metų buvo nedarbinga dėl 
žiaurios agorafobijos, kurią mums galų gale pavyko išgydyti, bet liga 
nuo 20 iki 40 metų kliudė jai tęsti studijas ir daryti galimybes atitin- 
kančią karjerą. Liga pakirto ir Janos savivertę: nors ji lengvai, gyvai ir 
protingai bendravo, nuolat keldavo skaudžius klausimus, ko ji verta 
ir kaip kiti ją vertina. „Visi mane laiko piniguota miesčione, tingine ir 
kvaiša“ Kai jai užduodavo klausimą „Ką veikiat gyvenime:', ji išsisuk- 
davo. Jeigu jai pasakinėdavo teiraudamiesi: „Dirbat kartu su vyru?“, 

ji griebdavosi šiaudo ir patvirtindavo, pajusdavo palengvėjimą, tada 
mikliai keisdavo temą, būgštaudama, kad konkretesni klausimai ne- 
atskleistų apgavystės. Galų gale supykdavo ant kitų dėl vaizduotės 
stokos: „Kodėl vos tik sutiktas žmogus iškart užduoda tą kvailą klau- 
simą? Tarsi mus apibūdintų vien profesija!“ Tiesa, bet ne taip lengva 
užmegzti pokalbį, o kalbėti apie darbą yra lengva išeitis. Deja, bedar- 
bius ir žmones, kenčiančius, kad neturi profesijos, tai labai slegia. 

Kaip pradėjom darbuotis su Jana? Iš pradžių ėmėmės įsitikinimo 
slėpti, jog nedirba. Nebuvo lengva. „Suprantat, tai ne šiaip mintis — 
kai kurie žmonės pagal tai vertina: jei nedirbat, jų akyse esat netik- 
ša, veltėdė arba parazitė!“ Iš tiesų, taip gali nutikti, bet ne su visais 
pašnekovais ir ne visada. Dar kartą pakartosim: priimti save ir atsi- 
skleisti neturi būti suprantama kaip griežtas reikalavimas, tai tiesiog 
sprendimas, kuris padės judėti į priekį, ir reikėtų prisiversti jo laikytis 
kaskart, kai įmanoma. Svarbiausia - daryti tai kuo lanksčiau. Iš pra- 
džių Janai sunkiai sekėsi - ji niekada spontaniškai nepasakydavo, kad 
nedirba (kaip ir apie kitus „trūkumus“, kuriuos manė turinti), bet kai 
apie tai užsiminiau, jai atrodė, jog visada turi tai pasakyti... Norėdami 
kuo labiau priartėti prie gausybės įmanomų situacijų, sudarėm ilgoką 
sąrašą žmonių, su kuriais jai gali tekti kalbėtis, visų aplinkybių ir aki- 
mirkų, kai tai galėtų vykti. Paskui, atsižvelgdami į įvairius kontekstus, 
rengėm Janą apie tai kalbėti nei nuvertinant save, nei skundžiantis, 
žaidėm vaidmenų žaidimą, per kurį kūrėm įmanomus variantus kal- 
bėti apie save: „Ką veikiu gyvenime? Tai kaip tik mano didžiausias 
rūpestis, šiuo metu neriuosi iš kailio stengdamasi rasti darbą. Man 
nelengva apie tai kalbėti. Bet prisiverčiu dėl daugelio priežasčių. Visų 
pirma dėlto, kad taip yra ir nenoriu meluoti (blogiausiu atveju galima 
pasakyti, kad ta tema kalbėti nesinori). Antra, manau, kad pasakoda- 
ma, kas vyksta mano gyvenime, galiu sulaukti pagalbos ar patarimo, 
kur rasti darbą. Trečia ir svarbiausia priežastis - jeigu slėpsiu, gėda tik 
augs ir tai niekada nesibaigs.“ 

Šiandien Jana jau nebeširsta ant „nesantūrių smalsuolių“. Beje, ji 
pagaliau susirado darbą. 

S iimti .- > 
ave priimti pavojinga: 


Priimti save sunku, nes mūsų sąmonėje su tuo susiję daug baimių. 

Tarp jų ir šios: 

+ Baimė sau pataikauti, išglebti ir pasiduoti. „Man sunku ne priim- 
ti save, o priimti save vidutinišką, - kartą sakė vienas pacientas. 
Tačiau čia ir slypi problema: kiekvienam pasitaiko būti viduti- 
niškam. Tačiau jei retsykiais elgiamės kaip vidutiniški, dėl to 
nevirstam vidutinybėmis. Mokėjimas tai priimti padaro mus 
sąmoningais žmonėmis. Sugebėti kai kuriomis akimirkomis pri- 
imti savo vidutiniškumą, bet tuo nesitenkinti - tai jau būti mažiau 
vidutiniškam... Kiekvienam kartais tenka savo elgesiu nusižengti 
idealams ar troškimams. Paskaitykit didžių žmonių, kuriais žavi- 
tės, biografijas - visi patyrė abejonių, darė klaidų, kartais elgėsi 
netinkamai, iškrėtė niekingų ar blogų dalykų. Tačiau vis tiek galim 
jais žavėtis, juos gerbti. 

+ Baimė tapti blankiam, beskoniam, bespalviam. Pastebėjau, kad šis 
būgštavimas dažnai kyla aukštos trapios savivertės žmonėms, ku- 
riems atrodo, kad piktumas ir griežtumas yra jų asmenybės bruo- 
žai - na ir kas, kad aplinkiniams teks truputį ar net daug kentėti. 
Iš tiesų, man atrodo, tai dvi skirtingos problemos: ramybė, kuria 
mėgaujamasi priėmus save, nenuskurdina asmenybės, tiesiog 
žmogus atsikrato kai kurių patologinių emocijų. 

+ Baimė supanašėti. Čia slypi pasaulio suvienodėjimo baimė, kur 
kiekvienas, priėmęs save, bus taikus ir ramus. Atsižvelgiant į vi- 
suomenės dabartinę psichologinę būklę, ši baimė nukelia mus į 
labai labai labai tolimą ateitį! 

Dauguma šių baimių yra „teorinės“ ir praktiškai nepagrįstos. Jos 
priklauso nuo nusistovėjusių įsitikinimų, kuriuos mums įskiepijo 
šeima ar visuomenė: jei būsi sau griežtas - darysi pažangą; jei da- 
rysi blogai — verčiau nedaryk iš viso; visada siek tobulumo... Tokia 
nuomonė kenksminga, nes remiamės ja beatodairiškai ir nelanksčiai. 
Kad priimtume, nebūtina atsisakyti mums svarbių vertybių, tik reikia 

netapti jų vergu arba auka. Tiems, kam sunku patikėti, patikslinsime, 
kad psichoterapija nekeičia asmenybės iš pašaknių, tik padeda kitaip 
žvelgti į asmenybės bruožus ir perdėtus, sunkumų keliančius reika- 
lavimus sau. Štai čia ir slypi laisvai pasirenkamos psichoterapijos ir 


sektantiško mokymo skirtumas. 


Nuovoka save priimant 


Dar kartą priminkim akivaizdų dalyką: savęs priėmimas vyksta ne 
„vietoj kažko“. Ne vietoj gyvenimo, veiklos, džiaugsmo, emocijų, bar- 
nių, šokinėjimo iš džiaugsmo... Jis prisideda prie šių dalykų. Jo mak- 
sima - ne „priimti arba veikti“, o „priimti, paskui veikti“. Prakti- 
kuojantis, kaip ką tik aptarėme, pamažu mokomasi mėgautis veiks- 
mo kokybe ir sąjmoningumu, kai veiksmas vyksta priėmus save. Taigi 
savęs priėmimas jokiu būdu neskatina nutraukti pastangų keisti tai, 
kas mums atrodo būtina. Jis padeda tai daryti ramiai ir geranoriškai. 
Pastangos ugdyti asmenybę trunka visą gyvenimą, tad, suprantama, 
būtina priimti save norint gyventi ir keistis taikioje vidinėje atmos- 
feroje. Tai vienintelė galimybė nenustot jausti malonumo dirbant su 
savimi ilgą laiką! Vienintelė įmanoma sugyvenimo su savimi filoso- 
fija. Vienintelis būdas, leidžiantis ugdyti savivertę sa malonumu, be 
prievartos arba suvaržymų. 


DEŠIMTAS SKYRIUS 


Nebeteisti savęs 


Teisti, vadinasi, nesuprasti. 


ANDRĖ MALRAUX 


Visada arba beveik visada klystam save teisdami. Ypač tose situaci- 
jose, kuriose kyla savivertės klausimas. 


Manau, kad save stebiu, o iš tiesų - teisiu... 


Joks žvilgsnis į save nėra neutralus. Iš esmės savivertė ir yra vertini- 
mas - stebi save ir vertini. Tai netgi dvigubas vertinimas arba verti- 
nimas jaučiant spaudimą, kaip jums patinka, nes kai vertinam save, 
vertinimą griežtina (arba iškreipia, arba kelia stresą) kitų vertinimas: 
vertinam save atsižvelgdami į tai, koks, mūsų nuomone - teisinga 
arba klaidinga, - yra kitų vertinimas. Aplinkinių žvilgsnių šmėkla 
skatina vertinti save ir daro mums spaudimą. 

Taigi, pirma problema: užuot save analizavę ir siekę suprasti, tei- 
siam. Antra: dažniausiai nuosprendis sau būna per griežtas. Ką reiš- 
kia vertinti? Sieti faktą su idealu. Žmonių, turinčių savivertės sutriki- 
mų, idealai žalingi, nes per aukšti ir sustabarėję: tobulybės troškimas 
slopina jų saugumo troškimą. 

Kodėl polinkis vertinti save ir savo veiksmus atsiranda prieš anali- 
zuojant ir siekiant suprasti? O kartais net užuot analizavus ir supratus. 


Problema: vidinis kritikas 


Psichoterapijoje vidiniu kritiku vadiname visada neigiamus ir žmogų 
ribojančius vertinimus, beveik niekada nesiliaujančią savikritiką. To, 
kas mums atsitinka - sėkmės ar nesėkmės, - galutinę ir dalinę defor- 
maciją: „Kas nepasisekė - tai dėl mano kaltės, o kas pavyko - grynas 
atsitiktinumas. Nepavykęs dalykas yra galutinė nesėkmė, o pavykęs — 
tik dalinė sėkmė (visada galima kritikuoti). Nesėkmė yra ilgalaikis 
dalykas, o sėkmė - trumpalaikė“ 

Kaip mes tai pakenčiam? Manom, kad tai sąmoningumo ir reik- 
lumo išraiška. Blogiausiu atveju - griežtumas sau, kuris veikiau nau- 
dingas. Žiaurus sąmoningumas? Iš tiesų vidinis kritikas tiesiog persi- 
rengia sąžiningumo ir sąmoningumo drabužiu. Kaip ir visi budeliai, 
iš pradžių jis nori apsimesti griežtu, bet teisingu draugu. Polinkis 
griežtai save kritikuoti tėra normalaus atsitraukimo ir reiklumo šar- 
žas. Be geranoriškumo ir lankstumo. Jis verčia daryti daugybę klai- 
dų: dramatizuoti, apibendrinti, daryti išvadas neturint įrodymų, kaip 
akivaizdybę primesti netikroviškus reikalavimus... Vidinis kritikas 
kaip informaciją pateikia tai, kas tėra autointoksikacija. Jis nie- 
kada nepasimoko iš savo neteisingų prognozių: kai jo „nepavyks“ pa- 
neigiamas, jis tyli arba lašina „tai ilgai netruks, neverta labai džiaugtis“ 
tulžį. Tačiau triumfuoja, kai jo pranašystės pasiteisina: „Juk sakiau.“ 

Vidinis kritikas nuolat kišasi į veiklą. Prieš ko nors imantis pra- 
našauja: „Neverta mėginti, vis tiek nepavyks.“ Veiksmui vykstant ko- 
mentuoja: „Tik pažiūrėk, kaip nevykusiai darai.“ Pabaigoje daro išva- 
dą: „Elgeisi apgailėtinai.“ Jis lyg tikras slaptas vidinis mūsų priešas. 

Tas priešas, žinoma, esam mes. Juk patys įkvepiam jam gyvybę, iš- 
klausom, priglobiam, paklūstam jam, patys juo tikim. Galų gale visai 
nebesugebam pažvelgti iš šalies ir patikim, kad stereotipinės mintys 

pagrįstos ir teisingos. Todėl psichoterapijoje ir vartojam „vidinio kriti- 
ko“ vaizdinį tam, kad šiek tiek atitoltume nuo mechanizmo, slypinčio 
pačioje asmenybės šerdyje. Dar jam tinka apibūdinimas „radijo kri- 
tikas“': nepaliaujamas negatyvios autoverbalizacijos srautas iš tiesų 
primena gudriai į kampą nukištą radiją, kurio niekam neateina 
į galvą nei išjungti, nei atidžiai klausytis, kitaip pastebėtų, kad 
aparatas skleidžia vien siaubingus ir perdėtus dalykus. Stulbina- 
ma autointoksikacija. Kaip paaiškinti, kodėl taip ilgai trunka tai su- 
prasti ir pakeisti? 


„Kai ilgai galvoji, galų gale patiki!“ 


Iš kur atkeliauja vidinis kritikas? Paprastai iš toli: jeigu nebekreipiam 
dėmesio į tai, kad jo išvedžiojimai perdėti ir stereotipiški, vadinasi, jis 
mumyse jau seniai. 

Dažniausiai jam atsirasti padeda tėvų kalbos: 


- galbūt tėvai su mumis kalbėdami nuolat drausdavo ir ribodavo, 
vis atkalbinėdavo kuo nors užsiimti arba džiaugtis; 

- galbūt juodu tarpusavy taip kalbėdavosi mums girdint, garsiai 
save kritikuodavo (arba šaukdavo): „Kam aš bridau į tą purvą“, 
„Jokiu būdu nereikėjo bandyti“, „Viskas baigta“, „Tikra trage- 
dija...; 

- gal mokė mus to kaip esminės santykio su savimi vertybės 
(„Niekada nebūk savimi patenkintas“, „Visada kritiškai žiūrėk į 
save, kad tobulėtum“ ). 


Vėliau mokytojai mokykloje, hierarchiškai aukštesni asmenys dar- 
be galėjo perimti kalbėjimo, nuolat mokančio būti savimi nepa- 
tenkintam, estafetę. Taip pat ir mūsų aplinkos žmonės, draugai ir su- 
tuoktiniai. Kartais labai maloniai, iš geros valios: „Sakau norėdamas 
tau padėti, tik neįsižeisk“ 

Pakartosime: problema kyla ne todėl, kad gaunat kritiškų ar abe- 
joti verčiančių pastabų. Jos normalios ir naudingos, tik reikia mokėti 
išklausyti ir priimti. Problema kyla todėl, kad išgirstat vien tik tokias 
žinutes ir nuolat tik tokias atsirenkat, beveik lengvai ir natūraliai. Vi- 
dinis kritikas juo žalingesnis, juo labiau esam prie jo pripratę, nes ne- 
bematom, ko jis iš tiesų yra vertas. Jis toks nuolat esantis ir santūrus, 
kad verčia pamiršti esąs šališkas ir neteisus. Po sąmoningumo ir sąži- 
ningumo kauke slepiasi nuodai. 


Aklos savikritikos padiktuotas savęs 
vertinimas - nuodingas 


Deja, pasirodo, neigiama savitaiga paveiki ir dėl jos atsiranda daugu- 
ma savivertės sutrikimų. 

Kaip tik dėl jos nepasinaudojam teigiama gyvenimo patirtimi, nes 
kiekviena sėkmė, pripažinimas tučtuojau perleidžiami per šališkos 
kritikos sietą: „iliuzija“, „ilgai netruks“, „iš esmės ne taip svarbu“. 

Vidinis kritikas, priešingai negu stengiasi įtikinti, tikrai nepadeda 
mums puoselėti asmenybės. Jo kalbėjimas atgrasantis ir ribojantis, 
skatinantis bijoti, būgštauti, drebėti, niekada nebūti savimi patenkin- 
tiems. Jis nekelia mūsų aukštyn - argi nesiliaujančiu kritikavimu gali- 
ma ką nors pakelti? Galima tik dar labiau klampinti į stresą, sąstingį, 
nepasitenkinimą ir įtampą. Ir mažinti savivertę. 

Vidinis kritikas paklūsta patologinio ir neveiksmingo perfek- 
cionizmo logikai. Net jei kartais padeda pasiekti tikslų konkrečiose 
siaurose srityse (mokslo, profesinių, sporto pasiekimų) darydamas 
stiprų spaudimą, jų emocinė kaina labai didelė, pasirodo, vidinis kri- 
tikas kelia didelį stresą. Iš tikrųjų savivertę jis padaro pažeidžiamą. 
Tad labai savikritiškiems žmonėms dažnai nustatoma disforija (daž- 
na niūri ir liūdna nuotaika su nerimo arba irzlumo bangomis), ne- 
atsparumas stresui (smulkūs kasdieniai stresoriai greit išmuša iš pu- 
siausvyros), dažnai užplūstantis bejėgiškumo jausmas ( „neįmanoma, 

man niekada nepavyks su tuo susidorot“) ir pan.2 Ko verti pasiekimai 
tokioje psichologinėje atmosferoje? 

Vidinis kritikas veikia ir kaip filtras, atitolinantis mūsų pasiekimų 
naudą (sunkiai tikėtina, kad imsi savim džiaugtis), ir nuolat mus grąži- 
na prie nesėkmių (priekaištai sau laikomi labai protingais ir pelnytais?). 

Tad kokias pastangas dėti, kad apribotume ir į deramą vietą grą- 
žintume polinkį į aklą savikritiką, kuri tokia neteisinga ir griežta? 


Kaip praktikuoti naudingą savikritiką 


Condillacas, santūrus Šviečiamojo amžiaus filosofas, kuriam itin rū- 
pėjo sąmoningas požiūris į minčių ir emocijų ryšį, siūlė tokį dalyką: 
„Reikia vengti klaidų, tai yra vengti vertinti“ Sunki užduotis, bet ga- 
lim bent budriau žvelgti į mintis, kurių objektas patys esam. 

Keistis labiau padeda ne šališkas ir agresyvus vertinimas, o vei- 
kiau neutrali ir geranoriška informacija. Norėdami daryti pažangą, 
privalėsim išmokti save kritikuoti kitaip. Kritikuoti su saiku. Jau įsi- 
tikinom, kad tinkamai keičiamės tik sukūrę savęs, savo klaidų ir ribų 
priėmimo pagrindą. Tada ir tik tada ateis laikas save vertinti — kritiš- 
kai arba palankiai. 

Kai tik polinkis į savikritiką suaktyvėja, reikia kuo greičiau atlikti 
nukenksminimo ir peržiūros darbą. Vidinis kritikas minta mūsų susi- 
painiojusiomis emocijomis ir visada pasinaudoja nerimo sukeltu są- 
myšiu. Kad galėtume geriau jam pasipriešinti, reikia: 
+» Prisiminti, kad daugumą kančių susikuriame patys. Reikia su 

savim kalbėtis, tarkim, taip: „Nebesileisk, kad kokia nors idėja 
arba mintis tave sukrėstų ar naikintų. Užuot stengęsis iškart su- 
mažinti nerimą arba nuginti jį mintimis apie ką nors kita, verčiau 
pripažink. Jei tavo baimė mato problemą, susitelk į ją. Tačiau iš- 
lik ramus. Įsiklausyti į savo baimę nereiškia jai pasiduoti, priešin- 
gai. Iš kur kyla problema? Iš mano vaizduotės? Taip būna retai. Iš 
mano polinkio perdėti? Taip būna dažniau.“ 

Atskirti tai, kas vyksta (faktus), nuo to, ką manau (mano in- 
terpretacijų). Vidinis kritikas stengiasi priversti mane suplakti 
šiuos dalykus ir priversti jo pasaulio suvokimą laikyti pačiu pa- 
sauliu. Savivertės sutrikimai padaro žmogų ypač jautrų. Jei kyla 
įspūdis, kad kitas manęs nevertina, žinoma, tai gali būti dėl pašne- 
kovo šaltumo, taip pat iš baimės apskritai būti kito ar konkrečiai to 
asmens vertinamam. Nuolatinis suvokimas, atskiriant informaciją 
ir pastebėjimus (neutralius) nuo vertybių vertinimo (subjekty- 
vaus), yra būtinas savivertei ugdyti. 

Būti atsargiam išgirdus skubotas vidinio kritiko išvadas. Vidi- 
nis kritikas kaip šaltakraujis pašnekovas nuolat vers manyti šitaip 
arba pritarti maždaug tokioms mintims: „Juk matai, kad jis tau 
jaučia antipatiją arba yra abejingas. Tiek to“ Bet toks „paruoštas 
mąstymas“ gali pastūmėti daryti daugybę klaidų. Pavyzdžiui, pri- 
skyrimo klaidą - jeigu kitas žmogus nesielgia su mumis šiltai, dar 
nereiškia, kad taip daro dėl mūsų (gali turėti kitokių problemų ir 
todėl yra šaltas ir atitolęs). Arba perkėlimo klaidą - gal tas žmogus 
nemaloniai elgiasi ir su daugybe kitų, gal tai beveik nė kiek ne- 
susiję su mumis. Arba sužadinti bejėgiškumą - juk nepaisydamas 
nieko galiu likti malonus („pažiūrėsim, ar pavyks pakeisti jo elgesį 
su manim“) arba atsisukti į atviresnius žmones (užuot galvojęs, 
kad visi elgsis su manim pagal atmetimo modelį). 

Keisti kalbėjimą su savimi. Daugiau nesitaikstyti su radikaliais 
ir lemtingais apibūdinimais: katastrofa, niekam tikęs, nepriimti- 
nas, visiškai nepavyko... Nors reiškinys išoriškai nereikšmingas, 
žodžių svoris tikras. O performulavimo strategijos paveikumas 
psichoterapijoje gan plačiai patvirtintas. Beje, tai vienas iš kog- 
nityvinės psichoterapijos tikslų stiprinant savivertę.“ Panagrinė- 
kim tą patį pavyzdį: jei galvosite „Vis dėlto tas žmogėnas nelabai 
malonus. Ar tai dėl manęs, ar dėl jo?“ arba „Jis manęs nekenčia, 
gal ir niekina, akivaizdu“, poveikis bus ne tas pats. Negatyvios ir 
kategoriškos formuluotės skatina staigiai įsiplieksti katastrofiškus 
socialinio atstūmimo scenarijus. Vos kilusi abejonė („O jeigu aš 

nepatinku?“) virsta tikrumu („Aš tikrai nepatinku“). Naudinga 
autoverbalizacija ta, kuri, žinoma, neneigia faktų, bet kruopščiai 
apsiriboja tuo, kas tikra, o ne menama, ir skiria stebėjimą nuo iš- 
vedžiojimų. 

+ Suprasti, kad pokyčiai vyks, - kaip ir visi požiūrio į save poky- 
čiai, — tik lėtai. Iš pradžių treniruotis emociškai „neįkaitusiomis“ 
aplinkybėmis, tai yra nedaug susijusiomis su saviverte. Paskui imtis 
subtilesnių. Priimti kiekvieną vidinio kritiko pastabą savo psi- 
chikos scenoje. Nesikrimsti dėl jų. Ramiai nulydėti jį prie durų. 


Kas mums kliudo atlikti šią iš pažiūros paprastą užduotį - pažvelgti 
į save iš šalies? Žinoma, tai, kad savikritiką laikome tikra tiesa. O dar 
ir tai, kad esam įsitikinę - dažnai klaidingai, ypač „emociškai karštose“ 
situacijose, - kad puikiai save pažįstam. Šis argumentas skatina sutik- 
ti su nesiliaujančiais vidinio kritiko priekaištais. „Aš save gerai pažįs- 
tu“ — dažna žemos savivertės asmenų klaida. Iš tiesų tokie žmonės ge- 
rai pažįsta tik dalį savęs - silpnybes. O visa kita, pasirodo, jiems mažai 
pažįstama. Jų dorybes daug geriau už juos pačius suvokia aplinkiniai. 

Savikritikos taisyklės tokios pat kaip ir kritikos, kurią skiriam 
kitam: viena vertus, parodyti besąlygišką visaapimantį priėmimą, 
savikritikos konkrečiais klausimais galimybę („tu geras žmogus, 
bet tą dalyką padarei netinkamai“). Juo kritinė pastaba konkretesnė 
(one abstrakti), juo labiau aktyvina mąstymą, o ne emocijas." Antra 
vertus, ji turi būti, kai tik įmanoma, konstruktyvi, ne vien kritiška. 
Čia ir slypi skirtumas tarp „Tu blogai padarei“ (abstraktu ir neigia- 
ma) ir „Kitą kartą pasistenk labiau..“ (konkretu ir kostruktyvu) 

Kad išlavintume tokį vidinį diskursą, būtinas atstumas ir praty- 
bos. Viena taisyklė galėtų būti tokia: nepasitikėti aklai savo nuojau- 
ta situacijose, kur mūsų savivertei kyla grėsmė. Ypač jeigu paprastai 
esam kritiški sau, nes bet kokį savęs vertinimą nepataisomai iškrai- 
pys stresas dėl savivaizdžio.*? Nėra blogesnio teisėjo už save patį. 
Tyrimai patvirtina: kai padarom klaidą (arba tai, kas atrodo klaida), 
nuolat pervertinam kitų žvilgsnio griežtumą.'? Ramiai prisiminti, 

kaip yra iš tikrųjų, prieš pradedant nagrinėti nerimą keliančias si- 
tuacijas, atrodo gera taisyklė. Kaip ir mokėti su savimi taip kalbėtis: 
„Rūpinkis savimi - neleisk, kad apkurtintų vidinės pavojaus si- 
renos, kurios klaidindamos ūkia dėl menkiausių arba neegzis- 
tuojančių pavojų; neskubėk vertinti to, kas vyksta; nekenk sau; 
neleisk, kad tave įklampintų baimės.“ 


Nedirbk dvigubo darbo: neverta priekaištauti 
sau, kad priekaištauji sau... 


Dažnai į galvą ateina priekaištų dėl to, kad per daug gromuliuojam 
mintis apie save: „Verčiau jau palygintum, užuot viręs savo sultyse, 
pamatytum, kad yra daug nelaimingesnių už tave..“ Priekaištai dėl 
priekaištų - klasikinis reiškinys. Tokias „emocijas kvadratu“, „emo- 
cijų sukeltas emocijas“, „gromuliavimo gromuliavimą“ pastebim 
emocinių sutrikimų atvejais: depresijos (žmogų slegia tai, kad jis 
liūdnas), nerimo (nerimaujama dėl to, kad nepavyksta sutramdyti 
nerimo) arba fobijų (bijoma bijoti). Dažnai aplinka siūlo iš naujo 
įvertinti kasdienius rūpesčius - prisiminti, kad yra blogesnių negu 
aš... Kad tai padėtų, iš pradžių reikia nurimti ir priimti save. Pas- 
kui - nelaikyti savęs kvailu dėl to, kad norėdamas nenuskęsti savo 
menkuose rūpestėliuose privalai visada priminti sau, jog esama tikrai 
blogų dalykų. Laikom save pasaulio bamba? Taip jau žmogus su- 
kurtas. Ne gėda jausti gėdą. Nereikia dėl to apgailestauti nei to kra- 
tytis, nereikia žiūrėti į save inkščiantį ir kenčiantį. Reikia veikti - tai 
kaip namų ruoša ar dulkių valymas, kaip sodo ar namo priežiūra - iš 
lėto atitolinti minčių apie save gromuliavimą yra darbas, kurį reikia 
atlikti vis iš naujo. 


VIENUOLIKTAS SKYRIUS 


Kalbėtis 


Kai žmogus sako, kad jam į ką nors 
nusispjaut, vadinasi, jam nenusispjaut. 


HENRI DE TOoULOuUSsE-LAUTREC 


Mūsų vidinis gyvenimas... Daugybė minčių, prisiminimų, vaizdų, 
dialogų su savimi... Skamba negarsi „aš“ muzikėlė - kalbamės su sa- 
vimi. Kai kyla savivertės problemų, deja, ši muzikėlė dažnai būna ne- 
aiški ir negatyvi. 


Kalbėtis su savimi - ne tik vaizdinys 


Platonas sakė, kad „mąstyti - tai kalbėtis su savimi“. Taigi mūsų vidi- 
nis gyvenimas susideda iš daugiau ar mažiau aiškių vaizdų, įspūdžių, 
emocijų ir minčių, kuriuos sau kuriame. Kadangi atsako nėra, pama- 
žu įprantam nesistengti suteikti konkrečios formos šiems proto pro- 
duktams, kurių ir siuntėjai, ir gavėjai esam mes patys. Ar nevertėtų 
panagrinėti to neaiškaus murmėjimo ir vidinių šnabždesių? 
Savivertės sutrikimų atveju paprastai pastebima, kad dalį mąsty- 
mo sudaro niūrių ir pasidavėliškų minčių gromuliavimas. Negatyvių, 
miglotų, skurdžių, pasikartojančių minčių. Jų poveikis nesmarkiai 
niokojantis, tad paprastai dėmesio joms neskiriam. Iš jų išsivaduoti 

pavyksta tik prasiblaškant — skaitant, žiūrint televizorių, — kad už- 
pildytume protą kitkuo arba tuštuma, kuri, apskritai imant, mažiau 
kenksminga. 

Valandėlėmis, kai įsijungia psichikos automatizmas bei vidinių 
būsenų ir sąmonės autopilotas, mes iš tiesų negalvojam, o murmam 
sau. Neaiškūs siekiai, kuriuos vadinam „projektais“. Miglotas gromu- 
liavimas, kurį vadinam „mintimis“. Bėda, kad šis neaiškus murmesys 
atlieka daug svarbesnį vaidmenį, negu iš pirmo žvilgsnio atrodo: jis 
lemia didelę dalį pasitenkinimo savimi, nuotaikos, ryžto veikti ir ko 
nors atsisakyti. Lyg piktavalis ir kenkiantis naminukas, tupintis 
ant peties ir skatinantis veikiau inkšti negu veikti, veikiau pasi- 
duoti negu žengti pirmyn. 


Atsikratyti sumišusio sielos murmesio 


Apie tarpinėje erdvėje klaidžiojančias mintis - nei valingą išeities 
ieškojimą, nei aktyvų projekto kūrimą - filosofas Andrė Comte- 
Sponville'is rašo kaip apie „sumišusį sielos murmesį“. Tiksli ir graži 
formuluotė. Išsiaiškinti šį sumišusį murmesį, iš tiesų juo pasinaudoti 
(o ne iškęsti), paversti savo mintį įrankiu, kai patys esam jos objektas, 
anaiptol nėra savaime suprantamas dalykas. 

To nedarom vieni, nebent retai. Nes nežinom kaip. Nes mūsų nie- 
kada nemokė. Beje, reta, kad žmogus kalbėtųsi su savimi. Kadaise tai 
buvo veikiau beprotybės, o ne išminties požymis - taip elgėsi vien 
pamišėliai. Šiandien tokią sceną galime dažnai pamatyti gatvėje, tik 
tie žmonės kalba įsispraudę į ausį mobiliojo telefono ausinę. Dažnai 
norėdami išmokti kalbėtis su savimi kreipiamės į psichoterapeutą. 
Ne vien tam, kad kalbėtume apie save, bet ir, priešingai negu mano 
daugelis, kad kalbėtumės su savimi. Man regis, psichoterapinis darbas 
būna paveikus labiausiai dėl to, kad reguliariai einama susitikti su kitu 
žmogumi, kurio darbas - skatinti mąstyti apie save. Kuris padeda at- 
sikratyti sumišusio murmnesio, apytikslių svarstymų, įpročių, susta- 

barėjusių minčių, tapusių mums kasdienybe. Kuris padeda mąstyti, 
tai yra ne gromuliuoti neaiškias mintis, o sudaryti sakinius, įvardyti 
žodžiais, vadinasi, konkretinti miglotus pojūčius ar nuojautas. Tyri- 
nėti, kaip atsirado mus kamuojantys sunkumai, kodėl jie išlieka, ką 
apie juos sau sakom. Taigi, po pratybų, - jei psichoterapija vyko sėk- 
mingai, - mūsų autorefleksijos gebėjimai būna padidėję. Šioje srity- 
je, kaip ir kitose, reikia neviršyti dozės. Be savęs, yra ir kitų būtinų 
apmąstymo temų. Nesibaigianti psichoterapija gali paversti savęs ap- 
sėstaisiais. Tačiau sėkminga psichoterapija suteiks vertingą gebėjimą 
palaikyti dialogą su savimi. Tiesa, galima — tai dažniausias atvejis — 
apsieiti ir be psichoterapeuto. 


Menas kalbėtis su savimi 


Santykis su savimi nuo seno buvo nagrinėjamas filosofijos arba dva- 
singumo mokyklų. Pirmieji į tai ėmė gilintis filosofai stoikai Epiktetas 
ir Markas Aurelijus, Seneka taip pat paliko kūrinių, kuriuose aprašo 
pastangas išsiaiškinti savo mintis ir nuraminti sielą. Vėliau krikščio- 
niški mąstytojai, pavyzdžiui, šv. Augustinas „Išpažinimuose“!, ėmėsi 
šios užduoties siekdami to paties tikslo - pagerinti save, bet kitaip: 
paklūstant dieviškajai valiai. Tuomet vyravo katalikiškoji dvasinių 
pratybų tradicija, garsiausios iš jų — šv. Ignaco Lojolos.“ Jis rašė: „Pati 
dvasinių pratybų sąvoka apima įvairius būdus tyrinėti savo sąmonę, 
taip pat medituoti, kontempliuoti, mintyse ir balsu melstis bei plėtoti 
visą kitą dvasinę veiklą, kaip bus pasakyta toliau. Iš tiesų, kaip pasi- 
vaikščiojimas, ėjimas ir bėgimas yra kūno pratimai, taip ir sielos 
ruošimas bei nuteikimas [...] yra dvasios pratimai.“ 

Kai žmogus pats pamėgina atlikti šiuos pratimus, kad ir koks būtų 
kontekstas - pasaulietinis ar dvasingasis, - padaro tris išvadas: 

1) iš pradžių tai labai, stulbinamai sudėtinga; 

2) to galima išmokti, yra taisyklės; 

3) tai yra naudinga. 

Atlikite eksperimentą. Štai, pamėginkit: padėkit knygą ir pradėkit 
galvot apie ką tik norit. Pavyzdžiui, kaip vaikai — sukalbėkit malde- 
lę ko nors prašydami arba kam nors dėkodami. Arba pamąstykit, ką 
norėtumėt daryti su savo gyvenimu. Stenkitės sieti žodžius, konkre- 
tinti mintis, neapsistokite vien prie miglotos, neaiškios intencijos. 
Nesistenkite „mąstyti apie.“ — iš tiesų tai darykite. Pastebėsite, kad 
pratimas daug sudėtingesnis, negu atrodė. Kad mintys klaidžioja 
arba ieško išorinės atramos. Kad būtų daug paprasčiau, jei kas nors 
užduotų jums klausimus ir verstų patikslinti savo mintis. Ir švelniai 
bei nuolatos jus grąžintų prie to paties apmąstymo, užuot leidęs min- 
tims klaidžioti ir galvoti apie šimtus įvairiausių dalykų. 

Nieko nuostabaus, kad sudėtinga, - juk iš tikrųjų niekada to ne- 
darom. Be paliovos kalbamės su savimi, bet visada neaiškiai. Paviršu- 
tiniškas ir stereotipiškas plepėjimas, minčių gromuliavimas, palieka- 
mas savieigai... 

Kas gali mums padėti? 


Susitikimai su savimi: dienoraštis 
ir meditacijos laikas 


Daug autorių atkreipė dėmesį į tai, kad dienoraštis, „savęs rašymas“*, 
teikia psichologinę naudą. Tai buvo aiškiai įrodyta žmonių, išgyve- 
nusių traumuojančius arba labai skaudžius įvykius.“ Nustatyta, kas 
paveiku: aprašyti ne vien įvykius, bet ir jų poveikį mums, mintims, 
emocijoms, taip pat tai, kas šiuos dalykus sieja. Pastebėta, kad rašy- 
mas ir galvojimas apie skaudžius įvykius trumpą laiką gali padidinti 
skausmą ir sužadinti skausmingas emocijas, bet sistemingai tęsiamas 
šis užsiėmimas duoda naudos? Pageidautina, kad pratimas būtų 
atliekamas nuolat, gal net kasdien. 

Beje, neprivalom rašyti kasdien. Galim kas rytą ar kas vakarą skirti 
kelias minutes pamąstyti apie save: kas man šiandien nutiko? Malo- 
naus, ne tokio malonaus? Ką sužinojau? Kaip elgiausi su savimi? Su 

kitais? Ir taip toliau. Suprantama, klausimų sąrašas individualus, ne- 

lygu kiekvieno poreikiai, dalykai, kuriais žmogus tiki ar netiki... Kartą 

su vienu pacientu sukūrėm metodą, kurį jis pavadino TDRA - „Taip, 

Dabar, Rytoj, Ačiū“. Kiekvieną vakarą jis po kelias minutes pamąsty- 

davo apie keturis dalykus: 

+ Taip reiškia priėmimą. Leidžiu sąmonėje iškilti viskam, kas šiuo 
metu vyksta mano gyvenime, - įvykiams ir savo reakcijai į juos, — 
priimu visa tai neskubėdamas vertinti nei reaguoti. 

+ Dabar reiškia „ką gi daryti dabar, šią minutę, kai kyla šios mintys ir 
emocijos?“ Nurimti, pamąstyti, liautis gromuliavus tas pačias mintis. 

+ Rytoj reiškia tai, ką noriu daryti ryt (situacija ir mano reakcija). 

+ Ačiū yra trumpa padėka už tos dienos akimirką, žodžius ar poelgį, 
kurie buvo malonūs (toliau dar kalbėsim apie šį pratimą). 
„Sukurti“ pratimai, kaip ką tik aprašytasis, turi privalumą - supa- 

prastina veiksmą, nes suteikia jam struktūrą. Ir verčia mus išsklaidyti 
savo intymios patirties sumaištį, įspūdžių, vaizdų, neaiškių jausmų 
ir miglotų minčių darinį. Atliekant šiuos pratimus visada rekomen- 
duojama aiškiai formuluoti sakinius, klausimus, atsakymus... Tai at- 
rodo naivu, bet pastangos formuluoti sakinius miglotas mintis paver- 
čia konkrečiomis, vadinasi, iš nepanaudojamų daro panaudojamas. 
Žodžiai kuria tikrovę ir suteikia jai pavidalą. Jeigu vaikystėje jums 
ką nors iškrėtus ar suklydus sakydavo: „Tu visai niekam tikęs! Kuo 
aš nusikaltau Dievui, kad mano vaikas toks kvailas!“, poveikis tikrai 
buvo kitoks negu pasakius: „Prašau tavęs, būk dėmesingesnis! Pamė- 
gink lėčiau, pamatysi, geriau seksis“ Formuluočių poveikis savivertei 
yra reikšmingas, nes jos mus emociškai sužadina. 

Patys garsiausi rašytojai taip pat atlikdavo „savęs rašymo“ pra- 
tybas.“ Tačiau ėmęsi to patys netrukus pastebėsime, kad įvardijimo 
procesas, tai yra dienoraščio rašymas, yra ir nuolankumo pratybos - 
kartais jos atveria minčių tuštumą, ar veikiau - originalumo ir turinio 
stoką. Kartais, kai pagauna akimirkos emocija, atrodo, kad kilo „ge- 
niali mintis“. Skirkim kelias minutes jai išreikšti sakiniu arba užrašyti 
popieriuje, ir jau nebebus tokia geniali. Skausminga? Be abejo. Ar ver- 

čiau visą gyvenimą puoselėti iliuziją, kad, jei tik būtume pasistengę, 
galėjom tapti didžiu protu ar didžiu filosofu? Ginčytinas dalykas... 
Bet kaina, kurią tenka mokėti (nusivylimas menamais savo literatūri- 
niais gabumais ar genialiais bruožais), ne tokia jau didelė, palyginti su 
nauda: mintys tampa aiškesnės ir turiningesnės. Nenaudinga saviver- 
tę puoselėti melagingomis iliuzijomis dėl savo gabumų. 

Kada atlikti šiuos pratimus? Visos filosofijos ar dvasingumo mo- 
kyklos pataria skirti joms ypatingą laiką, geriausia ryte arba vakare. 
Ryte atsikelti keliom minutėm anksčiau, pakvėpuoti atidarius langą ir 
pasikalbėti su savimi. Vakare, užuot griebus į rankas knygą ar žurnalą 
(blogiausia - drybsoti prie televizoriaus), prigulti ir apmąstyti praė- 
jusią dieną pasirinktais aspektais... Prisimenu psichoterapijai pritaiky- 
tos meditacijos praktikos stažuotę Šveicarijos kalnų ramybėje, kurioje 
dalyvavau su dvidešimčia kolegų iš įvairių Europos šalių. Vienas labai 
naudingas nurodymas - po kolektyvinės vakaro meditacijos mums 
patarė iškart eiti į kambarius ir nebekalbėti, neskaityti, neskambinti, 
nerašyti... iki kito ryto. Vadinasi, reikėjo... nieko nedaryti, mąstyti, me- 
dituoti. Pirmą vakarą visi buvo šiek tiek sutrikę. Visai paprastas nuro- 
dymas padėjo man savo kailiu patirti (ne vien intelektualiai, nes taip ir 
galvojau), kaip smarkiai kasdienybės „blaškikliai“ atitolina mus nuo sa- 
vęs - kalbėti, skaityti, žiūrėti televizorių arba klausyti muzikos gali būti 
būdas vengti ramaus ir nuolatinio mąstymo apie save. Po šios stažuo- 
tės, be kitų naudingų dalykų, man liko įprotis nuolat atlikti šį pratimą — 
atsigulus į lovą medituoti prieš miegą, automobilyje arba virtuvėje ne 
visada įjungti radiją, viešajame transporte ne visada kibti į knygą... 

Turime įgauti arba atgauti įprotį atviromis akimis žvelgti į savo 
gyvenimą. Kovoti su pagunda į grandinę jungti įvairią veiklą, mintis, 
sumanymus. Reikia išsilaisvinti iš šių grandinių. Bent retsykiais (kai 
kurias išjjų patys pasirinkom, o kitos ne tokios ir kenksmingos). Skirti 
kelias sekundes pamąstyti apie tai, ką darėm su savo gyvenimo valan- 
domis ar dienomis, kurios praėjo. Išlaisvinti mintis ir pažvelgti iš tolo. 
Tiesiog stebėti dabarties akimirką, užuot ją išgyvenus užmerk- 
tomis sielos akimis. 

Ar reikia kalbėti su savimi pozityviai? 
Psichologinės atmosferos vaidmuo 


„Ar gerai sakyti sau pozityvius dalykus? Ar tai nebus savitaiga?“ 
Mūsų, psichoterapeutų, dažnai šito klausiama. Tai iškart primena 
Ėmile'į Couė, vaistininką iš Nansi, XIX amžiuje sukūrusį garsų meto- 
dą, grįstą įsitikinimu: „Bet kuri mūsų mintis tampa tikra ir gali virsti 
veiksmu." Per paprasta? Atidžiai paskaičius Couė, gali kilti noras jį 
reabilituoti: atsižvelgiant į tai, kas jo laikais buvo žinoma, jo nuojau- 
ta buvo teisinga, ypač dėl nuodingo negatyvaus turinio minčių po- 
veikio. Nors jis akivaizdžiai pervertino nuolat kartojamų pozityvių 
minčių galią. 

Neseniai atliktais tyrimais įrodyta, kad savivertei daro įtaką 
pasąmonė: pavyzdžiui, kompiuterio ekrane šmėstelintis žodis „aš“, 
prieš jame pasirodant pozityviems epitetams (drąsus, simpatiškas, 
protingas...), pakels pasąmoninę tiriamųjų savivertę ir padarys juos 
atsparesnius kritinėms pastaboms, pavyzdžiui, dėl jų protingumo? 

Šie tyrimai neįrodo, kad reikia nepaliaujamai su savimi kalbėtis 
pozityviai. Neverta iš tokių psichologinių priemonių tikėtis stebuklų. 
Bet kadangi keistis labai sunku, verčiau nė vienos neignoruoti. Mūsų 
dienomis dar nėra „stebuklingo“ savivertės gydymo būdo, tad patar- 
tina atlikti kuo daugiau tokių psichologinės ekologijos veiksmų 
kaip šis (be reikalo neteršti savo minčių). Mano manymu, šie tyrimai 
įrodo, kokios svarbios savivertei yra „atmosfera“ ir „terpė“. 

Psichologinė atmosfera atlieka svarbų vaidmenį. Ją sudaro dau- 
gybė pasąmoninių žinučių, iš kurių nė viena nėra itin svarbi, bet 
metai iš metų, per kuriuos jos kaupiasi, jų poveikis didėja. Jeigu 
vaikystėje jus žalojo nuolatinės nuvertinančios kalbos, trumputės 
kasdien kartojamos frazės - netgi visai nepiktos, pavyzdžiui, „palik, aš 
padarysiu, kitaip vėl bus bėdos“, - kam suaugus tęsti tą patį griauna- 
mąjį darbą? Visi žinom, kad yra žmonių, šalia kurių gerai jaučiamės, 
nes jų požiūris į mus teigiamas ir subtiliai išreiškiamas - per mikro- 
asociacijas, susidarančias iš pozityvių mums skirtų žodžių. Padėda- 

mas pacientams spręsti savivertės problemas, suvokiau, koks svarbus 
psichoterapijos uždavinys iškelti jų sėkmę, gerus bruožus, pasie- 
kimus. Priskirti jiems nuopelnus tai sukūrus. Visa daryti santūriai, 
kasdieniškai, neoficialiai. Nesistengti pakelti jiems nuotaikos, tiesiog 
duoti, kas jiems priklauso. Noriu, kad pamažu patys imtų taip su sa- 
vimi elgtis. Ramiai ir nepabrėžtinai pasidžiaugti tuo, ką padarei gero, 
atrodo labai ekologiškas būdas pasotinti savivertę. Aiškiai ištarti šiuos 
sakinius, bent jau mintyse. Nesileisti užkrečiamam konkurencijos. 
Toliau pamatysim, kodėl „tu esi geriausias“, „tu laimėjai“ ne visada 
tinka. Geriau rinktis „gerai padarei“, „padarei, ką reikėjo“... Neverta 
save šlovinti - pakanka pripažinti tai, ką padarei gerai, ir matyti 
savo gerus bruožus. 


Dialogo su savimi ribos 


„Dienoraštis padeda man nepasiduoti atšiauriam pasauliui, jam vie- 
nam galiu išpasakoti, kas mane liūdina ar slegia. Šis patikėtinis atstoja 
man daugybę kitų. Tik kyla pavojus, kad jame su žodžiais atsidurs ne 
tik mano mintys, bet ir sprendimai, jis linkęs atleisti mane nuo gyve- 
nimo, atstoti gyvenimą.“ 

Šios eilutės — ištrauka iš garsiausio mums žinomo dienoraščio, 
priklausiusio šveicarui Amieliui,? — aiškiai parodo išpažinties sau, o 
plačiau - dialogo su savimi naudą ir ribas. Įsitikinom, kad naudinga 
šį dialogą aiškiai plėtoti, bet verta jį kreipti dar ir pozityvia, ne vien 
kritiška linkme. Tačiau šis mums palaikyti skirtas vidinis monologas 
turi išstumti minčių gromuliavimą, o ne bendravimą su kitais ir ne 
veiklą... Dar apie tai kalbėsim. 


DVYLIKTAS SKYRIUS 


Nesmurtauti prieš save: 
liaukis sau kenkti! 


Niekada nesužinosiu, kodėl taip savęs 
nekenčiau... Nei kodėl turėjau laukti 
senatvės priešaušrio, - kai jau per vėlu, - 
kad pripažinčiau, jog tai buvo klaida. 
FRĖDĖRIC MITTERAND, 

Blogas gyvenimas 


Kova su neigiamai savivertę veikiančiomis emocijomis ir mintimis 
neturi būti kova su savimi. 

Gydydamas pacientų savivertės sutrikimus mačiau stebinamų 
dalykų. Prisimenu jauną, gražią moterį, kuri skaldė sau stiprius 
antausius, kai būdavo nepatenkinta savimi, pavyzdžiui, grįžusi iš 
vakarėlio, kur, jos manymu, elgėsi kaip kvaiša (per daug kalbėjo) 
arba kaip nevėkšla (kalbėjo per mažai). Kai sutrikusios savivertės 
asmenys nepatenkinti savimi, noras mušti save kyla dažnai. Kai ku- 
rie pasitenkina noru, kiti save kandžioja, nusidegina cigarete. Dar 
kiti daužo galvą į sieną. Ir visi pliekia save žodžiais, įžeidinėja save, 
grasina sau, nuvertina... „Jei tik žinotumėt, kaip jis kartais kalba su 
savim!“ - kartą baisėjosi vieno depresija sergančio ir labai žemos sa- 
vivertės paciento žmona. 

Blogas elgesys su savimi 


Kiek gali plėtotis blogas požiūris į save? Savivertės problemos gali 
sukelti ne vien tik paprastą nepasitenkinimą savo asmeniu, kai nepa- 
vyksta padaryti, ko norėtume, arba būti tokie, kokie pageidautume. 
Blogas elgesys su savimi būna skirtingo lygmens. 

Abejonės ir nepasitenkinimas savimi: niekada savęs neapdova- 
noti, nepripažinti savo pasiekimų ir pažangos. Nuolatinis nepa- 
sitenkinimas (visada susitelkti į tai, kas galėjo būti geriau) yra 
smurto prieš save forma, nes tai yra neteisinga, o neteisybė yra 
smurtas. 

Slaptas savęs nuvertinimas: nesitenkinti vien prisiminimu, kad 
nepavyko pasiekti tikslų, bet gailėtis, pridėti dar ir antrą sluoks- 
nį - griežtai save kritikuoti arba nuvertinti. Paprastai tam ir skirta 
apgailestavimo emocija - sukelti nesmarkų skausmą, kad kitą kar- 
tą pasielgtum geriau. Persistengti beprasmiška — reikėtų galvoti 
ne apie tai, kaip nubausti save, o kaip sau padėti, kad netektų vėl 
nusivilti. 

Nusiteikimas patirti nesėkmę: yra tokių elgesio būdų, kuriais iš 
anksto pasmerkiame save nesėkmei, norėdami išvengti savęs ver- 
tinimo. Pavyzdžiui, nesiruošti egzaminui, kad nepasisekus galė- 
tum sakyti: nepasisekė dėl nepasiruošimo, o ne dėl proto stygiaus. 
Tačiau kai kurie tokio elgesio būdai gali slėpti savibaudos siekį: 
„Kadangi taip yra, aš nenusipelniau važiuoti atostogų, eiti į vaka- 
rėlį, gauti dovaną... Geriau gniuždyti save...“ 

Autoagresija: psichologinė (įžeidinėti save) arba fizinė (liūdnai 
pagarsėjęs noras sau trenkti, geriausiu atveju pasireiškiantis daik- 
tų daužymu). Sutikau daug pacientų, kurie tokiu būdu save žalo- 
jo: trankydami į duris susilaužė pėdą ar ranką, trenkę galvą į sieną 
susilaužė nosį. Kartais būna suicidinių impulsų, kylančių iš dide- 
lės neapykantos sau, atsirandančios dėl nusivylimo savimi. 


NESMURTAUTI PRIEŠ SAVE:LIAUKIS SAU KENKTI! 


Karas ar taika su savimi? 


„Mano smegenys - mūšio laukas“, - kartą sakė vienas pacientas. Ko- 
dėl sutrikus savivertei taip dažnai atsiranda įtampos, karo su savimi 
atmosfera? Kodėl ego keliamų klausimų nesiimam spręsti paprasčiau? 
Yra ne vienas, o keli paaiškinimai, tiesa, jie kartais vieni prie kitų 
prisideda. Žmogus gali būti priverstas kariauti, nes šitaip išgyvena 
ir atkuria vaikystėje patirtą stoką - neapykanta sau dažnai kamuoja 
tuos, kurie nebuvo mylimi, nuo mažų dienų jautė trūkstamo švel- 
numo poreikį. Arba todėl, kad tapo idealų auka - tokiu atveju nu- 
sivylimas savimi verčia žiauriai su savimi elgtis, nes žmogus įstengia 
save priimti tik tobulą. Arba dar dėl įsitikinimo, kad būti griežtam sau 
naudinga - toks žmogus nuolat nepasitiki savimi manydamas, kad jei 
skirs sau daugiau švelnumo ir pagarbos (kai mes sakom „daugiau“, šie 
pacientai supranta „per daug“), tada „blogi polinkiai“ užkariaus visą 
gyvenimą ir įklampins į patį ištežimo ir vidutiniškumo dugną. 


Save bausti ar padėti sau keistis? 


Reikės atsakyti į svarbų klausimą: ko siekiam - bausti save ar pasi- 
keisti? Jeigu atsakote „nubausti save, kad pasikeisčiau“, žinokit, psi- 
chologija išsamiai ir jau seniai įrodė, kad bausmės, kaip pedagoginės 
priemonės, poveikis yra menkas. Ar ji padeda daryti pažangą? Jokiu 
būdu ne. „Bausmė moko tik vieno dalyko - jos vengti“, - mėgo sakyti 
Skinneris, vienas geriausių mokslinių sąlygojimo tyrimų specialistų!. 
Bausmė gali būti skirta tvarkai palaikyti, o ne psichologinei 
atmosferai, skatinančiai asmeninius pokyčius, kurti. 

Visos smurto apraiškos, net smurtas prieš save, yra pasibjaurėtinas 
piktnaudžiavimas galia. Požiūris, kad norint pasikeisti pakanka į 
save nukreipti jėgą ir griebtis griežtumo, yra pasenęs ir neveiks- 
mingas. Net pavojingas. Nes žingsnis po žingsnio nusistovi smurto 
logika, skatinanti kartojantis klaidoms atnaujinti ir nepasitenkinimą 

savimi, - kadangi išsvajoti rezultatai vis nepasiekiami, smurtas prieš 
save dukart pastiprinamas, griežtinamos ir sau taikomos bausmės. 
Tai dvigubo skausmo logika: prie nesėkmės logikos prisideda 
dar ir bausmės logika. Bet kentėjimas neskatina daryti pažangos. Ji 
įmanoma tik supratus, kodėl kenčiame, ir įveikus kančią. Čia bausmė 
ir smurtas nieko negali išmokyti. 

Tad kaip elgtis su savimi? Reikia būti švelnesniam ar griežtes- 
niam? Svarbiausia, prisiminti, kad smurto priešingybė yra švelnu- 
mas, 0 ne silpnumas. Kuo puikiausiai galime su savimi elgtis švelniai 
ir tvirtai. 


Menas keistis be smurto 


Taigi, nuolatinės smurto ir savęs įžeidinėjimo apraiškos nenaudin- 
gos. Istorija rodo, kad kaskart, kai buvo liautasi vartoti smurtą, žmo- 
nija darė pažangą. Šiandien, bent jau Vakarų pasaulyje, pamiršti visi 
smurto prieš moteris („Mušk žmoną kasdien, jei tu nežinosi kodėl, 
ji pati ras priežastį“), vaikus („Įkrėsti beržinės košės“), vergus („Jie 
supranta tik tai“), kalinius („Jie to nusipelnė“) ir pan. pateisinimai. 
Smurtas prieš save yra ne kas kita, kaip šių senoviškų elgesio būdų 
liekana. Prievarta, taikoma sau, turi prasmę (ir tai vargu) tik labai 
tiksliai nukreipta, tai yra žodžio „prisiversti  — įpareigoti save - reikš- 
me. Bet smurtas prieš save jokiu būdu neveiksmingas. Tai dvigubas 
skausmas. Jis paruošia dirvą pakartoti smurtą iškilus kitam sunku- 
mui. Kyla pavojus, kad toks elgesys sklis mūsų aplinkoje ir smurtauti 
prieš save bus linkę artimieji, vaikai, - kad tuo užsikrėstum, pakanka 
matyti kitus taip su savimi besielgiančius. 

Prisimenu pacientą, kuriam padėjo atsikratyti smurto prieš save 
vaikų žvilgsniai: „Mane keistis privertė vaikai, nes nenorėjau jiems to 
perduoti. Kai ant savęs supykdavau, rėkdavau per visą butą, apšauk- 
davau save visais įmanomais vardais: „Koks tu idiotas, koks idiotas!“ 
Bausdavau save atsisakydamas sekmadieniais eiti su šeima pasivaikš- 

čioti, važiuoti į šeimos šventę ar eiti pavakarių pas draugus. Vaikai 
pamažu ėmė suprasti, kad taip reaguoju į savo nesėkmes. Vieną dieną 
pamačiau vyresnįjį sūnų pykstant ant savęs, kad niekaip neįstengia 
atlikti matematikos namų darbų, - jis šaukė ant savęs kaip aš. Mane 
tai sukrėtė. Tada pasakiau sau: ar to nori juos išmokyti? Tai nori jiems 
palikti? Ar nori, kad jie tai pritaikytų sau? Žinau, iš kur tai manyje. 
Bent jau vieną iš šaltinių - visą vaikystę matydavau tėvą elgiantis ly- 
giai taip pat. Baisu net pagalvoti, kad ir aš perduosiu šitą nesąmonę“ 

Išrauti smurtą trunka ilgai, jei dėl savivertės sutrikimų jis tapęs 
įpročiu. Jeigu ilgą laiką agresyviai elgėtės su savimi, nėra abejo- 
nės, kad visą gyvenimą reikės to saugotis: juo labiau pavargę būsi- 
te, juo labiau mėgins atsinaujinti seni refleksai. Bet kiekviena laimėta 
kova, kiekvienas pasiektas priešo atsitraukimas pamažu jo puolimą 
padarys nebe tokį... žiaurų. 


TRYLIKTAS SKYRIUS 


Kovoti su savo kompleksais 


Ten jie bus apimti klaiko - 
tokio, kokio dar nėra buvę... 


BiBLija, Ps 53, 6 


Kompleksas - tai skausmu virstanti abejonė. 


Normalu abejoti savimi ir nebūti visiškai patenkintam visais savo 
bruožais. Tačiau kompleksas smarkiai pranoksta atsitiktinį nepa- 
sitenkinimą. Jis atsiranda, kai visos mintys, skausmingos ir įkyrios, 
nuolatinės ar itin dažnos, sutelkiamos į vieną savo kūno dalį, laikomą 
negražia, arba į savo asmenybės bruožą, laikomą nepatenkinamu ar 
neadekvačiu, ir kai tai trikdo gerą dvasinę savijautą ir socialinį elgesį. 
Nuo to kenčia savivertė, bet bloga būsena siejama vien su kompleksu. 


Kompleksuojama dėl visko 
Kompleksai labai dažni, labai įvairūs... Žurnalui Psychologies atlik- 
ta apklausa! parodė, kad labiausiai abejojama dėl savo išsilavinimo 


(70 proc, iš jų 10 proc. abejoja „dažnai“), gebėjimo tiksliai reikšti 


* Čia ir toliau Biblija cituojama iš: Šventasis Raštas, vert. A. Rubšys ir Č. Kavaliauskas, ekumeninis 
leidimas, 1999. - Vert. past. 

mintis (69 proc.), intelektualinių gabumų (67 proc.), fizinės išvaiz- 
dos (54 proc.). Galima sutelkti dėmesį ir į tai, kas negerai (bent mūsų 
manymu) mūsų išvaizdoje: esama kompleksų „turiu kažko per daug“ 
(riebalų, gyvaplaukių), „kažko trūksta“ (plaukų, ūgio, raumenų), 
dar vienas - „ne taip, kaip turėtų būti“ (oda, nosis, krūtys), galų gale 
kompleksas „tiksliai-nežinau-kas-bet-negerai“ (grakštumas, eisena) 
ir t. t. Apskritai nepasitenkinimas, susijęs su kūnu, yra labai svarbus 
savivertės destabilizavimo veiksnys.? Galima sutelkti dėmesį ir į įsi- 
vaizduojamus savo psichinių savybių trūkumus: išsilavinimo, protin- 
gumo, sumanumo (žmogus sumoja, ką vertėjo atsakyti, tik maždaug 
po dviejų valandų), charizmos ir t. t. stygių, galų gale susikoncent- 
ruoti į klastingą ir nekonkretų trūkumo numanymą, o tada ima ka- 
muoti nevisavertiškumo kompleksas, kurį suaktyvina net menknie- 
kis. Tai tarsi universalus hiperreaktyvus gebėjimas kompleksuoti, jis 
gali veikti net tada, kai į mus nesitaiko kito žvilgsnis ir negresia ver- 
tinimas. Pavyzdžiui, kai imam žavėtis kito žmogaus geromis savybė- 
mis, tučtuojau sukyla neigiamos mintys apie save: žmogus nepasiten- 
kina vien žavėjimusi, bet lyginasi savo nenaudai ir priekaištauja sau, 
kad neprilygsta tam kitam. Tokie nevisavertiškumo kompleksai yra 
neišsenkamas kančių šaltinis. Jie ne taip ryškiai išreikšti kaip atsira- 
dusieji dėl fizinių priežasčių, bet kartais dar pražūtingesni. Jie liudija 
niūrų ir skausmingą įtikėjimą „savo nepakankamumu“. 

Per grupinės terapijos užsiėmimus, kai nagrinėjam socialinio pa- 
lyginimo ir neigiamų emocijų, kurias jis gali sukelti, problemą, man 
kartais tenka pacientams dėl to priekaištauti. Dauguma, stebėdami 
kitus grupės dalyvius, būna įsitikinę, kad yra negabiausi grupėje, — 
kai tai pastebi, nusišypso arba kitaip reaguoja. Tad kiekvienas, net tie, 
kuriais kiti žavisi, jaučiasi žemesnis už kitus... Tikriausiai tai parodo, 
kad nevisavertiškumo jausmas ir absurdiškas, ir beprasmis. Be to, dir- 
bant tenka susidurti ir su polinkiu idealizuoti grupės psichoterapeu- 
tus, gydytojus, psichologus, slaugytojas, kurie pacientams, palyginti 
su savimi, atrodo „laisvai besijaučiantys“. Dar kartą jiems primenam, 
kad niekas nėra „aukštesnis“ už juos. Tiesiog yra žmonių, kurie geriau 

valdo tam tikrus įpročius, turi daugiau įgūdžių. Savaime suprantama 
ir įprasta, kad psichoterapijos užsiėmimus vedantys psichoterapeu- 
tai atrodo laisvai besijaučiantys, bet tai jokiu būdu nėra jų prana- 
šumo įrodymas. Santechnikas gerai jaučiasi dirbdamas savo darbą, 
štai ir viskas. Psichoterapeutas kaip vairavimo mokytojas - jis ne 
Eormulės-1 čempionas, bet praleido gana daug laiko prie automo- 
bilio vairo ir žino, kokių klaidų vengti ir kokius judesius šlifuoti, kad 
gerai vairuotum. Jeigu ir esama pranašumo, tai jį lemia patirtis ir kon- 
krečių sričių įgūdžiai. Viso to galima išmokti ir įgyti, jei tik yra noro. 
Reikia tik laiko ir darbo. Ir nuspręsti, ar tai verta mūsų pastangų. 
Savaime suprantama, kompleksai susiję su savivertės stygiumi ap- 
skritai. Kompleksą veikiau lemia ne galimas trūkumo buvimas (kar- 
tais tikras, kartais įsivaizduojamas), o įsitikinimas, kad kiti mato tik jį. 
Iš to kyla neigiamų pasekmių: vieni tokios pačios išvaizdos žmonės 
pasirodys su maudymosi kostiumėliu, o kiti ne; vieni tokio paties išsi- 
lavinimo žmonės išdrįs kalbėti per vakarienę, o kiti ne... Taigi, komp- 
lekso objektas tėra mažytė su kompleksu susijusių problemų dalis... 
Kaip psichoterapeutui man teko gydyti labai žemo ūgio žmonių. Kai 
kurie dėl to labai kompleksavo, o kiti - ne, nors socialinis vertinimas 
stebinamai priklauso nuo ūgio. Prisimenu 1,48 m ūgio pacientą, kuris 
su humoru pasakojo turintis prašyti pagalbos apsipirkdamas preky- 
bos centre - jis prašydavo kitų pirkėjų nukelti prekes, padėtas ant jam 
per aukštų lentynų. Ir šitaip įveikė savo kompleksus. Ir dar smaginosi 
prašydamas pagalbos, jei įmanoma, jam patinkančių moterų. Jam pa- 
tikdavo su jomis pašmaikštauti dėl ūgio: „Man labai patinka aukštos 
moterys!“ Dažniausiai viskas susiklostydavo kuo puikiausiai. 


Kompleksai: ko reikia vengti 
Kompleksai nėra menkas rūpestis, jie gali sukelti daug kančių. Pavyz- 
džiui, dismorfofobiją - taip psichiatrijoje vadinamas liguistas nepa- 
sitenkinimas savo fizine išvaizda. Kaip ir visas su saviverte susijusias 

problemas, kompleksus, kad ir kokios būtų jų ištakos, didina ir nuo- 
latiniais paverčia nusiteikimas paklusti ir pasiduoti baimėms, kylan- 
čioms dėl nepasitenkinimo savimi. Tad reikia priešintis viskam, kas 
stiprina kompleksą: 


paklusti kompleksui, tai yra vengti kitų žvilgsnių ar vertinimų, kad 
nebūtų progų atskleisti tariamą trūkumą: nekalbėti, kad niekas 
nepastebėtų išsilavinimo spragų, nesirodyti su maudymosi kos- 
tiumėliu ir pan.; 

rodytis tik tada, kai kompleksas bus „kompensuotas ir valdomas“: 
kalbėti tik tomis temomis, kuriomis pasisakyta seniau, eiti į viešu- 
mą tik su makiažu, dėvėti batus vien paaukštinta pakulne ar peruką; 
aukoti savo laisvę ar orumą, kad būtum priimtas kitų: daug žmo- 
nių atpirkimo ožio likimą pasirinko dėl kompleksų ir baimės būti 
atstumtiems. Todėl šie žmonės pasirengę viskam, kad tik kiti juos 
priimtų, net kęsti patyčias ir pažeminimus. Tai vienas iš gausių 
priklausomybės arba paklusimo elgesį palaikančių šaltinių bend- 
ravimo, sekso ir kitose srityse. 


Kompleksai: kas padeda 


Nėra to vienintelio vaisto, kuris galutinai išgydytų kompleksus, bet 
yra būdų, kurie, taikomi išvien, pamažu privers kompleksą atsitraukti 
ar bent neleis reikštis sunkiausia forma: 


Stengtis suprasti, iš kur kyla mūsų kompleksai. Gal vyravo apskri- 
tai nuvertinanti auklėjimo atmosfera, nors ir nebuvo to siekiama? 
Žeminančios tėvų kalbos? Tėvų kompleksai? Švelnumo stoka? 
Gyvenimo įvykiai? Ar patyrėte atstūmimą parodęs tai, ko gėdija- 
tės? Jei taip, ar tas patyrimas perkeltinas į kitą laiką, po daugelio 
metų? Bendraujant su kitais žmonėmis? Ar tebeveikia bendrau- 
jant su dabartinės aplinkos žmonėmis? 

Stebėti kitus: matyti, kad panašūs „trūkumai“ nekliudo kitiems 
gyventi laisvai. Stengtis pastebėti, kaip jie gyvena turėdami trū- 

kumų ir nesistengdami žūtbūt jų slėpti. Suvokti, kad laisvė, kurią 
jie sau suteikė įveikę savo ribas, yra ne tik sėkmė, bet ir jų taikomų 
psichikos bei elgesio nuostatų, kurias čia aptariame, rezultatas. 
Kalbėtis su kitais: kompleksai minta gėda ir atsiskyrimu. Kalbė- 
jimas apie juos su artimais žmonėmis gal ir nepadeda jų atsikratyti, 
bet susilpnina. O ką, jei kiti sako: „Aš taip pat turiu kompleksų“? 
Išklausyti juos, kalbinti, klausinėti. O ne užsidaryti kaip austrei 
kiaute ir galvoti sau: „Jie nieko nesuprato, jie nė nenutuokia, kad 
man kompleksai ėda gyvenimą ir mane paralyžiuoja.“ Net jei esate 
teisus, kokia bus nauda iš jūsų susierzinimo ir užsidarymo? 
Atidžiau klausyti kitų nuomonės, kai sakoma, kad jums nėra ko 
taip smarkiai abejoti. Nors dažnai kompleksuoti žmonės galvo- 
ja: „Žinau, kad kitiems atrodo viskas gerai. Bet nepasitenkinimas 
kyla iš manęs“, pasistengti nuolatos prisiminti pozityvius aplinki- 
nių atsiliepimus yra naudinga. 

Kovoti su „komplekso paranoja“: ne, ne visos nesėkmės kyla dėl 
mums kompleksus keliančių trūkumų, ne visi į mus nukreipti 
žvilgsniai ieško mūsų silpnybių. Kartais kompleksai tokie stiprūs, 
kad atrodo esantys visų mūsų sunkumų priežastis... 

Atlikti akistatos eksperimentą - tai geriausias būdas pamažu išnai- 
kinti kompleksus. Iš lėto kurti situaciją, kurioje mums gėda, ir be 
jokios prievartos prieš save žingsnis po žingsnio ją išgyventi - ši- 
taip ima veikti laipsniški emocinį atsaką slopinantys mechanizmai 
ir lengviau atmesti su kompleksu susijusias mintis („Visi mato, tai 
siaubinga, aš apgailėtinai juokingas..“). 

Plėsti požiūrį į save: matyti save kaip visumą, plačiau žiūrėti į 
save, nesusimenkinti vien iki silpnybių, ribų, trūkumų. Nesu- 
sitelkti į tai, ko trūksta. Prisiminti, kad nesam vien iš daugybės 
trūkumų! Pačiais sunkiausiais kompleksų pasireiškimo atvejais, 
pavyzdžiui, tokiais, kurie paskatina mitybos sutrikimus - bulimiją 
ar anoreksiją, - buvo įrodyta, kad žmogus, apsėstas minčių apie 
tariamai negražią kūno dalį, beveik neįstengia matyti viso kūno 
harmonijos, o „normalūs“ žmonės elgiasi priešingai“. 


KOVOTI SU SAVO KOMPLEKSAIS 


Estetinė chirurgija „gydo“ kompleksus 
tik jei keičia elgesį... 


Šiandien daug žmonių kreipiasi į estetinės chirurgijos (apsukriai 
pervadintos „plastine“ - tai neutralesnė ir santūresnė formuluotė) 
specialistus. Galimas dalykas, kad artimiausiu laiku jų nuolat dau- 
gės, nes gerinti kūno įvaizdį skatina socialinis spaudimas. 

Kad ir kaip būtų keista, nėra aiškių duomenų, kurie rodytų, ar il- 
gam ši chirurgija pagerina psichologinę savijautą ir savivertę. Keletas 
tyrimų - daugiau teigiamų - buvo atlikta Amerikos plastikos chirur- 
gų asociacijų ir paremti jų fondų, o tai jau didelė bėda*. Ypač žinant, 
kokia „rankomis pasiūto grožio“ rinka - vien Jungtinėse Valstijose 
atlikta 11,9 milijono operacijų, ir tai tik 2004 metais.“ 

Estetinė chirurgija šalina fizinius trūkumus, bet ar gali keisti elgesį? 

Žinome, kad turint kompleksų svarbu prisiversti bendrauti su ki- 
tais, užuot užsisklendus savyje. Kompleksai skatina užsisklęsti, užsis- 
klendimas stiprina kompleksą, nes kliudo pasitikrinti, kiek jis įsigalė- 
jęs, ir įsitikinti, kad kiti gali mus priimti nepaisydami trūkumų. 

Jei kalbėsim apie estetinės chirurgijos poveikį, atrodo, svarbus da- 
lykas - sėkmės atveju - yra tai, kad ji keičia ne vien fizinę išvaizdą, bet 
ir savęs suvokimą. Asmenys, įsitikinę, kad išsivadavo nuo trūkumo ir 
todėl kiti geriau juos priims, elgiasi laisviau, natūraliau. Todėl pati- 
ria daugiau socialinio „pasisekimo“, juos iš tiesų geriau priima negu 
tada, kai elgėsi atsargiai, įtariai ir baugščiai, kai, užuot judėję pirmyn, 
stebėdavo save. Tačiau nauda reiškiasi veikiau dėl pakitusio elgesio, o 
ne dėl išvaizdos. Vadinasi, sėkminga estetinė chirurgija labiausiai 
veikia psichiką, savivertę... 

Poveikis truputį panašus į tokį, kokį pajunta mieli savamoksliai, 
kurie kompleksuoja tokie esantys, todėl lanko bendrojo lavinimo 
paskaitas, kad geriau jaustųsi visuomenėje. Akivaizdu, kad jiems la- 
biau padeda pasitikėjimas ir tikėjimas, kad teisę kalbėti suteikia išsi- 
lavinimas, o ne žinios. 

Ilgas kelias nuo liguistų kompleksų 
iki naudingų abejonių 


Derėtų labiau stengtis pasiekti ne „nulinį trūkumų“, o veikiau „nu- 

linį kompleksų“ lygį. Beje, ir ne „nulinio kompleksų“ lygio reikėtų 

siekti, o tik turėti paprasčiausių abejonių savimi, jų galima neklausy- 

ti arba kartais klausyti. Verčiau išsikelti siekį atkurti elgesio laisvę, o 

ne stengtis priartėti prie tobulo elgesio... Šiaip ar taip, tikslas - turėti 

pasirinkimą rodyti savo trūkumus arba ne. Kompleksai tokio pasirin- 
kimo nesuteikia, jie verčia mus slėptis. 

Apskritai kova su savo kompleksais yra ilgai trunkantis mūšis, o jo 
etapai štai tokie: 

+ Galvojam apie trūkumus nuolat, net ir tokiose situacijose, kurios 
kompleksų nesužadina. Nemėginam atsidurti akistatoje. Tai per 
daug skausminga. 

+ Galvojam apie trūkumus nebe visą laiką, o tik tada, kai komplek- 
sus sužadina tam tikros situacijos. Mėginam atsidurti akistatoje su 
jais, tai skausminga. 

+» Kompleksus sužadinančios situacijos vis dar mus veikia, bet ret- 
karčiais vis dėlto pavyksta pamiršti kompleksus, išsivaduoti iš 
skausmingo perdėto sąmoningumo. 

+ Pagaliau pavyksta dėl jų nesuglumti, nebent tokiose situacijose, 
kai sutinkam superherojus - itin gražius ar itin protingus žmones. 
Kadangi tai nutinka ne kasdien, dažnai įmanoma taip ir gyventi... 


Kaunantis su kompleksais sunkiausia — „išeiti iš miško“. Jei 
visą gyvenimą slėpei dalį savęs ir vieną dieną supratai, kad slėp- 
ti nebereikia, kaip apsispręsti nesislėpti? Kaip nebedėvėti peruko, 
nebesidažyti plaukų? Rizikuoti atkreipti dėmesį - tai juk neįprasta. 
Kaip nenutilti lyg žado netekus, kai į kambarį įžengia „diplomuotes- 
nis-protingesnis-gabesnis“? Kartais rizikuoti prikalbėti kvailysčių 
(kaip visi)? O juk, gerai pagalvojus, kompleksas ir jo primestas tylėji- 
mas buvo radikali priemonė niekada nekalbėti kvailysčių... Dažniau- 

siai terapijoje sudėtingiausia būna įveikti šią pasikeitimų pakopą — 
vėl leisti sau rizikuoti atkreipti į save žvilgsnius, leistis vertinamam 
ir, žinoma, vėl pajusti laisvę ir milžiniškus jos privalumus. Bet kartu 
patirti vieną kitą jos teikiamą mažą nepatogumą. Juo labiau žmogus 
pasirodė esąs gabus slėptis po kauke ir apsimetinėti, juo labiau bus 
įkliuvęs į savo kompleksų spąstus ir kaip melagis bus linkęs painiotis 
melagystėse. Reikia tai žinoti, nes apsisprendus išsikapanoti iš komp- 
leksų tai gali kliudyti. Dažnai kaip tik šiame etape gali pagelbėti psi- 
choterapeutas. 


Moralas: nesislėpk visas, jei nori paslėpti 
tik dalelę savęs 


Apibendrinkime: yra dvi pagrindinės kovos su kompleksais kryptys. 
Pirma, priimti tą dalelę savęs, kurią laikome netinkama, antra, pra- 
plėsti požiūrį į save. Nemanyti, kad toji nepatinkanti ar net blogesnė 
dalis yra pati šerdis. Ji tėra dalelė, neverta nei mūsų perdėto dėmesio, 
kurį jai teikia vaizduotė, nei slapstymosi, kurį primeta gėda. 


KETURIOLIKTAS SKYRIUS 


Saugoti savivertę nuo kenksmingų įtakų, 
reklamos ir socialinio spaudimo 


Visuomenė sukurta abipusės naudos pagrindu, 
bet kai ji tampa našta, kas gi kliudo jos atsisakyti? 


MONTESOUIEU, 
Persų laiškai 


Visuomenės įtaka yra neišvengiama... O savivertė ir jos sutrikimai 
labai priklauso nuo įtakų poveikio. Suprantama, socialinės normos 
ne visai absurdiškos: jei dauguma žmonių jaučiasi labiau gerbtini bū- 
dami turtingi negu skurdžiai, aukšti negu žemi, gražūs negu atgrasūs, 
vadinasi, šie požymiai mūsų visuomenėje trokštami ir teikia aiškų 
pranašumą. Žinoma, čia kalbam apie tam tikrą nelygybę, o visuome- 
nės vaidmuo yra kaip galima geriau ją pažaboti: bet kurioje žmonių 
visuomenėje, vertoje šio vardo, turi būti vieta kiekvienam, nesvarbu, 
ar jo savybės geidžiamos, ar ne. Per visą žmonijos istoriją kiekviena 
visuomenė stengėsi šlovinti žmogaus savybes, pavyzdžiui, protą, ge- 
rumą, kitas dorybes, mažiau priklausančias nuo genetikos ar paveldi- 
mumo negu grožis, jėga, turtai ar valdžia. Bet mes gyvenam keistoje 
epochoje ir, regis, pamažu tolstam nuo anų būdų įgyti savigarbą, grįž- 
tam prie pirmykščių ir lygiavos pagrindų: atrodo, vis sunkiau gerbti 
save, jei nesi jaunas, turtingas ir gražus. Šią nelygybę dar pastiprina 
kitos, ne vien natūralios jėgos. Pavyzdžiui, reklama ir rinkodara. 

Grožio buvo siekiama visais laikais, nes grožis teikia socialinį prana- 
šumą.! Dar romėnas Ciceronas priminė: „Išmintingo žmogaus tikslas 
ir svarbiausia pareiga yra atsispirti išvaizdos poveikiui.“ Tačiau šian- 
dien tas spaudimas jau priartėjo prie kraštutinumo, išvaizdos diktatū- 
ra - būti jaunam, gražiam, lieknam - kaip niekad kenksminga. 

Galima rasti daugybę paaiškinimų, bet paprasčiausias turbūt šis: 
technologijų spartėjimas. Jau kelis amžius mes pavaldūs visur esan- 
tiems vaizdams, dar nė viena praeities kultūra nebuvo taip jų pri- 
sotinta. Esam veikiami dvejopo spaudimo: viena vertus, visuotinai 
paplito veidrodžiai, fotografija, vaizdo įrašai (mūsų pačių atvaizdai), 
antra vertus, kine, televizijoje ir žurnaluose knibžda gausybė tobulo 
kūno atvaizdų. 

Dėl tokių tendencijų ir dėl mūsų kūno - paprastai netobulo - sa- 
vivoka pajautrėja, daugėja progų lyginti save su tobulais socialiniais 
modeliais (įvairių sričių žvaigždėmis), todėl vis auga nepasitenkini- 
mas savo išvaizda. 

Daug rodiklių šį nerimą pagrindžia: turime tyrimų, liudijančių, kad 
žmogui suvokus, koks jis yra (pavyzdžiui, kai žmogus filmuojamas ir 
mato savo atvaizdą), didėja ir polinkis lygintis su standartais (beje, 
ne tik kūno?). Žinoma, palyginimo rezultatai priklauso nuo saviver- 
tės: jeigu ji trapi, jie blogi... Yra eksperimentais grįstų įrodymų, kokia 
linkme krypsta mūsų visuomenė: Europoje ir Jungtinėse Valstijose“ 
pastebėta, kad ir vyrai ėmė jausti tą patį nerimą dėl kūno, įvaizdžio, 
kaip ir moterys, tik keliais dešimtmečiais vėliau. O ir daugeliui kultū- 
ristų pasireiškė psichikos sutrikimų, atitinkančių moterų anoreksiją: 
panašiai kaip anoreksikės, laikančios save nutukusiomis, jie įsitikinę, 
kad jų raumenys per mažai išsivystę? Manytina, kad galimos prie- 
žastys yra tokios: pastaraisiais metais vis daugėja vyrams ir moterims 
skirtų reklamų, kuriose puikuojasi raumeningi jaunų adonių kūnai. 
Dar manytina, kad turi reikšmės ir įspūdingai išvystytas karinių žaislų, 
tokių kaip GI Joe, Jungle Jim ir kitų Action Men, raumenynas, jie berniu- 

kams tokie svarbūs kaip mergaitėms lėlė Barbė ir pamažu kaip normą 
įtvirtina nepasiekiamus fizinius standartus. Dar prisiminkim ir nuolat 
augančią kino herojų muskulatūrą - palyginkite senus 1960 metų fil- 
mus apie antikos didvyrius su šiandieniniais. Nepamirškim: pakanka 
rodyti labai raumeningų vyrų atvaizdus, ir vyrų pasitenkinimas savo 
kūnu iškart ims mažėti,“ lygiai tas pats tinka ir moterims. 

Kaip padidinti nepasitenkinimą savimi? Kiek įmanoma daugiau 
žiūrėkit į mūsų visuomenės parduodamus vaizdus. Negalvokit apie 
juos pernelyg kritiškai. Tiesiog nuolat sielvartaukit dėl mažų krūtų arba 
menkai išvystytų krūtinės raumenų. Nepaliaukit galvoti apie idealius 
modelius, kurių knibždėte knibžda aplink. Kūno gražinimui skirkite 
daug energijos ir pajamų. Nebendraukit su tais, kuriuos kamuoja tokie 
patys rūpesčiai. Ir skaitykit vien sufabrikuotų žvaigždžių kūnų perpil- 
dytą spaudą... Štai kaip galim susigadinti gyvenimą. Kaip paprasta! 


Spaudimas dėl sėkmės ir socialinis 
konformizmas 


Tradicinėse visuomenėse, kurioms būdinga didelė kilmės nulemta 
nelygybė, socialinė kaita buvo nedidelė: valstiečio vaikas tapdavo 
valstiečiu, kilęs iš prasčiokų šeimos ir likdavo prasčiokas, o gimimas 
kilmingoje šeimoje garantavo privilegijuotą padėtį. Tais laikais visai 
nereikėjo rodyti savo gabumų. Veikiau — užimti savo vietą, atitikti 
normas. Pasitenkinimą savimi teikdavo jausmas, kad atlikai pareigą 
(ak! tas „kuklaus, bet gerai atlikto darbo“ kilnumas...) ir visuomenės 
šachmatų lentoje užėmei savo vietą. Tiems, kam nuo gimimo nepa- 
sisekė — vargšams ir prispaustiesiems, - krikščionybė priminė, kad 
socialinių varžybų laimėtojai anapusybėje neteks savo vietos ir kad 
ten paskutiniai taps pirmi. Tad žmogui, gimusiam skurdžiumi tarp 
skurdžių, negražiam arba be meilės, nebuvo priežasties savęs nuver- 
tinti. Visa, ko trūksta, bus duota vėliau. Ir tai nemenkino asmeninės 
vertės. Akivaizdu, tai buvo naudinga visiems: turtuoliams galėjo būti 

argumentas įtikinti vargšus, kad jie turi likti vargšai, o šie, nors ir var- 
getos, galėjo nesijausti žeminami savivertės požiūriu. 

Įvykus didžiosioms XVII amžiaus politinėms ir intelektualinėms 
revoliucijoms vietoj tradicinių visuomenių pamažu ima rastis mobi- 
lesnės, kuriose įmanoma keisti socialinę padėtį, - vargšams pavyksta 
susikrauti turtus, kilmingieji atsiduria skurde. Tai pažanga, bent jau 
vargšams. Bet yra ir kita medalio pusė: jei pralaimi šiose socialinėse 
varžybose, tai jau nebe likimo, o asmeninės vertės stokos nulemtas pra- 
laimėjimas." Naujos socialinio, tariamai meritokratinio, žaidimo taisyk- 
lės tebebuvo naudingos valdančiosioms klasėms, nes prasidedančiose 
varžybose jų atžalos startuodavo turėdamos didelį pranašumą (gavę 
šeimos turtus ir gerą išsilavinimą). Tačiau vargšai, esantys tokioje padė- 
tyje, patys buvo kaltinami dėl skurdo. O tai jau pranašavo - kiek anks- 
tokai — dideles savivertės problemas, kurias sušlubavus šiai socialinei 
santvarkai turės patirti jos atstumtieji, pavyzdžiui, yra žinoma, kad ilgai 
darbo neturinčių žmonių savivertė galų gale ima mažėti. 

Iš tikrųjų kiekviena visuomenė kuria savas normas ir daro spaudi- 
mą: dėl darbo, dėl sutuoktinio, dėl amžiaus - kai tau per trisdešimt, 
arba dėl vaiko, jei esi moteris... Šių sąlygų neatitikimas pareikalaus 
papildomų pastangų savivertei išsaugoti. 


Reklamos melagystės 


Grįžkime prie būdingiausio mūsų laikų pavyzdžio - kūno, pamaty- 
sime, kad problemą kuria galimybė iš savivaizdžio uždirbti nemažus 
pinigus. Žinoma, psichologiniai savivertės aspektai taip pat gali būti 
pelno šaltinis, pavyzdžiui, psichoterapeutams, bet tik kaip specialis- 
tams, o šis būdas kapitalistinei ekonomikai daug mažiau naudingas. 
Šalia to matom ir kitokių mėginimų, pavyzdžiui, keista, labai ame- 
rikietiška internete lengvai randama Self-Esteem Shop, kuri, be kitų 
gaminių, siūlo pirkti puodelius arba marškinėlius su išdidžiais šūkiais 
(„Aš esu aš ir tuo didžiuojuosi“, „Aš puikiai jaučiuosi“). Tikriausiai 

čia ir glūdi problemos esmė - daugiau pinigų galima uždirbti (iš dra- 
bužių ir grožio prekių) teigiant moterims, kad reikia būti gražioms ir 
geidžiamoms, negu siūlant būti linksmoms, simpatiškoms arba atvi- 
roms (tai neskatina parduoti). 

Daug tyrimų įrodo kenksmingą žurnalų reklamų poveikį mo- 
terų savivertei, ypač tų, kurioms svarbi išvaizda ir kurios ja nepa- 
tenkintos.* Ką, jei ne nuolatinį savęs lyginimą - iš anksto sau 
nepalankų - su gražiausiomis pasaulio merginomis siūlo šie ne- 
suskaičiuojami atvaizdai? Čia socialinio lyginimo mechanizmas 
yra grėsmingas. Net jei mėginam jam priešintis, jis veikia pasąmonę. 
Jau senokai įrodyta, kad moterys, pamačiusios labai gražių merginų 
nuotraukas, pasijunta mažiau patrauklios? Tačiau šiandien žinoma, 
kad vaizdų poveikis dar stipresnis. Tai įrodė vienas tyrimas, atliktas 
su savanoriais: jiems buvo rodomi pasąmonę veikiantys vaizdai, - 
pamatę kūdikio veidą, šie asmenys pasijusdavo senesni.! 

Reklamos siūlomos laimės, meilės, draugystės akimirkos ir 
pozos fotografijose yra taip toli nuo tikrovės (laimei, meilei ir 
draugystei atsirasti reikia kantrybės ir pastangų), kad tegali sukelti 
frustraciją ir nusivylimą savimi; vis daugiau žmonių slapta išgyvena 
savivertės krizes. Juolab kad juos veikia dar ir kitas, visai priešingas 
rinkos ir reklamos spaudimas - būkit liekni, bet daug valgykit, visą 
laiką valgykit („Išalkote?“) ir gerkit saldžius gėrimus. Turėkit daug 
draugų, bet būkit savimi, puoselėkit nepriklausomybę, nedarykit 
jokių nuolaidų. Ir panašiai. 


Tarti „ne“ savivertės burbului! 


O jeigu pasakytume „ne“ šioms melagystėms ir netikriems pažadams? 

Mūsų savivertė verta daug daugiau. Štai keli patarimai, kaip elgtis: 

+ Išmokti šifruoti reklamą: kuo mane nori įtikinti? kokį „mygtuką“ 
spaudžia, kurią ego dalį glosto, norėdami man tą daiktą parduoti? 
Didžiausias pavojus - manyti, kad protas ar sveika nuovoka tave 

saugo nuo kenksmingos socialinės įtakos. Galim apsisaugoti tik 
smulkmeniškai išnagrinėję poveikio ir manipuliavimo mechaniz- 
mą tą akimirką, kai esam veikiami. Šia tema parašyta daug mokslo 
populiarinamųjų knygų.!! 

Išmokti atpažinti savo silpnybes: „Koks tikrasis mano poreikis, 
jeigu norisi pirkti tai, ką čia rodo?, „Ar tas daiktas tikrai padidins 
mano asmeninę gerovę, laimę?“ Pamąstyti apie neprekybines 
priemones tobulėti ir būti truputį laimingesniam. 

Žiūrint į gražių manekenų ir manekenių atvaizdus prisiminti: jie iš 
tiesų gražūs, bet jų darbas yra būti tokiems (jų gyvenimas suside- 
da iš valgymo, miego, rūpinimosi kūnu ir pozavimo), fotografijos 
buvo kruopščiai retušuojamos, jų kuriama tikrovės iliuzija visiš- 
kai dirbtinė (dvi savaitės fotosesijų Karibuose su dvylikos žmonių 
komanda) ir panašiai. 

Galvoti apie ateitį ir nuo pat mažumės mokyti vaikus kritikuoti 
reklamą.!'* Ar matydami tokį manipuliavimą šių laikų žmogaus sa- 
viverte ilgainiui tapsim vis didesni kvailiai ar vis didesni išminčiai? 
Tai šen, tai ten galima pastebėti pirmus priešinimosi požymius, at- 
rodo, jaunoji karta pamažu juos ugdo, ji kritiškesnė reklamai negu 
vyresnieji. Bet tai ne taip paprasta, nes paaugliai gali kritiškai kalbė- 
ti apie reklamą, bet pasiduoti socialiniam spaudimui (pvz., prekės 
ženklo manijai). 


Socialinio spaudimo poveikis savivertei 


Ar bereikia sakyti, kad tokia nuolatinė apgultis, tarsi užterštumas, 
kurio nepastebim, duoda vaisių, formuoja mūsų lūkesčius ir veikia 
savivertę? Kaip visais socialinės agresijos atvejais, į spąstus pakliūva 
patys silpniausi, skurdžiausi, neturintys patikimų priešingų, saviver- 
tės palaikymo, pavyzdžių, kurie, tarkim, įrodytų, kad gali būti geras 
žmogus ir nenešiodamas firminių drabužių, nevairuodamas praban- 
gaus automobilio. 

Šių pranešimų veikiama mūsų visuomenė formuoja žmogų, turin- 
tį aukštą, bet trapią, nestabilią, priklausomą nuo sąlygų savivertę („aš 
vertas pagarbos, jei..“), nepasiruošusį tikrosioms gyvenimo kovoms 
už laimę ir gyvenimo prasmę. „Jūs nuostabūs!“ - nepaliauja mums 
kalti. Kodėl visi (politikai, žiniasklaida, reklama) taip trokšta įtikin- 
ti, kad mes nuostabūs? Tokia „hormonais maitinama“ savivertė 
yra dirbtinė, aukšta, bet inkščianti („neturiu, ko nusipelniau“) arba 
reikalaujanti („taip negali būti, bus kitaip“). Kokia tik norit, bet ne 
visavertė. 

Siekiant ilgalaikio tikslo, bus svarbiausia išmokti naudotis vidi- 
niais savivertės šaltiniais: kaip elgtis, kad ji priklausytų ne vien (ar 
labiausiai) nuo kitų, bet ir nuo mūsų siekiamų tikslų? Nervintis ma- 
žiau arba ne taip smarkiai, arba ne taip dažnai. Daugiau klausyti kitų. 
Našiau dirbti. Daryti pažangą muzikavime, sporte, mene. 


PENKIOLIKTAS SKYRIUS 


Savęs klausyti, save gerbti 
ir priimti 


„Auksiniame liūte“ klausiu: 

- Kelintą valandą pietūs? 

- Vienuoliktą. 

- Gerai. Einu pasivaikščioti po miestą. 
Papietavau kitame viešbutyje ir jau 
nebedrįsau praeiti pro „Auksinį liūtą“. 
Gal ten vis dar laukia? 

„Jis ateis vakarienės“, - galvoja? 

Ar manęs neatsiųs miesto policijos 
komisaro? Ir pan. Kvailo nerimo 
priepuoliai. 

JuLEs'10 RENARDO 

„Dienoraštyje“ papasakota istorija 
(1898 rugpjūčio 15) 


Vargšas senukas Jules'is! Iš kur mumyse atsiranda tas nerimas dėl kitų 
vertinimo, pačių nekalčiausių poelgių pasekmių baimė, iki kraštuti- 
numų? Kodėl mintis apie savęs įtvirtinimą, apie galimybę kitus su- 
trukdyti kelia nerimo priepuolius? Štai keli pamąstymai tiems, kurie 
visur regi „auksinius liūtus“. 

Kas yra savęs įtvirtinimas? 


Įtvirtinti save — tai gebėti išreikšti savo mintis, emocijas ir patenkinti 
poreikius, kitaip tariant, neslopinti savęs. Bet atsižvelgti ir į kitą, tai 
yra nedaryti to agresyviai. 

Mes ne gimstame įsitvirtinę, o tampame tokie, paprastai tinkamai 
auklėjami, skatinant laisvą saviraišką, nebaudžiant už tai, kad save iš- 
reiškėm. Arba vėliau, jau suaugę, ėmęsi sąmoningai save ugdyti. 

Save įtvirtinti teoriškai atrodo visai lengva, išskyrus kai kurias si- 
tuacijas, pavyzdžiui, kai turim prašyti, atsakyti pašnekovui, kai nuo- 
monės skiriasi, kai turim derėtis, išreikšti nepasitenkinimą ir pan. 
Sunkumai įsitvirtinti yra neįtikėtinai paplitę: tokių ligų kaip sociofo- 
bija atveju jie nuolatiniai ir pasikartojantys!, laikini sergant kai kurių 
formų depresija, retsykiais gali užklupti daugelį žmonių. 


Kaip įsitvirtinti, jei savęs nevertini? 


Savęs įtvirtinimo problemos dažnai susijusios su žema saviverte, ir 
tai lemia įvairų vengimo elgesį, o šis dar labiau sustiprina blogą savi- 
vaizdį. Trumpai tariant, žmogus vengia atsidurti tokiose situacijose, 
kurios jam atrodo socialiai grėsmingos, kuriose atsiranda galimybė 
būti atstumtam arba nuvertintam: „Aš nedrįstu prašyti, nes bijau 
sutrukdyti, suprantama, bet dar ir todėl, kad išgirsti atsakymą „ne“ 
man būtų savotiška trauma.“ Dar, žinoma, kyla ir konflikto baimė, šie 
žmonės ją nuolat pervertina: „Net normaliai, ramiai bendraujant kiti 
man daro didelį įspūdį, o jeigu juos sunervinsiu ir supykdysiu, tada, 
manau, būsiu dar stipriau paveikta, taip ir atsitinka tais retais atvejais, 
kai ant manęs ima šaukti, nors pati visai neprovokuoju, priešingai — 
darau viską, kad tik to nebūtų...“ 

Įsitvirtinimo stoka gali būti būdinga ir aukštos trapios savivertės 
asmenims, bet pasireiškia agresyviu ir neužtikrintu elgesiu: jie prašo 
ko nors agresyviai (norėdami būti tikri, kad tą dalyką gaus), griežtai 

atkerta „ne“ (nes nejaukiai jaučiasi) ir pan. Toks paviršutinis agre- 

syvumas yra prasta kitų asmenų ir prieštaravimo baimės priedanga: 

„Jaučiuosi gerai tik tada, jei pavyksta įgyti moralinį pranašumą, o jei 

ne, bendraudamas kaip lygus su lygiu, nesijaučiu atsipalaidavęs. Tarsi 

reikėtų iš anksto įbauginti, kad sunaikinčiau bet kokią galimybę pa- 
tirti agresyvumą ar netikėtumą.“ 

Įsitvirtinimo trūkumo apraiškos dar gali būti tokios: 

+ Elgesio: baimė pasakyti „ne“, prašyti ar trukdyti, prisipažinti, kad 
nežinai, pasakyti, kad nesutinki; sutrikti, kai reikia atsakyti į kriti- 
ką... Kai žmogus ryžtasi išreikšti save, jis tai daro susikaustęs arba 
piktai, agresyviai. 

+ Emocinės: nusivylimas, paslėptas pyktis, liūdesys, neapykanta sau 
arba kitiems ir pan. 

+ Psichologinės: save matyti kaip pažeidžiamą, priklausomą, valdo- 
mą... Kaskart patirti nedidelių smūgių savivertei. Kaupti smulkias 
nuoskaudas. 

Dingstys neįtvirtinti savęs rodo, kad galim būti labai išradingi, kai 
norim vengti pažiūrėti tiesiai į tai, kas tikrovėje nemalonu. Prisime- 
nu vienos pacientės pasakojimą apie santykius su uošviais - ji norėjo 
nutraukti ritualą kasmet važiuoti Kalėdų atostogų pas juos - ir vengi- 
mo pateisinimus: „Norėčiau jiems tai pasakyti, bet niekaip nerandu 
tinkamo momento. Kai nuotaika gera, galvoju, kad ne laikas, nes ga- 
liu viską sugadinti. O kai ji bloga, galvoju, kad tai dar netinkamesnis 
laikas, nes galiu viską išsprogdinti.“ 

Kol nesam pasirengę atlaikyti galimą kitų pasipriešinimą, lai- 
kas įsitvirtinti niekada nebus tinkamas... 


Savęs įtvirtinimas - tai ne vien elgesys, 
bet ir buvimo pasaulyje būdas 


Sunkumai įsitvirtinti tokie dažni ir trikdantys, kad prireikė ypatingų 
psichoterapinių priemonių jiems įveikti - buvo sukurta savęs įtvirti- 

nimo terapija. Maždaug septintajame praėjusio amžiaus dešimtme- 
tyje buvo pradėta taikyti bendravimo įgūdžių gerinimo metodika, 
iš pradžių skirta mažumai ginti (moterims, juodaodžiams), o vėliau 
pritaikyta pagelbėti didesnei žmonių grupei. Dažniausiai ji grindžia- 
ma vaidmenų žaidimais: režisuojamos keblios situacijos, o grupinėje 
terapijoje dalyvaujantys pacientai jas vaidina ir sprendžia. 

Įsitvirtinimas, panašiai kaip savivertė, tapo būtinybe tik atsiradus 
modernioms, demokratiškoms, nebe patriarchalinėms visuomenėms: 
kadaise kalbos tonas, kuriuo buvo bendraujama su kitais, labiausiai 
priklausydavo nuo pašnekovų statuso ir galios, o dabar - tik nuo mūsų 
pačių išmonės. Taigi poreikis mokėti įsitvirtinti egzistuoja tik visuo- 
menėse, skelbiančiose, kad santykiai tarp individų yra laisvi ir lygūs, 
bent jau teoriškai". 

Tačiau anaiptol nepakanka atkartoti jau nusistovėjusius mo- 
delius. Įsitvirtinimas nėra tik sumodeliuotas stereotipiškas elgesys. 
Pati jo esmė susijusi ne tik su elgesio būdais, bet ir su bendru asmens 
susikurtu savivaizdžiu, vadinasi, ir saviverte: drįsdamas išreikšti save 
ir atsidurti tam tikrose situacijose, žmogus pamažu kuria pozityves- 
nį savivaizdį, leidžia sau gyventi tarp kitų ir nejaučia poreikio jų že- 
minti. Per psichoterapijos seansus mūsų siūlomi pratimai peržengia 
paprasčiausias geresnio bendravimo „gudrybes“: įtraukdami žmones 
į naujas situacijas, kurių jie anksčiau vengdavo, duodam galimybę 
išgyventi naują emocinę ir intelektinę patirtį. Pastatom juos į vėžes, 
išmokom mokytis iš kasdienės patirties. Psichoterapeutas nesako 
pacientui, ką šis turėtų daryti (sakyti „taip“ ar „ne“ tam tikroje situa- 
cijoje), bet pataria, kaip jis gali tai daryti, kad įvyktų įdomių dalykų. 
Jis truputį panašus į muzikos mokytoją, mokantį žmogų groti instru- 
mentu, o šis vėliau pats galės pasirinkti muzikos stilių ir repertuarą 
(džiazą, klasiką ar kitką). Įsitvirtinimas, kaip ir biheivioristiniai 
metodai, neapsiriboja vienu elgesio modeliu: elgesio būdas - tai 
tarsi keltuvas, vartai į pokyčius. 

Iš viso to randasi ir šiame skyriuje aprašomos pakopos: kad įsi- 
tvirtintum, iš pradžių turi įsiklausyti į save (kad suprastum savo po- 

reikius), gerbti save (kitaip ir toliau leisi savyje tarpti asmeniniams ir 
visuomenės primestiems draudimams nė nemąstydamas, nemaištau- 
damas), o paskui šokti į vandenį (ir šiuo atveju tik nuolatinė praktika, 
o neatsitiktiniai mėginimai turi prasmę). 


Įsiklausyti į save užuot sau melavus 


Savivertės stoka dažnai paskatina nepaisyti savo siekių ir pagrindinių 
poreikių, nes jie gali atrodyti nesuderinami su nenumaldomu noru 
būti socialiai priimtinam arba ne tokie svarbūs: „Verčiau atsisakysiu 
savo poreikių ir jausiuos nepatenkintas, negu juos išreikšdamas rizi- 
kuosiu būti blogai įvertintas, nesuprastas ir galų gale atstumtas.“ 

Metai iš metų taip su savim besielgiantys asmenys galiausiai nu- 
stoja reaguoti į psichologinį poreikį įsitvirtinti: jie visai užgniaužia 
norą atsakyti „ne“, norą viešai prabilti, net mintį, kad gali ištarti „ne“, 
ir pan. Jie gyvena savotišką „ramios nevilties“ gyvenimą, apie kurį 
rašė amerikiečių rašytojas Henry Thoreau. Jiems nė nebeateina į gal- 
vą išdrįsti pamėginti įsitvirtinti arba būti išgirstiems, pasakyti, ko jie 
nori ar ką galvoja, jiems nebeapsiverčia liežuvis. 

Savęs neigimas yra tarsi prievarta prieš save, kuri gali pastūmėti 
neigti net savo emocijas. Nusivyliau? Visai ne. Pavydžiu? Nieko pana- 
šaus. Jaučiuosi nelaimingas? Niekada... Nepaisydami visų slapstymųsi, 
kuriuos patys sau primetam... Racionalizavimas („Galų gale man to vi- 
sai nereikia arba aš to nenoriu“) gali apgauti protą, bet ne emocijas: 
kaip tik jos ir sukliudys padaryti tą nedidelį nusikaltimą sau patiems - 
tai yra visko atsisakyti. Juk emocijos niekada nepavargsta darbuotis: 
apskritai jos nuolat siunčia fizinius įtampos ar diskomforto signalus. 
Kaip tik juos mokslininkas neurofiziologas Antonio Damasio vadina 
„somatiniais žymenimis“?. Nors protas mūsų gyvybinius poreikius sie- 
kia užgniaužti, kaip tik šie žymenys rodo, jog emocinės smegenys, pri- 
mityvesnės ir ne tokios jautrios socialinėms normoms (kai yra saviver- 
tės sutrikimų, jos ypač griežtos), maištauja: „Ei, palaukit, aš to noriu!“ 

Būtina išmokti socialiai svarbiose situacijose atidžiau klausytis šių 
nežymių signalų, visų fizinių pojūčių. Tai nelengva, kai metų metus 
neigei savo poreikius... 


Gerbti save 


Kalbant apie įsitvirtinimą „gerbti save“ reiškia paisyti savo lūkesčių. 
Ne visus juos trūks plyš patenkinti, bet priimti ir įsiklausyti, užuot 
gniaužus, elgusis kaip neatsakingas tėvas su teisėtais vaiko reikalavi- 
mais: „Nori gerti ir valgyti? Pažaisti su draugais? Nė negalvok apie 
tai...“ Kadangi ilgai save įtikinėjam, kad geriau atsisakyti, galų gale ne- 
bepastebim, kad patys smurtaujam prieš save. Prisidengę dingstimi, 
kad saugomės nemalonumų ir būti atstumti, pamažu dūstam neigda- 
mi savo teisę gyventi. 

Ir čia pasekmės būna labai įvairios. Aptarėm emocinę neigimo kai- 
ną, bet dėl jo nukenčia ir gyvenimo būdas - neigimas atima daugybę 
socialinių galimybių. Kai atsisakom prašyti paslaugos arba pasakyti 
„ne“, neleidžiam kitam žmogui iš tikrųjų sužinoti, kas esam, domėtis 
mumis. Ir atimam iš savęs tą tarpusavio santykių peną, kuris būtinas 
kiekvienam žmogui. Nesiimdami jokios rizikos, socialinius santykius 
nepaprastai nusekinam ir nuskurdinam. Žinoma, yra ir psichologinė 
kaina, tiesiogiai skatinanti savivertės sutrikimus - taip palaikomas sa- 
vęs, kaip prastesnio už kitus, savivaizdis. 

Šioje srityje terapinis darbas su pacientu galėtų prasidėti, pavyz- 
džiui, nuo pasiūlymo pagalvoti apie savo teises: teisę sakyti „ne“, 
rūpintis savimi, nuvilti, atšaukti duotą žodį, jei tam yra svarbių 
priežasčių. Paskui sudarome sąrašą situacijų, kuriose tas žmogus 
nedrįso arba išdrįso įsitvirtinti, ir kas kartą įvertiname vienokio ar 
kitokio elgesio privalumus ir trūkumus. Imamės vaidmenų žaidimo 
ir leidžiame jam dar kartą išgyventi tas situacijas. Nustatom tikslus 
kitoms savaitėms - kitaip elgtis panašiomis aplinkybėmis. 

Įsitvirtinti, kad susikurtum savo vietą, 
o ne užimtum kitų 


Visų šių idėjų įgyvendinimas yra įtvirtinamojo elgesio taikymas gyve- 
nime. Tik tokia nuolatinė praktika leis giliai įtvirtinti visus išvardytus 
pokyčius. „Giliai“ reiškia ne hipotetinėje pasąmonėje, o automatinio 
elgesio ir refleksų lygmeniu. Tai pasiekiama laipsniškai. 

Pacientai pasakoja, kad pirmuosius pokyčius rodo anaiptol ne sa- 
komas „ne“ tais atvejais, kai sakydavo „taip“, o labai greitas, žaibiškai 
kylantis klausimas „Kodėl aš dabar nesakau „ne“?“ Retsykiais duo- 
damas sau leidimas pasireikšti. Retsykiais - nesugebėti to padaryti, 
bet tada reikėtų pagalvoti, kokios yra užsiblokavimo priežastys. Ir 
panašiai. Juo daugiau praktikuojam kokį nors elgesį, juo lengviau 
tampa taip elgtis. Todėl psichoterapeutas ir skiria tam tikrus prati- 
mėlius. Pavyzdžiui, jei kam sunku pasakyti „ne“, patariama eiti į vir- 
tuvės baldų saloną, išklausyti, kaip siūlomas baldų komplektas, ir jo 
nepirkti. Reikėtų atlikti daug panašių pratimų situacijose, kuriose 
santykiai nėra svarbūs, kad tada, kai jie svarbesni - su artimaisiais ar 
profesinėje terpėje - pamažu įsitvirtintume. Primygtinai primenam 
pacientams, kad visais atvejais įtvirtinamąjį elgesį praktikuotų pozi- 
tyviai, gerbdami kitus. Priešingai negu būgštauja pacientai (jie mano, 
kad savęs įtvirtinimas dažnai įžiebia konfliktus), tai pasirodo beveik 
visada, beveik su visais pašnekovais įmanoma. 

Įvairaus pobūdžio įtvirtinamasis elgesys turi derėti su ilgalaikių 
socialinių ryšių palaikymu, tuo jis ir skiriasi nuo agresyvaus elge- 
sio, kad tokiuose santykiuose esama empatijos, o ji pagrįsta pašne- 
kovo poreikių pripažinimu. Žmogus įtvirtina save ne prieš, o už. 
Ne prieš kitus, o už save, už asmenį, kurį jis imasi ginti, už idealą... 
Tikslas - susikurti savo vietą, o ne užimti kitų. Kai žmogus sten- 
giasi įsitvirtinti, dažna klaida — griebtis agresijos: „Man jau įgriso 
jaustis mažam prieš kitus“, - kartą pasakojo vienas pacientas, norė- 
damas pateisinti darbe ištikusį smarkaus pykčio protrūkį, dėl kurio 
išgirdo daug priekaištų. 

Taigi, bendraudami ir vienaip ar kitaip elgdamiesi siekiam trejopų 
tikslų (labai gali būti, kad nepavyks jų pasiekti vienu metu): 

+ Materialinių: gauti tai, ko noriu (prašytą paslaugą, kainos nuolai- 
dą, teisę nedaryti, ko nenoriu...). 

+ Emocinių: padaryti tai, ką liepė vidaus balsas (drįsau paprašyti su- 
mažinti kainą, man atsakė, bet džiaugiuosi, kad išdrįsau, jei nebū- 
čiau to padaręs, būčiau dar labiau graužęsis). 

+ Santykių pagerinimo: įtvirtinti save ir išsaugoti santykius ilgą laiką. 
Tai nereiškia, kad reikia vengti bet kokio konflikto. Tiesiog reikia 
mokėti santykių neužnuodyti: jei padėtis blogėja, mokėti šiek tiek 
atsitraukti, pavyzdžiui, sakyti: „Gerai, mes dėl to nesutariam, pa- 
sikalbėkim apie tai kitąkart, aš tik norėjau pasakyti, kad man tai 
kelia rūpestį“ 


Praktika, vien tik praktika sužadins tikrus pokyčius... 


Savęs įtvirtinimas, kaip ir savivertė, kurios jis yra vienas iš įrankių, 
ne deklaruojamas - jo mokomasi. Dažnai psichoterapijoje būnu pri- 
blokštas matydamas, koks didelis skirtumas tarp kalbėjimo apie savo 
sunkumus ir akistatos su jais. Keistas dalykas, dažnai savivertės su- 
trikimų turintys pacientai atsainiai vertina gebėjimą įsitvirtinti. Kai 
klausiu, ar jiems nebūna sunku prašyti, atsisakyti, paprieštarauti, jie 
dažnai atsako apskritai nepatiriantys tokių sunkumų. O kai dėl šven- 
tos ramybės vis dėlto pasiūlau sužaisti nedidelį vaidmenų žaidimą, 
jiems atsidūrus tokioje situacijoje, taip pabunda būgštavimai, kad pa- 
tys nustemba: „Nemaniau, kad mane tai šitaip paveiks: 

Jausmą, apimantį pacientą, kai liaujamės vien kalbėti ir sukuriam 
aptariamą situaciją, į paviršių išstumia kaip tik daugybės nežymių 
atsisakymų įprotis, kokį jis praktikuoja jau metų metus. Tai vertin- 
ga praktika — ji parodo kelią ir kokių pastangų reikės įdėti. O kartu 
ir jų paprastumą — reikia tiesiog išgyventi situaciją. Sunku tai daryti 
ramiai (iš pradžių rinktis paprastus dalykus) ir reguliariai (kasdien 
padaryti ką nors, ko norėtųsi išvengti). 

Gyventi netobulam: drąsa 
būti silpnam 


Mėgti tobulumą, nes jis yra slenkstis, 
Bet vos jį pažinus iškart neigti, mirusį pamiršti, 
Netobulumas yra viršukalnė. 


Yves BONNEFOY 


Ryškus nevisavertiškumo kompleksas būdingas maždaug 15 proc. 
psichologinių sutrikimų neturinčių žmonių.! Nuolatinis nevisaver- 
tiškumo jausmas nebūtinai priklauso nuo situacijų, jis gali būti palai- 
komas tiesiog iš anksto jas įsivaizduojant. Suprantama, atsidūrus tam 
tikroje situacijoje jis sužadina stiprų gėdos jausmą ir dažnai verčia už- 
sidaryti ir atsitraukti. Tačiau atsitiktinės mintys, kad esi nevisavertis 
ar kad tau ko nors trūksta, užklumpa daug daugiau žmonių. 


Nevisavertiškumo pojūtis 


Kaip visiškai normalus savo ribų ir trūkumų suvokimas gali pavirsti 
skausmu, kad nesi tobulas? Taigi ir nerimu, kad dėl to būsi atstum- 
tas ar atitolintas? Dažniausiai taip atsitinka dėl klaidingai įsivaizduo- 
jamų dalykų, kas lemia populiarumą ir kitų pagarbą: manom, kad 
mus geriau priims ir gerbs, jei būsim tobuli, nepriekaištingi, sublizgė- 
sim. Alfredas Adleris, Freudo mokinys, nuo kurio šis greit atsiribojo 

dėl kitokio požiūrio į žmogaus prigimtį, vienas pirmųjų pabrėžė, kad 
mūsų psichikoje glūdi nevisavertiškumo kompleksas, jis rašė: „Būti 
žmogumi, vadinasi, jaustis nevisaverčiam“ Adlerio nuomone, 
daug motyvų veikti ir siekti sėkmės kyla dėl troškimo įveikti šį nevi- 
savertiškumo jausmą, nesvarbu, ar jis įsišaknijęs fiziniu, santykių ar 
socialiniu lygmeniu. O nevisavertiškumo jausmas, tas „žmogaus įsi- 
tikinimas, kad negeba spręsti gyvenimo problemų“, pasak jo, dažnai 
atsiliepia mūsų kasdienybei. 


Situacijos, keliančios baimę būti 
pažemintiems 


Nevisavertiškumo jausmas pagal intensyvumą gali būti mūsų minčių 
peizažo konstanta arba prabusti tik konkrečiose situacijose. Apskritai 
tai visos situacijos, kuriose žmogui - pagrįstai arba ne - regisi, kad jis 
parodo savo ribas ir silpnąsias vietas. Pavyzdžiui, kai jis 


- negeba atsakyti į klausimą; 

- pralaimi žaidimą; 

- kitų akivaizdoje patiria nesėkmę arba atsiduria situacijoje, ku- 
rioje gali patirti nesėkmę kitų akivaizdoje; 

- nežino tam tikros terpės elgesio kodų ir papročių; 

- yra mažiau išsilavinęs (turi mažiau diplomų, žinių...) už kitus 
(ypač jei žmogus yra ar mano esąs vienintelis toks). 


Tokias situacijas nesunkiai galim suvokti kaip pavojingas sa- 
vivertei, nes manom, kad nežinoti ar nebūti tokiam kaip kiti yra 
nenormalu. Manom, kad, jei tai bus pastebėta, prarasim dalį kitų 
pagarbos, vadinasi, kils socialinio atstūmimo pavojus. Todėl žmonės 
renkasi slėpimo strategijas (išvengti nebepavyks, nes jau užsikrovė 
naštą, tad reikia maskuotis...). Nuo mažiausiai kompromituojančios 


(atkakliai laikytis kuo atokiau, kad nekiltų pavojaus būti užkalbin- 

tam) iki labiausiai kompromituojančios ir emociškai brangiausiai at- 
sieinančios (apsimesti, kad žino, išmano...). Žmonės, turintys trapią 
aukštą savivertę, jaučia pagundą bėgti į priekį, sublizgėti, kad netek- 
tų abejoti: mėgina išsilaikyti scenos priešaky ir stengiasi pakreipti 
pokalbį tokia linkme, kur jaučiasi galintys padaryti įspūdį kitiems. 
Dar viena pagunda - diversijos: kelti daug triukšmo ir sumaišties, 
humoru ir kandumu siekiant nukreipti dėmesį ir visus atgrasyti nuo 
noro prieiti arčiau ir patikrinti, ar jie stovi ant tvirto pamato. 


Brangiai atsieinanti pagunda apsimesti 


Kai kyla tokių socialinių nesėkmių (ar bent įsivaizduojamų nesėk- 
mių) grėsmė, pagunda apsimesti būna didelė: apsimesti, kad žinai, 
apsimesti, kad „į viską nusispjaut“ ir t. t. Bet tokios apsimetimo stra- 
tegijos turi ir intelektualinę, ir emocinę savikainą: žmogus pasijun- 
ta nejaukiai ir tampa ne toks pajėgus. Atliekant šio reiškinio tyrimą 
savanorių buvo paprašyta prisistatyti neįprastai, tai yra parodyti 
savo privalumus pažįstamų žmonių akivaizdoje ir kukliai pasirodyti 
nepažįstamiems. O juk daugumos žmonių refleksai veikia atvirkš- 
čiai: siekiam pristatyti geriausią portretą nepažįstamiems ir atrodyti 
daug natūralesni prieš artimuosius ir pažįstamus. Savanoriai, atlikę šį 
pratimą, pastebėjo savo elgesyje visą nežymių sutrikimų grandinę“: 
greičiau nustodavo sprendę matematikos užduotis, pasirodydavo ne 
tokie apsukrūs bendraudami ir pan. 


Vienas iš apsimetimo pavojų - pasijusti 
apsišaukėliu 
Kitas nepatogumas: apsimetinėjimas stiprina jausmą, kad esi apsišau- 
kėlis, o jį dažnai patiria žmonės, kurių savivertė sutrikusi (tai aukšta, 
tai žema). Suprantama, šis jausmas nieko nesako apie tikrą žmogaus 

vertę situacijoje, kurioje jaučiasi apsišaukėliu. Šis jausmas neturi nieko 
bendra su sąmoningu noru apgauti kitą, kaip elgtųsi sukčius norėda- 
mas žmogumi pasinaudoti. Jausmas, kad apsimetinėji, tėra netinkamų 
savivertės gynybos strategijų komplikacija. Viena pacientė kartą taip 
suformulavo: „Man atrodo, kad aš esu apgaulė ir greitai visi tą pastebės.“ 

Apsimetimo jausmas paradoksalus - jis prabunda tą akimirką, kai 
žmogus ima veikti ir jam „sekasi“ rasti tam tikrą vietą tarp kitų.* Jei 
žmogus liktų vengimo ir neveiklumo pozicijoje, to jausmo nekiltų. Bet 
kartą įšokus į vandenį užklumpa verianti baimė, kad būsi išaiškintas 
ir apnuogintas, toks, koks esi: mažiau kompetentingas, negu atrodai. 
Šitaip neigiamą emociją - liūdesį („niekas manęs nepastebi“) pa- 
keičiam kita - nerimu („mane pastebėjo“), o pastarasis virsta bai- 
me būti „demaskuotam“. Pamenu vieną pacientą, kuris atėjo konsul- 
tuotis su manim būdamas S0-ies ir prisipažino: „Visą gyvenimą mane 
kamavo absurdiška ir nenumaldoma baimė būti demaskuotam. Nors 
mane lydi profesinė sėkmė, nors turiu draugų ir šeimą, ko gero, visą 
gyvenimą būsiu prasapnavęs košmarus, kuriuose matau save paduotą 
į teismą, kritikuojamą, įsitikinusį, kad meluoju kitiems slėpdamas, ką 
iš tikrųjų sugebu. Visą gyvenimą būsiu bijojęs, kad susirinkimuose ar 
vakarėliuose kiti, iš tiesų gerai besijaučiantys žmonės, mane pastebės 
ir sumals į miltus visų akyse atskleisdami mano pažeidžiamumą, nege- 
bėjimą apsiginti, gabumų stoką, vidines spragas“ 

Kai tik atsirado mobilieji telefonai, buvo populiarus toks anekdo- 
tinis pasakojimas: greituoju traukiniu važiuoja vyrukas ir kad kalba, 
kad kalba mobiliuoju... Aplinkiniai ir suirzę, ir pritrenkti, nes dažnas 
pirmąkart mato mobilųjį telefoną. Iš tiesų to žmogaus rankose ne mo- 
bilusis, o tik plastikinis žaislas. Bet vyras ir toliau apsimetinėja, stebina 
žiūrovus. Galų gale vienam bendrakeleiviui pasidaro bloga, tai rimta, 
greičiausiai infarktas, ir žmonės paprašo leisti pasinaudoti tokiu retu 
ir brangiu mobiliuoju telefonu - paskambinti į artimiausią traukinių 
stotį, kad ten lauktų pasiruošusi greitoji pagalba. Sutrikusiam keleiviui 
tenka prisipažinti, kad tai tėra žaislas, o jis apsimetinėjo... Tokioje si- 
tuacijoje visai tiktų posakis „jis mirė iš gėdos“. Ši nesmagi istorija, tikra 


GYVENTI NETOBULAM: DRĄSA BŪTI SILPNAM 


ar išgalvota, buvo gana populiari - tikriausiai todėl, kad ją plačiai pa- 
skleidė žmonės, nerimaujantys, kad apsimetinėja. 


Meluoti siekiant apsaugoti savivertę... 


Taigi, savivertės problemos gali priversti žmogų meluoti... Paprastai, 
nelygu aplinkybės, melą galima paaiškinti taip: meluojama iš bai- 
mės nepatikti, vengiant konflikto, norint nesuteikti kitam skausmo.“ 
Dažnai žmogus gali meluoti norėdamas pakelti savo vertę, jei kurioje 
nors srityje jaučiasi nevisavertis. 

Pastaruoju atveju melas yra bloga reakcija į tikrą problemą. Bloga, 
nes nepratina mūsų stoti akistaton su gyvenimo sunkumais. Bloga, 
nes gaunam tik akimirkos naudą, nes aišku, kad nemalonumų tikrai 
kils ateityje. Kai melavimą žmogus pasirenka kaip problemų sprendi- 
mo, kompleksų, nepasitenkinimo, ribų naikinimo būdą, labai greitai 
viskas krypsta sudėtingyn, kelia kaltės jausmą, nesaugumą. Daugelis 
nuolatinių melagių - žmonės, abejojantys, kad kiti gali juos mylėti 
tokius, kokie yra, ir trokštantys pagražinti tai, kas yra ir ką daro; 
daugelis jų nemoka pasakyti „ne“. Tam, kad nereikėtų meluoti, jie 
privalės išmokti įtvirtinti save. Arba ir toliau meluoti, kad suteiktų 
sau vertę, keltų pasigailėjimą ar užuojautą. Arba vengti aiškinimosi ar 
nepageidaujamo konflikto. Jules'is Renardas rašė: „Iš tikrųjų laisvas 
žmogus tas, kuris geba atsisakyti kvietimo vakarienės nepateikdamas 
jokių pasiteisinimų.“ Pagunda meluoti kartais pastūmėja išgalvoti įvai- 
rių pretekstų, kad tik nereikėtų savęs įtvirtinti... Bet mitomanijos atveju 
melas pranoksta šį reiškinį, atsiranda tikra priklausomybė nuo melavi- 
mo, nors jis ir nebūtinas, tarsi nereikalingas refleksas, savaiminis per 
dažnai įjungiamo mechanizmo pasileidimas. 

Tačiau dažniausiai su saviverte susijusios melagystės nepikty- 
binės, artimesnės tam, apie ką dainoje „Bidon“ dainuoja Alainas 


* Bidon (pranc. šnek. k.) - melas, skiedalai. 

Souchonas: vyrukas įtikinėja savo draugužes esąs roko dainininkas, 
paskui - Formulės-1 pilotas ir pan., o paskui, nutvertas už pakarpos, 
priverstas prisipažinti, kad tėra „pamaiva, prisirijęs aspirino“, susise- 
gęs kelnių klešnes važinėjantis dviračiu. Nors ir to būtų pakakę mer- 
ginoms suvilioti. 


Neigiamas savęs įtvirtinimas - kokia išeitis? 


Jei jaučiam, kad per dažnai apsimetinėjam ar griebiamės „mažų san- 
dėrių su tiesa“, reikia veikti, nes visą gyvenimą meluoti - labai vargi- 
nantis darbas. Kelia ne tokį nepasitenkinimą kaip visko atsisakymas, 
bet sekina nepalyginti labiau. 

Žinoma, problema kyla ne dėl mūsų silpnybių, o dėl negebėjimo 
jas priimti. Tikriausiai bijom dėl jų būti galutinai atstumti (o ne su- 
prasti) arba laikom jas neįveikiamomis. Šios klaidos skatina griebtis 
netinkamų strategijų. 

Darbas norint įveikti neigiamą savęs įtvirtinimą prasideda nuo to, 
kad pamažu turim įprasti atskleisti savo silpnybes ir ribas, kad galėtu- 
me iš naujo nustatyti savąjį socialinio atstūmimo pavojaus detektorių. 
Žmonės, turintys žemą savivertę, dėl subjektyvių ir nepagrįstų priežas- 
čių pervertina atstūmimo pavojų. Tad psichoterapeutas skiria jiems 
keletą pratimų savo spėjimų teisingumui patikrinti. Pavyzdžiui, prisi- 
pažinti, kad nesugeba atsakyti į žaidimo Trivial Pursuit, jei įmanoma ir 
Genus varianto, klausimus. Arba į bendrojo išsilavinimo klausimus (jų 
sąrašą galima rasti interneto puslapiuose); kartais šį pratimą atlieku su 
kai kuriais pacientais. Dar vienas klasikinis pratimas: nueiti į parduotu- 
vęir paprašyti, kad pardavėjas paaiškintų, kaip veikia garso įrangos arba 
elektrinis namų apyvokos prietaisas, pasakyti, kad gerai nesuprato, ir 
paprašyti dar kartą paaiškinti. Tą patį pakartoti gatvėje - paklausti ke- 
lio, paprašyti, kad jį nurodęs žmogus viską pakartotų iš naujo. 


* Trivial Pursuit - stalo žaidimas, grįstas žaidėjų gebėjimu atsakyti į bendrojo išsilavinimo klausimus. - 
Vert. past. 

Svarbiausia, kad pacientas atsidurtų akistatoje su tuo, ko visada 
labai bijojo, įsigudrino vengti. Paprastai tada įsitikinam, kad tikri pa- 
vojai mažesni negu įsivaizduoti. 

Po šių nedidelių apšilimo pratybų beliks susidurti su sunkiausiu da- 
lyku - atsiskleisti ne vien žaidžiant vaidmenų žaidimą, bet ir tikrame 
gyvenime, bendraujant su pažįstamais žmonėmis. Juk šiuo atveju pavo- 
jus netekti pagarbos bus daug grėsmingesnis negu susidūrus su nepa- 
žįstamais ar bendraujant su psichoterapeutu. Taip stengiamės išmokyti 
pacientą ne visada atskleisti savo silpnybes, bet visada jaustis galinčiam 
tai padaryti, nelygu pašnekovai, aplinkybės, terpė ir pan. 

Prisimenu pacientą, kuris pirmą darbo dieną naujame darbe ne- 
mokėjo įsijungti kompiuterio. Jis praleido ištisas valandas, nedrįs- 
damas paprašyti pagalbos, galų gale pasiryžo. Geranoriškas bendra- 
darbis šį tą paaiškino. Jis ne viską suprato, bet nedrįso pasakyti. Lai- 
mei, kolega pastebėjo jo veido išraišką ir pasakė: „Paprastai niekas 
nesupranta iš pirmo karto, prireiks kelių dienų, kol pasiseks, drąsiai 
kreipkitės į mane, visi esam tai patyrę.“ Jei kolega nebūtų buvęs ge- 
ranoriškas, galbūt mano pacientas būtų atsistatydinęs. Jau buvo taip 
pasielgęs anksčiau dėl dar menkesnių priežasčių. 

Prisimenu dar vieną pacientę, kuri turėjo susitikti su sūnaus auklė- 
toju dėl iškilusių mokymosi sunkumų. Užrašų knygelėje ji buvo susida- 
riusi sąrašą dalykų, kurių norėjo pasiteirauti. Bet mokytojo akivaizdoje 
nedrįso jos išsiimti. Kai nusistebėjau, ji nuoširdžiai manęs paklausė: 
„Jūs įsitikinęs, kad nebūčiau atrodžiusi kvailai?“ Nors pacientė kilusi 
iš aukšto socialinio sluoksnio ir dirbo prestižinį darbą. Kaip tik tai nė 
kiek jai nepadėjo, veikiau skatino baimę, kad ji bus mažiau gerbiama 
parodžiusi net ir menkas silpnybes. Pamenu, tada sužaidėm paprastą 
vaidmenų žaidimą: ji turėjo iš rankinės išsiimti „klausimų sąrašą“ ir su 
šypsena prisipažinti pašnekovui: „Mano prasta atmintis, todėl noriu 
būti tikra, kad nieko nepamiršiu. Jūs nieko prieš, jei pasitikrinsiu?“ 

Dar viena pacientė, jauna mergina, kuo normaliausia ir protingiau- 
sia, draugų vakarėliuose visąlaik cenzūruodavo save, mat buvo įsiti- 
kinusi, kad viskas, kas sklinda iš jos lūpų, ne taip protinga ir ne taip 

įdomu, palyginti su tuo, ką sako kiti. Per seansus darbavomės taip: ji 
traukdavo lapelius, kuriuose būdavo parašytos pokalbio temos (pas- 
kutinis matytas filmas, paskutinė perskaityta knyga, atostogos, vaikys- 
tės prisiminimai...), o aš prašydavau jos improvizuoti tomis temomis. 
Prireikė kelių seansų, kol pavyko sumažinti parazitinių tuo metu jos 
galvoje kildavusių minčių, kaip antai: „Kalbu visiškus niekus, tai ne- 
įdomu, painu, nepagrįsta.“ Ir dar kelių „praktikos darbų“ su patiki- 
mais draugais, kol ji padarė tokią pat išvadą kaip La Rochefoucauld: 
„Pasitikėjimas pokalbiui duoda daugiau negu protas.“ Pacientės 
bėda buvo ne pasisakymų kokybė, o vien savivertės reikalavimai. 


Nepažeidžiamas arba beveik... 


Loiko, vieno mano paciento, pasakojimas: „Turiu draugą, kurio nie- 
kaip nepaversi auka! Jis turi neįtikėtiną sugebėjimą padaryti nepavo- 
jingus visus socialinius grobuonis, energijos vampyrus, ryklius, kurie 
priartėja vos pajutę kieno nors silpnybę. (Iš tiesų Loikas taip abejoja 
savim, kad visur regi grobuonis.) Kai jį kritikuoja, jis lyg niekur nieko 
išklauso kritiką. Nebūtinai priima, bet iškart klausia: „Tikrai? Papasa- 
kokit man apie tai daugiau.“ Netrukus viską nukreipia kritikui, tada 
jau šis turi teisintis arba aiškintis. Nors jis ir nevengia abejoti savim, 
devynis kartus iš dešimties savim suabejoja jo pašnekovas. Jis vienin- 
telis mano pažįstamas žmogus, kuris taip elgiasi - lyg aikido čempio- 
nas. Visada stiprus, niekada nesigriebia jėgos...“ 

Man dažnai yra tekę dirbti su pacientais, kurie skaito pranešimus 
arba dėsto. Viena iš jų baimių - nesugebėti atsakyti į klausytojų ar 
studentų klausimus. Bet kodėl visada viską turėtume žinoti, ir dar 
tučtuojau? Kad mumis žavėtųsi? Ar stresas to vertas? Dirbau ir su 
tokiais žmonėmis, kuriems sunkiausia diskutuojant pripažinti, kad 
neturi argumentų. Arba kad jie klydo skubotai tvirtindami ką nors, 
o pašnekovo argumentai pasirodė esą geresni ir logiškesni. Juk visuo- 
met yra viena labiausiai raminanti ir sąžiningiausia, stipriausia, galų 

gale labiausiai praturtinanti išeitis - pasakyti „nežinau“ arba „gal aš 
ir klystu“. 

Judėjimas vyksta dviem kryptim: gera savivertė padeda taikyti to- 
kius elgesio būdus, ir priešingai - taikyti tokius elgesio būdus naudin- 
ga savivertei: įsitikinam, kad ir nebūdami tobuli galim būti gerbiami. 
Sunku pripažinti savo ribas, bet būtina ir naudinga. Ar yra pavojų? 
Žemos savivertės žmonės, kurie tai daro retai, būna sukaupę daugy- 
bę juokingų istorijų apie nesubtilius pašnekovus, kurie, jų manymu, 
piktnaudžiavo atskleistomis silpnybėmis. Bet tuomet primenam 
jiems, kad rekomenduojama išeitis — atsiverti ne visiems, o atsižvel- 
giant į pašnekovą. Todėl socialiniuose santykiuose svarbiau stebėti 
kitus negu save. Taip pat svarbu turėti kuo daugiau progų neigiamai 
įsitvirtinti, kad žmogus sukauptų patirties, grįstos daugybe sąveikų, 
kurių tokiems asmenims stinga. Tada jie galės naudotis vienokio ar 
kitokio elgesio privalumais: gaus tikrą informaciją apie tai, kaip jų 
silpnybes priima visuomenė. Tokia patirtis žmogui padės lengviau 
daryti pažangą negu įsivaizduojami dalykai. 

Įprastas paradoksas ir neteisybė: juo geresnė žmogaus savivertė, 
juo mažiau jį varžo poreikis atrodyti sėkmingam. Rašytojas Paulis 
Valėry, viešas asmuo ir socialinių santykių žinovas, kartais pradėda- 
mas paskaitą pareikšdavo: „Atėjau nežinoti jūsų akivaizdoje.“ Esu 
keliskart matęs Jungtinių Valstijų prezidentus, galingiausius pasaulio 
politikus, prieš kalbą prisipažįstant, kad labai jaudinasi. Tai koketavi- 
mas, bet ir vidinis nusiteikimas. O ką, jei užuot žavėjęsi ar pavydėję 
semsimės įkvėpimo iš šių pavyzdžių? 


SEPTYNIOLIKTAS SKYRIUS 


Rūpintis savo nuotaika 


Nenusiminkit... 


COURTELINE'O paguodos žodis 
Jules'iui Renard'ui 


„Mano vidinės būsenos ir aš“, arba Mūsų vidinio gyvenimo teatriukas... 


Glaudūs savivertės, nuotaikų ir 
emocijų ryšiai 


Savivertė - ne vien požiūrio į save dalykas, bet ir emocinė savijauta, 
apimanti, kai galvojam apie save. Kai kurie mokslininkai net apibrė- 
žia savivertę kaip „jausminį savivokos dėmenį! norėdami parodyti, 
kaip smarkiai ją veikia emocinis matmuo. Kaip tik dėl jo mes nesam 
vien tik „šalti individai “?. 

Mūsų nuotaiką ir savivertę sieja glaudūs ryšiai: viskas, kas gerai 
(ar blogai) mus nuteikia, šiek tiek didina (ar mažina) savivertę.? Ir 
priešingai - bet koks savivertės kryptelėjimas (dėl nuoskaudos ar 
gerų emocijų) daro įtaką (neigiamą ar teigiamą) mūsų nuotaikai“. 

Apskritai žmonės, turintys trapią savivertą, linkę stipriai išgyventi 
negatyvius afektus, ypač atsidūrę stresinėse situacijose? Galima net 
svarstyti, ar kai kuriais atvejais nuolatinis savivertės stygius nebus vien 
tam tikras nuotaikos sutrikimas (tai yra kokios nors formos depresija), 

ryškiausiai veikiantis požiūrį į save. Tad, pavyzdžiui, distimijos (Iėti- 
nės, nestiprios depresijos) kamuojamiems pacientams skirtas gydy- 
mas nuo depresijos kartais gali labai pagerinti sutrikusią savivertę. 

Atrodo, kad gera savivertė gali palengvinti viską, ką vadiname 
emociniu intelektu: gebėjimą suvokti, atpažinti ir valdyti savo ir kitų 
emocijas.? Gera savivertė veikia ir kaip emocinis termostatas - pa- 
deda reguliuoti neigiamų emocijų poveikį, neleidžia joms įsivyrauti 
ar apimti visą esybę. Tikriausiai dar ir kliudo įsiliepsnoti psicholo- 
giniam gaisrui po emocinės nesėkmių ir sunkumų smūgio bangos 
(„Man jau įgriso, tai negali ilgiau tęstis, man niekada nepavyks, per 
sunku..“). Tad emocijos daug mažiau veikia požiūrį į save bei savęs 
vertinimą. Savivertės ir afektyvaus gyvenimo ryšys atrodo ypatinges- 
nis, palyginti su savivaizdžio nulemtomis emocijomis: sukyla veikiau 
gėda negu pyktis, išdidumas negu gera savijauta? 

Tai galioja ne vien stiprioms emocijoms. Šis poveikis pastebimas 
net tokiu paprastu lygmeniu kaip energijos pojūtis: septynias savai- 
tes trukęs tyrimas parodė esant glaudų ryšį tarp tiriamųjų energijos 
pojūčio (jaustis kupinam jėgų) ir savivertės.* Galų gale žinom, kad 
slaptos emocijos, tai yra mūsų vidinės būsenos, kasdienis nuotaikų 
svyravimas, toks lengvutis, kad kartais pamirštam jo buvimą ir įtaką, 
taip pat daro poveikį mūsų savivertės pusiausvyrai. 


Savivertės sutrikimų turintys asmenys 
nemoka pakelti sau nuotaikos 


Žinoma, kad blogai save vertinantys žmonės linkę „gramzdintis“, kai 
jiems būna negera: jei jaučiasi per mažai mylimi, veikiau susigūš nei 
stengsis vėl sumegzti gydančius socialinius ryšius. Jei jaučiasi patyrę 
nesėkmę, bus linkę save kaltinti ir nuvertinti, o ne drąsinti, kad tęstų, 
ką pradėję. Jie visai nesistengs kelti sau nuotaikos? ir dar blogiau - 
varžys savo galimybes patirti teigiamų emocijų, o gerai save vertinan- 
tys žmonės gebės mėgautis jomis, kaip dera.!“ 

Kas tai lemia? Tyrimai pateikia daugybę paaiškinimų.!! Ar įprotis 
jaustis niūrios nuotaikos, vadinasi, geriau pažinti neigiamas emocijas 
kliudo stengtis jas išsklaidyti? Ar iš senų nesėkmių kylantis įsitikini- 
mas, kad savo nuotaiką pakeisti labai sunku, verčia manyti, kad nėra 
ko stengtis? Ar nuojauta, kad pastangos gerinti nuotaiką vėl įstums į 
tas baimę keliančias situacijas ir atvers savivertės žaizdas? Ar savitas 
žemos savivertės asmenų nuotaikų reguliavimo mechanizmas, kuris 
greitai sutrinka nuo kasdienių stresų (todėl kyla sunkumų laikytis ap- 
sisprendimų ir daryti tai, ką, mūsų nuomone, reikia, norint pasijusti 
geriau)? Atrodo, pastaroji hipotezė geriausiai atitinka tai, ką pastebi- 
me tikrovėje, iš pacientų patirties. 

Sunkiausia, bet suprantama, kad besikartojančios nesėkmės mė- 
ginant prisiderinti kelia emocinį nuovargį ir psichologinę demotyva- 
ciją (bėjėgiškumo ir asmeninio nepajėgumo pojūtį), o tai tik padidi- 
na savivertės problemas ir pan. 

Galbūt esama smegenų jungčių, kurios ilgainiui tampa jautrios 
besikartojančioms nesėkmėms ir veikia taip, kad atsiradus menkiau- 
siai kliūčiai neproporcingai ir intensyviai kyla stiprios neigiamos 
emocijos ir mintys. Vienas jaunas mano pacientas, neuromoksli- 
ninkas, pasakojo apie „neigiamą sinaptinį greitkelį“: „Juo didesnę 
pažangą darau terapijoje, juo labiau iš anksto galiu nujausti, kaip jis 
aktyvuojasi, atveria psichologinius vingius, saugančius, kad kas kartą 
nesitrenkčiau į sieną.“ 


Pabjurus nuotaikai atsinaujina 
savivertės problemos 


Paprastai mūsų pacientai, turintys savivertės sutrikimų, aiškiai pasa- 
koja, kad būna dienų, blogesnių už kitas, nelygu nuotaikos svyravi- 
mai (nors jie normalūs): kas kitiems būtų vien laikinas psichologinis 
apsiniaukimas, jiems sužadina daugybę nemeilės sau minčių, įkyrų 
galvojimą apie sunkumus, slopina norą veikti ir gyventi. 

Neigiamos vidinės būsenos sukelia ne vien diskomfortą, atrodo, 
jos mažina gebėjimą veikti, kurti, spręsti problemas ir pan. Manoma, 
kad nedidelis nuotaikos pablogėjimas skatina į depresiją linkusių pa- 
cientų atkrytį, ypač jeigu praeityje jie jau išgyvenę depresinių laiko- 
tarpių.'* Dar buvo įrodyta, kad nuotaikos pablogėjimas, net menkas 
ir trumpalaikis, veikia asmenų, turinčių depresijos ir mėginimo nusi- 
žudyti antecedentų, gebėjimą spręsti paprastas kasdienio gyvenimo 
problemas. Tiriamieji darbai reikšmingi, nes padeda suprasti, kaip 
smulkūs priešiški įvykiai kartais gali sukelti tikrą depresijos liepsną, 
niūrių minčių antplūdį ir nevilties jausmą, net sužadinti mintis apie 
savižudybę į tai linkusiems asmenims, juolab jei savižudybė praeityje 
jiems atrodė „išeitis“ siekiant išvengti šitos kančios. 


Savivertės neuropsichologija? 


Neurovizualizacijos, metodo, kuris leidžia pamatyti tam tikras sme- 
genų sritis veiklos metu, pažanga buvo ir, atrodo, bus įstabi: neu- 
rovizualizacija padeda geriau suprasti, kad visi psichiniai reiškiniai, 
mintys ir emocijos, yra susiję su psichobiologija. Kad nėra jokios 
psichologinės kančios, kuri nebūtų susijusi su smegenų trikdymu: 
įsivaizduojama liga neegzistuoja. Ir kaip įvairios - psichoterapinės ir 
medikamentinės - gydymo priemonės tuos trikdžius numalšina.!* 
Iki šiol, kiek man žinoma, nėra tokio pobūdžio darbų apie savivertę ir 
jos sutrikimus, tačiau jų jau yra apie depresiją, o depresija ir savivertė 
glaudžiai susijusios. Prancūzų mokslininkų komanda įrodė, kad kai 
kurios „klaidos“, užsimezgančios depresija sergančių žmonių smege- 
nyse, turi neuropsichologinį pagrindą."* 

Eksperimentas vyksta taip: mokslininkai pateikia tiriamiesiems 
(sergantiems depresija arba ne) žodžių sąrašus. Vieni įvardija tei- 
giamas savybes (dosnus, protingas, malonus ir pan.), kiti trūkumus 
(godus, veidmainis, pagiežingas ir pan.). Iš pradžių prašoma, kad 
perskaitytų žodžius bendruoju požiūriu („Ką manot apie dosnumą? 

Apie gobšumą?“). O paskui - skaitytų žvelgdami į save („Ar jūs dos- 
nus? Gobšus?). 

Buvo pastebėta, kad nelygu, ar žodžiai skaitomi bendruoju požiū- 
riu (tai geras bruožas ar trūkumas?), ar asmeniniu (ar turiu šį gerą 
bruožą arba šį trūkumą?), sužadinamos ne tos pačios „normalių“ 
(depresija nesergančių) asmenų smegenų sritys. Taigi nesergančių 
depresija asmenų psichika aiškiai skiria mąstymą apie charakterio 
bruožą nuo jo priskyrimo sau. Iš tiesų neseniai išsiaiškinta, kad yra 
tam tikra smegenų sritis, kurioje tarsi būstinėje veikia polinkis „suas- 
meninti“ apdorojamą informaciją: tai priekinė juostinė smegenų žie- 
vės dalis. Jei nesate depresyvus, ši sritis suaktyvės tik tada, kai imsite 
galvoti apie save. O depresyvių asmenų galvoje ši sritis linkusi akty- 
vuotis vien paminėjus neigiamus žodžius, net ir bendruoju požiūriu. 
Kitaip sakant, kai klausiam „Ką manot apie šį trūkumą?', į depresiją 
linkusieji reaguoja taip, lyg jų klaustų: „Ar jums šis trūkumas būdin- 
gas?“ Beje, jie linkę manyti, kad trūkumas jiems būdingas. 

Žinoma, kad polinkis suasmeninti informaciją, ypač negatyvią 
(„Tai mano kaltė“, „Visada man taip nutinka“), būdingas depresijos 
požymis. Jis yra sutrikimo, kaltės ir savęs nuvertinimo šaltinis, o šie 
dalykai nuolat nuodija vidinį depresija sergančių žmonių gyvenimą ir 
niokoja jų savivertę. Beje, tai vienas išskirtinių kognityvinės psicho- 
terapijos taikinių: ji skirta padėti depresyviam asmeniui suvokti, kad 
jame veikia automatinis minčių iškraipymo mechanizmas. 

Tai pirmas kartas (be abejonės, tik pradžia), kai psichopatologi- 
nio mechanizmo pagrindai aiškinami atliekant neurovizualizacijos 
tyrimą. Kai depresyvūs asmenys mums tvirtina, kad tai „stipriau už 
juos“, kad negali susivaldyti taip nereagavę, galim tikėti, nes šie me- 
chanizmai tikrai nepavaldūs jų valiai. Jie tegali stengtis juos pataisyti, 
bet negali sukliudyti jiems rastis. 

Laimė, jei koks nors reiškinys turi biologinį pagrindą, dar nereiš- 
kia, kad psichikos jėga negalima jo pakeisti. Tai antras svarbus tokio 
pobūdžio tyrimų atradimas. Kita mokslininkų komanda, kanadiečiai, 
įrodė, kad cerebriniai depresyvių asmenų sutrikimai sumažėdavo per 


154 


RŪPINTIS SAVO NUOTAIKA 


psichoterapinį gydymą!“: stebimi „funkciniais“ vadinami sutrikimai 
pasirodė nesantys smegenų pažeidimai. Taigi, depresijos atveju po- 
linkis pritaikyti sau neigiamą informaciją „pataisomas“. Nėra jokios 
priežasties manyti, kad jis nepataisomas tada, kai sutrinka žmogaus 
savivertė. 


Ugdyti savivertę pasinaudojant emocijomis 


Šiandien aiškiai įrodyta, kad įmanoma ir naudinga darbuotis siekiant 
pagerinti savo vidinę būseną - nuotaikų ir minčių derinį.!" Aišku, jei 
leisite savyje per ilgai ar per dažnai vyrauti neigiamiems jausmams 
(liūdesiui, pykčiui, nerimui...), nepraeis be pasekmių. Tai neliks be 
pasekmių ir savivertei. Beje, ypač daug dėmesio reikėtų skirti savo 
nuotaikai (angliškai šį pavadinimą atitinka žodis mood) - tiek pat, o 
gal net daugiau negu stiprioms emocijoms: ji daug nepastebimes- 
nė negu emocijos, dažnai ir daug kenksmingesnė, nes klastingesnė, 
tad jos daromą poveikį sunkiau nustatyti, vadinasi, sunkiau jam pasi- 
priešinti. Dažnai nuotaikos gali paveikti visus mūsų elgesio aspektus 
ir pasaulėžiūrą labiau negu emocijos. 

Ne tokia išskirtinė, kasdieniškesnė ir labiau lėtinio pobūdžio 
mūsų vidinė būsena - tai yra nuotaika - veikia pagal savotišką 
„antpilo“ principą'*: ji nelabai galinga, bet, jei leisim ilgai smelktis 
į savo psichiką, bus paveiki. Viena įdomi pacientė, kuriai paaiškinau, 
kaip nuotaika veikia, kartą pasakė: „Daktare, aš supratau jūsų teoriją. 
Manyje viskas vyksta taip: vidinė būsena - kaip žolelių arbata arba 
antpilas. Nieko ypatingo, bet jei paliksi ilgam mirkti žoleles, sodrėja. 
Mano smegenys dažnai mirksta splino antpile, nekreipiu dėmesio, 
leidžiu jam įsismelkti, kol pasijuntu blogai. Panašiai būna ir tom die- 
nom, kai mirkstu susierzinimo antpile... Kartais išeina kaip su tikra 
žolelių arbata, pavyzdžiui, liepžiedžių ir mėtų, pasigamina mišinys: 
pyktis su nerimu arba splinas su graužatim. Bet dabar perpratau: ne- 
bepalieku savo smegenėlių ilgai mirkti tokiame skystyje..: 

Taigi darbas reguliuojant savo nuotaiką tampa svarbia sritim savi- 
vertės ir depresijos atkryčio psichoterapijoje. Nes šie gebėjimai gali 
„auginti raumenyną“ ir didėti pamažu, nuolat treniruojantis.!? Tai 
gera naujiena, ar ne? Štai keli patarimai, padėsiantys pamažu įgyti šių 
gebėjimų: 
+» Nuolatinis savo emocinių svyravimų (nežymių ir stiprių) ste- 

bėjimas: tai vadinama „emocine chronometrija“. Reikia regulia- 
riai įvertinti savo nuotaiką - apibūdinti ją užrašų knygelėje, nusta- 
tyti, kaip ji susijusi tam tikromis mintimis ir gyvenimo įvykiais.?? 
Kai man užeina splinas, kokias mintis, kokį elgesį jis manyje skati- 
na? Kaip pavyksta (arba ne) jiems priešintis? Kokie įvykiai sukėlė 
šią nuotaiką? Ar mano reakcija proporcinga tam, kas įvyko, ar aki- 
vaizdžiai perdėta? Jei taip, tuomet tikriausiai tapau savo emocinio 
termostato išsiderinimo auka: bus naudinga atlikti nuolatinius 
pratimus, kad galėčiau tinkamai jį nustatyti.?! 

+ Darbas prie minčių turinio, vadinamasis „kognityvinis dar- 
bas“.?? Apskritai reikia nustoti painioti savo mintis su tikrove. Jau 
aptarėme tai anksčiau. 

+ Nuolatinė meditavimo praktika, nesvarbu kokia: budri sąmo- 
nė, za zen meditacija ir pan. Ji labai padeda iš anksto nustatyti ma- 
žiausius nuotaikos svyravimus ir žvelgti į juos iš tolo. 

+ Valingos pastangos sukelti ar priimti visas galimas teigiamas 
ir nuoširdžias emocijas"? - pastanga, skatinanti emocinę pusiau- 
svyrą, kai praktikuojama tinkamai, tai yra nekopijuojama ir nesi- 
laikoma stereotipų. 

Kartais psichoterapeutų pagalba būtina, kad tokio pobūdžio dar- 
bas su savimi klostytųsi sėkmingai, ypač jei turite jau atsiskleidusį po- 
linkį į depresiją. Tinkama terapija ta, kuri padės jums susitelkti prie 
konkretaus emocijų, minčių ir jas sukeliančių situacijų jungties taško. 
Tačiau vėliau reikės nebepamiršti reguliuoti savo „timostatą“ - slaptų 
emocinių būsenų termostatą (gr. thymos - nuotaika). Mūsų brangus 
Jules'is Renard'as pastebėjo: „Žinoma, būna gerų ir blogų akimirkų, 
bet mūsų nuotaika kinta greičiau negu laimė“ 

Baruchas Spinoza 


Kolegos dažnai mane pašiepia, kai per mokslinius pasitarimus kalbu 
apie laimę arba teigiamas emocijas. Mūsų, psichiatrų, psychė - sielos - 
gydytojų, amatas skatina kilnesne, labiau pagrįsta ir, svarbiausia - sku- 
besne laikyti užduotį palengvinti kančias. O antraeile, anekdotine, net 
nederama („tai ne mūsų darbas“) užduotim laikyti pagalbą pacien- 
tams žingsnis po žingsnio susikurti laimę. Prisipažįstu, kartais kolegų 
ir draugų pašaipėlės mane erzina (nekalbu apie kolegų ir priešų sako- 
mas bjaurastis, nes niekad netenka jų išgirsti nei stoti akistaton - jų 
nesako man girdint). Priimu jas, šypsausi, bet vis dėlto... 

Tuomet ieškau sąjungininkų. Vienas garbingiausių - Baruchas 
Spinoza (1632-1677), nuostabus filosofas, džiaugsmo dainius. Pa- 
klausykit, ką jam skirtoje knygoje rašo Gilles'is Deleuze'as: „Spino- 
za ne iš tų, kurie mano, kad liūdna pasija turi kažką gero [...]. Vien 
džiaugsmas vertingas, vien džiaugsmas išlieka, priartina mus 
prie veiksmo, prie veiksmo palaimos. Liūdna pasija visada yra bejė- 
gystė [...]. Kaip pasiekti džiugių pasijų viršūnę ir pereiti į laisvus ir 
aktyvius jausmus?“?* 

Spinoza visiškai nebuvo nei naivus, nei svajotojas. Kaip tik todėl 
aukštino džiaugsmą, o ne liūdesį. Atsitiktinumas ar likimo ženklas, 
kad jo vardas Baruchas. 

Tai reiškia palaimingas... 


AŠTUONIOLIKTAS SKYRIUS 


Būti sau geriausiu draugu 


Draugystė, kurią kiekvienas sau privalom. 


MICHEL DE MONTAIGNE 


Garsioje savo novelėje „Vakaras su ponu Testu“ Paulis Valėry parašė 
vieną garsiausių prancūzų literatūroje sentencijų apie santykį su savi- 
mi: „Retai išleisdavau save iš akių: nekenčiau savęs, dievinau save, - 
paskui mes kartu pasenom.“ Kaip po neišvengiamų nemeilės ir meilės 
sau svyravimų išmokti taikiai sugyventi su savimi? 


Ar reikia stengtis savimi žavėtis? 
Autofilijos pavojai... 


Dažnai savivertės sutrikimų kamuojami žmonės daro klaidą - 
mano, kad yra gerbtini tik tada, kai verti susižavėjimo. Tuomet stra- 
tegijos gali būti įvairios, nelygu savivertė. Turintieji aukštą trapią 
savivertę siekia kitų susižavėjimo, todėl stengiasi save iškelti ir atsi- 
durti priešakyje, patys save įtikinti, kad yra pasigėrėtini. Tie, kurių 
savivertė žema, pasitenkina svajonėmis - fantazuoja apie sėkmę ir 
šlovę, bet, deja, nededa jokių pastangų ir vengia rizikos, todėl lieka 
nuo jų atitolę. Toks veiklus arba svajojamas žavėjimosi siekis yra 
tikra savivertės aklavietė - įsitikinom, kad daro ją trapią, nes paver- 

čia priklausoma nuo sąlygų, ypač nuo išorinių, ir mažai pavaldžių 
situacijų. 

Tad siekim save gerbti, o ne žavėtis savimi. Skirtumą tarp pagar- 
bos ir žavėjimosi puikiai apibūdino Andrė Comte-Sponville'is!: ža- 
vimasi tuo, kas mus pranoksta, gerbiamas tas, kas šiek tiek geresnis 
už mus, tai „savotiška pozityvi lygybė“. Puikus pagrindas kiekvienam 
nusistatyti kasdienius tikslus ir pradėti jų siekti: kad gerbtume save, 
darykim truputėlį geriau, negu būtume darę spontaniškai. Bepras- 
miška siekti šlovingos veiklos ar spindinčios sėkmės. Būtų per sunku, 
be to, per gera dingstis iš anksto atsisakyti veikti. 

Atsargus požiūris į troškimą būti pasigėrėtinam buvo nuolat apra- 
šomas, pavyzdžiui, paskaitykite, ką „Išpažintyje“ rašė Jeanas-Jacgues'as 
Rousseau: „Jis leido man pajusti, kad nepalyginti geriau visada sulaukti 
žmonių pagarbos, negu kartais - susižavėjimo“ Arba La Rochefou- 
cauld: „Mūsų nuopelnai sužadina sąžiningų žmonių, o žvaigždė - pub- 
likos pagarbą.“ 


Ar reikia save mylėti? 


Kalbėdami apie savivertę dauguma autorių (prisipažinsiu, ir aš) 
dažnai pabrėžia, kad norint save gerbti būtina save mylėti. Gal peda- 
goginiu požiūriu tai ir prasta mintis. Be to, kad įsimylėjimo jausmas 
sunkiai suvaldomas, dar galima pastebėti, kad meilė grįsta nedalomu 
lydiniu iš fizinio potraukio, poreikio susilieti ir suartėti, išskirtinumo 
lūkesčio, kurie atrodo nesuderinami su taikiu santykiu su savo ego, 
kokio tikimės iš geros savivertės. Tada jau priartėjam prie narcisizmo, 
perdėtos meilės sau. Ar veikiau tiesiog - prie meilės. Iš kur tas noras 
mylėti save? Ar nėra kitokių įmanomų emocinių santykių su savimi? 
Iš tiesų, kai stebim, kaip gyvena gerai save vertinantys žmonės, at- 
rodo, kad jų santykis su intymiuoju „aš“ veikiau draugiško pobūdžio. 
Taigi, gera savivertė artimesnė draugystei negu meilei: vien draugys- 
tė geba sieti reiklumą (neleisti draugams elgtis bet kaip) su gerano- 

riškumu (ne teisti, o norėti padėti), buvimu šalia (būti dėmesingam 
ir prieinamam) ir pakantumu (priimti draugų ydas ir trūkumus). 
Arba reikėtų, kad meilė sau iš esmės būtų tokia pat kaip tėvų meilė 
vaikams - besąlygiška ir neišsenkamai geranoriška. Šiandien kai ku- 
rios terapijos šakos tyrinėja šią autotėvystės kryptį, pirmieji rezultatai 
teikia vilčių.? 


Tiesiog būti sau draugu 


Pagarba ir prisirišimas - ar ne tai apibūdina draugystę? Draugas ar 
draugė yra kaip tik tas žmogus, kuriam puoselėjam šiuos du jausmus. 
Gali būti, kad draugystės ryšys yra puikus santykio su savimi modelis. 
Štai ką siūlo klasikinis kognityvinės psichoterapijos pratimas, 
vadinamas „geriausiu draugu“: psichoterapeutas prašo paciento 
užsirašyti neigiamas mintis, kylančias atsidūrus sunkioje situacijoje. 
Pavyzdžiui: „Kai man nepavyko atlikti užduoties, pagalvojau: tu tik- 
rai niekam tikęs, mesk viską, tau niekada nepavyks“ Tada paklausia, 
ar būtų taip sakęs geriausiam draugui, patekusiam į panašią padėtį. 
Žinoma, ne, — atsako pacientas, nes puikiai suvokia, kad toks kal- 
bėjimas būtų nepagrįstas, neteisingas, negelbstintis... Tada psicho- 
terapeutas prašo paciento kalbėti taip, tarsi ketintų žodžius skirti 
draugui, - ką sakytumėt, jei vienas iš draugų susidurtų su tokia pačia 
problema? Tada kalbėjimas pakinta: faktai lieka tie patys, bet tonas 
pasidaro švelnesnis ir palaikantis. Netgi teisingesnis: „Gerai, tau sun- 
ku, nepavyko. Tokių dalykų nutinka visiems. Pamažu pradėsi iš nau- 
jo, tau turėtų pavykti. O jei ne, jei reikės per daug pastangų - mesi.“ 
Žingsnis po žingsnio skatinam pacientą panašiai mintyse kalbė- 
tis su savimi. Kad refleksas įsišaknytų, žaidžiam vaidmenų žaidimus. 
Psichoterapeutas (remdamasis užrašais) vaidina per griežtai save kri- 
tikuojantį pacientą, o tikrasis pacientas turi vaidinti pagalbos žodžius 
sakantį draugą - nuraminti pašnekovą, kuris yra ne kas kitas, o jis pats, 
bet nemeluoti... Pamažu drąsinam pacientą vartoti tinkamus sakinius: 

ne šlovinti save („Visai ne, tu genialus, tai kiti - kvailiai“ arba „Ši prob- 
lema visai beprasmė“), ne neigti problemą („Viskas gerai, o į tai - nusi- 
spjaut“), bet imtis jos ramiai („Iš tiesų, iškilo rūpestis“), neapibendrinti 
(„Ar viskas taip blogai ir taip nepakeičiama, kaip tave verčia manyti nu- 
sivylimas?“), pabrėžti išeitis („Tau ne pirmam iškilo toks rūpestis, turi 
būti priemonių su juo susidoroti“). 


Mokytis draugauti su savimi 


Kai kuriems žmonėms visai lengvai pavyksta nustatyti draugišką san- 
tykį su savimi. Jie savim rūpinasi, o nusivylę nepuola savęs barti. Beje, 
jie ir „nenusivilia savim“, tik ramiai konstatuoja nesėkmes ir daro iš- 
vadas. Sau jie jaučia meilę be aistros. Jei toks santykis mums nebuvo 
įskiepytas auklėjimo, jo būtina mokytis. Galima pratintis pereiti nuo 
reiklaus, opaus ir sąlyginio („mylėsiu, jeigu..“) santykio su savim prie 
daug ramesnio. Tam reikia laiko, kaip ir viskam, ko mokomės, kad 
pagerintume savivertę. Bet tik jeigu einam gera kryptimi... 


DEVYNIOLIKTAS SKYRIUS 


„Sėdėjau tarp dviejų žvaigždžių“ 


Ta pacientė man patinka. 

Ji kreipėsi į mane dėl ūmių panikos priepuolių, buvo itin klaus- 
trofobiška ir agorafobiška. Mes sėkmingai darbavomės ištisus metus 
ir ji atsikratė priepuolių. Retsykiais baimė dar užeina, bet ji moka 
ją išlaikyti atokiai. Kadangi pajutom vienas kitam simpatiją, ji pa- 
pasakojo apie kitas, ne tokias ūmias, bet taip pat gadinančias jai gy- 
venimą problemas, kylančias dėl savivertės. Ji nuo vaikystės jaučia- 
si nepakankamai gera, kad nusipelnytų kitų meilę. Tėvai, regis, jos 
brolius mylėjo labiau, nes žavėjosi jais; ją irgi mylėjo, bet nė kiek 
ja nesižavėjo. Visą gyvenimą ji patirdavo keistokų socialinių baimių, 
pavyzdžiui, paauglystėje bijojo suerzinti kitus savo nemaloniu kvapu 
arba bjauria išvaizda. Savaime suprantama, nebuvo jokio blogo kva- 
po, jokio bjaurumo. Šiandien ji tą gerai žino, tikriausiai žinojo ir tuo- 
met, bet būgštavimai jau buvo įsigalėję, buvo apėmusi „baimė, kad 
kiti negalės pakęsti mano kvapo, išvaizdos“, - pasakoja šypsodamasi. 
Kurį laiką kalbėjomės apie jos savivertės sutrikimus ir darbavomės 
mėgindami juos įveikti. Jie nėra labai sunkūs, kaip kartais pasitaiko, 
bet vis tiek kliudo. Norėčiau, kad jai pavyktų juos sušvelninti, nes 
jie gali paskatinti fobijų atsinaujinimą. Su šia paciente mano darbas 

lengvas - beveik savaime ji daro pažangą remdamasi duodamais 
patarimais. 

Štai ji ateina ir turi ką papasakoti: „Vakar vakare galvojau apie jus — 
spėkit, kas man nutiko! Atsidūriau situacijoje, kur teko pritaikyti vi- 
sus tuos dalykus, apie kuriuos pastaruoju metu kalbėjom. Vakarie- 
niavau sėdėdama tarp X (žymaus rašytojo) ir Y (TV laidų vedėjo). 
Įsivaizduojat?“ 

Gana gerai įsivaizduoju. Mano pacientė tokia kompleksuota ir 
taip nejaukiai pasijunta, kai pašnekovai atrodo už ją protingesni, kad 
galėjęs būti smagus ir įdomus vakaras tikriausiai virto išbandymu. Ji 
dirba administravimo srityje, o jos vyras, vienos Rytų Prancūzijos 
įmonės vadovas, yra ekstravertiškas, aktyviai dalyvaujantis vietos 
kultūriniame ir bendruomenės gyvenime žmogus. Todėl ji dažnai 
privalo lankytis kokteilių vakarėliuose, iškilmėse, vernisažuose ir ki- 
tuose visuomeniniuose renginiuose, be kurių mielai apsieitų. Ypač be 
tokios vakarienės kaip aną vakarą, kuri buvo surengta kultūros festi- 
valio proga. 


„Kai priėjom prie stalų, pamačiau, kad vietos iš anksto paskirstytos, 
o svarbiausia — sėdėsiu tarp dviejų aukštų svečių. Išsyk pasijutau blo- 
gai: apie ką gi su jais kalbėsiu per visą vakarienę? Labai nerimavau ir 
pykau ant savęs, kad priėmiau kvietimą. Žinau aš tokias vakarienes, 
per jas tik skaičiuoju patiekalus ir galvoju: jau liko tik desertas, tik 
kava... Bet prisiminiau mūsų pratimus ir ėmiau stengtis. Susitelkiau į 
tai, ką mes kartu aptarėm: nesukaupti dėmesio į savo sutrikimą; už- 
duoti klausimus necenzūruojant savęs ir nedvejojant, ar jie ganėtinai 
protingi ir originalūs; iš tikrųjų klausytis atsakymų, o ne kamuotis 
svarstant, ar atsakymas rodo, kad buvau gerai paklaususi... Kaip man 
sunku elgtis paprastai! 

Vakar įvyko gera staigmena: pasirodė, kad X (rašytojas) - ža- 
vingas, žmogiškas, jis su malonumu atsakinėjo į klausimus ir daug 
ko manęs klausinėjo apie darbą, mūsų kraštą ir pan. Po kurio laiko 
pajutau palengvėjimą, saugumą, nebemačiau jame nei cenzoriaus, 

nei teisėjo, vien tik simpatišką žmogų. Džiaugiausi būdama ten. Y 
(TV laidų vedėjas) buvo, kaip aš vadinu, „mandagiai nemalonus“ - 
susikaustęs, pasipūtęs, atsainus, man leido aiškiai pajusti atstumą 
tarp jo, Paryžiaus žvaigždės, ir manęs, provincijos valdininkės: ato- 
dūsiai, pakeltas antakis, šnairas žvilgsnis, tikrinantis, ar kiti jį mato, ir 
rodantis, kaip jam nuobodu... Tada pajutau, kad į mano mažytį, tra- 
pų ego ima kėsintis nerimo bangos! Ėmė busti visos senos automa- 
tinės mintys: „Kvaiša, neįdomi, nevisavertė ir visa kita...“ Juolab kad 
Yvis dažniau ėmė atsukti nugarą - man atrodė, kad akivaizdžiai, - ir 
kalbinti savo kaimynę, kuri turėjo bent tą privalumą, kad buvo už 
mane jaunesnė, gal ir įdomesnė. Tada nutiko blogiausia - niekas su 
manimi nebesikalbėjo. Mano rašytojas įsitraukęs į pokalbį su žmo- 
gum iš kairės, o laidų vedėjas žvelgė į mane iš aukšto. Buvau vie- 
na tarp dviejų vakaro žvaigždžių, akistatoje su lėkšte ir nejaukumu. 
Ir, suprantama, įspūdžiu, kad mane - veikiau tą sceną — stebi visa 
salė ir galvoja: „Ji tokia nevėkšla, tokia kvaila, kad jie pasibaisėjo ja.“ 
Atrodė, kad žmonės už stalų toje milžiniškoje salėje tai ir temato... 
O tada sureagavau kitaip negu paprastai. Įkvėpiau ir pasakiau sau: 
„Nesigramzdink, kaip darai visada. Neblogink savo padėties. Plauk, 
iškilk į paviršių, nesiskandink, nenerk atgal į savo neurozę“ 
Išsitiesiau, apsidairiau aplink, kovodama su baime susidurti su 
žvilgsniais. Nuo gretimų stalų linktelėjo vienas kitas draugas, aš jiems 
nusišypsojau. Ir pagalvojau: juk visai normalu, kad abi žvaigždės kal- 
basi su kitomis stalo kaimynėmis. Kadangi tie stalai per platūs, kad 
visuotiniam šurmuly galėtum girdėti kaimynus priešais, normalu, 
kad likau viena kaip kokia nevėkšla. Be to, turiu teisę būti neįdomi. 
Turiu teisę būti netobula. O tie du ponai gali manyti, ką tinkami, 
taip pat ir visa salė, man nusispjaut... Iš tiesų man nebuvo į tai nu- 
sispjaut. Ne visai. Bet vyko kažkas naujo: pirmą kartą pasakymas 
„Man į tai nusispjaut“ pasirodė beveik teisingas, jutau, kad beveik 
įmanoma, kad jau nedaug trūksta, ir jis taps viena iš mano emoci- 
jų, ne vien pakartojimu mintyse. Tada susitelkiau į paprastą tikslą - 
gerai jaustis šią akimirką, minutę po minutės, patogiai įsitaisyti, 

giliai kvėpuoti, skonėtis kiekvienu geriamo vyno gurkšniu, kiek- 
vienu kąsniu... 

Tada į mane atsisuko rašytojas ir labai maloniai pasakė: „Atleiskit, 
aš tikras storžievis, kaip galima tokią žavingą jauną moterį palikti vie- 
ną?“ Ir vėl ėmė su manim kalbėtis. Aš jam atsakinėjau visiškai atsipa- 
laidavusi. Per tą trumpą penkių minučių pertraukėlę pailsėjau. Užuot 
naikinusi save arba grimzdusi gilyn dėl to apleistumo, dėl visų matyto 
atsižadėjimo, paskui dėl negebėjimo tęsti pokalbį - kaip būtų atsitikę 
seniau — tiesiog džiaugiausi, kad galiu vėl plepėti. Lyg su senu labai 
protingu ir išsilavinusiu draugu, kurio protas ir išsilavinimas ne sle- 
gia mane, o priešingai - džiugina. Nenusiskandinau savo nejaukume, 
likau situacijoje. Jūs neįsivaizduojat, kaip malonu buvo matyti, kad 
elgiuosi štai taip, normaliai. 

Galų gale tiedu svečiai įkūnijo dvi mano problemos puses, dvi 
mano asmenybės dalis. Viena vertus, malonumas - ir gebėjimas — 
būti savimi, spontaniškai, patenkintai, protingai ir įdomiai, nes jau- 
čiausi priimta, vadinasi, saugi. Kita vertus, nerimas, kai jaučiu, kad 
mane teisia, kad įstrigsiu sukaustyta tos nerimastingos, paralyžiuo- 
jančios, klampios, galų gale iš tiesų neįdomios savo dalies. Ne todėl, 
kad esu neįdomi, o todėl, kad baimė tokiai būti tokia ir paverčia. 


- Visa tai nuostabiai gerai, sveikinu! O kaip vakaras baigėsi? 

- Labai paprastai. Vakarienės pabaiga buvo maloni, šiltai atsisvei- 
kinau su savo rašytoju. Jis vis kartojo, kad mano dėka puikiai praleido 
vakarą, kad aš žavinga ir panašiai. 

- Ir ką jūs jautėt? 

— Na, kadaise nebūčiau patikėjusi nė vienu žodžiu. Būčiau galvo- 
jusi: paprasčiausias mandagumas, jis tikriausiai kaskart taip sako, net 
kai labai nuobodžiauja. 

- O vakar? 

-— Vakar elgiausi paprastai. Užuot sukusi galvą dėl daugybės su- 
dėtingų dalykų, pavyzdžiui, ką jis iš tikrųjų mano, kai sako man ma- 
lonius žodžius ir pan., iškėliau sau du klausimus: pirma, ar aš gerai 

praleidau vakarą? — taip!, antra, ar jis gerai praleido vakarą? - turbūt, 
nes bent jau taip sako ir parodo! O jei tik sako, bet galvoja kitaip, tai 
jo problema. Tikrai jau ne mano, ar ne? 

- Taip! Kaip tik taip ir yra. 


Atsidūstu iš palengvėjimo. Tiesiog dievinu akimirkas, kai pacientai 
patys save gydo... 


TREČIA DALIS 


Gyventi su kitais 


Socialus gyvūnas. 

Ir socialinės baimės. 

Tūkstantis ir viena baimė: būti pamirštiems, atstumtiems, 
išjuoktiems, nemylimiems... Kartais šios baimės padaro mus 
pernelyg jautrius tam, ko bijom, todėl imam visur įžvelgti 
atstūmimo ir nemeilės pavojų. Tada pripažinimo lūkestis 
virsta pažeidžiamumu, paskui kančia, kurią sužadinti gali 
ir menkas niekas. 

Didysis savivertę žeidžiantis nerimas, didysis apsėdimas - 
tai atstūmimas, visos jo apraiškos: abejingumas, šaltumas, 
piktumas, agresija, panieka, nepaisymas... Kad to išvengtu- 
me, esam pasiruošę viskam: kautis, paklusti, dėti neišma- 
tuojamas pastangas. Viskam, kas apsaugos nuo neegzista- 
vimo kitų akyse ar širdyje. 

Kad išsivaduotume iš šios didelės baimės kraštutinumų, 
turim išmokti kitų būdų puoselėti ryšius — visiškai laisvai 
šviesiu protu puoselėti pasitikėjimą, žavėjimąsi, dėkingu- 
mą, draugiškumą, dalijimąsi... Trumpai tariant, tūkstantį 
ir vieną meilės pavidalą. Čia nėra nieko nepaprasta - savi- 
vertė visada renkasi meilę. 


DVIDEŠIMTAS SKYRIUS 


Nepakeliamas socialinio atstūmimo 
skausmas 


Vargas vienišam žmogui! 


KoOHELETO KNYGA, 4, 10 


Jūs sutikote dalyvauti psichologiniame eksperimente universiteto la- 
boratorijoje. Jus priėmęs mokslininkas duoda atlikti asmenybės tes- 
tą, paskui pateikia išvadą: „Labai gaila, bet jūsų psichologinis profilis 
toks kaip tų, kurie baigia gyvenimą vieniši, nes nesugeba ilgai išlaikyti 
visaverčių santykių.“ Taukšt! Paskui jus siunčia į kitą kambarį, saky- 
damas, kad duos atlikti kitą testą. Tame kambaryje stovi dvi kėdės. 
Viena priešais veidrodį, kita prieš pliką sieną. Ant kurios atsisėsite? 
Jei ką tik išgirdot tokią niūrią pranašystę, veikiau pasirinksite sėdėti 
nugara į veidrodį (90 proc. žmonių). Jei yra priešingai ir jums pasi- 
sekė patekti į kitą atsitiktiniu būdu surinktą grupę, kuriai numatytas 
laimingas gyvenimas, kupinas meilės ir ilgalaikių santykių, rinksitės 
kėdę be atodairos.! Taigi, matydamas savo ateitį rožinę, sau nepatai- 
kaujate, o niūrios ir vienišos ateities nuojauta skatina nebežiūrėti į 
savo atvaizdą ir jo nebepakęsti. 

Dažnai girdžiu pacientus pasakojant, kad jie iš namų išnešė visus 
veidrodžius, nepakenčia savo atvaizdo, pasitraukia į šalį, kai kas nors 
išsiima fotoaparatą ar filmavimo kamerą. Beveik visada tai būna savi- 
vertės sutrikimų kamuojami, nuolatinį nemeilės jausmą patiriantys 
žmonės. Žmonės, kurie iš tiesų turi nuolatinio socialinio atstūmimo 
patirtį. 

Jausmas, kad esu atstumtas, skatina vengti savo atvaizdo, nes ver- 
čia susidurti su kažkuo nejaukiu, skausmingu, o tas kažkas - tai aš... 
„Jei kiti manęs nepriima, kaip galiu priimti save?“ Tarsi būtume kalti 
dėl atstūmimo, šlykštėtumės savimi ar būtume sau atgrasūs. Kaip ty- 
čia, kai esam atstūmimo aukos, kai turėtume save guosti, atitolstam 
nuo savęs, save apleidžiam. 


Atstūmimo skausmas 


Visi žinom, kaip skausminga patirti socialinį atstūmimą. Dauguma 
esam išgyvenę tik „mažesnes“ jo apraiškas: meilės ryšio nutraukimą, 
išstūmimą iš grupės ar gaujos, kartais - atskirtį įmonės kolektyve. Kai 
kurie yra išgyvenę traumuojantį atstūmimą, pavyzdžiui, viešą paže- 
minimą. Kiti - slaptus, bet dažnus pažeminimus, pavyzdžiui, įvairias 
rasizmo apraiškas. 

„Kasdien sėdu į traukinį savo prašmatniam rajone. Kasdien dėviu 
kostiumą, ryšiu kaklaraištį ir skaitau prašmatnų laikraštį. Ir kasdien 
būnu paskutinis, šalia kurio atsisėda kitas. Ypač moterys. Tik tada, kai 
kitur visai nebelieka vietos, žmogus prisėda šalia manęs. Kartą išlipau 
paskui vieną tų moterų, mačiau, pastebėjusi mane už nugaros, ji stip- 
riau įsitvėrė savo rankinės. Tapau perdėtai jautrus tokioms smulkme- 
noms, dabar kaskart, kai prieš mane bėga baltoji moteris, tikriausiai 
vėluodama, pirma mintis, kuri šauna į galvą, - ji manęs bijo. Tai pra- 
sideda savaime../? Šis 2002 metais užrašytas juodaodžio amerikiečio 

pasakojimas liudija, kokį varginantį sujautrėjimą kelia kasdieniai ne- 
žymūs socialiniai atstūmimai. Deja, galima spėti, kad toks reiškinys 
tebėra aktualus ir tebeveikia Europoje... Rasizmas - tai ne tik išgirstas 
pasakymas „prakeiktas juodis“ ar „prakeiktas arabas“, ar „prakeiktas 
žydas“, ar „prakeiktas siauraakis“, ar „prakeiktas baltasis“. Tai dar ir 
visas subtilių, nereikšmingų ar kitiems nepastebimų įvykių kon- 
tekstas, kuris galų gale sukelia per didelį jautrumą atstūmimui, o jo 
poveikis žalingas: vos žmogus atsiduria situacijoje, kur gresia tokie 
atstūmimai, tampa „paranoiku“, visąlaik saugosi, stebi, vertina ir per- 
deda. Kartais ne be priežasties, rasizmas iš tiesų yra: įvairių formų, 
nevienodo intensyvumo, jis reiškiasi skirtingu sąmonės lygmeniu. O 
kartais dėl jo klystama - per dažnai naudojamas „detektorius“ tampa 
pernelyg jautrus. 

Rasizmo pavyzdys itin iškalbingas, nes parodo, kad nepalyginti 
skausmingiau - ir labiau papiktina - būti atstumtam dėl to, kas esi, 
o ne dėl to ką padarei. Galima priimti, kad kiti nenori su mumis kal- 
bėti, nes apie kokį nors žmogų pasakėm ką bloga, negrąžinom pini- 
gų ir pan. Bet jausti, kad mūsų šalinasi dėl to, kad priklausom kitai 
rasei, tautybei, religijai, socialinei grupei... ši nuoskauda daug labiau 
griaunanti. 


Būti atstumtam kasdienybėje 


Per laboratorijoje rengiamus socialinio atstūmimo eksperimentus 
labiausiai pritrenkia faktas, kaip stipriai veikia atstūmimas ir kokias 
skausmingas sukelia pasekmes, nors dalyviai žino, kad išgyvena 
dirbtines ir laikinas situacijas ir kad tų žmonių daugiau niekada ne- 
bepamatys. Tarsi instinktas praneštų, kad mums nėra nieko pa- 
vojingiau, negu būti panašių į save atstumtiems. Net nepažįstamų 
ar nematomų asmenų parodytas abejingumas arba visai nesvarbios 
situacijos, pavyzdžiui, būti ignoruojamam susirašinėjant internetu, 
gali sukelti ryškių savivertės sutrikimų.? 

Kasdienybėje atstūmimo pojūtį gali sužadinti tokios situacijos 
kaip negauti atsakymo į laišką, elektroninį laišką ar telefono skam- 
butį, todėl savivertės sutrikimų turintys žmonės nemėgsta atsakiklių 
(verčiau nepalikti žinutės, negu rizikuoti negauti atsakymo, nes tai 
plačiai atvertų kelią fantazijoms apie atstūmimą). Yra ir tokių, kurie 
net nedrįsta skambinti, bijodami sutrukdyti ar paskambinti ne laiku, 
bet labai apsidžiaugia, kai kiti jiems paskambina (tada bent būna 
tikri, kad pašnekovas tikrai nori su jais kalbėti). Kiti savivertei pavo- 
jingų ir atstūmimo fantazijoms kurti palankių situacijų pavyzdžiai: 
išgirsti neigiamą atsakymą ir manyti, kad kiti į tą patį prašymą gavo 
teigiamą atsakymą; nebūti pakviestam į vakarėlį, į kurį galėjai tikėtis 
būti pakviestas; nebūti paminėtam tarp kitų sąraše, kuris yra dau- 
giau ar mažiau giriamasis (dalyvavusiųjų projekte ir pan.); kai mums 
prieštarauja arba mus kritikuoja... 

Suprantama, visa tai priimti dar sunkiau, jei yra žiūrovų, nes tuo- 
met jaučiamės visų atstumti, o tai jau nuoskaudos dėl socialinės at- 
skirties viršūnė. Todėl pašaipos, rodančios, kad visa grupė atstumia ir 
izoliuoja pažeidžiamą asmenį, tokios pavojingos. Jos dažnos vaikystėje 
ir paauglystėje, todėl tėvai turėtų atkreipti dėmesį, jei vaikai tapo pa- 
šaipų aukomis. Tada reikia įsikišti ir sušvelninti atstūmimo (jis spar- 
čiai gali virsti persekiojimu) padarinius, padėti vaikui remtis kitais, 
draugiškais, žmonėmis. Kai vieną atstumia visa grupė, girdint pa- 
šaipas jam kyla siaubingas atskirumo jausmas, neišnykstantis ir 
vėliau, kai lieka vienas: pažeminimo skausmas, pasikartojantys nuo- 
latinio ir siaubingo atstūmimo apmąstymai, kaip rodo mano, psichia- 
tro, patirtis, didina savižudybės riziką. Kitas taip pat bloginantis padėtį 
veiksnys - patirti, kad mus atstumia artimieji arba iki tol laikyti tvirtais 
ramsčiais žmonės. Tokiomis aplinkybėmis atstūmimas kelia dukart 
stipresnį išdavystės ir apleistumo jausmą, kuris sukrečia žmogų ir nai- 
kina norą gyventi. Liudijimų apie tokį skausmą išlikę dar iš tų laikų, 
kai žmogus tik pradėjo aprašinėti savo vargus... Pavyzdžiui, ištrauka 
iš Biblijos (Ps 31, 12-13): „Esu pajuoka visiems savo priešams, / keliu 
klaiką net kaimynams / ir baimę savo pažįstamiems, - / nuo manęs 

bėga, kas kelyje mane pamato. / Esu visų užmirštas, tarsi būčiau mi- 
ręs, - / tapau lyg sukultas indas“ 


Su atstūmimu susiję sutrikimai 


Jei viskas eitų geryn šiame geriausiame iš pasaulių, tapę atstūmimo 
objektu turėtume stengtis suprasti kodėl ir taisyti tai, ką įmanoma 
pataisyti. Deja, atstūmimas dažnai skatina elgesį, kenkiantį žmogaus 
interesams*, o toks elgesys tik padidina pavojų būti vėl atstumtam. 
Štai į ką esam linkę ir nuo ko reikia iš anksto pasisaugoti: 

+» Elgtis agresyviai su kitais. Dažnai agresyvų elgesį ir laikyseną ska- 
tina atstūmimas arba atstūmimo baimė. „Tomis valandėlėmis, kai 
pasijuntu nesaugiai, kai bijau nepateisinti lūkesčių, dažnai užbėg- 
dama įvykiams už akių imu elgtis nemaloniai - man geriau būti 
neužkalbintai negu atstumtai.“ 

+ Atsiskirti. Pagunda nugrimzti į save tik didina problemą, nes 
žmogus lieka vienas su savo emocijomis ir mintimis. Atstūmi- 
mo atveju pačiam eiti bendrauti su kitais yra prioritetinė strate- 
gija, net jeigu nėra ko tikėtis, kad mus tinkamai supras, net jei 
visiškai nepaguos, jei palaikymas mus nuvils, nes visų blogiausia 
būtų likti vienam... Kartais tai labai sunku paaiškinti atstūmimui 
pernelyg jautriems pacientams: eiti prie kitų ne tam, kad pasijus- 
tum geriau ar paguostas, bet atlikti tai kaip išgyventi padedantį 
veiksmą, kuris nebūtinai išsyk pagerins savijautą (nors kartais 
taip būna), bet yra nepamainomas. Tai lyg greitai dezinfekuoti 
žaizdą: ir toliau skauda, bet sumažėja užkrėtimo pavojus. Infek- 
cija po atstūmimo - paranoja, savibauda, kartėlis, mizantropija, 
visos mūsų kančią didinančios ir gebėjimą vėliau susisieti su kitais 
mažinančios reakcijos. 

+ Gadinti santykius su artimais žmonėmis. Nors kaip tik jie galėtų 
suteikti paguodą ir palaikymą, pernelyg didelis jautrumas atstū- 
mimui dažnai įsiskverbia, pavyzdžiui, į sutuoktinių santykius ir 

didina nepasitenkinimo sutuoktiniu pavojų.“ Nepasitenkinimas 

ir neapykanta sau gali būti perkelti šeimai, draugams. 

+» Kai kuriems asmenims - pažeidžiamiausiems arba labiausiai nu- 
vargintiems atstūmimo - visada ateina akimirka, kai išryškėja po- 
linkis kelti sau skausmą. Žmogus pajunta miglotą norą save žaloti, 
naikinti. Šiai savidestrukcijos plėtotei būdingas ūmus toksinių 
medžiagų, pavyzdžiui, alkoholio, vartojimas, ypač paplitęs tarp 
moterų: pastebima, kad atstumtos jos suvartoja daug alkoholio, 
net iki girtumo, o paskui iki komos. Bulimijos priepuolius taip 
pat dažnai paskatina išgyventas socialinis atstūmimas, net men- 
kiausias (nerasti laiškų pašto dėžutėje, žinutės telefono atsakikly- 
je, elektroninio laiško kompiuteryje: „Visi mane pamiršo, aš vie- 
na..“), net menamas ir visai nepagrįstas. Tuomet žmogų pagauna 
vidinės sumaišties gūsis ir stumia sau kenkti griebiantis maisto. 

+ Keista, jei priversime žmogų bent pagalvoti apie atstūmimo grės- 
mę, tai sukaustys jo protą. Paskui jam prasčiau seksis spręsti už- 
davinius ir atlikti IO testus.? Atrodo, kad šio reiškinio žalą patiria- 
me ne tik dėl emocinio atstūmimo poveikio: mūsų gebėjimai su- 
menksta ne vien todėl, kad esam liūdni ar sunerimę, ne vien todėl, 
kad vis iš naujo gromuliuojam savo nelaimę. Atrodo, atstūmimo 
situacijos sukelia nesąmoningą „smūgio bangą“, kuri savotiškai 
sutelkia ir sustingdo mūsų psichinę energiją. Taigi atstūmimas — 
bent iškart po jo - mus menkina ne tik emociškai, bet ir intelektu- 
aliai. Tad tokiu metu reikia būti atsargiems su „didžiaisiais spren- 
dimais“ arba „svarbiomis bylomis“ savo gyvenime. 

Būkite atidūs: socialinio atstūmimo žaizdos ne visada aiškiai 
matomos, jos gali būti slaptos, nekintamos, kaip medicinoje sako- 
ma apie nepastebimai besiplečiantį pūlinį... Patyrinėję po atstūmimo 
kilusios nevilties intensyvumą, pamatysim, kad ji ne visada vienodai 
intensyvi. Bent jau ne visada vienodai suvokiama. Tarsi viduje turėtu- 
me skausmą malšinantį mechanizmą. Trumpą laiką nuskausminimas 
gali būti naudingas, bet ilgainiui jis gali daryti kenksmingą poveikį: ne- 
abejotinai skirtas tam, kad kasdien patirdami atstūmimą - gyvenant 

visuomenėje tai neišvengiamai nutinka dažnai - nejaustume nevilties, 
juk atstūmimas ne visada dramatiškas, nuskausminimas gali atbukinti, 
oartimiesiems ar stebėtojams gali susidaryti įspūdis, kad esam abejin- 
gi. Ypač kai atstūmimo situacijos kartojasi, tampa įprastos. 

Pavyzdžiui, tai ir vyksta su visuomenės atstumtaisiais, valkatomis 
ir marginalais, jau vaikystėje tapusiais pasikartojančio, paprastai vi- 
suotinio ir nuolatinio“ atstūmimo aukomis: tarp tų, kurie labiausiai at- 
skilę nuo visuomenės, dažni „suzombėjimo“ atvejai, o tai liudija, kad 
jų, kaip socialių būtybių, šerdis mirusi ar bent savivertė apmirusi. 

Daugelis darbų apie žmogaus būseną prieš savižudybę - tai kitas 
didelės nevilties registras - nagrinėja psichologinę būseną prieš pat 
imantis veiksmo (paprastai tiriami ketinusiųjų žudytis palikti rašte- 
liai) ir pabrėžia tą patį polinkį atitolti nuo tikrovės, minčių ir jausmų 
apmirimą bei atoniją: tai nei ramybė, nei atsižadėjimas, veikiau antri- 
nė su didžiule neviltimi susijusi būsena. Dauguma savižudybių yra 
nepakeliamo socialinių, jausminių, šeimos, profesinių ryšių nutrūki- 
mo pasekmė.? Tai labai dažnas atvejis tarp vadinamyjų ribinių (angl. 
borderline) asmenybių, kurios išskirtinai negeba nei kurti patenkina- 
mų ryšių, nei be jų gyventi. 


„Jei manęs nemyli - kam stengtis?“ 


Štai dar vienas psichologinis eksperimentas - nors nesmagus, jis pa- 
dės įrodyti, kaip veikia socialinio atstūmimo kančios mechanizmai.!? 
Jūs esate vienas iš šešių tos pačios lyties žmonių grupėje. Iš pradžių 
per dvidešimt minučių trunkančius pokalbius susipažįstate tarpusa- 
vyje, tada jus įleidžia į kambarį, prašo pasirinkti du iš ką tik sutiktų 
asmenų, kad dirbtumėte vienoje grupėje. Po valandėlės prie jūsų pri- 
eina ir praneša, kad, deja, jūsų nepasirinko niekas (iš tiesų traukiami 
burtai, bet tai sužinosit tik vėliau). Kita dalyvių pusė išgirsta ne tokią 
liūdną žinią: „Jus kitiems eksperimentams pasirinko keli grupės na- 
riai, bet eksperimentai vyks vėliau.“ 


TREČIA DALIS | GYVENTI SU KITAIS 


Po šio etapo - nesvarbu, jus priėmė ar atstūmė, — jums jau vie- 
nam siūloma dalyvauti kituose eksperimentuose. Kito eksperimento 
metu pagal tikslų klausimyną reikia įvertinti sausainių skonį ir teks- 
tūrą - jie visi vienodi, jų daug (35) pridėta ant padėklo. Jus dešimčiai 
minučių palieka vieną su sausainiais, klausimynu ir dar visai nauja 
socialinio atstūmimo patirtimi. 

Ką tik atstūmimą patyrę eksperimento dalyviai suvalgys maždaug 
po devynis sausainius, kad galėtų atsakyti į sausainių vertinimo klau- 
simyną, o štai neatstumtieji dalyviai suvalgys tik po keturis ar penkis. 
Sakytum, „atstumtieji“ neteko savikontrolės gebėjimo, būtino, kad 
nenugrimztų į dugną susidūrę su gyvenimo sunkumais... Kitos šio eks- 
perimento manipuliacijos duos tokius pačius rezultatus: jei žmogus 
buvo atstumtas, jam sunkiau stengtis, kontroliuoti save, jis greičiau 
mes sunkias užduotis, dažniau imsis absurdiškos rizikos. Kruopštus 
rezultatų tyrimas parodė, kad atstūmimą išgyvenusiems žmonėms 
sumažėja ne tik gebėjimas kontroliuoti save, bet ir noras stengtis. 

Tokie patys ir asmenų, kurie neteko sutuoktinio, tyrimo duome- 
nys. Stebinantys rezultatai: tarp našlių neįprastai didelis procentas 
žudikų, tarsi sutuoktinio netektis - geros savijautos laido praradi- 
mas - skatintų savikontrolės pakrikimą.!! 


Pasipriešinti atstūmimui 


Kaip atgauti norą priešintis? Laboratoriniai tyrimai rodo, kad gali pa- 
gelbėti net visai menkos smulkmenos: po atstūmimo stengtis atlikti 
paprastas užduotis ar tiesiog atsistoti prieš savo atvaizdą veidrodyje. 
Šias priemones taikyti priversti asmenys pamato, kaip jų gebėjimas 
save kontroliuoti auga, palyginti su tų, kurie po atstūmimo buvo pa- 
likti likimo valiai. Kaip jau įsitikinom, atstūmimą patyrę asmenys in- 
tuityviai linkę vengti savo atvaizdo — tai rodo kiti tyrimai. Iš tikrųjų 
jie turėtų susigriebti: vėl priimti save, savo tapatumą ir vertę. Trumpai 
tariant, turėtų semtis iš savivertės atsargų. 

Po atstūmimo siekti socialinio bendravimo; nebėgti nuo sa- 
vęs įnikus į svaigalus, darbą, miegą; imtis kasdienių užduočių, 
netjeijos, palyginti su mūsų liūdesiu, atrodo apgailėtinos... Dar- 
buotis prie šių smulkmenų, dėti visas pastangas palaikyti savi- 
kontrolę, tai bus nors ir minimali, bet gyvybiškai svarbi pagalba. 
Ilgalaikis dvidešimt metų trukęs tyrimas, kurio metu stebėti moki- 
niai tapo suaugusiaisiais, aiškiai parodė, kad savikontrolės gebėjimas 
(pavyzdžiui, vaikai sutinka verčiau ilgiau laukti didesnio atpildo negu 
gauti mažesnį iškart: „Saldainis dabar ar trys po penkių minučių?“) 
gana tiksliai pranašauja vėliau atsirasiantį gebėjimą reguliuoti perdė- 
tąjautrumą patyrus atstūmimą,!* o perdėtas jautrumas, beje, siejamas 
su daugybe problemų: menka saviverte, dažnais konfliktais, toksinių 
medžiagų vartojimu ir pan. 

Kitas būdas priešintis atstūmimui — plėtoti kuo daugiau sąsajų: 
reikia puoselėti kuo platesnį ir įvairesnį socialinį tinklą ir įvairaus 
artumo lygmenimis. Apskritai, juo žmogus jautresnis atstūmimui, 
juo labiau linkęs atsirinkti tik patikimus ir abejonių nekeliančius 
žmones, tikėdamasis, kad šie jo „nenuvils“. Ir rizikuodamas smarkiai 
kentėti, jei kaip tik šie žmonės nuvils, nes siauri socialiniai ryšiai pra- 
radimą ar pasikeitimą daro dar skausmingesnį. „Labiau vertinu ko- 
kybę negu kiekybę', - kartais tvirtina pacientai. Tačiau kas pasakė, 
kad kokybė nesuderinama su kiekybe? Kodėl kelių labai gerų ar- 
timų draugų turėjimas priešpriešinamas daugybei bičiulių bei 
tiesiog pažįstamų? Žinoma, jais tikriausiai ne visada galėsim pasi- 
tikėti iškilus sunkumams, bet jie gali turėti daug kitų gerų savybių - 
juk ne vien patikimumas turėtų būti mūsų socialinių ryšių atrankos 
kriterijus. Štai dar vienas puikus būdas priimti kitus: nors ana tas ir 
paviršutiniškas, jis gali būti labai linksmas; nors toji nuobodoka, ji 
visada gerai patars; nors anas kadaise man iškrėtė „šunybių“ (mano 
požiūriu), kai dirbam kartu, mes labai daug padarom... Kam išstumti 
juos iš savo gyvenimo ta dingstimi, kad jie ne visai tokie, kokie no- 
rėčiau, kad būtų? Galiu priimti juos dėl gerųjų savybių ir nieko kito 
išjų nesitikėti. 


DVIDEŠIMT PIRMAS SKYRIUS 


Kova su atstūmimo baime 
(ir jos kraštutinumais) 


Paguodos poreikis mums yra nepasotinamas. 


STIG DAGERMAN 


„Skaitau mintis ir žvilgsnius. Išlavinau savotišką šeštąjį pojūtį aptik- 
ti ironiją, požiūrį iš aukšto, panieką, slepiamą priešiškumą ir įvairius 
kitus nemalonius dalykus žmonių, kuriuos sutinku, protuose. Tačiau 
siaubingai kenčiu dėl šio per didelio jautrumo. Kai įmonės valgyklo- 
je niekas neatsisėda šalia, jaučiuosi įskaudinta. Būna, kad savanorių 
bendruomenės, kuriai priklausau ir kur mūsų ganėtinai daug, kad 
vienas kito nepažinotume, mėnesiniuose susirinkimuose kas nors 
ima dėtis daiktus šalia manęs, bet staiga atsistoja ir pereina sėstis ki- 
tur, tada man pasidaro tiesiog bloga. Tai sena istorija, visą vaikystę 
patirdavau panašių dalykų: geriausiu atveju - būti pamirštai kitų, 
blogiausiu - atstumtai. Būdavau ne atvirai atstumiama, bet laikoma 
atokiai, nekviečiama, nevertinama, nepriimama... Štai prieš keletą 
metų, prisimenu, svainė patikėjo prižiūrėti savo dešimtmetę dukrą. 
Mes smagiai leidom laiką, o dienai baigiantis dukterėčia prisipaži- 
no: „Nesuprantu, kodėl mamytė sakė, kad jei su tavim bus nuobo- 
du, galiu jai paskambint ir ji mane pasiims. Mums labai linksma!“ Šie 
brolienės žodžiai mane labai įskaudino. Vis svarstau, ar žmonėms su 
manimi nenuobodu. Regis, nemoku elgtis taip, kad mane pamiltų. 

Man tikrai reikia labai daug raminančių ženklų, labai ilgai trunkančių 
draugiškų santykių, nes nepasitikiu pernelyg maloniais žmonėmis, 
kad pasijusčiau saugiai ir pradėčiau atsipalaiduoti. Šiandien puikiau- 
siai žinau, kad tai liguista. Vienu metu, kai mano pačios vaikai augo 
ir ėmė stebėti, kaip aš gyvenu ir elgiuosi, jaučiau, kad žiūri į mane ir 
teisia. Akimirkos, kai jų žvilgsniuose ėmiau įskaityti klausimus („Ko- 
dėl ji dėl to supyko?“) ir vertinimus („Gal jai kas negerai?“), buvo 
labai skaudžios. Atrodė, jie labiau vertina mano vyrą, psichologiškai 
tvirtesnį už mane. Jaučiausi apleista vienintelio turėto besąlygiškos 
meilės šaltinio. Tada ir pradėjau psichoterapiją“ (Anželė, 38 metų) 


Atstūmimo baimė ir jos kraštutinumai 


Poreikis turėti ryšių, priklausyti ir būti priimtam tikriausiai yra vienas 
pagrindinių žmogaus poreikių.! Turbūt tai mūsų, kaip beginklių pri- 
matų, genetinis palikimas - jie tik būriu galėjo apsiginti nuo plėšrū- 
nų: būti atstumtam prilygo būti pasmerktam. Iš čia ir kyla ryšių svar- 
ba savivertei. Būtinybė mokėti juos megzti ir jais mėgautis. O kai ry- 
šių su kitais poreikis bei atstūmimo detektorius mumyse išsiderina ir 
padaro per jautrius bet kokio pobūdžio atskirčiai, tada turim suklusti. 

Ugdant savivertę labai svarbu gerai apgalvoti socialinį atstūmi- 
mą, jo padarinius ir kaip mes tvarkysimės su šiais padariniais, tai yra 
su perdėtu jautrumu, kurį patiriamas metai iš metų atstūmimas gali 
sužadinti. Jau įsitikinom, kaip svarbu niekada neignoruoti atstūmi- 
mo padarinių: reikia veikti greitai ir gerai, net jeigu - paradoksalu — 
skausmas atrodytų nedidelis. Tačiau svarbiausia - kreipti dėmesį 
ne tik į atstūmimą, bet ir į atstūmimo nustatymo sistemą: jeigu ji 
išsiderinusi (tai dažnai pasitaiko, kai savivertė sutrikusi), galim pasi- 
rengti daug kentėti ir patirti daug nesėkmių... Nes jaustis atstumtam 
nereiškia, kad iš tiesų esi atstumtas: įsitikinom, kad praeityje išgy- 
venus daug tikrų atstūmimo situacijų atstūmimo detektorius tampa 
ypač jautrus, nors dabar aplinka ir geranoriškesnė. 

Tam tikra prasme ši signalizacijos sistema sugedo. Tokia ji mums 
atiteko kaip evoliucijos pasekmė: kadangi buvom socialūs gyvūnai 
ir galėjom išgyventi tik vieningomis grupėmis, mūsų išgyvenimas 
buvo susijęs su gebėjimu išsaugoti savo vietą grupėje. Likti vienam 
tada prilygo mirties nuosprendžiui. Bet tai, kas pateisinama iškilus 
objektyviam pavojui, gali nepaklusti mūsų valiai situacijose, kai Ži- 
nom, kad teoriškai didelio pavojaus nėra: ši „programa“ tiesiog ne- 
begali nei būti išjungta, nei sureguliuota kitaip, pagal dabartinius 
poreikius... 

Baimė sulaukti iš kitų neigiamo vertinimo labai dažna, kai sa- 
vivertė sutrikusi, ir iš tiesų susijusi su galimomis neigiamomis pa- 
sekmėmis: būti vertinamam, vadinasi, rizikuoti būti atstumtam, jei 
rezultatas bus neigiamas. Paprastai, jei žmogus savęs nevertina, nei- 
giamai apie save galvoja, mano, kad ir kito vertinimas bus toks pat 
įžvalgus, negailestingas ir griežtas kaip jo paties. Tuomet atsitraukia 
nuo to, ką laiko pavojumi, ir atsitraukdamas nesąmoningai patvirtina 
šio pavojaus galimybę. Perdėtas jautrumas vertinimui tėra paviršinė 
atstūmimo baimės dalis. Ji dažnai (visuomet?) siejama su savivertės 
sutrikimais.* Tada niekas nebūna paprasta, nes sunku atskirti tikrą 
nesėkmę ir atstūmimą nuo menamų. Jei abejojama, mielai pasikliau- 
jama nuojauta: „Jeigu jaučiuosi atstumtas arba nemylimas, vadinasi, 
toks ir esu. Nėra dūmų be ugnies.“ Deja, psichologijoje, savęs ver- 
tinimo srityje, priešingai negu patarlėje, dūmai dažnai kyla be 
ugnies. 

Laimei, per didelį jautrumą paaiškinantys mechanizmai pamažu 
tampa vis geriau pažįstami. 


Emocinis mąstymas ir jo pavojai 
Toks mąstymo nukrypimas pasireiškia žmonėms, išgyvenantiems di- 
delį emocinį aktyvumą: kadangi žmogus jaučiasi blogai, jis įsitikinęs, 
kad ir yra blogai ir kad visi mato, kaip jam blogai. Jei žmogus jaučiasi 

apgailėtinai juokingas, mano, kad iš tiesų toks yra, ir pan. Savo emo- 
cijas suvokia jau nebe kaip įspėjimą apie problemos galimumą, o kaip 
jos tikrumo ir rimtumo patvirtinimą. Taip pražiopso svarbiausią eta- 
pą, bet to nė nepastebi. 

Stiprėjant šiam įsitikinimui kyla elgesio pokyčių, kurie krypsta 
kaip tik į tai, ko bijoma: žmogui gali kilti pavojus pritraukti į save dė- 
mesį, nes jo laikysena tampa keista. Asmenys, kurie siaubingai bijo 
išrausti, kai į juos žiūri, gali atkreipti į save dėmesį ne todėl, kad yra 
išraudę, o todėl, kad sustingo, susikaustė iš nejaukumo ir išgaravo visas 
jų natūralumas. Kaip tik tai gali juos paversti dėmesio objektais. Vien 
išraudimas, jei toliau veiki ir kalbi, tikrai netrauks dėmesio, nes daž- 
nai nutinka daugeliui. Priešingai, užsisklendimas dėl to, kad išraudai 
ar dėl kokios kitos nejaukumo išraiškos, tik sustiprins, pratęs ir didins 
pavojų, kad pašnekovas gali „kažką“ pastebėti. 

Taigi reikia atkreipti didelį dėmesį į mūsų polinkį skaityti mintis 
ir nuodyti save klaidingu emociniu mąstymu: socialinė sąveika būna 
sudėtinga ir subtili, aiškinantis vienokį ar kitokį elgesį kyla grėsmė 
suklysti. Kyla pavojus, kad žvilgsnio, šypsenos, tylos, kam nors į ausį 
šnabžtelėto žodžio, kai kalbam arba skaitom pranešimą, reikšmė bus 
klaidingai suprasta todėl, kad nejaukiai jaučiamės (nesvarbu, kas su- 
kelia nejaukumą - noras viską atlikti gerai ar baimė atlikti blogai). 
Dažnai terapijoje sutinkam žmonių, linkusių kiekvieną smulkmeną 
interpretuoti įtariai, kamuojamų savotiškos „santykių paranojos“, 
kurią jie suvokia, bet ją suvaldyti jiems itin sunku. „Pakanka, kad 
bendradarbis nepakeldamas galvos man atsakytų „aha“, kai ko nors 
pasiteirauju, ir aš jau imu kelti sau klausimus, - pasakojo vienas 
pacientas, - arba kad ryte kas nors pamirštų ateiti su manim pasi- 
sveikint, su kitais jau pasilabinęs. Man tai iškart įpila alyvos į ugnį. 
Turiu dėti siaubingai daug pastangų, kad nepasileisčiau paranojiškų 
minčių vingiais. Laimei, pastebėjau: jeigu vėliau pats juos užkalbin- 
davau, tai praeidavo. Tuomet dažniausiai įsitikindavau, kad jie nieko 
prieš mane neturi. Bet metų metus dėl tokių smulkmenų šalinda- 
vausi žmonių, o poveikis būdavo priešingas — abejonės tik užsitęs- 

davo, o santykiai atšaldavo. Priimdavau tai kaip įrodymą, nors pats 
tą šaltumą būdavau sukėlęs..“ 

Taip galim patys atsitolinti net nuo artimųjų: pavyzdžiui, jei žmo- 
nės, turintys žemą savivertę, mano, kad sutuoktinis jiems kritiškas 
arba jais nepatenkintas, jie linkę atšaldyti santykius — patys atitolti, 
imti galvoti apie partnerį negatyviai, o tai tikrame gyvenime visai ne- 
pagerins reikalų, kad ir koks būtų partnerio nepasitenkinimas - tikras 


ar tik įsivaizduotas.? 


„Prožektoriaus“ efektas. Ne, tikrai 
ne visi žiūri į jus! 


Atkreipkite dėmesį į savo psichinių procesų projekciją: kai žmogus 
abejoja savimi, savo socialiniu priimtinumu ir stebi save, jis mano, 
kad ir kiti daro tą patį; tada jam kyla nemalonus ir dažnai klaidingas 
įspūdis, esą jis atsidūrė dėmesio ir susidomėjimo centre. Toks „pas- 
tebimumo“ kitų akyse pervertinimas psichologų vadinamas „pro- 
žektoriaus“ efektu - žmogus nuolat jaučiasi taip, lyg stovėtų scenos 
prožektorių šviesoje.* Vienas labai smagus eksperimentas parodė, 
koks didelis atotrūkis tarp žmogaus įspūdžio, kad yra stebimas, ir to 
stebėjimo tikrumo. Iš pradžių savanorių buvo paprašyta dėvėti trum- 
parankovius marškinėlius su garsaus, bet jau nebemadingo žmogaus 
atvaizdu (JAV eksperimentas vyko 1998 metais, buvo pasirinktas 
niekada man negirdėtas dainininkas vardu Barry Manilow). Tada jie, 
nežinodami, kas bus toliau, turėjo atsisėsti kitame kambaryje, kur 
buvo kiti savanoriai. Prieš eksperimentą buvo paprašyta numatyti, 
kiek žmonių pastebės jų juokingus marškinėlius. Paskui tų žmonių 
buvo klausiama, ar jie prisimena, kieno atvaizdas buvo ant marški- 
nėlių to savanorio, kuris įėjo vėliausiai... Savaime suprantama, nors 
marškinėlių dėvėtojas buvo įsitikinęs, kad bent pusė savanorių pa- 
stebės senamadišką nuotrauką, vos ketvirtis miglotai ją prisiminė 
(perpus mažiau, negu manyta). Šis procentas sumažėjo iki vienos 

dešimtosios, kai portretas ant marškinėlių buvo ne senamadiško dai- 
nininko, o prestižą keliančio asmens (pavyzdžiui, Martino Lutherio 
Kingo arba Bobo Marley'o). 

Moralas: spėdami visada mažiausiai 50 proc. padidinam mus dė- 
mesingai stebinčių žmonių skaičių... Be to, tyrimas nebuvo atliktas 
iki galo, o būtų buvę įdomu: idealu būtų pasiteirauti stebėtojų, ar se- 
namadiškų marškinėlių dėvėjimas, jų akimis, nuvertina juos dėvintį 
žmogų, o jeigu taip, tai kiek jis nuvertėja? Juk dažniausiai taip viskas ir 
vyksta: į mus ne tik mažiau žiūri, negu manom, bet ir vertina anaiptol 
ne taip griežtai, kaip mums atrodo. Visi tokio pobūdžio tyrimai tai 
patvirtina: kai savanoriai būdavo priversti patirti nesėkmes per įvai- 
rius išbandymus stebint kitiems, išorinis vertinimas visada būdavo 
daug palankesnis, negu jų pačių.? Galų gale, kai mus vertina nei- 
giamai, visada įmanoma vertinimą pataisyti interaktyviu ir teigiamu 
socialiniu elgesiu, padedančiu pagerinti pirmą sukeltą įspūdį, jei jis 
buvo nepalankus. 

Iš pradžių svarbiausia perprasti vertinimo ir socialinio atstūmi- 
mo nustatymo sistemą ir nepasitikėti jos užmojais, bet šį supratimą 
turi sutvirtinti praktiniai darbai atitinkamose situacijose, todėl mes 
su pacientais kartais atliekam atsivėrimo pajuokai pratimus: kaip 
ir ano eksperimento savanoriai, einam į gatvę dėvėdami kokį nors 
drabužį ar detalę, dėl kurios kiti galėtų mus socialiai vertinti. Pavyz- 
džiui, vaikštinėjam iki kelių atraitytom kelnėm, iš kelnių ištrauktais 
marškiniais, atsegtu antuku, su juokinga kepure... Savaime supranta- 
ma, šių pratimų neprimetam asmenims, kurie nesijaučia galintys juos 
ištverti. Tada pradedam nuo mažesnių „pajuokos dozių“; kai kuriems 
žmonėms jausmas, kad jie kelia pajuoką, atsiranda dėl labai menkų 
dalykų - pakanka paklausti kelio gatvėje arba nesuprasti pardavėjo 
aiškinimų. Pagaliau, žinoma, ir pats psichoterapeutas turi atlikti pra- 
timus prieš pacientą ir jam matant. Tai padeda įsitikinti, kad patarti 
yra viena, o taikyti patarimus - visai kas kita. 

Pasipriešinti atstūmimo baimei 


„Taip smarkiai nesimažink, juk tu ne tokia jau didelė!“ 


Šis trumpas draugo ištartas sakinukas vienai pacientei gelbsti kaip 


atrama kaskart, kai ji pasijunta klumpanti dėl socialinio vertinimo 
baimės. Tu ne toks jau didelis, kad visi kreiptų akis tavo pusėn, 


ko 


ir bijai. Kvėpuok, pakelk galvą, apsidairyk aplink - nesusima- 


žink taip smarkiai... 


Štai kelios strategijos, kurias galima taikyti, kai apima atstūmimo 


baimė: 

Gerai pažinti „startines“ nerimą dėl vertinimo keliančias si- 
tuacijas: tai visi atvejai, kai atsiduriam stebėjimo, konkurencijos, 
pajėgumo rodymo situacijose. Kartais tai, kas vieniems visai ne- 
reikšminga, kitus išmuš iš vėžių: žaisti Trivial Pursuit, dalyvauti 
viešame pokalbyje, kur visi svečiai žarsto sąmojus ir kultūrines 
žinias. Žinoti, kad tokiomis akimirkomis mes linkę pervertinti 
kitų nuomonę apie mus, yra pirmas etapas: „Nepasikliauk savim. 
"Tokiose situacijose būsi linkęs stebėti save, priekaištauti sau, su- 
sitelkti į tai, ko tau trūksta, užuot pasidžiaugęs kitų talentais arba 
pasimėgavęs troškimu juos demonstruoti. Jei neturi ką pasakyti, 
žiūrėk spektaklį ir stebėk, skonėkis. Džiaukis, kad esi ten, o ne kur 
nors vienas ir pamirštas. Priimk save tokį: tylų, malonų ir dėme- 
singą. Sau toks nepatinki, nejaukiai jauties, nes manai, kad tave 
priims tik tada, jei kalbėsi, sužibėsi šmaikštumu? Bet palik spręsti 
kitiems. Priimk jų vertinimą, užuot jį įsivaizdavęs ir bėgęs jam už 
akių. Kartais jis bus palankus, kartais nepalankus. Jeigu tu save tei- 
si, jis visuomet bus tavo nenaudai.“ 

Prisiminti, kad ir kiti daugiausia galvoja apie save! Juk iš tik- 
rųjų nesam pasaulio centras, kaip kartais mėgina įteigti nejauku- 
mo jausmas. „Ar kiti dabar tave stebi ir vertina? Bet juk kiti gal- 
voja apie save! Kaip ir tu..“ Štai tyrimas, nuraminsiantis jus šiuo 
klausimu: maždaug šimtas Didžiojoje Britanijoje praktikavusių 
gydytojų buvo netikri. Daugelis buvo demaskuoti ne dėl nekom- 

petentingumo (nors kai kurie buvo iš tiesų pavojingai nekom- 
petentingi), o dėl ne tokių svarbių šalutinių aplinkybių (nelega- 
lizuota administracinė padėtis, įvairios baudos, nesusijusios su 
medicinos praktika, perdėtas gyrimasis, melavimas ir pan.). Jei 
žmonėms taip jau rūpėtų nustatyti kitų vertę, netikri gydytojai 
niekaip nebūtų išsilaikę metų metus, kaip daugeliui jų pavyko.“ Be 
to, atliekant tyrimą nebuvo atsižvelgta į tuos - ir visai pagrįstai, - 
kurie taip ir liko nedemaskuoti. 

Kartais sutikti, kad kiti jus vertintų. Užuot norėjus žūtbūt iš- 
vengti vertinimo, priimti jį, paskui ramiai pasvarstyti, kaip vertin- 
tojus palenkti savo naudai (visada save suvokiant kaip visumą, o 
ne susitelkus į vieną dalyką ir susikausčius dėl savo ribų ir trūku- 
mų): jei manom, kad tam vakarėliui neturim tinkamų drabužių, 
verčiau jau pasirodyti jame itin atviram ir šnekiam. Verčiau simpa- 
tiškas negu rūškanas senamadis tipas, ar ne? Priimti ir mintį, kad 
kai kurie asmenys iš tiesų mus vertins pagal išvaizdą, kalbėjimą, 
tartį, geras manieras ar kitus kvailus socialinius ženklus. Tiesa, 
taip būna. Bet tiesa ir tai, kad šie žmonės nebus dauguma (nebent 
sukatės terpėje, kur išvaizda yra lemiama, pavyzdžiui, mados ar 
kino pasaulyje). Kam daugumą energijos skirti gynybai nuo vei- 
kiausiai kritiškų žmonių, juk tai galiausiai sukliudys jums mėgau- 
tis bendravimu su atviresniais ir įdomesniais? 

Rinktis proaktyvų socialinį elgesį, tai yra pačiam eiti link 
žmonių. Psichoterapijoje dažnai mokomės kovoti su pirmais at- 
stūmimo baimės požymiais taikydami nepaklusimo baimei tak- 
tiką: jei ateinu į vakarėlį ar važiuoju per atostogas į kelionę, kur 
nieko nepažįstu, ir juntu, kaip manyje kyla baimė ir pagunda už- 
sisklęsti, geriausia, ką galiu padaryti, - tučtuojau eiti prisistatyti ir 
pasikalbėti su nepažįstamais žmonėmis. Tai geriausias būdas iš pat 
pradžių paskandinti savo baimes. Ir didinti džiugios staigmenos 
galimybę — sutikti simpatišką ar įdomų žmogų. Svarbiausia, ne- 
laukti, kol mums parodys socialinio „atvirumo ženklus“, niekada 
nelaukti, kol kiti žengs pirmą žingsnį. Ypač jeigu turim savivertės 


185 


TREČIA DALIS | GYVENTI SU KITAIS 


sutrikimų. Žinau, dažnai žmonės elgiasi taip, tarsi tai būtų testas: 
„Jei žmonės prieis manęs užkalbinti, vadinasi, tikrai to norėjo. O 
jeigu aš eisiu prie jų, tai tarsi versiu juos bendrauti“ Įvairūs tyri- 
mai patvirtino tokios laukimo pozicijos kenksmingumą - ji kyla 
iš atstūmimo baimės, ypač su jausmais susijusiose situacijose.“ 
Tad juo stipresnė atstūmimo baimė, juo labiau žmogus perverti- 
na „atvirumo ženklų“ (rodančių, kad nori bendrauti) matomumą 
ir laukia, kad kiti juos pastebės ir supras, nujaus jo nejaukumą ir 
žengs pirmą žingsnį... Tačiau atvirumo ženklai, mums atrodantys 
aiškūs ir akivaizdūs, kitam dažnai nematomi. Kadangi manom, 
kad jau ganėtinai parodėm, ties tuo ir sustojam, tikimės, lūkuriuo- 
jam. Bet niekas neįvyksta ir jaučiamės nusivylę... Laukimo pozici- 
ja paaiškina, kodėl žemos savivertės žmonės taip dažnai gyvenime 
nusivilia jausmais: jų simpatijos ir potraukiai daug mažiau mato- 
mi ir pastebimi, negu jiems atrodo. Patarimas: atsiverkite! Reikia 
rinktis vieną iš dviejų rizikų: galimo, bet vienkartinio atstūmimo 
arba apgailestavimo (dažnai vadinamo amžinu...). Netrukus įsi- 
tikinsim, kad apgailestavimo našta ilgainiui pasidaro sunkiau 
pakeliama negu atstūmimas. 


DVIDEŠIMT ANTRAS SKYRIUS 


Abejingumo baimė ir pripažinimo 
troškimas: gyventi kitų akyse 


Kai jauti neturintis nieko, dėl ko kitas 
galėtų tave gerbti, nedaug trūksta, 
kad imtum jo nekęsti. 


VAUVENARGUES 


„Mano didžiausia baimė - sulaukti abejingumo. Bijau, kad mane pa- 
mirš, nesidomės manim. Kiekvieną kartą, kai jaučiuosi kitų nemato- 
ma, perregima, tai tas pats, lyg būčiau jau mirusi. Neegzistuoju. Kai 
kamuoja kokia nors širdgėla ir vakare einant gatve per minią niekas - 
savaime suprantama - į mane nežiūri, jaučiuosi vienut viena, ypač 
žiemą, kai visi skuba namo. Įsivaizduoju kitus, žinoma, grįžtančius 
namo, kur jų kažkas laukia, jie įsitaiso šiltai, juos sutinka, juos myli, 
jie kitiems svarbūs. O kam aš svarbi? Grįžtu namo viena. Galbūt tik 
benamiai tokie nelaimingi ir tokie vieniši kaip aš. Kartais kyla keistos 
vizijos: matau save kaip atomą, atskirą dalelę, aplink kurią sukasi mi- 
lijardai kitų, visas jas tarpusavyje sieja nematomos jėgos, tik aš nesu- 
sijusi su niekuo, jos niekada manęs nepaliečia.“ 

Be atstūmimo baimės, esama ir kitos, ji yra ankstesnė už baimę 
būti atstumtam, daug santūresnė, sunkiau pastebima, bet taip pat 
kenkia gerai savijautai ir elgesiui - tai abejingumo baimė. Kas mumy- 
se vyksta, kai atrodo, kad esam kitam nesvarbūs? 


TREČIA DALIS | GYVENTI SU KITAIS 
Pripažinimo troškimas 


Skaudu jaustis ignoruojamam, tad visi išsiugdom labai didelį pripa- 
žinimo troškimą. Ar tai savotiškas manevras, saugantis galimo atstū- 
mimo? Ar jausmas, kad turi pripažintą ir nuolat patvirtinamą vietą 
šalia daugelio kitų, padeda mažiau bijoti atstūmimo ir, jei jis ištinka, 
mažiau kentėti? 

Taigi, būti arba jaustis pripažintam. Tačiau kas yra pripažinimas? 
Šis poreikis skiriasi nuo pritarimo ar meilės poreikio ir yra dar anks- 
tesnis. Tai įrodymas, kad kiti žiūri į tave kaip į savarankišką žmogų: 
pavyzdžiui, kai kur nors ateini, su tavim pasisveikina ir tave priima, 
kreipiasi vardu ar pavarde, nelygu kiek familiarūs santykiai su pašne- 
kovu... Visi šie pripažinimo ženklai reiškiasi kuo santūriausiai: jų bu- 
vimas nebūtinai teikia džiaugsmą, bet būtinas visų žmonių gerai savi- 
jautai, o trūkumas nebūna akį rėžiantis, bet tyliai nuodija. Normalu, 
kad mus raminamai veikia faktas, jog kiti mus pažįsta. Štai įdomus 
pavyzdys iš pagyvenusių žmonių bendravimo su prekybininkais pa- 
tirties: turguje prekybininkas pagyvenusį žmogų sutinka ir kreipiasi 
į jį vardu, žino jo įpročius, ką mėgsta, kai kuriuos gyvenimo įvykius... 
Visos šios smulkmenos jiems svarbios, nes dažnai jų socialiniai ryšiai 
būna silpni, pažeidžiami ir reti (draugai vienas po kito miršta). Gal 
todėl atskirai gyvenantys senyvi žmonės dažnai baiminasi, kad mirs 
vieni namuose ir niekas to nepastebės. Kiek siaubingų istorijų apie iš 
gretimo buto sklindantį kvapą... 

Ši baimė kyla iš pripažinimo poreikio ir primena, kad žmogui gy- 
vybiškai būtina turėti sukaupus socialinio kapitalo. Tikriausiai 
tas pats mumyse glūdintis neaiškus pirmykštis jausmas sako, kad did- 
miesčių anonimiškumas yra „prieš prigimtį. Bent jau prieš žmogaus 
prigimtį... Kitas pripažinimo pavyzdys - būti kviečiamam pačiam to 
neprašius, tai yra gauti kvietimų, dėmesio, atviruką, priimti svečią, 
dovanėlę, liudijančią, kad „apie mus pagalvojo“, nors patys nesiro- 
dėm... Kai kurie depresyvūs pacientai, kuriuos pagrįstai arba nepa- 
grįstai vadinam „apleistaisiais“, dažnai skundžiasi: „Niekas niekad 

man neskambina, nepagalvoja apie mane. Visada aš turiu stengtis. Jei 
pakalbinu kitus, jie su manim susitinka ir priima, tai nekelia sunku- 
mų. Bet jei aš, kaip sakoma, apsimetu miręs, tada jų sąmonėje tikrai 
mirštu - apie mane nebegalvoja.“ 

Pamenu, vieno tyrimo metu stebėjau tokį pripažinimo poreikį. 
Buvo tiriamas Paryžiaus autobusų parko vairuotojų patiriamas stre- 
sas.! Iš pradžių laikėmės požiūrio, kad stresas tikriausiai kyla dėl vai- 
ravimo ir eismo sunkumų, bet beveik visi mums pasakojo esantys žei- 
džiami veikiau socialinio nepripažinimo. Keleiviai įlipdami nesisvei- 
kina, net nepažvelgia į juos („Lyg būtume robotai“) - tai juos skaudi- 
no, menkino, žemino, naikino („Kai su manim taip elgiasi, jaučiuosi 
lyg būčiau autobuso detalė, pakeičiamas, bevardis. Menkavertis..“). 

Pripažinimas suteikia socialinio gyvenimo arba tiesiog - gy- 
venimo pojūtį. Beje, pripažinimas nebūtinai turi būti teigiamas. Pa- 
vyzdžiui, vaikai kartais, kai kiti jų nepastebi, siekia atkreipti į save dė- 
mesį kvailystėmis ar kaprizais. Arba, jei šeima juos nuolat pamiršta, jie 
tai daro nuolat... Kai kurie mūsų pacientai, kuriems yra tekę padaryti 
smulkių nusikaltimų, žvelgdami į praeitį sako: „Dabar suprantu - taip 
elgiausi norėdamas, kad manim domėtųsi.“ Kai kurie narciziški asme- 
nys jaučia pasitenkinimą, kai kiti jų nekenčia: neapykantos žadinimas 
pasotina egzistencinį pripažinimo poreikį. Taip pat ir svarbumo, kurį 
jie matuoja atsižvelgdami į sukeliamo atstūmimo stiprumą ir jų neken- 
čiančių žmonių skaičių. Psichoterapijoje nedažnai turim progų pasikal- 
bėti su tokiais asmenimis (paprastai pas mus ateina jų artimieji, kurie 
nuojų kenčia). Dažnai jie negeba užmegzti draugiškų ar lygiaverčių ry- 
šių ir gali veikti tik kurdami konfliktines ar dominavimo situacijas. Jie 
kuo puikiausiai suvokia, kad neapykanta, priešingai negu abejingumas, 
yra ryšys ir patvirtinimas. Šiuo požiūriu atstūmimas jiems nelabai svar- 
bus - svarbu, kad atstumiantys žmonės išgyventų stiprias emocijas, 
tada, jų akimis, tai pripažinimas ir pergalė. Todėl jiems nuolat kyla po- 
reikis provokuoti: ramus atstūmimas, abejingumas jiems kelia sumaištį 
ir abejones, kaip ir visiems. Tikriausiai tokios prigimties žmogus sugal- 
vojo posakį: „Mylėk arba nekęsk - tik nebūk abejingas.“ 

Atitikimo ar išskirtinumo pripažinimas? 
Du būdai didinti savivertę patiriant pripažinimą 


Yra du būdai gauti pripažinimą (vadinasi, ir didinti savivertę): būti 
tokiam kaip kiti — tai pripažinimas dėl atitikimo, ir išsiskirti iš kitų — 
tai pripažinimas dėl išskirtinumo.? 

Siekimas būti pripažintam dėl atitikimo dažniau pastebimas kraš- 
tiniuose gyvenimo poliuose - tai labiau būdinga vaikams ir pagyve- 
nusiems žmonėms. Būti panašiam į kitus išvaizda, skoniu, kalba... Tai 
tarsi pasas, socialinio priimtinumo garantija. Atitikimo pripažinimas 
dažnai siejamas su savotišku pažeidžiamumo jausmu. 

Siekimas būti pripažintam dėl išskirtinumo dažniau būdingas pa- 
augliams ir jauniems žmonėms, nes padeda jiems įsitvirtinti ir kurti 
savo tapatybę. Todėl jiems toks svarbus įvaizdis, taip pat ir siekis jį 
pateikti kaip gyvenimo pasirinkimą apskritai, ne vien kaip lengva- 
būdišką sprendimą ar paklusimą madai. Galima pasijuokti iš to, kad 
pripažinimas dėl išskirtinumo galų gale yra ne kas kita, kaip pripa- 
žinimas dėl atitikimo, tik galiojantis mažoje grupėje, kuriai žmogus 
nusprendė (ar stengiasi) priklausyti. Bet iš tikrųjų visada svarbiausias 
dalykas yra grupės pripažinimas, nes jis patenkina poreikį priklausyti 
kažkam - tikras pripažinimas dėl išskirtinumo iš tiesų retų rečiausias 
dalykas. Ar iš viso toks būna? 

Pripažinimo ženklų, beje, daugėja didėjant pojūčiui, kad esi mažu- 
ma arba tau gresia pavojus. Pavyzdžiui, prasilenkdami baikeriai vienas 
kitą santūriai pasveikina — tai jiems teikia malonumą. Šis pasisveiki- 
nimas, kaip spontaniškas pripažinimo ženklas, beišnykstąs, matyt, 
todėl, kad daugėja dviračių transporto priemonių (ši bendruomenė 
jau nebe mažuma, jis nebe toks reikalingas). Tačiau yra kitas nežy- 
mus Paryžiaus baikeriams būdingas ritualas (nesigilinau, galbūt ir kitų 
didmiesčių baikeriams) - kilstelėt pėdą padėkojant miesto apylankos 
greitkelyje, jei vienas praleidžia kitą, greitesnį, pasukęs į automobilių 
eilę. Tai ir pripažinimo, ir padėkos ženklas - padėkos už pastangas 
(žiūrėti į veidrodėlį, pasitraukti ir rikiuotis automobilių eilėn). 

Būti ar nebūti tokiam kaip kiti yra ir iššūkis savivertei. Paklusti 
daugumos kodams paprastai renkasi žemos savivertės, o išsiskirti iš 
daugumos arba paklusti mažumai - aukštos trapios savivertės asme- 
nys. O jei daugmaž į tai nusispjaut — tai jau geros savivertės požymis. 


Pripažinimo siekimo pavojai ir klaidos 


Žemos savivertės asmenims pirmas siekimo būti pripažintiems ke- 
liamas pavojus - pernelyg prisitaikyti rizikuojant nutolti nuo savęs. 
Trokšdamas atitikti socialinį įvaizdį, kuris, jo nuomone, yra didžiau- 
sias priėmimo garantas, žmogus slėps „viską, kas per daug“. Mada 
seks tik per pagarbų atstumą - ne per daug, kad neatkreiptų (ar ne- 
manytų, kad atkreipia) į save žvilgsnių, bet ir ne per mažai, kad nenu- 
pultų į senamadiškumą. Savo nuomonę išsakys tik išklausęs lyderių, 
kad nerizikuotų prieštarauti ar būti išjuoktas. 

Aukštos trapios savivertės žmonės, kurie stengiasi kompensuoti 
abejones siekdami būti vertinami, atitrūks nuo minios, nes dėl anoni- 
miškumo joje jaučiasi pranykstantys, nepripažinti. Todėl kyla tuščių 
ir beprasmių provokacijų pavojus. Tarp paauglių dažniau galima su- 
tikti tokių, kurie abejoja savimi ir stengiasi būti pripažinti psichopa- 
tiškesnių už save: puola nusikalstamai elgtis, o toks elgesys jiems tarsi 
atveria vartus į grupę. 

Kiekviena ir kiekvienas iš mūsų patiriam tokį patį pavojų klysti: 
+» Klystam nesijausdami pripažinti, kai iš tikrųjų tokie esam. 

Tada pradedam siekti daugiau ir nebūtino pripažinimo, nors pa- 

kaktų tik atsimerkti. 
+» Klystam nekreipdami dėmesio į gaunamus pripažinimo ženk- 

lus ir nesijausdami vertinami mus pripažįstančių grupių ir as- 
menų. Sieyesas (politikas, išgarsėjęs 1789 m. brošiūra „Kas yra 
trečiasis luomas?“), kreipdamasis į savo laikų galinguosius, rašė 
per Prancūzijos revoliuciją: „Jūs ne taip trokštat būti išskirti savo 
tautiečių, kaip iš jų išsiskirti... Siekiat ne panašių į save pagarbos 

ar meilės, o priešingai - paklūstat tuštybei, priešiškai žmonėms, 
kurių lygybė jus žeidžia.“ 

+» Klystam painiodami pripažinimo troškimą su meilės troški- 
mu ir tikėdamiesi, kad pirmasis atstos antrąjį. Yra tokių sociali- 
nių ryšių, kurie mums suteiks tik pripažinimą, ne daugiau. Tačiau 
nereikia jų nei juodinti, nei reikalauti dar ko nors. „Visi mane myli, 
bet mano gyvenime nėra jokio žmogaus“, - kartą pasakojo jauna 
pacientė. Vis dėlto įvairių ryšių kūrimas sudaro palankias sąlygas 
sutikti meilę ir gerina psichologinę savijautą (vadinasi, ir skatina 
atsiverti kitam), ugdo bendravimo įgūdžius. Sudaro palankias są- 
lygas, bet, suprantama, negarantuoja... 


Vienatvė ir vienatvės pojūtis 


„Skaudžiausia užėjus depresijai būdavo ne liūdesys ir ne sunkumas 
veikti, o kažkoks nerimas, kuris užgriūdavo mane tarsi vienatvės svai- 
gulys. Net mylinčių žmonių apsuptyje jausdavausi visiškai viena. Žiū- 
rėdama į juos supratau, - tai kvaila, - kad jie tai ne aš, kad jie - atskiri 
žmonės, kuriuos pažįstu tiek, kiek patys nori man atsiskleisti. Todėl ap- 
imdavo panika pagalvojus apie gyvenimą. Ta vienatvė kėlė nerimą, nes 
jaučiausi nepajėgi išgyventi viena. Iš tiesų tai buvo ne vienatvė, o ne- 
rimas dėl vienatvės — kartais slopus lyg tolimas ūžesys, kartais ūmus 
kaip pasaulio pabaigos grėsmė. Tas jausmas įsiverždavo, sudraskydavo 
iliuzijų šydą (iliuziją, kad mes ir artimieji esam vienis, kad puikiai vieni 
kitus pažįstam). Visada turėjau šią problemą. Tas laikotarpis, kai mano 
vaikai augo, tapo suaugusiais žmonėmis, liovėsi patikėti savo paslaptis, 
ėmė išgyventi įvairias vidines būsenas, man nuolat kėlė nerimą. 
Paskui supratau, kad tas vienatvės jausmas neišvengiamas. Bet 
panikuodavau, nes jaučiausi negebanti savimi pasirūpinti. Iš tikrųjų 
buvo dar blogiau: tarsi visą gyvenimą būčiau vengusi savimi rūpin- 
tis, gyvenau iliuzija, kad esu visumos - šeimos, grupės - dalis“ 
Apie vienatvės jausmą parašyta daug darbų. Psichiatrijoje vie- 
natvė ir socialinė atskirtis yra rizikos veiksniai, skatinantys depresiją, 

svaigalų bei narkotikų vartojimą ir apskritai pažeidžiamumą susidū- 
rus su stresiniais gyvenimo įvykiais. Tačiau pastebima, kad ne tik 
tikra, bet ir juntama vienatvė yra našta mūsų sveikatai: pojūtis, 
kadesi vienišas ar vieniša, yra ne tik psichikos, bet ir vidaus organų 
sutrikimų šaltinis, tiksliau sakant, veikia širdį ir arterinį kraujospūdį.* 
Pastebimas dar vienas dalykas: vienatvę kenčiančių žmonių sociali- 
nių ryšių kiekis dažnai būna maždaug toks pat kaip ir tų, kurie ja nesi- 
skundžia! Tikriausiai vienatvės pojūtis labiau sietinas su bendravimo 
kokybe, jo teikiamu pasitenkinimu, su žmogaus socialiniu elgesiu (ar 
socialiniais ryšiais žmogus pasinaudoja, ar ne, pavyzdžiui, ar jis „vie- 
nas tarp visų“), su psichologiniu nusiteikimu (jei suvoksi save kaip 
kitokį ir nesuprastą, bus sunku bendrauti ir gauti iš to peno). 

Vienintelė tikra vienatvė - ta, kurią patys pasirenkam, o ne ta, 
kurią kenčiam. Visiškai įmanoma apibūdinti save kaip komunikabilų 
vienišių - toks žmogus mėgsta būti vienas, bet mėgsta ir kitų žmonių 
draugiją. Tiesiog jam šiek tiek labiau patinka pirmoji būsena. Jei vie- 
natvė yra sąmoningai pasirinkta ir mėgstama, tada įmanoma ją švęsti, 
kaip darė Malraux: „Yra tokia vienatvė, kai vienišius - apleistas žmogus, 
bet yra ir kitokia, kai jis vienas tik todėl, kad kiti pas jį dar neatėjo.“ Ta- 
čiau ne visi vienišiai svajoja apie didybę. Daugelis tiesiog mėgaujasi ato- 
trūkiu nuo pasaulio, kaip malonumu, kurį jiems suteikia atsitolinimas, 
ir priima vienatvę kaip gelbstinčią patirtį, kaip rašė Vauvenargues'as: 
„Vienatvė protui - tai tas pats, kas dieta kūnui.“ Tiesa, dieta prasminga 
tik tada, kai žmogus nemiršta badu... Tie, kurie vienatvės nepasirinko, 
suvienišėję, apleisti, atskirti jaučia tik kančias ir regi tik nesibaigiančias 
jų lūkesčių ir jų kaip, socialių gyvūnų, poreikių sutemas. 

Juk, viską pasvėrus, vienatvė daugeliui gali būti tik pauzė tarp 
dviejų bendravimo ir ryšių laikotarpių. Vienatvė kaip perėjimas. Daž- 
nai naudingas, kartais privalomas. Perėjimas, o ne likimas, nes juk 
galima ir pasiklysti vienatvėje, kai kurie gyvenimai primena tą Flau- 
bert'o, didžiojo, visada sąmoningai apsisprendusio vienišiaus, vaizdi- 
nį: „Regis, išgyvenu begalinę vienatvę, nežinia kur einu: pats esu ir 
dykuma, ir keliautojas, ir kupranugaris.“ 

Meilės, prisirišimo, draugystės, simpatijos 
troškimas: siekti kitų pagarbos 


Mes galim pakęsti neaprėpiamą pagyrų kiekį... 
FREUDAS aštuoniasdešimtmečio 

jubiliejaus dieną (tuo metu jis buvo 

pačioje šlovės viršūnėje) 


Ką tik aptarėme žmogaus poreikį būti pripažintam. Esama ir teigia- 
mo, „šilto“ pripažinimo formų: simpatija, draugystė, švelnumas, galų 
gale, meilė. Šis jausminis penas būtinas, kad žmogus galėtų skleistis, 
vėliau - jaustis laimingas ir vertas gyventi. Ar reikia jas visas suversti 
į vieną krūvą? Ar nėra skirtumų tarp paprastos simpatijos ir prisiri- 
šimo iš meilės? Taip ir ne. Plačiąja prasme visi meilės ryšiai kyla iš 
mūsų prisirišimo, saugumo poreikio, žinoma, atsinešto iš asmeninės, 
oiš dalies ir iš biologinės praeities: tokia žmonių rūšies ypatybė, kad 
į pasaulį ateinam lervos pavidalo ir be kitų meilės ir dėmesio - moti- 
nos, šeimos, bendruomenės narių - neišgyventume. Mūsų emocinė 
atmintis tegali tai prisiminti ir itin stipriai reikalauti meilės įrodymų. 
Tačiau vertinamus meilės objektus modeliuoja kultūros: santykiai su 
sutuoktiniu ar vaikais ne visada buvo šlovinami kaip tobulos meilės 
modeliai. Šiaip ar taip, būtinybė jausti, kad žadini kitiems simpatiją, 
švelnumą ar meilę, visada gyva. Taip pat ir esminis klausimas, kylantis 
iš nenumaldomo poreikio būti mylimam: kaip gyventi kitų širdyse? 


MEILĖS, PRISIRIŠIMO, DRAUGYSTĖS, SIMPATIJOS TROŠKIMAS... 
Kiek leisti vešėti meilės poreikiui 


Priklausomybė gauti pripažinimo ir prisirišimo ženklų gali išaugti iki 
kraštutinumo. Pavyzdžiui, „pernelyg malonūs“ žmonės gali pradėt 
dusinti kitą atidumu, besaikėm dovanom: „Man be galo svarbu su- 
teikti malonumą kitam, esu pernelyg sutelkusi dėmesį į kitus. Nuolat 
jaučiuosi taip, tarsi būčiau jiems kažką skolinga. Tiesiog negaliu ateiti 
be dovanos ir apskritai - juo labiau abejoju kitų pagarba, juo didesnę 
dovaną dovanosiu. Nuolat jaučiuosi kažką privalanti kitiems. Nieka- 
da spontaniškai nešauna į galvą, kad kitas turėtų mane pripažinti ar 
jausti man dėkingumą. Visada skolinga jaučiuosi aš. Ką ir kalbėti apie 
nuo vaikystės išlikusią nuostabą matant, kad kažkas mane myli, 
džiaugiasi manim. Tai lyg džiūgavimas, palengvėjimas. Tikriausiai 
išsilaisvinimas. Tarsi manyje nuolat slypėtų mintis: nėra savaime su- 
prantama, kad mane - mane! - myli, jei meilės iš anksto nesu nusipir- 
kusi dovana ar padaryta paslauga. Mano dėmesį į tai atkreipė vyras, 
jis išmokė, kad neprivalau pirkti kitų dėmesio ar švelnumo paslaugu- 
mu ar dovanomis.“ 

Dar viena pakopa žemyn, ir pamatytume pažeidžiamos asmeny- 
bės tipą, kurį psichiatrai vadina apleistumu arba padidėjusiu emoci- 
niu apetitu. 

Apleistumą patiriantys asmenys labai ūmiai reaguoja (viduje jau- 
čia kančią, išoriškai ją išreiškia priekaištais ar ašaromis) į viską, kas 
jiems atrodo panašu į atsitraukimą ar nutolimą. Dažnai apie tai ne- 
žinantys aplinkos žmonės, ne tokie jautrūs atstumui, labai nustemba 
(paprastai draugai, nes šeima jau nuo seno „žino“), nes, jų akimis, 
pusę metų nepranešti apie save ir nesiteirauti apie kitą nė kiek ne- 
menkina draugystės nei kitam jaučiamo prisirišimo. Bet jeigu drau- 
gas linkęs jausti apleistumą, į viską žvelgs kitaip. 

Žmonės, turintys padidėjusį emocinį apetitą, labai greitai ims 
stengtis „sušildyti“ santykius, tarsi jų gyvenimas nuo to priklausytų, 
jie laikosi požiūrio „be meilės nėra gyvenimo “, kaip dainuojama po- 
puliariose dainose. Tarsi būtų perėmę šią rašytojo Gide'o formuluotę: 

„Aš nenoriu būti pasirinktas, noriu būti mylimiausias“, tik nedrįstų jos 
aiškiai pasakyti. Nereikalauja išskirtinumo (tam neturi pakankamai 
savivertės), bet laukia, kad kiti elgtųsi taip, tarsi jie būtų vieninteliai. 


Kaip prabunda prisirišimo troškimas 
patyrus socialinį atstūmimą... 


Daugelis laboratorinių ir „natūralioje“ aplinkoje! atliekamų tyrimų na- 
grinėjo, kas vyksta, kai patiriam nesėkmę, atstūmimą, trumpai tariant, 
kai kitų akivaizdoje mums atsiranda grėsmė. Dažniausiai reakcija pri- 
klauso nuo tiriamųjų savivertės: asmenys, turintys trapią ir žemą savi- 
vertę, po nesėkmės būna malonesni, draugiškesni. O tie, kurių saviver- 
tė aukšta, jei dėl jų iškilo abejonių, dažnai būna linkę elgtis su kitais 
šiurkščiau. Atrodo, kad socialinis palaikymas, kaip atitaisymas ir pa- 
guoda, jiems mažiau reikalingas. Tačiau žemos savivertės žmonėms čia 
esama didelio pavojaus: kadangi jie nuolat jaučiasi patiriantys nesėkmę 
(tikrą, bijomą ar įsivaizduojamą), kaip įsitikinom, dažniausiai jiems kils 
pagunda papirkti kitus paslaugumu. Rodyti kitiems paslaugumą savai- 
me nėra blogas dalykas. Bet blogai, jei užuot buvęs laisvu pasirinkimu 
paslaugumas tampa išgyvenimo ir apsisaugojimo strategija. 


Meilė ir savivertė 


Kiek daug kyla klausimų apie meilę ir savivertę... Ar meilė padeda sa- 
vivertei? Ar ji žmogų stiprina, ar daro pažeidžiamą? O svarbiausia - 
ar protinga šių dalykų iš jos tikėtis? 

Keista, bet žemos savivertės žmonės dažnai „meilę griauna“, 
jie paprastai linkę nuvertinti teigiamą jausminių partnerių? požiūrį: 
„Prireikė kelerių metų, kol gyvendamas poroje „nustojau eiti sargy- 
bą. Nebuvo taip, kad įtarinėčiau ar nepasitikėčiau. Bet nesąmoningai 
kursčiau atsargumo refleksą - nenorėjau manyti esąs labai mylimas, 

kad netapčiau pernelyg priklausomas. Tai išprovokavo daug krizių, 
nes žmona visa tai nujautė, laikė meilės stoka, nors tai tebuvo vei- 
kiau perdėta baimė, tiesą sakant, net pasitikėjimo savimi stygius. Kas 
mane išgydė? Laikas. Bet dar ir tai, kad ėmiau vis labiau pasitikėti: 
man sekėsi darbe, manim žavėjosi abu maži sūnūs. Tad palengva ta- 
pau jautresnis, imlesnis ir atviresnis santuokinei meilei. Supratau ir 
pripažinau, kad žmona myli kaip tik mane, o ne susikurtą mano įvaiz- 
dį ar vieną paauglystės svajonių.“ 

Žemos savivertės žmonės linkę per mažai „naudotis“ savo pora, 
kad atsigautų ir atsikratytų jausmo, jog yra netinkami ir nieko neiš- 
mano) jiems sunku atsiverti ar prašyti patarimų, dėmesio tomis va- 
landėlėmis, kai to reikia. 

Galima pastebėti, kad mūsų aptartos priklausomos asmenybės mei- 
lėje trokšta susilieti — ir tai susiję su savivertės sutrikimais. Susiliejimas 
padaro mus stipresnius, bet ir ne tokius matomus, ne tokius viešus. Ir, 
deja, gyvenant poroje kyla susvetimėjimo su savimi pavojus, pagunda 
pasislėpti už sutuoktinio, socialiai reikštis vien per jį, dėl to patirti di- 
džiulį palengvėjimą. Ir savo tapatybės nejautrą. Paskui vieną dieną nu- 
busti ir suvokti, kad pamiršot ugdyti save ne tik kaip „kažkieno žmoną 
ar vyrą“ arba „kažkieno tėvą“. Pajusti, kad dėl to smuko ir savivertė. 

Gal todėl kyla tiek daug skundų ir širdgėlos dėl meilės - meilės 
reikalai yra ta sritis, kur psichoterapeutams tenka darbuotis itin daž- 
nai: nuo ryšio baimės (baimė nuvilti ir būti nuviltam), netinkamo 
santykių plėtojimo (per daug ar per mažai iš jų reikalauti arba ir vie- 
na, ir kita, nelygu sritis) iki aukštų idealų, - netrūksta nei kančių, nei 
darbo norint baimes įveikti. 


Meilė - vaistas savivertei... 
Prisimenu vieną pacientę - vadinkim ją Armele, - kuri nereguliariai 
lankydavosi pas mane gydytis kompleksų ir savivertės. Kiekvieną kar- 
tą, kai įsimylėdavo, psichoterapiją mesdavo. „Tokiu metu man visai 

nebereikia nei jūsų, nei psichoterapijos. Kai tik jaučiuosi mylima, nu- 
stoju abejoti savim...“ Deja, įsimylėjimai nedarė ilgalaikio gydomojo 
poveikio ir pamažu abejonės vėl grįždavo. Tiesa, keista, bet iš pradžių 
jos kildavo dėl mylimųjų: „Po kurio laiko nustoju jį idealizuoti, pama- 
tau trūkumus, kuriuos iki tol mano žvilgsnis ignoravo arba sumažin- 
davo. O tada išsyk atsigręžiu į savo pačios trūkumus, imu vėl savim 
abejoti, kompleksuoti... ir jį palieku. Vėl lieku tokia, kokios savęs ne- 
mėgstu, - nerimaujanti ir amžinai nepatenkinta.“ 

Vienas iš teigiamų meilės poveikių sužalotai savivertei - supran- 
tama, kai meilė abipusė, - meilė padeda mums decentralizuotis: gal- 
vojam nebe apie save, o apie kitą. Galvojam nebe apie savo asmenį, 
bet apie tai, kokia mūsų, įsimylėjėlių, pora. Pamiršti save - būti ap- 
sėstam kito... 

Kartą Armelė galų gale sutiko savo gyvenimo vyrą, veikiau žmo- 
gų, kuris pamažu tapo jos gyvenimo vyru. Nepaisydamas jos trūku- 
mų... Ji turbūt gerokai pasidarbavo, kad abejonės savimi ir tobulumo 
siekimas nebebūtų kliūtis kelyje į laimę. O gal tiesiog jos draugas pa- 
sirodė besąs geras meilės vaistininkas. 


DVIDEŠIMT KETVIRTAS SKYRIUS 


Savęs pateikimas: kokį veidą rodyti? 


Daugiau laimėtume, jei leistume 
save matyti tokius, kokie esam, užuot 
stengęsi pasirodyti, kokie nesam. 


LA RocHEFOUCAULD 


Ak, toji visuomenė, nuolat mus atgręžianti į savo atvaizdą! Daugybė 
prekyviečių, kur karaliauja veidrodžiai, ir šiuolaikinė ego šventykla — 
drabužių matavimosi kabina, kančių ir džiaugsmų vieta... Ji dažnai 
rodyta kine, beje, kartais pašaipiai, pavyzdžiui, filme, kurio komplek- 
suota veikėja, tempiama užjaučiančios, įkyriai geranoriškos bičiulės, 
netekusi vilties sušunka: „Aš tokia stora, kad net netilpsiu į kabiną!“! 


Kiek pastangų galim ir turim dėti, 
kad būtume palankiai priimami 


Kiek reikia puoselėti savo įvaizdį ir kaip jį pateikti visuomenei? Kada 
suprantamos pastangos nesukelti staigaus atstūmimo ir įtarimų pra- 
deda varžyti arba verčia apsimetinėti? Kur yra pusiausvyros taškas 
tarp labai atsargaus, beveik susvetimėjimą skatinančio (žemos savi- 
vertės asmenų) ir įžūlaus (aukštos trapios savivertės asmenų) elge- 
sio? Kaip surasti būtiną, bet nemelagingą būdą save pateikti? Kokias 

pastangas dėti, kad jos netaptų suvaržymais, nekreiptų neteisingais, 
priešingais mūsų tapatybei keliais? 

Visiškai aišku, kad esama ir visuotinai priimtų, ir nerašytų socialinę 
sąveiką reguliuojančių taisyklių. Žinoma, keičiantis laikams, aplinkai, 
gyvenimo tarpsniams, ir jos gali kisti. Galima nuspręsti jų nepaisyti, 
pačiam elgtis nesilaikant normų, bet toleruoti kitų elgesį pagal normas. 

Šiaip ar taip, tokios taisyklės yra. Pirmiausia būtina jas sužinoti, 
suvokti, kaip smarkiai mus veikia jų spaudimas, o vėliau pasistengti 
netapti jų vergu. Yra keletas būdų to išvengti. 

Pavyzdžiui, reikalavimas laikytis taisyklių gali skatinti jų kratytis ir 
galvoti vien apie save. Tai taisyklių paradoksas: tarkim, dėl aprangos - 
vyrai ilgai buvo daug laisvesni negu moterys. Jiems nereikėjo rūpintis, 
ką vilkės, drabužiai visad būdavo tokie patys. Tas pats ir su vaikais, ir 
ne vien todėl, kad niekas neklausė jų nuomonės, bet ir todėl, kad visi 
kadaise mokykloje dėvėjo chalatus - jie slėpė daugumą vidinių bū- 
senų ir socialinės padėties skirtumus. O mūsų dienomis vis daugiau 
tėvų pasakoja, esą jų atžalos patiria stresą dėl išvaizdos. Koks liūdnas 
drabužių pardavėjų ir įvaizdžio diktatūros laimėjimas. Bet savęs patei- 
kimą lemia ne vien išvaizda, svarbu ir bendravimas su kitais. 


Gerbti kai kurias bendravimo taisykles 


Nuo drabužių iki elgesio... Būtinybė paklusti kai kurioms socialinio 
savęs pateikimo taisyklėms, pavyzdžiui, mandagumo, kai kam gali 
atrodyti suvaržymas ir kelti baimę prarasti savitumą ar unikalumą. 
Nežinia, ar stengtis išsiskirti išoriškai yra įdomiausias tikslas, kurio 
verta siekti gyvenime. Be to, tikrovėje pseudospontaniškumas dažnai 
pasirodo besąs tik mėgdžiojimo refleksas, ne ką vertesnis negu laisvai 
priimti ir pamiršti suvaržymai ir ne daugiau atskleidžiantis. 
Socialinių mokslų atstovai šių nematomų, bet socialinio priimti- 
numo ir aktyvumo srityje naudingų įgūdžių visumą vadina socialine 
kompetencija. Ji apima elementarų elgesį (vadinamąjį neverbalinį), 

pavyzdžiui, žiūrėti į akis, šypsotis, laikytis tinkamo atstumo - nei per 
arti, nei per toli — ir verbalinį elgesį, kuris sudėtingesnis, pavyzdžiui, 
klausytis nenutraukiant kalbančiojo, užduoti klausimus, išklausyti 
atsakymą ir pan. 

Iš kur atsiranda ši kompetencija? Paprastai išiugdoma auklėjant: ar 
mus išmokė (ir kiek) įsitvirtinti ir gerbti kitus? Tačiau mūsų įdomiai- 
siais laikais, kai beveik atsisakyta mokyti mandagumo ir papročių, to 
mokomasi daugiausia ne vykdant tėvų ar visuomenės nurodymus, 
bet nematomai, mėgdžiojant modelius - ir tėvų, ir šeimos, ir visuo- 
menės. Todėl kyla iliuzija, kad to nesimokoma. O juk mokomasi, ir 
net bet kuriuo amžiaus tarpsniu, pavyzdžiui, socialinės kompetenci- 
jos ugdymas yra plačiai ir sėkmingai taikoma psichoterapijos ir asme- 
nybės ugdymo strategija. 

Dar viena iliuzija: kas išmokta, jau nėra spontaniška. Tai klaida: 
nespontaniška yra tiesiog tai, ko tuo metu mokomasi. Panašus reiš- 
kinys kaip improvizacija muzikoje: kai išmokti pagrindai, juos lengva 
taikyti. Tai, kas iš pradžių išmokta, gali kuo puikiausiai vėliau tapti 
spontaniška. Ši savybė būdinga bet kuriam sėkmingam mokymuisi. 

Iš ko susideda socialinė kompetencija? Apskritai tai gebėjimas 
užimti savo, o ne visą vietą... Socialinę kompetenciją sudaro dvi da- 
lys: ekspresyvioji ir receptyvioji. 

Ekspresyvioji kryptis - savęs įtvirtinimas, ją jau šiek tiek apta- 
rėme. Tai reiškia, kad ne visada lauksim, kol kiti mums paliks vietos 
(būdinga žemos savivertės asmenims), tačiau netrokšim užimti visą 
įmanomą vietą (būdinga aukštos savivertės asmenims). Gebėjimas 
susikurti vietą tarp kitų be prievartos, be ūmių judesių neateina savai- 
me, jį trikdo daug psichologinių (kaip savivertės sutrikimai) ir emo- 
cinių (kaip baimė) veiksnių. 

Receptyvioji kryptis - tai aktyvus klausymas. Apibūdinimas 
„aktyvus“ neatsitiktinis: klausymas iš tiesų aktyvus procesas, klausy- 
dami turim skatinti pokalbį, patikslinti ar papildyti, emociškai prisi- 
derinti prie pašnekovo... Tai subtilus veiksmas, kurį gali trikdyti nuo- 
vargis, sąstingis (neįsiterpiam, todėl apsnūstam), abejonės (užuot 

klausęsi stengiamės gerai pasirodyti) ir pan. Klausytis yra naudinga 
savivertei: gaunam išorinės informacijos, kuri dažnai vertingesnė už 
mūsų prielaidas, palaikom ryšį, perkeliam dėmesio centrą nuo savęs 
kitur. Klausymas taip pat skatina ir priėmimą, tik nereikia pamiršti, 
kad klausytis nereiškia pritarti ar patvirtinti. Galima aktyviai klausy- 
tis ir nepritarti. Tiesiog užuot viduje prieštaravę: „Viskas yra kitaip, 
jis klysta, kokia klaida taip galvoti“, stengiamės išklausyti. 


Keli pratimai socialinei kompetencijai ugdyti 


Psichoterapijos seansuose dažnai žaidžiam vaidmenų žaidimus, jie pa- 
deda kartu su pacientais suprasti gyvą, pulsuojančią emocinę medžia- 
gą, neapsiriboti vien kalbėjimu ar svarstymais. Tad jei pacientas skun- 
džiasi sunkiai užmezgantis kontaktą su kitais ar jaučiantis, kad nepa- 
vyksta sudominti aplinkinių, kad jo neišklauso, ne tik tai aptariam, bet 
ir apsvarstom šių sunkumų ištakas: iš kur jie kyla - iš praeities (tėvai jo 
niekada neišklausydavo) ar dabarties (jis įsitikinęs, kad yra neįdomus). 
Mes surežisuojam situaciją, siūlom vaidmenų žaidimą: „Įsivaizduokim, 
aš sėdžiu šalia jūsų per vakarienę, kur nieko nepažįstat, kaip užmegsite 
su manim kontaktą?“ Dažnai iš šių nesudėtingų surežisuotų situaci- 
jų galima labai daug pasimokyti; nors jos, suprantama, dirbtinės, bet 
dažniausiai sužadina emocijas, artimas „tikrų“ situacijų keliamoms, o 
svarbiausia - atskleidžia labai panašų į tikrovėje įprastą žmogui elgesį. 
Per vaidmenų žaidimus labiausiai stulbina, kad daugeliui žmonių 
sunku atskleisti asmeninę informaciją ar išsakyti nuomonę. Ne todėl, 
kad jie neturėtų savo nuomonės ar ką pasakyti apie save, - kai psi- 
choterapeutas ima aktyviai klausinėti, jam pavyksta išgirsti ganėtinai 
įdomių minčių. Tačiau pacientai mano, kad tai neįdomu, nes visa, kas 
išjų sklinda, jiems atrodo blanku ir be skonio. Tada patartina (tam ir 
žaidžiamas vaidmenų žaidimas) priminti, kad ne vien patys spren- 
džiam apie savo žodžių tinkamumą ir įdomumą: žinom, kad esam sau 
griežčiausi, kokie tik gali būti, cenzoriai, tad verčiau leisti kitiems ver- 

tinti, ar tai, ką sakom, įdomu, ar ne. Paskui per pratybas išbandomos 
penkios rekomendacijos: 


- Įsijausti ir pačiam stengtis bendrauti (pasakoti, sakyti savo 
nuomonę, reikšti jausmus). 

- Nedvejojant užduoti aptariamos temos klausimų pašnekovams. 

- Nebijoti tylos: patylėti sekundę kitą prieš vėl prabylant ar tę- 
siant pokalbį. 

- Iš tikrųjų įsitraukti į bendravimą, užuot vien stebėjus save ir 
kitų reakcijas. 

- Prisiminti, kad čia ne baigiamasis ir ne stojamasis į aukštąją 
mokyklą egzaminas, o tiesiog bendraujama... 


Darnaus ir nuoširdaus savęs pateikimo privalumai 


Ar nuolat reikia stengtis pristatyti patį geriausią savo įvaizdžio ir psi- 
chologinį paveikslą? 

Viskas priklausys nuo to, ar daug pastangų tam prireiks. Tik atsar- 
giai - nepasitikėdami spontaniškumą naikinančiomis pastangomis 
nepervertinkim to, kas mumyse gali būti „spontaniška“. Spontaniš- 
kumas ne visada pageidautinas: kartais spontaniškas būna užsisklen- 
dimas, o kartais maivymasis ir melavimas. Atrodo, kad geriausia, ko 
verta siekti, - ne spontaniškumas, o saikas ir nuoširdumas... Taip pat 
įrodyta, kad kuklus - nei per teigiamas, nei per neigiamas - savęs pa- 
teikimas sužadins palankiausius pašnekovų jausmus ir vertinimus, 
sukraus didžiausią simpatijos kapitalą, o tai laiduos didelę tikimybę, 
kad būsi socialiai priimtas? 

Taigi, nuoširdumas naudingas ne tik santykiams, bet ir žmo- 
gui. Anksčiau ar vėliau nuoširdumas neišvengiamas, nes apsimetinėji- 
mas labai sekina. Kai mūsų paprašoma dėti neįprastas pastangas, kad 
kuo geriau pasirodytume kito akivaizdoje, sulaukiama priešingo rezul- 
tato — ir emocinio, ir intelektualinio.? Per vieną tokio pobūdžio tyrimą 


203 


TREČIA DALIS | GYVENTI SU KITAIS 


savanorių buvo paprašyta neįprastai prisistatyti: artimiesiems - liaup- 
sinant save ir labai teigiamai, o nepažįstamiems - labai nusižeminant, 
kukliai, - abi laikysenos priešingos mūsų spontaniškiems polinkiams.* 
Savanoriams, kurie paprašyti atliko šią užduotį, vėliau buvo labai sun- 
kuatlikti sudėtingus daugybos veiksmus, dauginti triženklius skaičius. 
Čia nėra nieko bendra? Ne, yra: pastangos kontroliuoti save prisista- 
tant pakeitė - bent jau trumpam - jų gebėjimą susikaupti. Kiti rezulta- 
tai patvirtina, - bet tai jau logiškiau, - kad buvo sutrikdytas emocinis 
komfortas ir dar, pavyzdžiui, pasidarė sunkiau reikšti mintis. 

Sudėtingesnis, bet įdomus dalykas: šie tyrimai parodė, kad iškėlus 
sudėtingas ir reiklias užduotis padidėja polinkis į narciziškumą (ne 
savivertė, o noras save pervertinti). Kai kurie mokslininkai iš to daro 
tokią prielaidą: šis argumentas patvirtina, kad kukliai prisistatoma 
veikiau dėl savikontrolės (pastangų pagadintos), o ne spontaniškai. 
Tai ganėtinai įdomi filosofinė problema: kaip rodo panašūs darbai, 
mes esam kuklūs ne spontaniškai, o pasirenkam tokie būti. Mūsų 
natūralus polinkis - skleisti savo ego, o tvarkos laikytis priverčia gy- 
venimas ir kiti žmonės. Kartais tvarkos laikomės su tokiu įkarščiu, 
kad sulaukiam priešingo rezultato, dažnai tai matyti, tada prireikia 
pastangų nebe suvaržyti, o išpūsti savivertę... Dar apie tai kalbėsime. 
Šiaip ar taip, sąmoningas didelis troškimas pasirodyti tik iš geriausios 
pusės, tobulai reguliuoti kitiems keliamą įspūdį (tykant menkiausio 
nesusipratimo ar trūkumėlio, galinčių pakenkti mūsų įvaizdžiui kitų 
akyse) yra vienas didžiausių stresorių.? 

Galbūt prisistatyti kitiems be jokių perdėtų pastangų taip pat 
yra pastanga. Bet ilgainiui ji gali pasirodyti vaisingesnė, nes padeda 
mums pasiekti viršūnę - būti vertinamiems dėl to, kokie esam, o 
ne dėl to, kokie siekiam atrodyti. Būti vertinamam kitų yra gerai, 
bet savivertei dar geriau, kai esam labiau vertinami už tai, kas esam, 
negu už tai, ką nuveikėm ir kas pavyko. Kai psichologijos laboratori- 
joje buvo tiriama tokio pobūdžio situacija, pastebėta, kad kuo labiau 
žmogus jaučiasi suprastas ir priimtas, tuo labiau sumažėja gynyba ir 
poreikis saugoti bei įtvirtinti savivertę.“ Tad šalin kaukes? 

Pajuokos baimė ir gėdos 
bei įžeistos savimeilės įveikimas 


Ta pati gėda, kuri mane sulaiko, 
kliudydavo daryti gerus darbus, 
kurie būtų pripildę mane 

džiaugsmo, ir aš jų atsisakydavau 
apgailestaudamas dėl savo kvailumo. 
JEAN-JACGUES RoussEAU, 

Vienišo svajotojo pasivaikščiojimai 


Kai žmogus turi savivertės sutrikimų, dažnai patiria savimeilės nuo- 
skaudų. Tačiau dažniausiai jos neadekvačios, jų buvo galima išvengti 
arba išvis nebūti. Daug dažniau jos kyla dėl žmogaus perdėto jautru- 
mo, o ne dėl „puolimų“ prieš jį stiprumo ar tikrumo. 


Sutrikusios savivertės žadinamos 
emocijos 


Yra daug emocijų, siejamų su savivertės sutrikimais, - mokslininkai 
jas vadina savimonės emocijomis! Šis terminas primena, kad tokių 
emocijų ištakos ne tik mūsų išorėje (jas sukeliančiose situacijose), 
bet ir viduje (jautrumas, o kartais perdėtas jautrumas toms situaci- 
joms). Iš visų emocijų jos yra: 

+» Pačios slapčiausios: pavyzdžiui, priešingai negu liūdesio, baimės 
ar pykčio grupei priklausančias, jas mažiausiai atspindi konkreti 
veido išraiška... 

+» Labiausiai nepriklausomos nuo išorinių sukėlėjų: baimės ar 
pykčio ištakos yra universalios, o štai gėdos ar sutrikimo - kultū- 
rinės, kartais net individualios. Juk šiuo atveju svarbi ne situacija, 
o jos interpretavimas (tai būdinga visoms emocijoms, bet kiek 
mažiau). 

+ Labiausiai susijusios su kitų buvimu. Andrė Comte-Sponville'is 
labai tiksliai tai apibūdina ir gražiai suformuluoja: „Savimeilė - tai 
meilė sau kitiems matant“ 

Sutrikusios savivertės žadinamų emocijų nežymiausia išraiška — 
sumišimas arba sutrikimas. Ši pirmoji savimonės emocijų pakopa 
nebūtinai susijusi su neigiamu savęs vertinimu. Štai pavyzdys: pra- 
nešėjas, kurį liaupsindami pristato, kaip tik dėl to sutriks dažniau, 
nebent jis itin narciziškas. Refleksas tokią akimirką — nudelbti akis 
ir šyptelėti (žemos savivertės žmonės man gali prieštarauti sakyda- 
mi, kad sutrikimas gali būti susijęs ir su baime nepateisinti iš anksto 
pasakytų komplimentų). Kiti sutrikimo atvejai - dėl klaidos ar netin- 
kamo poelgio: numetus daiktą, leptelėjus „kvailystę“ ar kaip skanda- 
lingą naujieną pranešus visiems jau seniai žinomą tiesą. Tai veikiau 
paskatina sutrikusi savivertė ir baimė neatitikti lūkesčių. 

Jausmas, kad keli pajuoką, yra dar pakopa žemiau, jis susijęs su 
įsitikinimu, kad sugadinai savo socialinį įvaizdį ar atkreipei į save pa- 
šaipius bei ironiškus žvilgsnius. Etimologiškai žodis „pajuoka“ kilęs iš 
tos pačios šaknies kaip juokas: bijoti pajuokos, vadinasi, bijoti paska- 
tinti kitus iš savęs juoktis. Daugeliui trapios savivertės asmenų sunku 
juoktis iš savęs drauge su kitais net tada, kai juokas neįžeidus. Dažnai 
jaustis vertam pajuokos arba leisti, kad elgesį lemtų noras šio jausmo 
išvengti, yra ganėtinai aiškus nesaugios savivertės simptomas. Bet pa- 
vojingiausią savimonės emocijų lygį rodo gėda. 

Gėdos apraiškos ir pasekmės 


Psichologijoje išsamiai ištirta kaltė, tas skausmingas diskomforto po- 
jūtis, sukeliamas vidinio įsitikinimo, kad padarei klaidą. Tačiau gėda 
yra dar labiau žalojantis jausmas, nes susijęs ne vien su elgesiu, bet ir 
su asmeniu. Žmogus kaltina save dėl to, ką padarė, o gėdijasi to, 
kasjis yra: žala didesnė. Taigi gėda visada dėl savęs: žmogus atmeta 
ne tik savo poelgius, bet visą save. 

Kitas gėdai būdingas požymis - ją žadina suvokimas, kad mūsų 
veiksmai viešai teisiami. Nesėkmės juo gėdingesnės, jei ištinka kito 
akivaizdoje arba apie jas kitam papasakojama.? Tačiau gėdai suža- 
dinti - išankstinei ar retrospektyviai - gali pakakti vien minties, kad 
kiti vertina mūsų silpnybes, arba viešai parodyti savo nekompeten- 
tingumą. Vadovaudamiesi nuostata „jei tik žmonės žinotų“, žemos 
savivertės asmenys kartais vaizduotėje surengia sau tikrą kankynę 
prie gėdos stulpo. Beje, gėda yra vaizdinė emocija (žmogus vaiz- 
duotėje nepailstamai kartoja tą sceną), o kaltė gali būti vien žodi- 
nė (priekaištauja sau). Galiausiai paskutinis ir galbūt svarbiausias 
skirtumas nuo kaltės: kad apimtų gėda, visai nebūtina „moralinė 
klaida“ - žmogui gali pakakti vien jausmo, kad nepavyko, neįstengė 
pateisinti lūkesčių. 

Kadangi gėda priklauso nuo žmogaus suvokimo, kas yra „lūkes- 
čiai“ ar ką reiškia „nenuvilti“, suprantama, kad tiems, kurie labai sten- 
giasi nenuvilti arba visada pasirodyti geriausiai, ji gali sukelti daug 
sutrikimų. 

Pernelyg didelė gėda neabejotinai pati pavojingiausia emocija 
ir gali pakenkti savivertei. Jei ji skausminga tose situacijose, kai įsi- 
liepsnoja (iškalbingas posakis „mirti iš gėdos“), tai ilgainiui tampa 
griaunanti, nes duoda peno kenksmingoms įkyrioms neigiamoms 
mintims kartotis. Tai pamažu didins žmogaus jautrumą ir pateisins 
vėlesnį polinkį vengti: patyręs „didelę gėdą“ žmogus gali nebenorėti 
rizikuoti kalbėti, šokti, sakyti savo nuomonę ir pan. O gėdos jausmui 
nuolat pasikartojant (primenam: gėdos išgyvenimas svarbesnis negu 

socialinė tikrovė) jis gali pamažu atsisakyti visų formų socialinės rizi- 
kos, tai yra visų spontaniškumo išraiškų. 

Atrodo, kai kuriuos asmenis ši emocija gali pastūmėti žiauriai elg- 
tis — tai rodo, kaip stipriai ji veikia mūsų elgesį: savivertės įžeidimas 
didina agresijos pavojų. Tad jaučiantis įžeistam gali kilti noras keršy- 
ti. Deja, tai ir vyksta vadinamosiose garbės kultūrose (pavyzdžiui, kai 
kuriose Viduržemio jūros ar Rytų šalyse), kurios iš tiesų yra žiaurios 
ir archajiškos gėdos kultūros. 


Pratimai gėdai įveikti 


Gėda, kaip ir visos emocijos, turi paskirtį - primena, kad norėdami 
turėti savo vietą žmonių grupėje (šeimoje, tarp draugų, mikro- ar ma- 
krovisuomenėje) turim laikytis tam tikrų taisyklių ir elgesio normų. 
Patiriama nedidelėmis dozėmis, gėda gali sukliudyti atlikti asocia- 
lius veiksmus: meluoti, išduoti, vogti, užgaulioti silpnuosius. Arba, 
jei žmogus taip elgėsi, padėti to nekartoti. Kaip baimė gali padaryti 
mane atsargesnį, suteikdama galimybę iš anksto numatyti pavojų, 
taip gėda gali padaryti sąmoningesnį, suteikdama galimybę numatyti 
atstūmimą. 

Vis dėlto visos emocijos gali pakrikti. Baimė gali virsti liga, tai 
yra fobija. Gėda taip pat gali nukrypti į šalį. Mes neturim specialaus 
termino gėdos ligoms įvardyti. Tai tikriausiai rodo, kad tradicinės vi- 
suomenės tas ligas toleravo ir nesunkiai prie jų priprasdavo: gėda yra 
geras būdas priversti žmones būti ramius. Prisiminkit viduramžiais 
naudotą gėdos stulpą nusikaltėliams rišti arba „asilo kepurę“, kurią iki 
šeštojo dešimtmečio klasėje užmaukšlindavo blogiems mokiniams. 

Sutrikusios savivertės žmonių gėdos jausmas taip pat dažnai būna 
sutrikęs. Todėl elgesio ir kognityvinėje psichoterapijoje esama ste- 
binančių - bent jau nepatyrusius - „pratimų gėdai įveikti“*, kuriuos 
atliekant siekiama įprasti jausti nejaukumą, gėdą, sumišimą, pajuoką 
ir galų gale — vėl gėdą, tačiau neleisti jai savęs smarkiai paveikti. Pa- 

vyzdžiui, važiuojant metro ar autobusu garsiai skelbti stotelių pava- 

dinimus. Jei žmonės žiūrės, nusišypsokit jiems. Jei užkalbins, tiesiog 

sakykit tiesą: atliekat pratimą, padedantį nugalėti gėdą. Toks atvejis 
retas — nuo tada, kai su pacientais ėmėm atlikti šį pratimą, nutiko 
tik vieną kartą: mus užkalbinęs žmogus pasirodė esąs labai smalsus 
ir susidomėjęs ėmė klausinėti, pasakoti apie savo patirtą didžiausią 
gėdą (darbe buvo užkluptas smarkiai meluojantis). Šitas pratimas ir 
keletas kitų padėjo man daryti pažangą, nors nemaniau, kad man bū- 
dingas per didelis gėdos jausmas: įsitikinau, kad gėda iš tiesų daug la- 
biau lemia elgesį, negu mes manom. Gėda garsiai kalbėti arba gatvėje 
elgtis kaip klounui, išeiti į gatvę paskubom apsirengus ar su šlepetėm, 
pižama ir pan. Neraginu to paversti gyvenimo stiliumi, bet vertėtų 
retsykiais atlikti tokį nediduką egzistencinį eksperimentą ir iš naujo 
suderinti pakitusį savo „gėdometrą“, kad nebūtų per jautrus. 

Atlikdami pratimus gėdai įveikti (jie turi sužadinti tik „nedidelę“ 
gėdą: juokingi veiksmai nedaro žalos kitiems, neturi siekinio ir suke- 
lia tik vidutinio stiprumo gėdą) pastebim štai tokius reiškinius: 

+» Pirmiausia įsitikinam, kad prieš atlikdami pratimą jaučiamės 
daug blogiau negu jį atlikę. Mintis, kad elgsimės juokingai ar ne- 
tinkamai, daug stipresnė ir sunkiau pakeliama negu pats poelgis. 
Šis faktas esminis, nes parodo, kaip daug prarandam vengdami: jei 
nuolat bėgam, niekada nesuprasim, kad sprunkam vien nuo socia- 
linio atstūmimo vaiduoklio. 

+ Paskui suvokiam (tai jau aptarėme skyriuje apie „prožekto- 
riaus“ efektą), kad kiti žmonės kreipia į mus daug mažiau dė- 
mesio, taip pat ir į tai, kas, mūsų manymu, būtinai turėjo traukti 
žvilgsnius. Kartais slapta mus stebinčių žmonių gėda net stipresnė 
negu mūsų, kai garsiai skelbiam stoteles. 

+ Pagaliau, kaip ir gydant baimes, pastebim, kad juo ilgiau tę- 
siam ir juo dažniau kartojam pratimą, juo labiau gėda mąžta 
ir bliūkšta. Dažnai net atsiranda nežymus euforijos ir lengvumo 
pojūtis: nusimetam gėdos naštą ir nekvaršinam galvos dėl manda- 
gumo taisyklių. Labai malonus pojūtis. 

Kita didžioji taisyklė: niekada, niekada, niekada (sąmoningai 
kartoju) nelikti vienam su savo gėda. Vienatvė ir atsiskyrimas yra 
gėdos vitaminai. Nors pirmas refleksas, pajutus gėdą, - susigūžti: 
nudelbti akis, nebekalbėti, norėti prasmegti skradžiai žemę, mirti... 
Net jei gėdijamės kalbėti apie tai, dėl ko mums gėda, būtina stengtis 
užmegzti dialogą. Tai padeda perkelti dėmesį nuo savęs kitur ir nesi- 
gramzdinti. 

Atkreipkit dėmesį ir į įkyrias neigiamas mintis, jau minėjom: jos 
gali būti užkoduotos emocinių žaizdų atmintyje (sąmoningoje ir ne). 
Taigi, gėdos žaizdas reikia kruopščiai išvalyti. Prisimenu vieną 
pacientę, dalyvavusią grupinės terapijos seanse, - tą popietę ji buvo 
patyrusi pažeminimą iš vieno bendradarbio. Pasak jos, jis labiau nar- 
ciziškas negu iškrypėliškas ir stengėsi pakelti savo vertę bendradar- 
bių akyse, o ne patirti malonumą išmušdamas ją iš vėžių. Tai įvyko 
visiems matant. Ji atėjo į grupę siaubingai sutrikusi, verkdama ir aki- 
vaizdžiai netekusi pusiausvyros, pasiruošusi išeiti iš darbo. Kai papa- 
sakojo tą nemalonų įvykį, visi grupės nariai ir psichoterapeutai išsakė 
savo nuomonę. Niekas nesistengė supaprastinti ir netvirtino, kad „tai 
niekis“, - kalbėjo apie tai, ką tikriausiai patys būtų jautę ja dėti (taip 
pat gėdą) ir kokia reakcija, jų manymu, būtų tinkama: nepervertin- 
ti neigiamo kolegų vertinimo, svarbiausia - neužsisklęsti, iškart, tą 
patį vakarą, paskambinti kai kuriems toje situacijoje dalyvavusiems 
žmonėms ir artimiems draugams, jokiu būdu kitą dieną nevengti pa- 
žeminusio bendradarbio, nuėjus paprašyti jo pasiaiškinti ir pan. Vien 
tik paprasti dalykai. Paskui išsiskirstėm iki kito pirmadienio. Vis dėlto 
šiek tiek nerimavau, kaip susiklostys įvykiai, nes pacientė buvo labai 
pažeidžiama ir patyrė stiprų emocinį sukrėtimą. Kitą pirmadienį jos 
veidas švytėte švytėjo: išklausiusi visų nuomones pajuto didelį pa- 
lengvėjimą, padarė tai, ką mes, pacientai ir psichoterapeutai, pata- 
rėm. Įvykiai kuo puikiausiai susiklostė. Bendradarbis jautėsi sumišęs, 
gal net atgailaujantis, tą savaitę nieko panašaus nepasikartojo, o kiti 
ją palaikė. Pagalba atėjo, kai situacija dar buvo „karšta“, ir tai nulėmė 
sėkmingą įvykių eigą. 

„Vakarėliuose nedrįstu kalbėti, bijau prišnekėti kvailysčių. Bet po 
kurio laiko susigriebiu, kad kiti pastebės, jog tyliu.“ Kai žmogus turi 
savivertės sutrikimų, dažnai tyla būna tarsi išbandymas: sužadina 
mintis apie nevisavertiškumą. Žinoma, kiekvienam pasitaiko nejauki 
tyla, - prisiminkit posakį „angelas praskrido“ įsivyravusiai tylai nu- 
traukti. Tačiau ji nebūtinai spaudžia pavojaus mygtuką. Kartais turim 
padirbėti, kad išsiugdytume gebėjimą pakęsti tylą santykiuose ir ne- 
manytume, kad ji reiškia ką nors bloga, — aš tai vadinu „tylos tera- 
pija“ (kalbu ne apie tokią tylą, kuri tvyro psichoanalitiko kabinete, 
kol jis klauso kalbančių pacientų). Pratimo esmė tokia: paaiškinam 
pacientui, ką darysim, - sėdėsim akis į akį ir nekalbėsim, žiūrėsim 
vienas į kitą, bet neprivalėsim visąlaik išlaikyti tiesaus žvilgsnio į pa- 
šnekovą (tai ne žaidimas „laikau tave už barzdos, kuris pirmas nu- 
sijuoks..“). Įdomu, kad kai kurie žmonės tokioje situacijoje pajunta 
didelį nejaukumą, nors tai tik pratimas, jis sužadina emocijas „visai 
kaip tikrovėje“ - toks stiprus gali būti žmogaus nepakantumas tylai. 
„Nieko nesakymas, - pasakojo viena pacientė, - įtraukia tarsi sūku- 
rys ir į sąmonės paviršių iškelia visus mano paslėptus ir nuslopintus 
kompleksus. Todėl visąlaik stengiuosi kalbėti: Per tuos pratimus pa- 
cientui duodamas nurodymas priimti save tylintį. Šypsotis, kvėpuoti, 
domėtis tuo, kas aplink... Kaip dažnai būna, pratimą lengviau atlikti, 
negu išanksto apie jį galvoti, ramybė paprastai grįžta gana greitai. Bet 
jis labai pamokomas. 

Panašiai dirbam ir stengdamiesi įveikti baimę prikalbėti kvailys- 
čių: žaidžiam vaidmenų žaidimą, užduodam klausimus „išmanan- 
tiems“. Reikia siekti sukurti drovaus, bet malonaus ir atviro žmogaus 
įspūdį, o ne laisvai besijaučiančio, išsilavinusio ir linksmo; mat susi- 
telkęs į tokį tikslą žmogus rizikuoja tapti užsisklendusiu neurotiku, 
visą vakarą nepratarsiančiu nė žodžio. Geriau priimti save netobulą 
negu visai nepriimti ar apsimesti, kad esi kažkas kitas. 

Pradėjęs reguliariai darbuotis su pacientais, norinčiais įveikti gėdos 
jausmą, stengiuosi, kad ir mano vaikai patirtų šio darbo naudą (tai 
vienas iš daugybės trūkumų, kai esi psichiatro vaikas). Mane pribloš- 
kė, kaip dažnai posakis „Kokia gėda!“ kartojasi jų kalboje, taip pat ir 
giminaičių bei draugų. Pavyzdžiui, mėginu su dukromis daryti pra- 
timėlius gatvėje - atsidurti gėdos situacijoje, apie tokias jau rašiau: 
garsiai dainuoti, ką dainuojam namuose prieš eidami į mokyklą, išeiti 
į lauką su nelabai suderintais drabužiais... Iš pradžių jos man kartojo 
vien tik „Tėti, liaukis, kokia gėda..“ Bet pamažu, matau, joms darosi 
linksma ir pačios pradeda mesti man iššūkius. Galų gale mes nieko 
kito ir nedarom, tik žaisdami kartojam amžiną gėdos scenarijų, kurį 
tėvai verčia iškęsti vaikus. Štai anądien perskaičiau Moliėre'o kome- 
dijos „Juokingosios pamaivos“ ištraukėlę: „Ak! Tėve, tai, ką jūs sakot, 
yra siaubingai miesčioniška. Man gėda girdėti jus šitaip kalbantį.“ 


DVIDEŠIMT ŠEŠTAS SKYRIUS 


Socialinių santykių statymas į vėžes: 
nepasitikėti nenumaldomu refleksu 
lyginti ir atsisakyti nenaudingos 
konkurencijos 


Tas, kas mano galintis savyje rasti visa 

ir įstengsiantis apsieiti be kitų, smarkiai 
klysta, bet tas, kas mano, kad kiti neįstengs 
apsieiti be jo, klysta dar labiau. 


LA RoCcHEFOUCAULD 


„Kai žmona pasakoja istorijas apie draugių vyrus, idealius tipus, kurie 
uždirba kalnus pinigų, anksti grįžta namo, plauna indus, savaitgaliais 
rūpinasi vaikais, daro joms pėdų masažą, mane tai klaikiai nervina. 
Daug geriau, kai pasakoja apie drauges, kurių sutuoktiniai egoizmu 
arba futbolo žiūrėjimo per TV manija daro jų gyvenimą nepakenčia- 
mą. Kaip tik tai mane motyvuoja. Visai negalvoju, kad jei yra bloges- 
nių už mane, galiu ilsėtis ant laurų. Bet sakau: a, tai aš geram kelyje, 
nenoriu būti į juos panašus“ (Samiuelis, 34 metai) 

Kartais įkliūvam į spąstus - santykiai pasirodo visai ne tokie, ko- 
kių troškom: pradedam absurdiškai lyginti, leidžiamės į dar absur- 
diškesnę konkurenciją. Šitokia mąstymo kryptis juo labiau atrodo 
natūrali, kad atitinka galimus mūsų įgimtus polinkius: refleksai šiek 
tiek priklauso nuo mūsų, kaip didžiųjų grupėmis gyvenusių primatų, 

praeities; grupėje stebėti, ką veikia kiti, yra naudingas įprotis, pade- 
dantis neatsidurti užribyje; taip pat svarbūs ir vyravimo klausimai, 
nes nuo jų priklauso prieiga prie įvairiausių išteklių (maisto ir gerų 
vietų). Kaip visada - nors kai kurie mūsų požiūriai kyla iš tolimos 
psichobiologinės praeities, tai dar nereiškia, kad turim pasyviai juos 
priimti. Pripažinę, kad lyginti ir konkuruoti yra įgimti polinkiai, ga- 
lim nuspręsti aklai nesitaikstyti su jų įtaka, leisti jai reikštis tik tada, 
kai manom, kad aplinka ir mūsų interesai to reikalauja. Tačiau tuo- 
met svarbu sąmoningai apsispręsti, o ne tiesiog reaguoti. 

Juk yra pavojus kęsti biologinę ir socialinę įtaką, kuri dar nežinia 
kaip atsilieps mums ar kitiems. Žemos savivertės žmonės linkę su neri- 
mu jai pasiduoti, lygintis savo nenaudai, vengti bet kokios konkurenci- 
jos arba susitaikyti su pralaimėjimu. O aukštos trapios savivertės asme- 
nys mėgins žaisti šį žaidimą, būti geresni už kitus, laimėti konkurencinę 
kovą, bet visa tai gaubs labai sukaustyta psichologinė atmosfera. 


„Lyginu save ir... guodžiu ar liūdžiu?“ 


Taigi, socialinio lyginimo refleksas iš pradžių atrodo nesulaikomas, 
kaip nesulaikomas sielos judėjimas. Jis vyksta net nesąmoningai.! 
Vien tai, kad gyvenam visuomenėje, priverčia mus nuolat lygintis. 
Štai kelios iš daugelio socialinį lyginimą skatinančių apraiškų: 

+ Sutelkti dėmesį į save:? pavyzdžiui, rašant tekstuką apie save (ir 
lyginant su tekstuku apie kino žvaigždę) didėja polinkis į socialinį 
lyginimą. Nes savivertės sutrikimus, kaip įsitikinom, lydi ryškus po- 
linkis intensyviai ir dažnai gromuliuoti neigiamas mintis apie save... 

+ Abejoti savimi: jei asmenybės pseudotestas, kurį atlikdami atsa- 
kėt į kompiuterio klausimus, nenustato jūsų asmenybės tipo („Iš- 
nagrinėjus jūsų atsakymus neįmanoma apibendrinti asmenybės 
bruožų“), dar labiau sustiprėja jūsų polinkis į socialinį lyginimą. 

+ Patirti nesėkmę. Polinkis lygintis su „blogesniais už save“ labai 
dažnas, kad ir kokia būtų savivertė.? 

+ Vienu metu jausti ir sunkumą, ir abejonę - tai dukart padidina 
pagundą lyginti. Štai Liusės tėvų pasakojimas: „Mūsų mergaitė 
gimė turėdama judėjimo sutrikimą. Metų metus tikėjomės, kad 
raida ji pasivys bendraamžius. Kai ateidavom į šeimos sambūrius 
ar kitur, kur būdavo vaikų, tiesiog nevalingai labai atidžiai slapta 
juos stebėdavom norėdami sužinoti, kaip jie vystosi, palyginti su 
Liuse. Ilgainiui atsikratėm šio įpročio, nes kaskart pasijusdavom 
nelaimingi - Liusė taip ir nepasivijo bendraamžių, todėl turėjom 
susitaikyti, kad ji ne tokia kaip kiti vaikai. O svarbiausia - ne to- 
kia kaip idealus vaikas, apie kokį svajojom ir kokią įsivaizdavom 
ją tapsiant. Metų metus praleidom, kol priėmėm ją tokią, kokia 
yra, - nuvilianti, jei lauksi iš jos pasiekimų, meili kaip visi vaikai, 
nes ji - augantis žmogutis ir niekas negali žinoti, koks bus jos gy- 
venimas - laimingas ar ne. Bet šiandien jau nebelyginam, nebe- 
klausiam „Ar ji atsilieka, palyginti su kitais?“, šiandien klausimas 
kitoks: „Ar ji gyvenime laiminga?“ 

Deja, juo daugiau lyginam save su kitais, juo dažniau išgyvenam 
neigiamas emocijas, pavyzdžiui, apgailestavimą, kaltę, pavydą, nepa- 
sitenkinimą ir pan.* Atrodo, esama abipusio ryšio tarp jausmo, kad 
gyvenimas nelaimingas, ir nuolatinio socialinio lyginimo? Lyginima- 
sis ieškant paguodos taip pat, regis, prasta išeitis, nes pamažu nesą- 
moningai įtraukia į socialinės konkurencijos žaidimą, kurį žmogus 
norom nenorom stengsis laimėti (būti geresnis už kitus) arba bent 
nepralaimėti (neleisti, kad kiti smarkiai aplenktų). 


Nuo lyginimo iki konkurencijos 


Taigi lyginimas kelia pavojų kasdienį gyvenimą paversti varžybomis dėl 
pirmavimo: būti tuo, kuris daugiausia kalba per posėdį, kurio namas ar 
automobilis gražiausias, sutuoktinis seksualiausias, vaikai dailiausi... 
Atsargiai, kaip jau rašėm, polinkis lyginti ir konkuruoti labai 
greitai prabunda, kaip rodo šis tyrimas. Mokslininkai norėjo nusta- 

tyti, ar įmanoma sužadinti konkurencinį elgesį pateikus paprasčiau- 
sią manipuliavimo žodžiais užduotį. Tad paprašė savanorių sudaryti 
sakinius su dešimčia žodžių, susijusių su konkurencija (pvz., laimėti, 
pralenkti save, kova, varžymasis, konkurencija) arba su bendradar- 
biavimu (pvz., bendradarbiauti, dirbti kartu, pagelbėti, draugystė)“ 
Tie, kuriems teko žodžiai iš konkurencijos srities, kitame, žaidimų ir 
surežisuotų situacijų, etape greičiau ėmėsi socialinių palyginimų ir 
pradėjo konkurenciškai elgtis. Ta pati užduotis su žodžiais iš bendra- 
darbiavimo srities sukėlė priešingą poveikį. Taigi, visą dieną praleisti 
tokioje aplinkoje, kur gerbiamos tam tikros vertybės, visai nėra ne- 
reikšminga. Pavyzdžiui, nuolatinis specialiosios literatūros apie vady- 
bą skaitymas kai kuriems darbuotojams gali sužadinti konkurencinį 
elgesį - galbūt tai puiku juos įdarbinusiai įmonei, bet ne taip palanku 
gerai jų pačių savijautai. Tikriausiai geriau leisti varžymosi instinktui 
reikštis ten, kur jis yra reikalingas (kai kurios profesinės situacijos) ir 
slopinti kitur (bendras darbas ir asmeninis gyvenimas). 

Panašiai ir bendravimas su socialinės konkurencijos apsėstais 
žmonėmis, kaip toliau pateiktame pasakojime, gali pasirodyti esąs 
kenksmingas - nebent patys suvoksime problemą. 

„Kai mano kaimynas įžengia į kambarį, iškart stengiasi įvertinti, 
ar čia esančios moterys gražesnės, protingesnės, seksualesnės už jo 
žmoną. Jei taip, jis ieško trūkumo, kol randa kokią sritį, kur jo žmo- 
na jas pranoksta. Su vyrais elgiasi panašiai, gal net blogiau: aiškinasi, 
ar kitų vyrų statusas aukštesnis už jo ir, jeigu taip, būtinai turi rasti 
trūkumą. O jei ne, gali tapti agresyvus, ironiškas, kelti kivirčus arba, 
jei nepavyksta laimėti žodinėje kovoje, žeminti kitus, negailestingai 
užsipulti kokį atpirkimo ožį. 

Mudviejų žmonos - draugės, tad kartą važiavom kartu atostogau- 
ti. Buvo tikras pragaras. Po kelių dienų atostogų aš ne tik nebegalėjau 
tverti, bet ir pats užsikrėčiau - norėjau, kad mano vaikai laimėtų prieš 
jų vaikus stalo žaidimuose ir panašių kvailysčių“ 

Taigi esama tokių socialinių terpių, kurios skatina lyginti ir 
akylai stebėti kito statusą: kinas, mada, televizija. Beje, bet kuri ter- 

pė, kur žmonės gyvena uždarai, savaime skatina šį reiškinį. O kartais 
tai tinka net visam socialiniam diskursui: kvailas devintojo dešimt- 
mečio šūkis „Prancūzija laimi!“ tebuvo perdėtai individualistinių ir 
konkurencinių vertybių kopijavimas nuo Jungtinių Valstijų ir Di- 
džiosios Britanijos, kaip ir kitose Vakarų šalyse. 

Atkreipkim dėmesį, kad ne visada apsisprendžiam lyginti save su 
kitais: kartais nutinka, kad gyvenimo atsitiktinumai tarsi priverčia 
lygintis, pavyzdžiui, sužinojus, kad artimam žmogui nutiko bėda ar 
jis susirgo. Jei žvelgiant į tai, kas jam nutiko, mūsų tvirtumo pojūtis 
yra didelis („man taip neturėtų nutikti, nes..“), tai lyginimas - egois- 
tiškai — iš pradžių teiks saugumą. Bet jei mūsų pojūtis, sukeltas to 
įvykio, veikiau pažeidžiamumas, lyginimas sužadins nerimą („ir man 
taip gali atsitikti“). Bet gali daryti ir teigiamą poveikį - skatinti galvo- 
ti, kaip apsisaugoti nuo pavojingo įvykio („ryt metu rūkyti“, „nusto- 
siu kvailai leisti pinigus“). 


Konkurencija nebūtinai mums padeda 


Priešingai nei manoma, anaiptol ne visada laimi „pirmavimo ma- 
niakai“... Laimė! Pernelyg didelių konkurencinių lūkesčių sukeltas 
spaudimas gali trukdyti pasiekti norimą rezultatą. Suprantama, pa- 
didėja ir konfliktų pavojus, nes kiekvienas taikosi į kito vietą ir lai- 
kosi požiūrio — teoretikai jį vadina „nulinės sumos žaidimu“, - kad 
tai, ką laimi kitas, aš pralaimiu. Taigi bus siekiama ne tik laimėti, bet 
ir žūtbūt sukliudyti laimėti kitiems. Toks mąstymas apie gyvenimą 
visuomenėje ar žmonių grupėje sukurs labai nelankstų požiūrį į te- 
ritorijų užkariavimą ir gynimą, privalumus ir kitus statuso ženklus. 
Taip pat nuolat blogins žmogaus savijautą. Savivertę darys vis labiau 
pažeidžiamą: tokia egoistiška ir konkurencinė aplinka kaip konveje- 
ris gamina nesaugių saviverčių grandines, kurios priklausomos nuo 
išorinių atributų ir itin nestabilios. Nuostabu, ar ne? 

Savivertei labiau į naudą meilė negu valdžia 


Pradžioje minėjome, kad savivertei suteikia peno pripažinimo ir kont- 
rolės pojūtis. Tačiau jei stengsimės ją stiprinti pasikliaudami konku- 
rencija, akivaizdžiai eisim neteisingu keliu. Nes tai, ką vadiname 
priimtinumu, tai yra populiarumo patirtimi, savivertei daro du- 
kart stipresnį poveikį negu dominavimas, tai yra valdžios įtvir- 
tinimas.? Todėl lyginimu ir konkurencija grįsta elgsena neveda gera 
kryptimi. Ji veikiau pamažu blogina mūsų socialinių santykių kokybę: 
tą mažą nestabilų laimėjimą, kurį pasiekiam dominuodami, nustelbia 
priimtinumo praradimas, o šis veiksnys daug svarbesnis savivertei. 
Atsisakyti netinkamos konkurencijos - ne „visos konkurencijos“, o 
tik tos, kuri nereikalinga ar mums primetama, - atrodo, geriausia išei- 
tis. Tai patartina aukštos nestabilios ir trapios savivertės žmonėms, 
nes jie siekdami laimėti konkurencinę kovą investuoja didelį emocinį 
ir santykių kapitalą. Tačiau tinka ir žemos savivertės turėtojams - jie 
a priori nesiekia konkurencinių santykių, tik iškenčia juos ir šiaip ne 
taip jų laikosi. Tad kaip elgtis, kad neįsitrauktume į tokį žaidimą? 


Modeliai ir antimodeliai: kaip semtis 
įkvėpimo iš kito, kad darytum pažangą 


Polinkis į socialinį lyginimą toks stiprus dar ir todėl, kad, kaip jau 
sakėm, iš pradžių duoda naudos, pavyzdžiui, suteikia nusiraminimą. 
Bet socialinis lyginimas gali būti dar geriau pritaikomas - gali padėti 
augti mūsų asmenybei, o ne tik saugiai pasijusti. Tai vyks per procesą, 
vadinamą socialiniu mokymusi.!? 

Iš tiesų dažniausiai ko nors išmokstam ne darydami bandymus 
ir klaidas, ne nuolankiai klausydami nurodymų ir patarimų, kuriuos 
mums dosniai dalija. Išmokstam stebėdami kitus: iš pradžių tėvus, 
paskui mokytojus, draugus, o vėliau visus žmones, su kuriais gyve- 
nimas suveda. Tai itin tinka, kai mokomasi sudėtingų dalykų, pavyz- 

džiui, gyventi visuomenėje, pasirinkti bendravimo su kitais žmonė- 
mis stilių ir pan. 

Tuos „kitus“ mes, kad ir kas būtų, dar stebėsim ir pasiliksim visa 
„kad ir kas būtų“... Pavyzdžiui, polinkį mušti, jei matėm, kad muša, ir 
mylėjom tuos, kurie mušė (net jei mušė mus), o gal patiko smūgių ke- 
liamas siaubas. Modeliai (būti kaip) ir antimodeliai (nebūti kaip) 
mus taip pat formuoja. Tai vyksta sąmoningai (norėjau būti panašus 
į tą žmogų ar bent kartais elgtis kaip jis) ir nesąmoningai (su siaubu 
pastebiu save kartojantį nekenčiamą elgesį, nors ir nepritariu jam). 

Atrodo, kad žmonėms, kurių savivertė aukšta, geriausi socialiniai 
modeliai yra „teigiami“ (sugebėti įveikti vieną ar kitą sunkumą). Šie 
asmenys yra veikiau promotion-focused (angl. susitelkę į savęs iškėli- 
mą), kaip sako amerikiečiai. O žemos savivertės žmones, regis, labiau 
motyvuoja „neigiami“ modeliai - „štai kaip nereikia elgtis“, nes jie 
labiau prevention-focused (angl. susitelkę į apsisaugojimą).!! 

Tai gal mes tik mėgdžiojam, o ne patys save kuriam? Iš esmės - taip! 

Manyti, kad esi unikalus ir nepriklausomas, yra perdėtas išdidu- 
mas: mes kuriam save taip pat ir mėgdžiodami. Pakanka tai žinoti. 
Suprantama, vaikystėje. Bet ir būdami suaugę. Turim varganų mo- 
delių - „varganų“ reiškia ribotų ir supaprastintų, - pavyzdžiui, rek- 
lamos, televizijos ar kino. Arba kitų, sodresnių ir subtilesnių, kaip 
„tikri“ mūsų sutinkami žmonės, tačiau turim dar sugebėti žiūrėti į 
juos plačiai atmerktomis akimis: ne vien žavėtis tais, kuriuos vi- 
suomenė laiko vertais susižavėjimo, bet ir atkreipti dėmesį į kitus, 
kuklesnius ir anonimiškus, bet turinčius kažką, ką perpratę gautume 
labai daug naudos. Žavėtis žmonėmis, kurie mums antipatiški arba 
kurių elgesys kartais atrodo peiktinas, ir semtis įkvėpimo iš jų elge- 
sio - kodėl gi ne? Čia kalbam ne apie mimetizmą, o apie mokymąsi 
iš pavyzdžio, nesvarbu, ar jis rodomas, ar paslėptas! Užuot neigiamai 
vertinę, stebėkim ir naudokimės gausybe pavyzdžių - ar antipavyz- 
džių, - kuriuos gyvenimas dovanoja... 

Pamenu, kartą skaičiau interviu su choreografe Marta Graham. 
Jos buvo klausiama apie kūrybiškumą ir originalumą, mėgdžiojimą 

ir kūrybą - šie klausimai menininkui dar svarbesni negu paprastiems 
mirtingiesiems: „Visi mes esam vagys. Bet galų gale būsim teisiami 
atsižvelgiant tik į du dalykus: ką nusprendėm apvogti ir kaip tuo Pž 
sinaudojom.“!* 

Ilgai stebėję, daug lyginę, vieną dieną gaunam tai, kas atrodo savo- 
tiška išmintis, naudinga savivertei, - įgyjame gebėjimą lyginti save 
su savimi. Su tuo, koks buvau prieš kelis mėnesius ar keletą metų. 
Su tuo, koks būnu šviesiomis ar juodomis dienomis. Tai tikriausiai 
vienas geriausių būdų asmenybei ugdyti: gyventi taip, lyg būtum 
amžinai save kuriantis meistras... 


DVIDEŠIMT SEPTINTAS SKYRIUS 


Pavydas ir pavyduliavimas: 
abejojimo savimi emocijos ir 
vaistai nuo jų 


Pavyduliavime yra daugiau 
savimeilės negu meilės. 


LA RoCHEFOUCAULD 


Pavydo ar pavyduliavimo atsiradimas - vienas savivertės pralaimėji- 
mo požymių, kai pasiduodama pagundai lyginti ir prasideda konku- 
rencija. Šiedvi emocijos, rodančios abejojimą savimi, skirtingos, nors 
šiandien dažnai abi vadinamos žodžiu „pavydas“. 

Pavydas siejamas su nemaloniu pojūčiu, kurį patiriam matydami, 
kad kitas turi, ko mes neturim, bet norėtume turėti: pinigų, statusą, 
pripažinimą, o gal laimę... Paprastai pavydim žmonėms, su kuriais 
esam daugiau ar mažiau artimi arba galim protingai lygintis. Retai pa- 
sitaiko, kad mus graužtų pavydas dėl gyvenimo būdo žmonių, kurie 
socialiai labai tolimi, pavyzdžiui, žvaigždžių ar milijardierių. Tačiau 
mano skaitytojai žvaigždės ir milijardieriai taip pat gali būti kamuoja- 
mi pavydo, pavyzdžiui, kitoms įžymybėms, turinčioms didesnę jach- 
tą, gražesnį dvarą ar didesnį žiniasklaidos pripažinimą... 

Pavyduliavimas reiškia baimę prarasti tai, ką jau turim: galima pa- 
vyduliauti savo privilegijų, agresyviai ir audringai jas ginti. Arba pavy- 
duliauti sutuoktinio, sekti kiekvieną jo žingsnį ir žodį, kad pastebėtume 

potraukį prie galimo varžovo ar varžovės. Draugystėje taip pat esama 
pavyduliavimo - tai troškimas, kad santykis būtų beveik išskirtinis. 

Pagaliau vienu metu galima jausti ir pavydą, ir pavyduliavimą, pa- 
vyzdžiui, vaikai: jei jiems atrodys, kad brolis ar sesuo iš tėvų ar sęne- 
lių gavo gražesnę dovaną, jie pavydės („Jo dovana geresnė!“ ) ir pavy- 
duliaus („Jį myli labiau negu mane!“). 

Šias dvi emocijas, suprantama, sieja labai aiškus ryšys su trapia sa- 
viverte. 


Kodėl jaučiu pavydą? 


Pavydui atsirasti reikia dviejų sąlygų: visų pirma, mūsų ir kito žmo- 
gaus privalumų socialinio lyginimo - nepalankaus; antra, bejėgišku- 
mo gauti tai, ką kitas turi, pojūčio. Nejausdami bejėgiškumo nepavy- 
dėtume, tiesiog būtume motyvuoti tą patį dalyką gauti... Todėl ir yra 
ryšys su saviverte: pavydim to, ko neturim, bet tik tada, jei manom 
negebantys patys to gauti. Pavydas nebūtinai sietinas su valdžia ar 
turtu - galima pavydėti kito laimės, suirzti dėl jo gebėjimo būti ge- 
ros nuotaikos ir pan. Šis reiškinys universalus: visose kultūrose yra 
pasakų apie karalius ir imperatorius, pavydėjusius menko nieko savo 
pavaldiniams... 

Pavydas, kilęs dėl savivertės sutrikimų, deja, vėliau sukuria tikrą 
uždarą ratą, savivertę dar labiau silpnina ir verčia nuolat leistis į so- 
cialinį lyginimą. O juk žinom, kaip tai žalinga. Net jei patys sau ne- 
prisipažįstam, pavydėdami neišvengiamai susikuriam savęs, bejėgio 
gauti tai, kas traukia, vaizdą. Tai skatina asmeninio pralaimėjimo po- 
jūtį, kurį mėginam pridengti socialinės neteisybės racionalizavimu, 
kai pavydim kitam sėkmės („ta įmonė nieko verta, jei viskas ten taip 
vyksta...“). Tačiau šis vaistas visai nepadeda, o blogiausia - nekliudo 
pavydui atsinaujinti, tik pasunkina jį kartėliu. 

Kai pavydas tampa įprastas, galų gale prasideda liguistas ir mania- 
kiškas kito privalumų nagrinėjimas, o tai dar labiau žaloja savivertę.! 

Išsivaduoti nuo pavydo 


La Rochefoucauld priminė amžininkams: „Mūsų pavydas trunka il- 
giau negu laimė tų, kuriems pavydim.“ Ar to gali pakakti? Dažnai pri- 
reikia daug pastangų, kad pasisektų nukenksminti pavydo nuodus. 

Pavyzdžiui, apkalbos (blogai kalbėti apie žmones, kuriems pa- 
vydim): suprantama, poreikis šmeižti stipriai susijęs su pavydu ir 
pojūčiu, kad nelabai suvaldom savo gyvenimą ir aplinką; bet jis gali 
būti ir naudingas, jei padeda emociškai geriau jaustis, svarbu, kad to 
poreikio nelydėtų pernelyg audringos neigiamos emocijos.? Kodėl 
gi neapkalbėjus - tik nereikia per daug nervintis, per daug tikėti — 
vien dėl malonumo pasikalbėti ir pabendrauti. 

Kita pagunda, ne taip jau ir nutolusi nuo aptartosios, šmeižti vi- 
suomenę ir pridengti savo pavydą socialiai didesnę vertę teikiančiu 
diskursu apie netoleranciją ir neteisybę. Neteisybė iš tikrųjų yra prob- 
lema. Bet tai kita problema, ja tik slepiamas mūsų negebėjimas pakęs- 
ti, kad kiti turi daugiau negu mes... Jules'is Renard'as rašė „Dienorašty- 
je“: „Nebūtina niekinti turtuolių, būtų gana jiems nepavydėti.“ 

Vis dėlto nelengva savo pavydą paversti abejingumu. Geranoriš- 
kumu dar sunkiau! Kaip įstengti džiaugtis kitų sėkme, juolab jei ji iš 
mūsų nieko neatima (dažniausiai taip ir būna)? Nelengva, jei turim 
savivertės sutrikimų. Tačiau praktikuotis labai sveika ir pamokoma, 
ypač sukilus kvailam pavydui, į kurį mus pastūmėja kiekviena sociali- 
nės konkurencijos situacija. Aš tuo užsiimu, kai anglai laimi prieš mus 
regbio rungtynes! Man nebūna lengva, bet stengtis pasidžiaugti anglų 
pergale vertinga bent todėl, kad atskleidžia man svarbiausią dalyką — 
iš tikrųjų man turėtų kilti klausimas „Ar geras varžybas pamačiau? o 
ne „Kas laimėjo?“ Pagaliau nuoširdžiai džiaugtis anglų džiaugsmu, kai 
jie laimi, - man prieš akis dar daug darbo. Bet neprarandu vilties. 

Svarbu nepasitenkinti vien pavydo užgniaužimu. Verčiau jį atpa- 
žinti ir mėginti pakeisti. Pratintis pereiti nuo agresyvaus („Neteisin- 
ga, kad tas nevykėlis tai turi“) arba depresyvaus („Koks aš apgailėti- 
nas, kad to neturiu“) prie stimuliuojančio pavydo: „Kaip elgtis, kad 

ir aš gaučiau tai, ko pavydžiu?“ Tikriausiai tada atgaivintume vieną 
esminių ir natūralių (o svarbiausia - naudingų) pavydo paskirčių — 
skatinti veikti. 


Pavyduliavimo aklavietė 


Kaip jau įsitikinom, pavyduliavimas gyvas baime prarasti ryšį ar vie- 
tą - nesvarbu, privilegijuotą ar išskirtinę. Andrė Comte-Sponville'is 
labai protingai pastebėjo: „Pavydintis žmogus norėtų turėti tai, ko 
neturi, bet turi kitas; pavyduliaujantis žmogus nori vienas turėti tai, 
ką mano jam priklausant.“ 

Taigi, pavyduliavimas grįstas klaidingu supratimu, kas yra prisi- 
rišimas prie kito žmogaus (ir meilėje, ir draugystėje). Suprantama, 
meilėje pavyduliavimas žmogų apima stipriau ir visuotiniau, tad 
pasireikšdamas griauna savivaizdį dar labiau? Bet abiem atvejais pa- 
vyduliavimas randasi iš klaidingo ar veikiau archajiško, pirmykščio 
santykių supratimo: mylėti, vadinasi, turėti; priimti pavyduliaujan- 
čio žmogaus meilę, vadinasi, paklusti jo liguistam savininkiškumo 
instinktui. 

Pavyduliavimas yra kančia, sukelianti nerimą, jis pažeidžia sa- 
vivertę ir verčia iš anksto išgyventi brangių santykių praradimą“. 
Pavyduliaujantys žmonės niekada nesimėgauja savo laime - 
tik ją saugo. Beje, šiuo atveju savivertės problemos dar sunkesnės 
negu kamuojant pavydui?: pavyduliaujantis žmogus bijo, kad jo ge- 
rųjų savybių nepakaks partneriui šalia savęs sulaikyti. Todėl ir deda 
tiek pastangų tikrinti, gąsdinti, įkalinti - užuot žadinęs kitam norą 
likti, visomis priemonėmis mėgina sukliudyti išeiti. Suprantama, tai 
nė kiek nepagerina sutrikusios savivertės: galų gale pavyduliavimas 
kliudo patirti meilę ar prisirišimą, kurį kitas iš tiesų mums jaučia. Ka- 
dangi kitas surištas, neįmanoma sužinoti, ar jis iš tikrųjų prie mūsų 
prisirišęs. Taigi pavyduliavimas didina, o ne sprendžia problemą. Jis 
iš esmės griauna santykius. Santykius su kitu ir su savimi. Galiausiai 

priverčia pamiršti svarbiausią dalyką - kad visaverčiai santykiai turė- 
tų būti abipusiai. Tai La Rochefoucauld ir pabrėžia citatoje, pateik- 
toje skyriaus pradžioje (atsiverskit ir vėl perskaitykit, jei pamiršot). 


Kaip įveikti pavyduliavimą 


Psichoterapija dar nesukaupė didelės patirties, kaip padėti patolo- 
giniams pavyduliautojams“ - ne tiek jau daug jų kreipiasi pagalbos 
(dažniau patarimo ateina jų aplinkos žmonės). O tiems, kurie ateina, 
prieš akis ilgas ir sunkus darbas. Paprastai reikia gilintis į pačius pri- 
sirišimo psichologijos pagrindus: dažniausiai pavyduliautojai nuo 
vaikystės dėl įvairių priežasčių (patirtos traumos dėl išsiskyrimo ar 
ankstyvo apleistumo, nutolimui ypač jautraus temperamento) prak- 
tikuoja vadinamąjį nesaugų prisirišimą: bijo paleisti savo jausminį 
ramstį ir leistis pažinti pasaulio.“ Tad kai jau pasirenka meilės objek- 
tą, negali nė pagalvoti, kad jį paleis (dėl to jie tikri) ar kad jis paleis 
juos (dėl to negali būti tikri, todėl saugo ir užrakina). Visai iš naujo 
permąstyti būdą sieti save su kitais, jaučiamą pavojų, jei jie nutolsta, 
paprastai yra platus - ir vaisingas — psichologinio darbo baras! Rū- 
pintis saviverte yra vienas iš pirmųjų jo etapų. 


DVIDEŠIMT AŠTUNTAS SKYRIUS 


Liautis nepasitikėti kitais: 
pasitikėjimo nauda didesnė 
už nepatogumus 


Pasitikėjimas nėra tik iliuzija. 

Ilgainiui jis tampa vieninteliu dalyku, 
galinčiu užtikrinti, kad mūsų asmeninis 
pasaulis nebus dar ir pragaras. 


HANNAH ARENDT 


„Pasitikėti? Aš per mažai pasitikiu savim... Esu pernelyg pažeidžiama, 
kad pasitikėčiau kitais. Žinau, kad nė necyptelsiu, jeigu mane išnaudos. 
Nesugebėsiu pasipriešint, jei išduos. Dažniausiai paskutinė suvokda- 
vau, kad manim naudojasi. Kadangi abejoju savimi, nuolat galvoju, kad 
teisūs kiti, kad mano abejonės jais nepagrįstos, įtarimai be pagrindo... 
Mano pavojaus signalas, įspėjantis apie išnaudojimą, nebejautrus, tiks- 
liau, ilgai buvo nejautrus. Nesugebėdavau pasakyti sau tokių paprastų 
dalykų kaip: „Tai nenormalu. Tai išnaudojimas. Neleisk, kad tave mul- 
kintų. Tai nepriimtina. Tai išdavystė. Tai moralinės sutarties laužymas. 
Net galvoti taip negalėjau, ką jau kalbėti apie sakymą kitiems... Ir dabar 
dar nepajėgiu šių žodžių ištarti, bet šiandien jau yra kitaip: vengiu atsi- 
durti situacijose, kur turėčiau juos ištarti, o kad nepatirčiau nusivylimo 
ir išdavystės, daugiau nebepasitikiu. „Nebeduodu skolon“ Puikiai ma- 
tau, kad tai mane atskiria nuo kitų ir skurdina. Bet verčiau būti vienai ir 
nepasitikėti negu kitų priimtai, bet išnaudojamai.“ 

Dažnai nepasitikėjimas veši dėl mūsų silpnybių. Tačiau pasitikė- 
ti - gražu... Dar ir palanku kiekvienam žmogui, žmonių grupėms. 
Kodėl taip sunku pasitikėti žmogui, turinčiam savivertės sutrikimų? 


Pasitikėti 


Pasitikėjimas? Tai lūkestis, kad mūsų noras bendradarbiauti nebus 
nuviltas, pažeidžiamomis vietomis nebus naudojamasi. Pasitikėji- 
mas veikiau yra nuojauta, kartais - sprendimas (daugiau ar mažiau 
pagrįstas) ir lūkestis, o ne tvirtas žinojimas. Tai ir optimizmo apraiška 
socialiniuose santykiuose: kaip ir optimizmas, pasitikėjimas ne apa- 
kina susidūrus su sunkumais (iškilus tikroms problemoms optimistai 
ir pesimistai reaguoja taip pat), o suteikia ramybę, kai nėra didelių 
problemų. Optimizmas nebūtinai keičia realias situacijas, o pasiti- 
kėjimas gali keisti: žmogui parodytas pasitikėjimas gali pastūmėti jį 
tobulėti, prisideda prie to, kad visuomenė taptų žmogiškesnė. 

Gebėjimo pasitikėti šaltinis, suprantama, glūdi mūsų praeityje; tu- 
rėti patikimus tėvus, nepatirti skausmingų išdavysčių daug širdies ati- 
davus santykiams arba kam nors atsivėrus - tai, atrodo, du svarbiausi 
veiksniai. Tačiau yra dar daug kitų veiksnių, labiau susijusių su dabarti- 
mi ir sudarančių gana sudėtingus derinius. 

Priežastys pasitikėti gali būti prieštaringos: galim pasitikėti dėl 
savo pažeidžiamumo (žema savivertė), polinkio idealizuoti kitus, jei, 
palyginti su jais, laikome save silpnesniais arba priklausomais. Galim 
suteikti pasitikėjimą jausdamiesi pakankamai stiprūs, kad ištver- 
tume arba atitaisytume galimą išdavystę: „Duodu jam galimybę...“ 
(aukšta savivertė) Tad gebėjimas suteikti pasitikėjimą aiškiai priklau- 
so nuo pasitikėjimo savimi, nuo mūsų poreikių ir savivertės; galim jį 
suteikti arba jo nesuteikti, atsižvelgdami į tai, ko mes norim: būti nu- 
raminti ar kad mumis žavėtųsi, o ne ramiai įvertinę žmones ir situaciją. 

Tačiau svarbūs ir kiti veiksniai. 

Kai kurie jų hormoniniai: neseniai atliktas neurologinis tyri- 
mas! nustebino, pasirodo, pasitikėjimo kitu jausmą galima dukart 

sustiprinti tiesiog davus savanoriams įkvėpti purškalo, kuriame yra 
oksitocino, motinišką elgesį reguliuojančio hormono, skatinančio ir 
seksualinį suartėjimą. Cheminė manipuliacija pasitikėjimo jausmu? 
Tikriausiai tai galėtų sukelti didelių etinių problemų: kas atsitiktų, jei 
prekybininkai ar politikai slapčia naudotų oksitociną pašnekovams ir 
klausytojams įtikinti? 

Kiti - psichologiniai: pasitikėjimą smarkiai veikia emocinis gy- 
venimas. Logiška, teigiamos emocijos jį skatina, neigiamos griau- 
na. Dažnai jaučiamas liūdesys, pyktis, nerimas gali sukelti nuolatinį 
nepasitikėjimą kitais, grįstą baime (sociofobiškų pacientų atvejis), 
pesimizmu (depresijos atvejai) arba blogų minčių bei požiūrio į 
žmones projekcija (burbekliai, pikčiurnos, nuolat jaučiantys apmau- 
dą). Visos šios kančios trikdo gerą žmonių sugyvenimą grupėse, nes 
žmonėms labai reikalingas tarpusavio pasitikėjimas, kad ir kokią sritį 
imtum - ir šeimos gyvenimo, ir profesinio bei socialinio elgesio, - o 
dažnos teigiamos emocijos labai pagerina bendravimo kokybę.* Kai 
kuriais atvejais negebėjimas pasitikėti kyla dėl psichiatrinės patologi- 
jos: geriausias pavyzdys - paranoikai, suprantama, įsitikinę, kad nie- 
kas, net jų artimieji, nenusipelno visiško ir nuolatinio pasitikėjimo. 
Žmones jie skirsto į tuos, kurie išdavė, tuos, kurie ketina išduoti arba 
jau išduoda, ir tuos, kurie vieną dieną išduos... Bet yra dar ir žmo- 
giškų santykių aukos, nuolat nusivylę kitais. Ir tie, kurie yra patyrę 
išdavysčių ar kuriems trūko tėvų meilės, tie, kuriuos tėvai auklėjo 
paklusti nepasitikėjimo kultui. Prisimenu vieną pacientą, kuris no- 
rėjo rašyti atsiminimus pavadinimu „Kaip mano tėvas vos nepavertė 
manęs paranoiku“. 


Pasitikėjimo privalumai ir nepatogumai 
Pasitikėti kitais - ar čia nėra rizikos? 
Yra! Bet nepasitikėti taip pat daug rizikos. Gal nepasitikėjimo pa- 
vojai ne tokie matomi ir ne taip staigiai išryškėja kaip tie, kurie kyla 
dėl pasitikėjimo, bet jie visiškai tikri. 

Nepasitikėti, vadinasi, su didele energija įtarinėti, stebėti, sekti, tik- 
rinti, atidėlioti. Kitaip tariant, gyventi jaučiant fizinę įtampą ir puoselė- 
jant neigiamą pasaulėvaizdį - vėliau paaiškės, kaip tai sekina ir nuodija. 
Nesiryžti susilpninti savo gynybos tada, kai galėtume. Taip išvengiama 
vienos kitos apgavystės ar nusivylimo. Tačiau kiek tai atsieina? 

Imkim užsienio turistų pavyzdį: jie nepasitiki tos šalies gyventojais, 
garsėjančiais (pasak jų) stipriu polinkiu apgaudinėti svečius. Todėl 
gali praleisti visas atostogas vien rūpindamiesi, kad jų neapmautų: 
stebi taksi vairuotoją — ar tiksliai pagal žemėlapį laikosi kelio, kuriuo 
jiems reikia važiuoti (užuot plepėję su juo apie vietos papročius ar žiū- 
rėję pro langą), labai atidžiai renkasi restoraną - lygina viso kvartalo 
restoranų kainas, stebi, kas į juos įeina ir kas išeina (užuot atsisėdę ten, 
kur gražu ir gardžiai kvepia), nepasitiki visais pardavėjais ir prekybi- 
ninkais, nuolat būna „atsargūs“, lygina, derasi, pyksta, užsisklendžia 
(užuot šnekėję, šypsojęsi, sužinoję ką nors nauja...). Taip elgdamiesi 
jie tikrai atitolins daugumą (ne visas...) progų „būti apmautiems“. Bet 
jiems tikrai pavyks pražiopsoti pagrindinį dalyką - pasimėgauti vieš- 
nagęe, nors kas nors gal kiek ir piktnaudžiaus jų pasitikėjimu. 

Suprantama, pasitikėjimas verčia prisiimti tam tikrą socia- 
linę riziką - kad apgaus ar pašnekovai elgsis dviveidiškai, - bet 
gausim apčiuopiamą naudą - gyvenimo kokybę. 

Nepasitikėjimo teikiami privalumai atsitiktiniai, o pasitikėjimas, 
priešingai, teikia nuolatinę emocinę naudą. „Per geras - vadinasi, kvai- 
las?“ O jei „gerųjų kvailių“ gyvenimas laimingesnis negu „visada nepa- 
sitikinčių ? O ką, jei mes, kad ir kaip elgtumės, vis tiek esam pasmerkti 
gyvenime būti apmauti? Ir ką, jeigu tai nė kiek nesusiję su nepasitikėji- 
mu ar pasitikėjimu - arba daug mažiau, negu mes manom? 


Apie tai, kaip vertėtų panaudoti pasitikėjimą... 
Vadinasi, verčiau iš anksto pasitikėti? 
Jei mūsų siekinys yra gyvenimo kokybė, atsakymas - taip. Tačiau 
visai neverta be atodairos būti atviriems nusivylimui ar išnaudojimui. 

Geriausia išeitis - išmokti kitu pasitikėti ne aklai, o budriai: suteik- 
ti kiek įmanoma daugiau pasitikėjimo, pasitikėti iš anksto ir laikyti pa- 
šnekovus patikimais, kol jie neįrodys esą kitokie. 

Kai kurie žmonės išankstinio pasitikėjimo skalėje skirsto pašne- 
kovus pagal balų sistemą (pradeda nuo 10 ir kyla iki 20): „Pasitikiu 
saikingai, ne daugiau.“ Paskui tą rodyklę pastumia, nelygu pašnekovų 
elgesys. Kiti, nepatiklesni, skaičiuoti pradeda nuo O iki 20: „Mano 
pasitikėjimą reikia užsitarnauti“ Dar kiti - iškart nuo 20 (iš 20): 
„Pasitikiu iš anksto, o paskui įvertinu“ Kaip visada čia svarbiausia 
lankstumas: patys turim reguliuoti, kiek pasitikėti kitu, atsižvelgdami 
ne į savo pažeidžiamumą (abejones, nerimą, baimę, kad nesugebėsi 
apsiginti arba pareikalauti apgavystę atitaisyti), o į kontekstą (nor- 
malu labiau nepasitikėti versle arba kovojant dėl valdžios) ar į savo 
pašnekovų prigimtį (normalu programą „pasitikėti“ taikyti šiek tiek 
griežčiau bendraujant su nepažįstamais). Be to, dar reikia pasistengti 
suprasti, jog kai kurie suteikto pasitikėjimo pažeidimai gali kilti dėl 
nemokšiškumo, nesupratimo ar net iš egoizmo, o ne iš piktos valios 
arba cinizmo. Tai tas pats? Materialiai ir emociškai gal ir taip (tuo 
metu). Bet jūsų požiūriui į žmoniją - ne. 


Nuviltas pasitikėjimas 


„Žinia, kad vakarėlyje, kur buvo pakviesta daug draugų, Silvija kalbėjo 
apie mane blogai, buvo lyg dūris peiliu. Susipažinau su ja kiek seniau, 
pajutom viena kitai simpatiją, patikėjau jai nemažai savo paslapčių, o 
ji man - savo. Atrodė, kad tarp mūsų užsimegs draugystė. Bet vienas 
tame vakarėlyje dalyvavęs žmogus man papasakojo, kad ji šaipėsi iš 
mano naivumo, atkaklaus noro tapti jos drauge, nors man atrodė, kad 
ir ji norėjo artimiau susidraugauti... Visą vakarą gromuliavau įkyrias 
mintis, paskui susiėmiau. Iš pradžių paskambinau vienam kitam arti- 
mesniam draugui, ir jie man pasakė, kad ji kalbėjo ne taip žiauriai, kaip 
man buvo atpasakota: „Ji tik mėgino prajuokinti kitus ir žemindama 

tave pasirodyti vertingesnė.“ Visi patvirtino, kad jos kalbos buvo ne- 
deramos ir jie nejaukiai jautėsi. Tada nusprendžiau, kad tai ne mano, 
o jos bėda: šioje istorijoje jaučiausi niekuo nenusižengusi, šmeižiau 
ne aš, o ji. Paskui pamąsčiau apskritai apie tokio nemalonaus nutiki- 
mo poveikį, stengdamasi, kad mintims neturėtų įtakos mano pačios 
patirtas neteisybės ar apgavystės jausmas - nė nekalbu apie išdavystę. 
Iš esmės įvyko senas kaip pasaulis dalykas: vienas žmogus apšmeižė 
kitą. Taškas. Iš tikrųjų pasekmės visai menkos: draugai žino, kokia esu, 
jiems nepatiko, ką išgirdo, tiems, kurie manęs nepažįsta, į jos žodžius 
nusispjaut, o tie, kurie manęs nemėgsta, tikriausiai džiūgavo - na ir 
kas? Tada pasvarsčiau, kas ją paskatino šitaip elgtis: ar taip nejaukiai 
jautėsi, kad prireikė kelti savo vertę kitų akivaizdoje žeminant žmogų, 
su kuriuo visai neseniai elgeisi draugiškai? Galų gale tai mane nurami- 
no. Užuot ėmusi apibendrinti, galvoti maždaug taip: „Daugiau niekuo 
nebepasitikėsiu“, galvojau: „Yra dviveidžių žmonių, kurie parodo, kas 
esą.“ Man net pavyko galvoti šitaip: „Net jos nereikia atmesti visiškai, 
tiesiog žinok, kad nereikia ja pasitikėti, ir viskas. Neverta dėl to mir- 
tinai ant jos pykti. Išlik cool. Dabar tu jau įspėta. Ir už visai nedidelę 
kainą apsaugota - tai gera pamoka.“ Visai paprasta, bet aš didžiavausi, 
kad nesileidau dar kartą visko gromuliuoti su kartėliu, pykčiu ar kerš- 
to troškimu, kaip prieš keletą metų būtų atsitikę. Galų gale nė nepa- 
skambinau tai Silvijai ir neprašiau pasiaiškinti, man pasidarė beveik 
vis vien..“ (Amelija, 43 metai) 

Šiame pasakojime Amelija aiškiai išdėsto, ką reikia daryti, kai kas 
nors išduoda pasitikėjimą: 


- Prisiminti, kad išdavystė daugiausia pasako apie tą žmogų, ku- 
ris išdavė, o ne apie tą, kuris išduotas. 

- Jaučiantis emociškai įžeistam nereikia apibendrinti ir iš anksto 
nepasitikėti visa žmonių gimine. Reikia ir toliau pasitikėti pa- 
tikimais žmonėmis. 

- Labiau nepasitikėti asmeniu, kuris išdavė, bet nebūtina visai 
juo nepasitikėti. 

- Ilgai nelaukus pasikalbėti su artimais žmonėmis, kad jie padėtų 
įvertinti, ar išdavystė „rimta“. Būti atsargiam tuo laikotarpiu, kai 
dar karštos emocijos skatina priimti griežčiausius sprendimus. 

— Jei tai buvo persakyti žodžiai, visada reikia patikrinti, ko iš tik- 
rųjų tuo buvo siekiama. 

- Jei įmanoma, pasikalbėti su tuo žmogum, bet geriau klausti 
(„Ar gali man paaiškinti arba mane nuraminti?“ ), o ne prie- 
kaištauti ar kaltinti. 


Asmeninė ir kolektyvinė tarpusavio 
pasitikėjimo nauda 


Žmonėms pasitikėjimas yra svarbiausia ir asmeniniuose (poros gy- 
venime, šeimoje, tarp draugų, pažįstamų*), ir socialiniuose (darbe, 
miesto gyvenime apskritai) santykiuose. 

Kad ir kokia būtų visuomenė, tarpusavio pasitikėjimo pozicija il- 
gainiui pasirodo esanti pati naudingiausia. 

Teigiamai veikia sniego gniūžtės efektas: juo labiau pastebim, kad 
pašnekovas dėmesingas mums, juo labiau juo pasitikim, juo labiau 
jis pastebi, kad mes atidūs jam, juo labiau jis mumis pasitiki ir pan? 

Yra įdomių darbų šia tema, jie parodė, kad tarpusavio pasitikėji- 
mas ilgainiui duoda daugiausia naudos ir individams, ir sociali- 
nėms grupėms. 

Vienas klasikinių interaktyvaus pasitikėjimo modelių socialinėje 
psichologijoje pateikiamas vadinamojoje kalinio dilemoje.“ 

Įsivaizduokite du įtariamuosius, sulaikytus ir įkalintus dėl galimai 
padaryto nusikaltimo. Teisėjas įsitikinęs jų kaltumu, bet neturi jokių 
įrodymų. Tada sako jiems: „Jūs turite teisę kalbėti arba tylėti. Jei nė 
vienas neprisipažinsit, abu būsit nuteisti tris mėnesius kalėti, nes jums 
bus pateikta nesunkių kaltinimų. Jei abu prisipažinsit, mes į tai atsi- 
žvelgsim ir jums teks kalėti tik po mėnesį. Jei vienas prisipažins, o kitas 
ne, prisipažinęs bus nuteistas šešis mėnesius kalėti, o kitas bus laisvas.“ 

Įkalintieji negali bendrauti, tad turi pasitikėti vienas kitu arba ne. 
Abiem naudinga prisipažinti - bausmė bus minimali (kiekvienam 
teks po mėnesį kalėjimo arba du mėnesiai abiem kartu sudėjus, bet 
po lygiai). Tačiau jei vienas prisipažins, o kitas ne, nubaustas bus tik 
pirmasis (šešių mėnesių bausmę teks pakelti vienam, tad jis šioje is- 
torijoje liks apkvailintas). Egoistiškas poelgis yra neprisipažinti, nes 
geriausiu atveju žmogus bus laisvas, blogiausiu - jam teks trys mėne- 
siai už grotų. Bet protas skatina prisipažinti, mat daroma prielaida, 
kad prisipažins ir kitas, vadinasi, teks tik mėnuo įkalinimo. 

Kaip mes reaguojam tikrame gyvenime? Tyrimai rodo, kad pana- 
šiose situacijose spontaniškai linkstama verčiau nepasitikėti": iš tiesų, 
konkrečiose situacijose, kai susiduriam su nepažįstamais žmonėmis, 
nugalės mūsų programa „nepasitikėti“ (ir galbūt teisingai). Tačiau kai 
principas „ranka ranką“ tikrinamas tarp ilgą laiką ir dažnai bendraujan- 
čiųjų, atrodo, kad jis vienas paveikiausių, atnešančių abipusę naudą. 
Bet tik tuomet, jei principas bus taikomas ne aklai (kelis kartus išdavus 
pasitikėjimo nebebus), o atvirai („Aš elgiuosi taip, nes pasitikiu ir darau 
tai, ką sakau“), pasitikėjimą skatins betarpiški pokalbiai ir bendravimas 
(atstumas didina nepasitikėjimą). Kolektyve nepasitikėjimas, lemiantis 
silpną bendradarbiavimą, visada brangiau atsieina negu pasitikėjimas. 


Nepasitikėjimas - iš pragaro, 
pasitikėjimas - iš rojaus 


Gyvenimas sunkus, daugybė nesąžiningų žmonių, niekada nežinai, su 
kuo turi reikalą... Žinoma. Tačiau pasitikėjimas — šviesiu protu - pa- 
deda rasti mažiausiai blogybių turintį būdą išgyventi ir, svarbiausia — 
gerai gyventi. Kitaip patys prisidėsime prie paranojiškos visuomenės, 
to „pragaro“, kurį skyriaus pradžioje mini Hannah Arendt, kūrimo ir 
propagavimo. Pasitikėti, kiek įmanoma, - tai priimti pasaulį ir kitus ne- 
tobulus. O protingai pasitikėti, vadinasi, nesilaikyti požiūrio, kuris pa- 
verstų mus priklausomais nuo kitų netobulumo ir dėl to kenčiančiais. 

Nebeteisti: kitų priėmimo 
privalumai 


Matom dalykus ne tokius, kokie jie yra, 
o tokius, kokie esam mes. 


TALMUDAS 


Jei savęs priėmimo kelyje išmoksim geriau priimti kitus, ar galėsim 
patys save geriau priimti? Tai atrodo įmanoma. 

Paradoksalu: savęs priėmimas padaro mus stipresnius, nes padeda 
suvokti save kaip įmanomą kitų žaislą ir vėl tapti žaidėjais. Pavyzdžiui, 
patys teisiam kitus, kartais juos atmetam, ironizuojam, iš jų šaipomės... 
O jeigu to nedarom, kartais knieti tai daryti... Tačiau ar tas kasdieny- 
bės „menkumas“ atneša mums palengvėjimą, o gal sukrečia? Ar tai tik 
mūsų pažeidžiamumo simptomas, ar gali pažeidžiamumą ir sustiprinti? 


Vertinti ar pažinti? 


Pagunda vertinti žmones arba tai, ką jie daro, suprantama, kyla tik 
iš mūsų pačių patirties. Kituose galim matyti tik tai, ką matyti iš- 
mokom, paprastai - savyje... Mūsų egoizmas padeda atpažinti kitų 
egoizmą ir pan. Kartais tinkamai. Kartais perdėtai. Blogiausiu atveju 
įsivaizduojamai - tai psichoanalitikai vadina „projekcija“, mechaniz- 

mu, verčiančiu kitam priskirti jausmus ar ketinimus, kurie iš tikrųjų 
yra mūsų pačių. 

Polinkis žvelgti į pasaulį primetant jam savo sunkumus iš dalies 
priklauso nuo to, kokia ego svarba mūsų psichikos veikloje: skaus- 
mingas rūpinimasis savimi, būdingas turintiems savivertės sutrikimų 
žmonėms, smarkiai juos pastūmėja į šį pavojų. 

Ir priešingai — ši autocentriška vizija (anglosaksai vartoja įdomų 
posakį myside bias, kurį galima suprasti maždaug taip: mano nosies 
galiuko linkis...) galų gale nuskurdina mūsų pasaulėvaizdį, vadinasi, 
ir savivaizdį. 

Iš tiesų polinkis vertinti slepia polinkį užsisklęsti nuo patir- 
ties. Pasaulį užpildom savimi užuot leidęsi jo užpildomi, mokomi, 
auklėjami. Todėl kyla sunkumų išklausyti ir išgirsti tai, kas nesam 
mes. Pasekmė: pasaulis mums atrodo sustingęs, „visąlaik tas pats“, 
žmonės „visada tokie patys“ (ir visada nuvilia). Bet dažnai nekinta 
kaip tik mūsų būdas juos suvokti. 


„Kiti visada mane nuvilia“ 


Tai labai dažnas pasakymas. Bet kur slypi problema - ar kiti yra nu- 
viliantys? ar aš pernelyg linkęs nusivilti? Ir viena, ir kita: visų pirma, 
kiti niekada nebūna tokie pasigėrėtini nei tokie apgailėtini, kokius 
įsivaizduojam. Jeigu mane dažnai nuvilia, vadinasi, per daug iš kitų 
tikiuosi. Kodėl? Antra, nusivylimas yra dvilypis: mano lūkesčiai daž- 
nai jį skatina tiek pat, kiek kito elgesys. Kaip būti didesniu realistu? Ar 
esama teisingo „kito vartojimo“ būdo, kuris apsaugotų nuo per dažnų 
nusivylimų, bet ir neverstų atsisakyti socialinio bendravimo, juk daž- 
nai kyla tokia pagunda (kad daugiau nebetektų kęsti nusivylimų)? 
Tai vienas iš psichoterapijos darbo objektų. Prisimenu vieną pa- 
cientę, kurios tėvas buvo paranoikas (nepasitikintis, bet dar ir klie- 
dintis, ir apsėstas persekiojimo manijos), o mama sirgo depresija. 
Didelei jos laimei, ji nebuvo tiksli tėvų kopija, bet iš jų paveldėjo ir 

dėl ilgų šalia jų nugyventų metų sustiprino polinkį nepasitikėti (tėvo 
kalbos) ir nusivilti (motinos kalbos). Nors ji ganėtinai protinga, kad 
suvoktų tokio požiūrio žalą, buvo sunku jo atsikratyti. Būdama gy- 
vybinga ir maloni, ji užmezgė daug pažinčių, bet meilei ar draugystei 
kelią greit užkirsdavo smulkmenos. „Labai greit pastebiu kitų trūku- 
mus, paskui jie ima mane erzinti ir, be jų, tame žmoguje daugiau nieko 
nebematau. Kartais tai koks absurdiškas dalykas: nevalingas nosies 
kasymasis ar blogas burnos kvapas, ir še tau - žmogus iškart man ne- 
pataisomai nebe toks įdomus. Kartais pakanka kokios smulkmenos: 
žmogus atrodo pernelyg savim patenkintas, pilkokas arba blankokas 
ar iškalbingas, ir išsyk kitos jo gerosios savybės man nublanksta. Tada 
tarsi atšąlu, nebenoriu su juo bendrauti. Ilgai maniau, kad tokie rei- 
kalavimai - tai tobulumo troškimas ir nuostata skirti laiko tik tiems, 
kurie to verti: „tik geriausias arba joks“. Bet tai kvaila, tobulų žmonių 
nebūna, aš nesu tobula, niekas nėra tobulas. Taigi turiu padirbėti, kad 
išmokčiau įžvelgti žmonių gerąsias puses, veikiau, matydama jas, tiek 
jomis domėtis, kad nekreipčiau dėmesio į trūkumus. Jau atlikau vie- 
ną terapiją ir supratau, kad ankstesnis mano požiūris - geras būdas 
neįsipareigoti, nes įsipareigoti bijau. O kaip toliau?“ 

Kaip iš kitų ištraukti geriausia, pasiekti, kad jie duotų tai, ką turi 
gero? Ar reikia sužadinti, patiems tai pasiimti? Kaip laikytis akty- 
vios „santykio su kitu politikos“ ir vakarėliuose ne šiaip taip „pa- 
kęsti“, o klausinėti, ką įdomaus gali papasakoti kad ir apie jūreivio ar 
seno kario praeitį, atostogas Kretoje, pasaulėvaizdį ir pan. 


Pratintis neteisti: visada priimti 


Etikečių klijavimo poveikis gerai žinomas psichologijoje: kai žmogų 
įvertinam, vėliau sunku keisti nuomonę, nes naują vertinimą paveiks 
visi ankstesni jo veiksmai. Būsim linkę pastebėti, kas mūsų priklijuotą 
etiketę patvirtina, ir nematyti to, kas prie jos nedera. Tai netiesiogiai 
vadinam selektyvia ekspozicija: mieliau renkamės mūsų nuomonę 

patvirtinančią informaciją ir tai, kas mums labiau patinka. Tai 
tinka ir skaitomų laikraščių pasirinkimui: pamėginkit nuolat skai- 
tyti laikraščius, kuriems nepritariat, - ne tam, kad paburbėtumėt, o 
kad stebėtumėt mąstymo eigą ir suprastumėt argumentus. Tai tinka 
ir smulkmenoms, kurias pastebim aplink: rasistai labiau įsiklausys į 
informaciją apie svetimšalių padarytus nusikaltimus, anarchistai do- 
mėsis policijos klaidomis ir pan. 

Todėl tokie kibūs — ir individualiai, ir kolektyviai — rasistinės 
nuomonės, seksistiniai stereotipai ir visos kitos apriorinio vertinimo 
formos. Kad pasipriešintume polinkiui klijuoti etiketes, reikia pasi- 
stengti. Paprasčiausias būdas — iš anksto skubotai nevertinti užuot 
sistemingai pertikrinus savo nuomonę. Kitaip tapsim pirmo įspūdžio 
aukomis: įsišaknijęs pirmas įspūdis liks pats tvariausias labai ilgai, net 
jei vėliau bus išsklaidytas.! 

Štai ir priartėjome prie pagrindinių priėmimo principų: turim 
įprasti prieš vertindami ramiai stebėti ir priimti tai, ką stebim. Paskui 
apie tai pagalvoti, o jei vertinam, tai konkrečiai ir laikinai („Kol kas 
šiuo klausimu galiu manyti štai taip“). Galų gale veikti, kad pakeistu- 
me, ką reikia keisti. 

Priimti - bent pradedant apie tai mąstyti - neteisybę ir išdavystę? 
O kaip kitaip, juk jos egzistuoja... Priimti, kad man pamelavo, mane 
išdavė, pasinaudojo mano silpnybėmis ar dar blogiau - pasitikėjimu? 
Jei tai įvyko - koks pasirinkimas? Turiu priimti faktą, kad tai iš tie- 
sų įvyko... 

Priėmimo nuostata čia ir baigiasi. Atsisuku veidu į tai, kas yra, eg- 
zistuoja. O tai, ko dar nėra ar kas gali atsitikti, apgalvosiu tada, kai 
atsitiks: veiksmas — o ne nusišalinimas - visada eina po priėmimo. 


Empatijos pratimai (lengvi ir sunkūs...) 


Dažnai dauguma mūsų palaikom kalbas apie geranoriškumą. Bet 
kasdienė praktika dažnai būna kitokia. Jules'is Renard'as, šelmiškas 

žmonių giminės stebėtojas, taip rašė „Dienoraštyje“: „Geranoriškas 
žmonijai apskritai ir siaubingas kiekvienam individui“ Tam tikra 
prasme empatija yra „žvilgsnis, suteikiantis pirmenybę kitam““. 
Pirmenybė - tai geranoriškumas ir išankstinis priėmimas, o ne pa- 


klusimas ir ne pritarimas. 


Kad empatiškai klausytum ir žiūrėtum į kitą, dažnai reikia tam 


tikro dėmesio ir reguliarios praktikos. Penki patarimai padės jums 
išsiugdyti šį įgūdį (jei norite): 

Nuo bendrų dalykų eiti prie konkrečių. Pratintis skaidyti ir 
subalansuoti savo vertinimą: kas tame žmoguje man patinka, 
kas gerai veikia (mano požiūriu), kas nepatinka? „Labiausiai“ 
ir „mažiausiai“. 

Atsisakyti pagundos žmogų vertinti („Jis pagyrūnas“) ir steng- 
tis apibūdinti vien jo elgesį. („Vakar jis gyrėsi“) 

Nuolatinį požiūrį („Ji tokia“) keisti sąlyginiu („Šioje situaci- 
joje ji tokia“). 

Nevertinti („Ji sunkiai pakenčiama“), o pamėginti suprasti ir 
suvokti priežastis ir tikslą („Jei ji tokia, vadinasi, jai tai naudin- 
ga ir kažką duoda, o ką?“). 

Užuot apmaudavus, pereiti prie pokalbio. Pasikalbėti su 
žmonėmis, su kuriais kilo nesusipratimų ar kuriems jaučiam 
apmaudą, - veiksmingas pratimas, prieštaringas mūsų reflek- 
sams, skatinantiems vengti tų, kurie erzina, kad galėtume dar 
labiau juos iš tolo šmeižti ar bausti. Dažnai rekomenduoju jį 
pacientams, kai darbuojamės norėdami pagerinti socialinius 
santykius, ir šiuo atveju siekiame ne įteigti sau, kad „draugas 
draugui draugas“, o įprasti gilintis į kitą, aiškintis su juo. Ap- 
skritai, kalbantis su žmonėmis, beveik visada paaiškėja, kad jie 
daug pažeidžiamesni, o kartais ir malonesni, negu mums atro- 
dė vertinant iš tolo. Tai nekliudo pastebėti trūkumų, bet gali 
padėti keisti ir mūsų jausmus, ir poelgius. 

Empatinis požiūris į kitą ugdomas ne siekiant pritarti tam žmogui 
ar pamilti jį, bet: 

1) kad gerai jaustumės; 

2) kad išvengtume tam tikrų neteisingų veiksmų ar klaidingos 
nuomonės apie jį; 

3) kad pamažu išmoktume taip pat elgtis ir su savimi. 

Yra dar vienas labai geras empatijos ugdymo pratimas, ne toks var- 
ginantis ir daug dažniau taikomas, - skaityti romanus ar žiūrėti filmus 
kino teatre. Tai geras būdas įžengti į kito pasaulį, kuris yra šalia, nors 
galbūt niekada juo nesidomėjom tikrame gyvenime. Prancūzų akto- 
rius Jeanas-Pierre'as Bacri paprastai vaidina burbančius ir nekenčia- 
mus veikėjus ir jam pavyksta padaryti juos jei ne simpatiškus, tai bent 
mielus, nes jis puikiai atskleidžia jų nemalonaus elgesio priežastis. Ar 
romanų ir filmų išmonė galėtų padaryti mus geresnius? Ji gali mus 
tam parengti. Paskui teliks viską pritaikyti praktiškai. 


Juk teisti kitus - naudinga savivertei... 


Priimti kitą — šis požiūris tiesiogiai susijęs su jo besilaikančių žmonių 
geresne savijauta,? paskui susikuria palankus užburtas ratas: jei gerai 
jaučiuosi, man lengviau elgtis geranoriškai (etimologiškai: pranc. 
bienveillance - iš lot. bene volens - norintis gero; liet. geranoriškas — 
gero norintis), šis geranoriškumas man taip pat išeina į gera ir t. t. 
Kita vertus, psichologinis atvirumas tiesiogiai susijęs su saviver- 
te: juo geresnė savivertė, juo labiau ji padės gyventi nevertinant, ne- 
pavydint ir neteisiant, juo labiau leis mums pasinaudoti gyvenimo 
patirtimi, būti lankstesniems ir gebėti gerai prisitaikyti prie naujos 
aplinkos.* Šios srities tyrimai skatina laikyti savivertę „psichologi- 
nio aktyvinimo“ veiksniu: ji padeda mums iš aplinkos ištraukti 
gerus dalykus ir juos sužadinti. Pavyzdžiui, vakarėlio metu, užuot 
kentus nuobodaus svečio draugiją, piktinusis ir nuobodžiavus, teisti 
ar piktintis sunaudojamą energiją skirti svečiui priimti, stebėti, su- 

prasti, ką jis slepia įdomaus ar mielo (įsivaizduokit, kad jūs kine!), ir 
stengtis paversti jį kitokiu. Kai kalbam apie apriorinį kito priėmimą, 
svarbu žinoti: žmonės noriau atveria, ką turi savyje įdomaus, jei jau- 
čiasi priimti. Gera savivertė gali būti tikrovės gerinimo priemonė. O 
tada ir patys gyvename geresniame pasaulyje. 


Netgi atleisti? 


Kaip susijęs atleidimas, priėmimas ir teisimas? Atleisti, vadinasi, 
atsisakyti teisti ir bausti. O ne pamiršti... Nuspręsti, kad nebeno- 
rim kęsti neapykantos ir apmaudo tiems, kurie įskaudino. Nuspręsti 
nuo to išsilaisvinti. Tai aukštesnė priėmimo forma, arba veikiau pri- 
ėmimas iš naujo po stiprios nuoskaudos. 

Daug mokslinių darbų parodė, kaip sunkiai atleidžia tie, kurie 
turi savivertės sutrikimų, tai yra narciziškos, aukštos savivertės, bet 
nestabilios, gležnos, agresyvios asmenybės.? Tiesa, yra dar daugiau 
darbų, patvirtinančių atleidimo teikiamą naudą.“ Jie visi rodo, kad 
gebėjimas atleisti yra svarbus vidinės pusiausvyros ir emocinio 
savireguliavimo veiksnys“: nuolatinis apmaudas, net jei jis patei- 
sinamas dėl patirto žiaurumo, tampa papildomas ir neišsenkamas 
kančios šaltinis. Tačiau nereikia griebtis atleidimo, kad išvengtume 
akistatos su įskaudinusiais, neteisingai ar žiauriai pasielgusiais žmo- 
nėmis arba atsisakytume įsitvirtinti jų akyse. Atleidimas nėra nei 
sprukimas, nei nusišalinimas — atleisti turi būti žmogaus pasi- 
rinkimas. 

Beje, tikėtina, kad atleisdami kitam, kai atleisti neverčia savas 
silpnumas arba įžeidusiojo stiprumas, lengviau atleidžiam sau: 
jau aptarėm nuolatinius priekaištus (kartais primenančius moralinę 
prievartą prieš save), kuriais save kankina kai kurie žmonės, griežtai 
save teisiantys po menkiausio veiksmo. Ir vienu, ir kitu atveju atleisti 
nereiškia išteisinti (elgtis taip, tarsi problemos nė nebūtų buvę). Tie- 
siog liautis kentėti ir save bausti vis prisimenant, kas įvyko. 

Mokytis atleisti yra daugelio psichoterapijų etapas. Po tokio gydy- 
mo ir bendruomenių, išgyvenusių itin siaubingų antpuolių ar žiauru- 
mų, ir pavienių asmenų, tapusių incesto aukomis, savivertė ženkliai 
pasitaisė? Dažnai norint atgaivinti šį gebėjimą reikia psichoterapeuto 
pagalbos, nes atleisti emociškai sunku, o svarbiausia - atleidimu daž- 
nai netikima: esą tai silpnojo atsakas į objektyviai neteisingą įžeidimą 
ar žiaurumą. Kerštas būtų stipriojo atsakas. Kas gi nori būti silpnas 
susidūręs su žiaurumu? Tačiau, kai tik įmanoma, kerštauti ir apmau- 
dauti reikėtų atsisakyti. Darbuojamės daugiausia prie šito. Atleidimas 
negali būti grįstas noro keršyti užgniaužimu, turi būti laisvai pasirink- 
tas. Jis nebūtinai lemia susitaikymą. Tačiau padeda vėl užmegzti kon- 
taktą su užpuoliku ar įžeidėju ir nepatirti didelio emocinio skausmo. 
Galų gale ne taip svarbu, ar užpuolikas toks supratingas, kad atleidi- 
mas jį paveiktų ir jis imtų atgailauti ar atsiprašytų. Atleidžiam ir dėl 
savęs, ne tik dėl kito. Net labiau dėl savęs. Atleidžiam dar ir todėl, kad 
mylimų žmonių neslėgtų mūsų kartėlio ir apmaudo našta. Atleidimas 
neskatina ignoruoti pykčio, priešingai - atleidimo terapijose skiriam 
laiko pykčiui išreikšti tiksliai ir intensyviai, taip pat ir gėdai, beje, nes 
aukoms dažnai būna savęs gėda... Atleidimo terapijoje iš esmės sie- 
kiama naudos pacientui, išlaisvinančio atleidimo poveikio tam, 
kuris atleidžia. Atleidimas visada laimi prieš įniršį ir priešiškumą. Ir 
mūsų viduje, ir išorėje... 


Priėmimas, atleidimas ir nesmurtas 


Atkreipkit dėmesį darkart: priėmimas ir atleidimas neskatina atsisa- 
kyti veikti arba siekti teisingumo. Atleidimas — tik pirmas žingsnis 
link teisingumo reikalavimo ar veiksmo, kad patirtas įžeidimas nepa- 
sikartotų... Tai ir būdas išvengti įsiliepsnojančio visuotinio žiaurumo, 
kuris įsivyrauja veikiamas principo „akis už akį“, jeigu juo vadovaujasi 
visi. Martinas Lutheris Kingas, nesmurto šalininkas, viename iš pa- 
mokslų? sakė: „Draudžiu sau paklusti senam „akis už akį“ mąstymui, 

nes galų gale jis visus apakina. Nesmurtas yra pati atleidimo, priėmi- 
mo ir ramaus būdo keisti pasaulį šerdis. Štai trys jo dėsniai:!? 


> Nesmurtas yra drąsos apraiška. 

Pasak Kingo, „Nesipriešinimas blogiui nėra tikrasis pacifizmas, - 
tai prieš blogį nukreiptas nesmurtinis pasipriešinimas. (...) Nei paklu- 
simas, nei susitaikymas. (...) Ir ne strategija, kurią galima tiesiog tai- 
kyti pagal aplinkybes; nesmurtas iš esmės yra gyvenimo būdas, kurio 
žmonės laikosi paprasčiausiai todėl, kad jis siekia būti moralus.“ Tai 
elgsena konfliktų ir neteisybės akivaizdoje ir būdas į juos reaguoti: 
tiesiog ramiai ir tvirtai tariama: „Su tuo aš negaliu taikstytis.“ Štai ko- 
dėl šitaip elgtis reikia drąsos (drįsti išsitiesti, kad prabiltum), aiškaus 
proto (neleisti, kad apakintų noras keršyti skriaudikui) ir savitvardos 
(pyktis susidūrus su neteisybe yra natūralus). 


> Pultiidėjas, o ne asmenį. 

Neteisingi, agresyvūs, žiaurūs asmenys tampa savo pačių auko- 
mis. Jie ne laisvi žmonės, o vergai: savo terpės, išankstinių įsitiki- 
nimų, praeities. Vis dėlto tai ne priežastis pakęsti jų agresyvumą ar 
neteisybę — reikia pasipriešinti visa jėga, vos tik peržengtas pirmas 
slenkstis. Bet tai priežastis nepykti ant tų, kurie žiauriai elgiasi ar kal- 
ba: priešintis pačiam netampant žiauriam - vienintelis būdas ilgam 
pakeisti ir visuomenę, ir žmones. 


> Pokonflikto visada galvoti apie jo sprendimą. 

Bet kurioje visuomenėje, bet kurio žmogaus gyvenime konfliktai 
neišvengiami, gal net būtini. Tačiau ir taika būtina. Kaip elgtis, kad 
po konflikto ji taptų įmanoma? Nesmurto elgesys padės ją pasiekti 
labiau negu bet koks kitas: taika išsaugoma ne atsisakymu kovoti, o 
kovos metu nepamirštant elgtis oriai ir žmogiškai. Ir taip paskatinant 
atleidimą, susitaikymą ir vėlesnį bendravimą - trumpai tariant, kovo- 
jant derėtų galvoti apie pokarį. 

Savivertės penas ne angeliškumas, o ramus elgesys. 

Draugiškumas, dėkingumas, 
susižavėjimas: ryšiai su kitais 
stiprina ryšį su savimi 


Tu esi geriausios mano dalies draugas. 


GEORGES'AS BRASSENSAS draugui 


Kai buvau mokinys (atrodo, jau seniai...), mūsų mokytojai ir moky- 
tojos kas rytą vesdavo „moralės“ pamokėlę - skaitydavo trumputį 
pasakojimą, pristatydavo jį kaip „tikrą istoriją, kad mes atkreiptume 
dėmesį į komunikabilumo, draugiškumo, dėmesingumo, paklusnu- 
mo, nemelavimo, nevogimo ir pan. naudą. Po skaitymo nevykdavo 
grupinių diskusijų, kaip būtų šiandien, - mokytojas palikdavo mus 
minutę kitą tyliai apmąstyti to pasakojimo. Paskui imdavomės mate- 
matikos arba istorijos... Po 1968-ųjų gegužės įvykių moralės pamokų 
nebeliko. Tai gerai ar blogai? 


Gerumas 
Rafaelis: „Prieš keletą metų sunkiai sirgau, tai buvo kraujo liga, pana- 
ši į leukemiją. Turėjau ištverti galybę tyrimų, išvadų, ligoninių, pro- 
cedūrų - į smulkmenas nesileisiu. Man pasisekė — išsikapsčiau. Per 


visą šią ilgą kelionę pritrenkė trys dalykai: pirmas, koks neįtikėtinai 

pažeidžiamas jautiesi, kai susirgęs susiduri su milžinišku, įsiurbian- 
čiu ligoninių mechanizmu. Jautiesi priklausomas nuo visų gydytojų, 
medicinos seserų, sekretorių, slaugų geros valios. Antras: tokiu metu 
jauti begalinį gerumo poreikį, ne tik norą būti mandagiai priimtam ir 
deramai sutinkamam. Ne, labiau poreikį girdėti gerus žodžius, matyti 
malonius gestus, gauti dėmesio. Tai tikriausiai dėl pažeidžiamumo - 
esi lyg mažas vaikas, kuriam reikia spontaniškai duodamos meilės, 
tiesiog šiaip - už tai, kad esi, esi vaikas. Be sąlygų. Trečias: kaskart, kai 
patiri gerumą, kūne kažkas įvyksta: užlieja šilumos, švelnumo banga, 
beveik hormoninis pojūtis. Esu tikras: malonus elgesys su ligoniais 
skatina ir biologinius procesus“ 

Gerumas - tai geranoriškas dėmesys kitam a priori, besąlygiš- 
kas. Norėti kitam gero: 1) nors jis to neprašė; 2) nežinant, ar jis 
to nusipelno; 3) nežinant, kas jis toks. Vien todėl, kad jis žmogus. 
Gerumas — tai dovana. Tai kas kita nei paprasčiausias išklausymas 
ar empatija. Geranoriškas žmogus imasi iniciatyvos. Būdamas gy- 
dytojas žinau, kaip naudinga būti geranoriškam su pacientais: kai 
ateina į terapiją, jie kenčia (kitaip neitų) ir nerimauja (kas gi nori 
eiti gydytis pas psichiatrą?). Todėl stengiuosi būti jiems geranoriš- 
kas. Nelygu diena, man tai daugiau ar mažiau pavyksta, bet visada to 
siekiu. Kai mokiausi savo amato, psichiatrui su pacientais elgtis ge- 
ranoriškai buvo nemadinga. Gerumas tiko slaugytojoms. Psichiatrai 
privalėjo laikytis „geranoriško neutralumo“, kaip ir psichoanalitikai. 
Tai geriausiu atveju šaltokas elgesys (su ypač kenčiančiu žmogum), 
blogiausiu - atstumiantis. Tačiau tai, kas galbūt buvo prasminga, kai 
pacientas prašė psichoanalizės ir ją pradėjo, yra netinkama kitose si- 
tuacijose. Aš ir dabar įsitikinęs, kad net psichiatrai (suprantama, ir 
psichologai) turi būti malonūs su pacientais, ne vien juos „išklausyti“. 
Prieš teoriškai apibendrinant geranoriškumo keliamus pavojus 
(„jūs paskatinsite perkėlimą“), verčiau pagalvoti apie šaltumo ir 
atsainumo pavojus. 

Kai žmogus turi savivertės sutrikimų, gerumas dažnai užsiblokuo- 
ja. Žemos savivertės žmonės bijo būti „per daug malonūs“. Tačiau argi 

gerumas gali būti trūkumas? Problemų atsiranda ne tada, kai esi per 
daug malonus, o kai nepakankamai įsitvirtinęs. Priešingai, reikia 
būti geram — tai dorybė: linkėti kitiems gera, norėti padaryti paslaugą, 
matyti jų gerąją pusę... Koks būtų pasaulis be gerų žmonių? Gerokai 
nemaloni vieta! Tačiau nereikia būti vien geranoriškam. Į savo reper- 
tuarą reikia įtraukti dar ir gebėjimą sakyti „ne“, „aš nesutinku“, „aš esu 
nepatenkintas“ ir pan. 

Aukštos savivertės žmonėms sunkumų būti geriems kyla todėl, 
kadjie dažnai elgiasi gynybiškai, jaučiasi taip, lyg kiti keltų jiems pavo- 
jų; tai skatina šaltumą ir paverčia juos nemaloniais.! Gal jie mano, kad 
gerumas nesuteikia spindesio ir galios, o tai jų nemotyvuoja, nes trapi 
savivertė priklausoma būtent nuo tokių patvirtinimo ženklų. 

Štai kodėl ne taip jau lengva įgyti gerumo ir geranoriškumo ki- 
tiems gebėjimų. Kartą viena pacientė pasakojo turinti sunkumų su 
vyresniuoju sūnumi, gabiu, bet visiškai negeranorišku dešimtmečiu. 
Net savotiškai rūsčiu broliams, seserims ir tėvams, nors jie patys vei- 
kiau geranoriški. Ji ir jos vyras daug kalbėjo su sūnumi šia tema visais 
įmanomais jos aspektais: socialinės gerumo naudos, kitiems daromo 
gero, gero pačiam sau (geriau jautiesi, kai santykiai su broliais ir se- 
serimis geri), taip pat ir apie materialinę naudą: kai atžalos maloniai 
elgiasi, tėvai būna geresnės nuotaikos, vadinasi, ir dosnesni... Kaip pa- 
prastai būna su vaikais, sūnus tėvams neparodė nė ženklo, kad jų žinią 
suprato. Klausydavosi paniuręs ir dūsaudamas. Tačiau pamažu jo elge- 
sys ėmė keistis. Sąmonėjimas? Ar aklavietė? Nes tuo metu tėvai, tokie 
pat geranoriški, bet pamažu vis griežtesni, taip pat nusprendė nebe- 
praleisti pro ausis vyresnėlio užgaulių žodžių broliams ir seserims. 

Progų praktikuoti gerumą daugybė: pasiteirauti kitų, kaip gyve- 
na, ne vien trumpu „Kaip sekasi?“, vakarėliuose kalbinti atsiskyru- 
sius žmones ir pristatyti juos kitiems, tarti vieną kitą žodį vienišiems 
seniems kaimynams, nusišypsoti duodant elgetai monetą ir pan. 
Neverta stengtis tapti šventuoju ar šventąja. Šių nedidelių patirčių 
tikslas — nei užsitarnauti rojų, nei priversti kitus savimi žavėtis, o tik 
1) geriau pasijusti, 2) keisti pasaulį... į gera! 

Dosnumas 


Dosnumas yra „dorybė dovanoti““. Ji padeda išsaugoti mums nau- 
dingą nepriklausomybę nuo materialių dalykų: „geriau atiduoti, kas 
tau priklauso, negu pačiam būti nuo to dalyko priklausomam“... Kas- 
dienybėje tai reiškia duoti truputį (arba daug) daugiau, negu kiti ti- 
kisi, arba duoti neprašomam. Iš dosnumo nebūtina pulti aukotis. 
Tačiau būtina su kitais elgtis „aklai“: suteikti jiems didesnį ar mažesnį 
kreditą, nelygu mūsų jėgos ir galimybės, nežinant ir nesistengiant su- 
žinoti, ar jie to „verti“, ar dėkingi, ar bus už tai „atlyginta“ ir pan. 

Kaip ir gerumas, dosnumas nėra prabanga — priešingai, jis atrodo 
naudingas visų gyvenimui ir visoms bendruomenėms. Šiuo požiūriu jį 
tyrė socialinė psichologija, tiksliau, tiria kaip tam tikrą būdą apsidrausti 
nuo nesusipratimų ir bendravimo trikdžių.? Jei paprastai jūsų elgesys 
ir bendravimas su kitais pasižymi dosnumu, kiti bus labiau linkę atlai- 
džiai vertinti jūsų neigiamą ar dviprasmišką poelgį bendraudami su 
jumis (pavyzdžiui, kai pavėluojat į susitikimą, neatsakot į elektroninį 
laišką arba telefono žinutę, esat blogos nuotaikos, nors paprastai būnat 
ramus ir t. t.). Kad ir koks būtų bendravimas, įprotis duoti arba grą- 
žinti truputį daugiau, negu mums buvo duota, ar daugiau, negu ti- 
kimasi, padeda išvengti vėlesnių „trikdžių“ (bet garantijos nesuteikia), 
pavyzdžiui, „Kuo jis save laiko?“, „Jis manęs negerbia“ ir panašių. 

Savivertės sutrikimai kartais pastūmėja klastauti: laukiam, kad kitas 
pirmas duotų daugiau, negu davėm mes, kad jis žengtų pirmą žings- 
nį. Dėmesingai sekam, kad bendravimas būtų griežtai abipusis, pavirs- 
tam smulkmeniškais „tu - man, aš - tau“ bendravimo buhalteriais. 

Jei pastebėjot, kad šioje srityje jams kyla sunkumų, atlikit ban- 
dymą - ilgam pakeiskit elgesį ir stebėkit, kas bus: duokit neprašyti 
(informacijos, skirkite laiko, suteikite pagalbą). Visiškai laisvai, ne- 
versdami savęs. Sakydami sau: „Atlieku savo, kaip žmogaus, darbą... 

Geranoriškumas ir dosnumas egzistuoja ir gyvūnijos pasaulyje, 
suprantama, toks elgesys reiškiasi kitokiais pavidalais: altruizmo ir 
dalijimosi su silpnesniais. Mokslininkams, šios srities specialistams, 

akivaizdi nauda grupei: toks socialinis elgesys skatina grupės dar- 
numą ir išgyvenimo tikimybę, padeda prisitaikyti ir yra padidėjusio 
rūšies nuovokumo susidoroti su gyvenimo sunkumais požymis.“ 
Primatologijoje žinomas garsus atvejis, kai Mozu, japoninių makakų 
patelė, atėjo į pasaulį be kojų ir savo grupėje išgyveno daugelį metų, 
nors kitų rūšių gyvūnai dėl tokios negalios nebūtų turėję jokios gali- 
mybės išlikti. Jos statusas grupėje buvo menkesnis, bet Mozu visada 
buvo prieinamas maistas ir socialinis bendravimas su savo rūšies at- 
stovais. Kitų rūšių gyvūnų mažyliai, turintys negalią ar sužeisti, pa- 
liekami. Vien vadinamosios aukštesnės rūšys išugdo pakantumą ir 
„dosnumą“ palikti vietos tiesiogiai „nenaudingoms“ būtybėms, kaip 
turėtų būti pagal supaprastintą evoliucijos dėsnių ir natūraliosios at- 
rankos aiškinimą. Žmonių rūšyje šis gebėjimas, veikiau dorybė, netgi 
išmintis, yra labai senas. Pavyzdžiui, priešistorinių laikų tyrinėtojai 
yra radę didelę negalią tikriausiai nuo pat gimimo turėjusių suaugu- 
siųjų ir paauglių kaulų - vadinasi, grupė juos priėmė ir gynė. 


Dėkingumas 


Dėkingumas yra pripažinti gerą, gautą iš kitų. O dar labiau - džiaug- 
tis tuo, ką gavom, užuot stengusis pamiršti. 

Garsiojo Marko Aurelijaus „Sau pačiam“, vieno iš antikinės stoi- 
cizmo filosofijos šedevrų, pradžia sudaryta iš akivaizdžiai nuoširdžių 
dėkingumo pareiškimų tėvams, protėviams, draugams ir mokyto- 
jams. Pabaigoje - dievams: „Turiu padėkoti dievams, kad davė man 
gerus protėvius, gerą tėvą, gerą motiną, gerą seserį, gerus auklėtojus, 
gerus tarnus, gerus draugus ir viską, ko tik galima trokšti gero“ Ne vi- 
siems teko tokia sėkmė ar toks kilniadvasiškumas kaip Markui Aure- 
lijui, bet šias formuluotes visada įmanoma pakeisti: „tėvą, kuris darė 
viską, ką galėjo“, „kiek įmanoma geriausią motiną“ ir pan. 

Dėkingumas gali pasirodyti senamadiška dorybė, bet jis teikia 
daug naudos, ypač gerai veikia psichinę savijautą, kaip liudija daug 

mokslinių darbų." Jis teigiamai veikia ir savivertę, nes stiprina pri- 
klausymo grupei, šeimai, žmonių bendruomenei jausmą. Viskas, kas 
didina šį jausmą, stiprina savivertę. Tiesa, atrodo, jis tiesiogiai didina 
ir nepriklausomybę nuo materialistinio elgesio, kuris destabilizuoja ir 
falsifikuoja savivertę.“ Šioje srityje dėkingumas neabejotinai griauna 
egoistinį požiūrį į savo „nuosavybę“, „turtus“, skatindamas mus pri- 
pažinti, kad už juos turėtume būti dėkingi daugeliui žmonių: tėvams, 
kurie suteikė gyvybę, mokytojams, kurie mus mokė, draugams, kurie 
mylėjo ir davė energijos, ir pan. 

Deja, savivertės sutrikimai kliudo praktikuoti dėkingumą. Pavyz- 
džiui, poreikis didinti savo vertę didinant autonomiją: puikuotis tuo, 
kad niekam už nieką nesi skolingas, pats save sukūrei. Tai lengvai at- 
leistinas melas sau, nes atitinka vieną iš mūsų laikų mitų: neva indi- 
vidas savo valia, darbu ir protu galintis pasiekti visišką autarkiją. Šis 
mitas nuo XX amžiaus darė didelę įtaką, pavyzdžiui, mene: daugybė 
menininkų ėmė stengtis atitolti nuo pirmtakų ir iš jų išsiskirti, užuot 
perėmę ir plėtoję palikimą? 

Žinoma, jei žmogus nuėjo gyvenimo kelią, paženklintą meilės sty- 
gium, apleistumu, žiaurumais, jausti dėkingumą nėra savaime supran- 
tama. Tačiau kažin ar kada nors kas nors yra sutikęs žmogų, kuriam 
visai niekas nejaustų dėkingumo. Tokia Georges'o Brassenso' „Dainos 
overniečiui“ esmė — tai tikriausiai gražiausias mūsų kalba parašytas 
himnas dėkingumui: „Ši daina tau / Nepažįstamasai, kurs be gėdos / 
Liūdnai man šypsojais / Kai mane žandarai sulaikė / Tu neplojai, 
kai visi / Kaimiečiai ir kaimietės / Geranoriški žmogeliai / Juokės, 
kai mane išvedė / Tai buvo tarsi lašas medaus / Bet jis sušildė mano 
kūną / Ir sieloje vis dar rusena / Kaip didelė saulė“ 

Tad kaip praktikuoti dėkingumą? Juk jis praktikuojamas viena 


* Georges Brassens (1921-1981) - prancūzų bardas, daug jo žodžių tapo sparnuotomis frazėmis. - 
Vert. past. 

Štai keli dėkingumo praktikos pratimai: 


- Galvoti apie patirtą sėkmę su dėkingumu: ne tam, kad su- 
menkintume savo nuopelnus, bet kad liktume „prisijungę“ 
prie visos žmonių grandinės, kuriai už ją esam skolingi. 

- Praktikuoti dėkingumą ne tik už materialinę sėkmę, bet ir 
už gautus geranoriškumo ženklus: šypsenas, nedidelę pagal- 
bą (kažkas palaikė duris, padėjo pakelti nukritusį daiktą...). 

- Kasvakarą užmigti su dėkingumo mintimis („kas man šian- 
dien padarė ką nors gera gestu, žodžiu, šypsena, žvilgsniu?“) - 
tai pagerina emocinę savijautą.Š 

- Praktikuoti neįprastą dėkingumo išplėtimo malonumą: 
pratintis jį jausti galvojant apie dėkingumą artimiesiems, su- 
prantama, ne tik pažįstamiems žmonėms, bet ir nepažįsta- 
miems. Romanistė Nancy Huston labai gražioje savo knygoje 
„Nevilties profesoriai“? kaltina visus, kuriuos ji vadina „mela- 
nomanais“ (juodumo maniakais, nuo graikiško žodžio mela- 
nos - juodas), ir pasakoja apie savo emocijas klausant Bacho 
muzikos. Ši muzika Cioranui įkvėpė apmąstymus, kuriuose 
beribis susižavėjimas pynėsi su visiška neviltim, pavyzdžiui: 
„Paskui tereikia patraukti kopėčias.. Huston, priešingai, pa- 
brėžia susižavėjimą, paskui dėkingumą, kurį turėtume jausti 
Bachui, jį grojantiems muzikantams, amatininkams, kurie am- 
žiai iš amžių gamino instrumentus, kad būtų galima atlikti jo 
muziką. Tokie dėkingumo pratimai parodo, kad mus ir daugu- 


mą žmonių sieja ryšiai. 
Susižavėjimas 
„Susižavėjimas turi kažką stiprinančio, kas sutaurina ir išplečia su- 


vokimą“, - rašė Victoras Hugo (jis mėgo, kad juo žavėtųsi). Paulis 
Claudelis pasakė dar kategoriškiau: „Kas žavisi - visada teisus.“ 

La Rochefoucauld santūriai konstatavo, kaip veikia negebėjimas ki- 
tuose įžvelgti gerų bruožų: „Žmogus, kuriam niekas nepatinka, daug 
nelaimingesnis už tą, kuris niekam nepatinka.“ 

Susižavėjimas yra malonus jausmas, sukeliamas kažko, kas mus 
pranoksta. Tai savaime suprantama gamtos atžvilgiu, su ja nesivar- 
žom. Bet žmogui, ypač jei jam kyla nesklandumų dėl savivertės, su- 
sižavėjimas ima varžytis su socialiniu lyginimu: kodėl žmogus, kuris 
atrodo arba pristatomas kaip mus pranokstantis vienoje ar keliose 
visuomenės vertinamose srityse, turėtų kelti susižavėjimą, o ne susi- 
erzinimą ar nuvertinimą? Victoras Hugo, kuris asmeniškai buvo susi- 
dūręs su šia problema, rašė: „Piktieji pavydi ir nekenčia, tai jų būdas 
žavėtis“ Kita klasikinė susižavėjimo ir savivertės sąveikos problema 
iliustruoja, kas atsitinka narciziškiems žmonėms, kurie jausminiuose 
santykiuose dažnai renkasi žavėtis, o ne mylėti, - tokia laikysena gali 
sukelti daug nesėkmių meilėje:!? kai nuvilia žmogus, kurį mylim ža- 
vėdamiesi, nusivylimas gali neatnešti supratimo, o virsti panieka. Dar 
žinom, kad beatodairiškas troškimas žavėtis gali pastūmėti į garbini- 
mą ar fanatizmą. O brandus žavėjimasis turi apsieiti be idealizavimo. 
Galima žavėtis tik kai kuriais žmogaus poelgiais, bet neprarasti nė 
kiek laisvės: žavėjimasis neturi būti siejamas su paklusimu. 

Kai paisom tokių atsargumo priemonių, susižavėjimas teikia rea- 
lią naudą: leidžia pasirinkti pavyzdžiu žmones, pasiekusius tobulumą 
mums svarbioje (tai paprasčiausia) arba tolimoje ir nepažįstamoje 
srityje. Pastaruoju atveju, nors žavėtis gali būti sunkiau, žavėjima- 
sis artimesnis senovės filosofų supratimui, pavyzdžiui, Descartes'o: 
„Susižavėjimas yra staigi sielos nuostaba, dėl jos siela linksta dė- 
mesingai elgtis su objektais, kurie atrodo reti ir išskirtiniai.“ Ir vėl — 
žavėtis nereiškia atsisakyti veikti, kai jaučiamės slegiami žmo- 
gaus, kuriuo žavimės, tobulumo, priešingai - tai reiškia veikti, 
kad prie jo priartėtume, jei to norim. 

Susižavėjimas yra galinga spyruoklė, kuri atrodo pajėgi pakeisti 
stereotipus, net tokius klaidingus ir grynai asmeniškus kaip rasiniai 
prietarai. Vienas tyrimas parodė, kad baltiesiems savanoriams paro- 

džius susižavėjimo vertų afrikietiško tipo žmonių nuotraukas, euro- 
pietiško morfotipo asmenų spontaniškas rasinės simpatijos refleksas 
prislopdavo.!! 

Žavėjimosi ugdymo pratimai, kaip ir dėkingumo, mūsų dienomis 
tapo senamadiški, bet, mano manymu, jis duoda didelę psichologi- 
nę naudą. Žavėjimasis išskirtiniais asmenimis, savaime suprantama, 
atrodo būtinas žmogiškajai esybei. Įdomus faktas, kad sporto ais- 
truolių žavėjimasis komanda ir tapatinimasis su jos žvaigždėmis daro 
teigiamą poveikį jų savivertei.!? Tačiau galima žavėtis ir paprastais 
žmonėmis dėl to, ką jie daro (žavėtis amatininku dėl jo sugebėjimų ir 
rankų miklumo) arba kokie yra (žavėtis santūrumu, moralinėmis sa- 
vybėmis). Tai, suprantama, tinka ir gamtai: žavėtis voru, audžiančiu 
tinklą, ir pan. 

Darykime išvadą: reikia nepraleisti progos pamiklinti akį ir 
ypač protą - pasimėgauti žavėjimusi. Kuo tai naudinga savivertei? 
Naudingų dalykų nesuskaičiuojamai daug: turi teigiamų pavyzdžių, 
lavini nuolankumą, ugdai gebėjimą atsiverti, jauti teigiamas emocijas... 


Teigiamas požiūris: naivus ir slegiantis 
ar nuosaikus ir protingas? 


Visa tai labai miela, bet... Yra trys šią „pozityviosios psichologijos“ 

kultūrą švelninančių argumentų grupės: 

+ „Gyvenimas nėra toks rožinis: ko verti gerumas, dosnumas, dė- 
kingumas ir žavėjimasis susidūrus su piktavaliais, niekšais, ne- 
teisybe, žiaurumu?“ Pamąstykim: ar jie trukdo su blogiu kovoti? 
Ne, - jie padeda tai daryti ramiau, vadinasi, ilgainiui ir paveikiau 
(susinervinimas gali pagelbėti tik laikinai). 

+ „Ir vėl tie niekam tikę raginimai, kuriuos psichologai mums pri- 
meta: reikia jaustis gerai, būti maloniam, pasisveikinti su kaimy- 
ne. Na, kas dar?“ Na ir nieko... Psichologija tokia sritis, kur tegalim 
dalyti patarimus. Jie vertingi tik tada, jei taikomi laisvai. Ne išimtis 

ir patarimai nusiteikti pozityviai mąstyti. Žinoma, jie sudomins 

tik tuos, kurie jaučia norą arba poreikį gerai jaustis. Niekas nepri- 

valo jų laikytis. Bet galima pasidžiaugti, kad kai kas laikosi. 

+ „Apskritai tai paslėpto egoizmo forma: būti geram ar dosniam, 
kad su tavim taip elgtųsi, žavėtis, norint, kad tavim žavėtųsi, ir 
pan.“ Galbūt, iš dalies. Bet vis dėlto... Ar mums labiau patiktų pa- 
saulis, kuriame altruizmas būtų paskelbtas pasenusiu ir nepatarti- 
nu, nes, atseit, tai tėra perdirbtas egoizmas? Kuriame būtų skati- 
nama tiesioginė egoizmo raiška, kad būtų daugiau nuoširdumo ir 
skaidrumo? 

Ne, iš tikrųjų kalba ne apie tai. Veikiau - kaip tinkamai taikyti 
šiuos elgesio būdus. Nes taip galima nukrypti į kraštutinumus. Dėl 
per didelio gerumo kiti gali pradėti mumis manipuliuoti." Per dide- 
lis dosnumas gali paskatinti kitus mus išnaudoti. Per didelis dėkin- 
gumas gali paskatinti mumis manipuliuoti tuos, kurie nori privers- 
ti mus jaustis nuolatiniais skolininkais. Per didelis žavėjimasis gali 
virsti stabo garbinimu.!* Tačiau neišpilkime kūdikio kartu su vone- 
lės vandeniu. Dažniausiai nusivylimas virsta nuodais: mes davėm, 
mus nuvylė, todėl daugiau nebeduodam. Ar tai geras sprendimas? 
Juk daugiau nebeduodami nuskurdinam save. Atrodo, kad geriausi 
būdai yra kitokie: lavinti savo įžvalgumą; pamažu įprasti nesitikėti 
ką nors gauti už savo gerą elgesį; niekada nepamiršti, kad taip elgia- 
mės ir dėl savęs. Ir to visai nereikia gėdytis, nes netgi tai gali keisti 
pasaulį. Visos, net menkiausios, pozityviosios psichologijos re- 
komenduojamo elgesio su kitais apraiškos yra tas pats, kas eko- 
logiškas kiekvieno elgesys planetos masteliu (važiuoti dviračiu, 
rūšiuoti šiukšles ir pan.): kiekvienas poelgis atskirai - nereikšmin- 
gas, betjų visuma turi poveikį. Tas pats tinka ir geranoriškumui, dos- 
numui, dėkingumui ir kt. 


TRISDEŠIMT PIRMAS SKYRIUS 


Kitaip kelti savivertės klausimą: 
rasti savo vietą tarp kitų 


Niekada nesijauti gerai, jei esi ne savo vietoje... 


JEAN-JACGUES RouUssEAU 


„Didžiausia praeities gėda, iš vaikystės? Atsiribojau nuo sesers, kad 
dičkiai mokykloje mane priimtų. Vasarą persikraustėm, turėjom 
eiti į naują mokyklą. Man buvo aštuoneri ar devyneri, sesutė dve- 
jais metais jaunesnė. Mudvi gerai sutarėm. Bet aplinka mokykloje 
nebuvo gera, per pertraukas nelabai malonių vaikiščių gauja sukur- 
davo negerą atmosferą, o mokytojai nekreipė į tai dėmesio. Nuo pat 
pradžių vaikai ėmė tyčiotis iš mano sesutės, nes ji žvairavo. Pajutau, 
o gal man pasirodė, kad jei ją užstosiu, atstums ir mane. Nelabai 
pasitikėjau savimi. Tada pasidaviau baimei ir jos nepalaikiau. Kai jie 
blogai apie ją kalbėdavo, neužstodavau. Kai ją užgauliodavo, apsi- 
mesdavau, kad esu įsitraukusi į žaidimą kitam kiemo gale. Nors ne- 
prasprūsdavo nepastebėtas nė vienas gestas, nei žodis, kuriuos jai 
tekdavo ištverti. Kartą pajutau, kad turiu kartu su jais iš jos pasity- 
čioti, nes kažkodėl stengiausi tapti raganos, vienos iš piktųjų lyde- 
rių, geriausia drauge. Mano sesutė apsiverkė. Dar ir šiandien, kai tai 
prisimenu, fiziškai pasijuntu blogai, gėda dėl savęs. Daugiau niekada 
taip nežmoniškai nesu pasielgusi..“ (Aurora, 38 metai, depresijos 
laikotarpiu) 

Neįmanoma gerbti savęs, jei nesutari su aplinkiniais. Ne tik tada, 
kai tavęs kai kurie - galingiausi, įspūdingiausi ar labiausiai tavo vertę 
pakeliantys - žmonės nepriima. Bet ir tada, kai tavo santykis su aplin- 
kiniais nėra toks darnus, koks galėtų būti. Kartais pažeidžiamumo ir 
nerimo sukeltas egoizmas, kaip šios pacientės pasakojime, priver- 
čia aukoti santykių idealus savo interesams apginti. Jules'is Renard'as 
rašė apie „dažnai pasitaikantį menką bailumą, skatinantį susivienyti 
su kitais prieš draugą“. Iš tokio požiūrio negali rastis jokia ilgai trun- 
kanti dvasios ramybė... 


Žmogus yra socialus gyvūnas: 
jei nėra gerų ryšių su kitais, nebus 
geros savivertės 


Jei nėra kitų, nebūna geros savivertės. Bet jos nebūna ir prie- 
šinantis kitiems ar lipant jiems ant galvos. Ilgai būnant vienam, 
atsiskyrusiam arba kovojant su visu pasauliu, konfliktuojant, arba 
patiriant svarbių žmonių išdavystę, išnaudojimą arba manipuliaciją, 
žmogui neįmanoma gerai jaustis. 

O kaip tada dėl niekšų, iškrypėlių, bjaurių tipelių savivertės? Juk 
jie gyvena paskendę tuose dalykuose ir, atrodo, jiems tai visai tinka, 
nekliudo gyventi, veikti, kartais patirti sėkmę ir būti — arba atrodyti - 
laimingiems. Gal nesutikau jų tiek daug, kad galėčiau apibendrinti, 
bet esu įsitikinęs, kad jie vargiai gali patogiai jaustis būdami su savimi. 
Visada širdies gelmėje jaučiam, kad versti kitą kentėti, niekinti, pulti 
jį labiau negu būtina yra mūsų vidinių moralinių įstatymų pažeidi- 
mas. Galim nustumti šią mintį, bet ji grįš. Markas Aurelijus, romėnų 
imperatorius ir filosofas stoikas, pastebėjo: „Kas elgiasi neteisingai, 
nusikalsta dievams. Juk visumos prigimtis sukūrė mąstančias būty- 
bes vieną kitai, kad jos padėtų viena kitai pagal vertę ir jokiu būdu 
nekenktų, todėl tas, kuris nepaiso to prigimties noro, be abejonės, 
nusikalsta pačiai aukščiausiai dievybei“! 

„Konfliktų skausmas“ tai aiškiai iliustruoja. Kai esam susipykę 
su sutuoktiniu, vaikais, šeimos nariais, draugais ar bendradarbiais, tai 
yra su žmonėmis, sudarančiais mūsų gyvenimo ir asmenybės šerdį, 
negalim iš tiesų gerai jaustis. Tuomet kenčia mūsų savivertė. 

„Vienu metu gyvenau vien konfliktais. Tėvai visada taip gyveno, 
vis kivirčydavosi, ir vieni, ir kiti seneliai taip pat. Trumpai tariant, 
kitaip gyvenimo nė neįsivaizdavau. Kartais pastebėdavau, kad yra 
taikių žmonių, kurie, regis, retai konfliktuoja, bet maniau, kad tai tik 
fasadas, arba nukreipdavau dėmesį kitur. Paskui, patyręs gyvenime 
didelių sunkumų - susirgau, paliko draugė, - ėmiau mąstyti apie visa 
tai, siekti daugiau ramybės ir harmonijos bendraudamas su kitais. 
Pasijutau geriau ir, keista, vis sunkiau pakęsdavau kivirčų situacijas. 
Anksčiau lengvai pakeldavau, kad esu susipykęs su artimaisiais, net 
atrodė, kad tai mane skatina veikti, galvoti apie ką nors kita (iš tikrųjų 
tiesiog bėgau nuo kančios). O paskui supratau, kad viskas priešingai: 
lyginau tuos laikotarpius, kai nevykdavo santykių karo ir būdavau 
kupinas geros energijos, su tais laikotarpiais, kai kariavau ir buvau 
kupinas kaustančios energijos, - ką ir kalbėti, viskas aišku. Juo labiau 
dariau pažangą, juo blaiviau apie tai mąsčiau, juo labiau kentėjau, kad 
gyvenime tęsiasi konfliktai. Tada sužinojau, kad galima dėti pastan- 
gas susitaikyti - anksčiau to nebuvau patyręs. Beje, ir nenorėjau, nes 
atrodė, kad tai mane žemins. Savivertę siejau su išdidumu ar puikybe. 
Galų gale supratau, kad ryšys su kitais mums yra viskas — jis mus su- 
kūrė ir visą gyvenimą maitina. Jis yra tai, ką turim brangiausio. Ver- 
čiau puoselėti jį, užuot atkakliai puoselėjus savo įvaizdį, savo ego.“ 


Liautis puoselėti ego ir didinti savivertę 


Argi dauguma savivertės problemų kyla ne dėl to, kad per siaurai ir per 
griežtai žvelgiame į ego? Matthieu Ricard'as, budistų vienuolis, kalba 
apie „ego bures““ ir sako, kad smarkiai klystam suvokdami savo tapaty- 
bę kaip visiškai autonomišką ir neturinčią nieko bendra su kitais. 

Vakarų kultūra, nepaprastai stiprinama vartotojų visuomenės, 
verčia mus suvokti savo egzistenciją labiau atsižvelgiant į išskirtinu- 
mą negu į priklausymą: būti unikaliam, turėti daiktų, kurie pavers 
kitokiu žmogumi... Nėra abejonių, toks požiūris daro ir teigiamą po- 
veikį, žinant, kaip mūsų protėvius smaugė griežta socialinė priklauso- 
mybė (šeimai, kvartalui, religijai...), palikdama tik labai siauras paraš- 
tes patiems kurti gyvenimą. Tačiau šiandien atrodo, kad ego paisy- 
mas pranoko visas ribas to, kas mums palanku. Galbūt tradicinis 
ego suvokimas paseno: daug tyrimų nagrinėja tradicinio vakarietiško 
(apibūdinančio save akcentuojant skirtumus?) individo apibrėžimo 
privalumus ir trūkumus. Šiaip ar taip, tikriausiai jau atėjo laikas iš 
naujo apmąstyti savivertę. 

O ką, jei pamėgintume ugdyti savivertę stiprindami siekį 
priklausyti, o ne išsiskirti? Įvairūs tyrimai parodė, kad dalyvavi- 
mas teigiamuose gyvenimo įvykiuose teikia daug naudos*: kai žmo- 
gui atsitinka kas nors palankaus, jis gali sustiprinti teigiamą to įvy- 
kio poveikį, „pasidalindamas“ su kitu, ir pratęsti jį, kartais net labai 
ilgam. Atrodo, žmonių giminė puikiai geba automatiškai perduoti 
emocijas?, tai vyksta intuityviai, emocijomis užsikrečiama, — taigi, 
turim viską, kas būtina, kad galėtume džiaugtis kitų laime. Kodėl tai 
nevyksta dažniau? Kodėl tai, kas kitam atsitinka gero ir dažniausiai 
iš mūsų nieko neatima, nesukelia mums didesnio malonumo - ne- 
bent tada, kai nutinka labai artimiems žmonėms - vaikams, tėvams, 
sutuoktiniams, draugams? Tikriausiai todėl, kad esam blogų saviver- 
tės refleksų belaisviai, pernelyg pasidavę konkurencijai ir per mažai 
bendradarbiavimui. Ir dažniau užsikrečiam neigiamomis negu teigia- 
momis emocijomis. 

Atrodo, kad išmokti džiaugtis tuo, kas nutinka kitiems, visiems 
žmonių giminės atstovams, ne tik palanku visuomenei, bet ir žmo- 
gaus, kuris taip elgiasi, savivertei. Mums daug geriau siekti harmo- 
nijos negu viršenybės. Socialinė konkurencija nuodinga savivertei. 
Sunku jai atsispirti, nes ją kursto mūsų visuomenės santvarka. Tačiau 
reikia kovoti... Daug darbų rodo, kad platus požiūris į savivertę 

daro teigiamą poveikį. Kai per socialinės psichologijos tyrimus 
stiprinamas savanorių artumo draugams ir sutuoktiniui jausmas, pas- 
tebima, kad jų savivertė mažiau nukenčia dėl artimųjų sėkmės negu 
tuo atveju, kai skatinama jų, kaip nepriklausomų asmenybių, savivo- 
ka.“ Tai tinka ir socialiniams santykiams plačiąja prasme." Kai mums 
pakanka nuovokumo savivertę sieti ne tik su savimi, bet ir su kitais, 
padarom ją tvirtesnę! Kitas pratimas - skatinti savivertės apytaką: 
įvertinti ir padrąsinti kitą, pripažinti jo vertę - tai geriausia paslauga, 
kokią žmogus gali padaryti žmonijai. Svarbu susitelkti į priklausymą 
ne tik siauram ratui (artimų ar į mus panašių žmonių), bet ir plates- 
niam, kitaip neverta atsisakyti senų socialinių suvaržymų. Tikriausiai 
šį dalyką ir atspindi sąvoka „pasaulio piliečiai“. Kad ir kaip būtų, taip 
mano mokslininkai, nes yra kuriamos naujos vertinimo skalės, kurios 
padės tiksliau nustatyti socialinės savivertės mastą.* 


Galvodami apie „mus“ stiprinam savivertę 


Suvokimas, kad tavo tapatybę iš dalies apibrėžia ryšys su kitais, iš es- 
mės keičia santykį su savimi? Veikiau jį praturtina, juk žinom, kad 
susitelkti į savo asmenį ne pats geriausias būdas pažinti save.!? Tik- 
riausiai reikia pripažinti vykstant labai smarkią santykio su savimi 
evoliuciją, bet negalim nuspėti, kur ji nuves. Tiesiog pasistenkim kuo 
aiškiau pažvelgti į jos tikslus ir mechanizmus. Akivaizdu, kad mūsų 
visuomenė krypsta link egalitarinio, broliško, giminiško pobūdžio 
santykių. Hierarchiniai, kadaise visuomenėse vyravę patriarchaliniai 
santykiai laikomi archajiškais ir varžančiais. Tad ir savivertės pagrin- 
das turi kisti: ji bus grindžiama ne vien dominavimu (valdžia ar tur- 
tu), o labiau ryšiais ir priklausymu. 

Moterys neabejotinai pirmauja šioje evoliucijoje. O gal ši evoliu- 
cija kaip tik ir vyksta todėl, kad jos daro didesnę įtaką mūsų visuome- 
nės evoliucijai? Kad ir kaip būtų, jų gerovė tiesiogiai susijusi su savi- 
vertės lygiu ir socialinių ryšių kokybe, o vyrų gerovė labiau priklauso 

vien nuo savivertės.!'! Moterys labiau linkusios į socialinius santykius, 
net atrodo, kad pasirinktas altruistinis elgesys naudingesnis jų sveika- 
tai negu vyrų." 

Šiuolaikinis savivertės suvokimas galų gale sukuria teigiamų reiš- 
kinių grandinę santykių srityje: kai savivertė gera, lengviau prisitaiky- 
ti prie naujų grupių, ir labiausiai todėl, kad esam linkę į jas žvelgti taip 
pat pozityviai kaip į save. Prisitaikymas savo ruožtu palaiko saviver- 
tę... P Savivertės tvirtumui „socialinis kapitalas“ yra svarbiausia 
sąvoka: didžiausias mūsų turtas - santykiai, juolab kad socialinis 
kapitalas atviras ir nuolatos kintantis (atvykimai ir išvykimai, susitiki- 
mai po išsiskyrimo...), o ne uždaras (kaip sektose, getuose ar stereo- 
tipiniuose gyvenimuose). Tačiau negali būti nė kalbos apie visišką 
ištirpimą minioje. Nereikia atsisakyti individualumo nei unikalumo, 
bet nereikia jų ir branginti, paversti manija. Tikriausiai išeitis - palai- 
kyti pusiausvyrą tarp dviejų polių: įsitvirtinimo ir įsiliejimo.* 


Platesnis požiūris į savivertę: 
tiesiog atkakliai siekti rasti savo vietą 


Kalbant apie savivertės ugdymą pasakytina, kad kartais naudinga 
ieškoti ne savęs, o tiesiog savo vietos, tai yra veiklos, ryšių, kurie 
suteiktų geriausią pojūtį, kad gyvenam. Ne vien ieškoti savo tapaty- 
bės, bet siekti sąveikos su medžiagiška ir žmogiškąja aplinka. Sutelkti 
dėmesį ne į save ir aplinkos valdymą, o į sąveiką tarp savęs ir aplinkos, 
į šią visumą. Yra kelios „vietų“ rūšys: vietos, kuriose atsigaunam (dėl 
jų grožio ar svarbos mūsų gyvenimui), veiksmai, kuriuose atpažįstam 
save (padėti, rūpintis, guosti, statyti...), ryšiai, kurie suteikia pilnatvę 
(meilė, draugystė, žmogiškumas). Kai jaučiamės esantys savo vietoje, 
lengviau randam darną su savimi ir su aplinka. Nutyla mūsų nerimas, 
būnam persmelkti akivaizdumo („Esu ten, kur turiu būti“) ir nuosek- 
lumo („Čia ir norėjau būti“) pojūčio, įsivyrauja pilnatvė, liaujamės 
kelti sau nesibaigiančius egzistencinius ir tapatybės klausimus. 

KITAIP KELTI SAVIVERTĖS KLAUSIMĄ... 


Vaikščiodamas kalnuose mėgstu eiti pramintais takais. Visų pir- 
ma todėl, kad taip pailsiu. Antra, galiu gėrėtis gamtovaizdžiu - kitaip 
kam eiti pasivaikščioti? Be to, man atrodo, kad tokiomis valandė- 
lėmis mano vieta yra ten, tuose takuose, prieš tūkstantmečius pra- 
mintuose žmonių, iš kurių ir aš kilęs. Jaučiu tikrą malonumą jais 
žengdamas. Kai išeinu pasivaikščiot tais pačiais takais su būriu jaunų 
giminaičių, kartais viskas vyksta kitaip. Kadangi jie jaunesni, spor- 
tiškesni, labiau „paryžiečiai, dažnai ieško „tiesaus kelio“, kad kuo 
greičiau užkoptų į viršūnę. Beveik visada atsisakau su jais eiti. Kam 
lipti į viršų kuo greičiau? O svarbiausia - kam atimti iš savęs malo- 
numą sekti pėdsakais tų, kurie ėjo prieš mus, žiūrėti į kalnus taip, 
kaip žiūrėjo jie, sustoti atsikvėpti tose pačiose vietose kaip ir jie? Tai 
daug įdomiau, negu prakaituoti ir alsuoti ant kokio žmonių istorijos 
nepaliesto šlaito, žvėrių šlaito. Bendrakeleiviai laukia manęs viršu- 
je ir šaiposi iš mano lėtumo. Nesu išmintingesnis už juos, bent jau 
ne visose srityse. Tiesiog esu vyresnis ir labiau varžomas aplinkybių 
per pasivaikščiojimus kalnuose. Mano kvėpavimas nebe toks kaip 
jų. Todėl puoselėju pasaulėvaizdį, kuris man tinka, priderintą prie 
mano galimybių - lieku savo vietoj. 

Tinkamos vietos paieška aiškiai susijusi su saviverte. Nes ratas gali 
būti uždaras: jei savivertė bloga, gali būti sunkiau rasti savo vietą. 
Ojei nerandi sau tinkamos vietos, blogėja savivertė. Šis reiškinys buvo 
tiriamas tarp itin gabių žmonių - paradoksalu, bet jie dažnai patiria 
savivertės sutrikimų," nes jiems dažnai sunku jaustis savo vietoje bū- 
nant tarp kitų. Tačiau gali būti ir teigiamas ryšys: jei randi savo vietą 
arba Žinai, kad ją turi, arba dar geriau — žinai, kad kažkur laukia toji 
vieta, - tai nuramina ir sutvirtina savivertę. Retai pasitaiko, kad vie- 
ta būtų iš anksto „duota“, dažniau pradžia nebūna sklandi. Žingsnis 
po žingsnio tenka siekti, kad gerai joje pasijustume: šitaip būsime 
„susikūrę“ sau vietą, vadinasi, ir suradę. Asmenys, kurių savivertė 
žema, užuot ieškoję ir kūrę savo vietą, linkę apie ją svajoti ir jos 
laukti. O tie, kurių savivertė aukšta, stengiasi savo vietą užimti jėga, 
užuot tiesiog ramiai joje įsikūrę. Kartais kuria naują, nes nenori užsi- 

būti jau esamoje. Savo požiūrį į vietos gyvenime ieškojimą galėtume 
palyginti su tuo, kas vyksta vakarėlyje. Žemos savivertės žmonės 
ateina ir laikosi atokiai, laukia, kol juos užkalbins ir parūpins jiems 
vietą: santūrumas, bet priklausomybė. Aukštos savivertės žmonės 
įsiveržia ir užvaldo aplinkinių dėmesį (ar bent mėgina) - sąmyšis 
ir įtampa. Geros savivertės žmonės neskubėdami prieina prie kiek- 
vieno, kalba ir klauso, dalyvauja visose grupėse. Jie užsimiršta, įsilieja 
į vakarėlį, pasineria į atmosferą, bendravimą. Tačiau šis užsimiršimas 
nėra savasties praradimas: juo labiau jie jaučiasi vakarėlio dalimi, įsi- 
lieja į jį, juo labiau tos akimirkos juos turtina. 


Būti savo vietoje visur 


Taigi, svarbu ne galvoti, kas esu ar ką darau, bet pamiršti, kad susi- 
telkčiau pajusti, jog esu savo vietoje. Ir ne vien šioje vietoje - galbūt 
geriausia stengtis būti savo vietoje visur. Ar bent jau siekti, kad tokių 
vietų ir ryšių būtų kuo daugiau. Ir žinoti, kad vėliau ateis kiti. Ir kad 
pačioje gyvenimo tėkmėje galėtume jaustis esą savo vietoje: būti 
savo vietoje nereiškia stovėti kaip įkastam. Nėra nieko, kas nejudė- 
tų. Tai reiškia semtis iš visko, kas mus supa ir mums atsitinka. Jausti, 
kad darom pažangą, esam gyvi, tai yra kiekvieną akimirką turtingesni 
negu praėjusią, nesvarbu, ji buvo maloni ar ne. Ir patenkinti ramiai 
eiti į priekį link didžiosios būsimų mūsų laukiančių vietų paslapties. 
Būti savo vietoje - dar ir jausti tai, ką Romainas Rolland'as vadino 
„Okeano jausmu“: tai „beribis, teigiamas, save suvokiantis išsiplėti- 
mas“, apie kurį ilgai susirašinėjo su Freudu.!* Ramus ir labai stiprus 
pojūtis, daugiau negu gyvuliškas - biologinis, kai paslaptingai jau- 
čiamės savo vietoje, — tai jausmas, kad priklausom pasauliui. Jame 
susipina įsitikinimas dėl neabejotinos tapatybės (jaučiam, kad tikrai 
egzistuojam, be jokių klausimų ir nerimo) ir kitas - dėl susiliejimo ir 
akivaizdaus ryšio su viskuo, kas mus supa. 
Viena iš savivertės viršūnių? 

Narcizas 


Liriopė, nuostabaus grožio nimfa, pradėjusi įsčiose nešioti tą, kuris 
vėliau taps Narcizu, nuėjo pasitarti su žyniu Teiresiju, tuo pačiu, kuris 
Oidipui niūriai išpranašavo, kad šis nužudys tėvą ir gyvens kraujo- 
maišoje su savo motina. Kai paklausė, ar Narcizas ilgai gyvens, Teire- 
sijas atsakė: „Taip, jeigu nepažins savęs...“ 

Narcizas augo ir tapo labai dailiu jaunuoliu. Daug nimfų jį įsimylėjo, 
bet jis paniekinamai visas atstūmė. Viena iš jų buvo nimfa Echo, kuri 
persekiojo jį aistringa savo meile, bet negalėjo jos išpažinti, nes anks- 
čiau jai tekęs prakeiksmas pasmerkė niekada nekalbėti pirmai: ji galėjo 
tik kartoti tai, ką išgirsdavo. Narcizas niekada jai nepasakys, kad myli... 

Echo pamažu užgeso iš širdgėlos ir pavirto uolomis. Kitos nimfos 
įtūžusios prašė deivės Nemesidės atkeršyti Narcizui, ši sutiko. Tada 
paskelbė jam tokį prakeiksmą: „Tegu jis irgi pamilsta, bet niekada ne- 
gali turėti savo meilės objekto!“ Neilgai trukus Narcizas pirmą kartą 
pamatė savo atvaizdą skaidriame šaltinio vandenyje ir taip pat pirmą 
kartą beprotiškai įsimylėjo. Tačiau įsimylėjo savo atvaizdą. Pakerėtas 
savo atspindžio, jis galų gale mirė nuo išsekimo ir pavirto gėle, jai ir 
teko jo vardas. 

Narcizo puikybė, pastūmėjusi jį nepaisyti meilės dėsnių, tapo jo 
mirties priežastimi. O persikūnijimas į kuklią gėlę, paprastą gamtos 
dalelę, kurios vieta prie pat žemės, ir yra dievų siųsta žinia. 

KETVIRTA DALIS 


Veikti - viską keičia! 


Veiksmas? Išreiškia tai, kas viduje... 

Savivertė, tiesa, yra santykis su savimi, bet ji gyva veiksmu. 
Ji vystosi tik dėl nuolatinės sąveikos su veiksmu: mąstymas 
ir veiksmas, veiksmas ir mąstymas... Savivertei veiksmas 
tarsi kvėpavimas: vien mintis gromuliuojant, protaujant, 
kalbant, net jei pokalbiai aiškūs ir protingi, ji dūsta. 
Veiksmas yra savivertės deguonis. Neveiklumas padaro ją 
pažeidžiamą, veikla gelbsti. Kartais gali tekti iškęsti skaus- 
mą: veikti - tai būti atviram nesėkmei, būti teisiamam. Ta- 
čiau savivertė kuriama - visada? - ir ant svajonių duženų. 
Kaip veikti, kad netektų per daug kentėti? Kad grąžintume 
į savo gyvenimą patį gyvenimo judėjimą, turim atmesti kai 
kurias baimes, atsisakyti įpročių, laikytis taisyklių: nebebijoti 
nesėkmės, nebepriklausyti nuo sėkmės, nebetikėti tobulumu... 
Štai kelios iš šių taisyklių, kad mūsų veikla būtų netrikdoma. 


TRISDEŠIMT TREČIAS SKYRIUS 


Veiksmas ir savivertė: 
judėti, kad gerbtum save 


Veikdami kartais suklystam. 
Nieko nedarydami klystam visada. 


RoMAIN ROLLAND 


Kartais psichologinė kančia įgauna keistų pavidalų. Kartą ar du per 
metus man tenka priimti į konsultaciją kokių 30 ar 40 metų vaikus, 
kurių savivertė, matyti, labai aukšta, dažnai jie ypač gabūs, kaip liudija 
jų IG koeficientas. Dažnai priklauso įvairioms itin protingų žmonių 
asociacijoms. Bet jų gyvenimas - tikra nesėkmė. Jie niekada nesileido 
į nuotykį, niekada nepaliko šilto šeimos lizdelio. Jų aukšta savivertė 
tik tariama: jie turi didelių galimybių, bet jų niekaip nepanau- 
dojo. Skaitydami sukaupė žinių, sėmėsi jų naršydami internete, gal 
studijavo, bet taip ir nepradėjo veikti. Kambarinė jų savivertė paryš- 
kina šią akivaizdybę: gerbti save prasminga tik tada, kai tai padeda 
gyventi. O gyventi - vadinasi, veikti, ne vien galvoti... 


Veikla yra savivertės deguonis 
Savivertė glaudžiai susijusi su veikla trimis pagrindiniais santykiais: 
+» Tikroji savivertė atsiskleidžia tik veikiant ir akis į akį susi- 
duriant su tikrove: ji gali išryškėti tik per santykį su nesėkme ir 

sėkme, su pritarimu ir atstūmimu... Kitaip ji būna vien „deklaraty- 
vi“, kaip sako nuomonių apklausų specialistai, - mes esam ne tik 
tokie, kokie sakomės ar įsivaizduojam esą, ne visada darom tai, 
ką skelbiam darysią. Savivertės tiesa glūdi ir kasdienio gyvenimo 
plotmėje, ne vien sielos aukštumose. 

+» Savivertė palengvina veiklą: vienas iš trapios savivertės požy- 
mių kaip tik ir yra sudėtingas santykis su veikla. Žemos savivertės 
žmonės jos bijo arba ją atstumia (atidėliojimas) baimindamiesi 
pasirodyti silpni, atskleisti savo ribas. O aukštos trapios saviver- 
tės žmonės siekia jos kaip priemonės sukelti kitų susižavėjimą ir 
dėkingumą, bet pakenčia tik pergalingą veiklą - ji turi būti, anot 
amerikiečių, successful (angl. sėkminga). 

+ Galų gale veikla palaiko, modeliuoja, kuria savivertę. Socialiniai 
ryšiai ir veikla yra du pagrindiniai savivertės peno šaltiniai. O visa 
kita, nesvarbu, gerai tai ar blogai, tėra savitaiga. 


Esminis poreikis - jausti savo pajėgumą 


Kiekvienam žmogui reikia jausti ir matyti, kad jo veiksmai daro įtaką 
aplinkai ir jam pačiam. Mūsų psichikai šis poreikis toks svarbus, kad 
jis, net nekalbant apie psichologines problemas, skatina teigiamas 
iliuzijas ir stebinamą elgesį: pavyzdžiui, kai lošdami kauliukų partiją 
norim išmesti penkis ar šešis, nesąmoningai esam linkę mesti kauliu- 
kus stipriau ir metam silpniau, kai reikalingas mažas skaičius - vienas 
arba du.! Šis poreikis, susijęs su kontrolės pojūčiu, daro didelę įtaką 
gerai savijautai (gyvūnų ir žmonių) ir savivertei (žmonių?). 

Šioje srityje tarp žmonių esama ryškių skirtumų, priklausančių 
nuo kontrolės pajautimo lygio: paprastai manoma, kad juo kontrolės 
pojūtis didesnis (arba juo labiau „vidinis“, tai yra juo labiau žmogus 
laiko jį priklausomu nuo savęs, o ne nuo atsitiktinumo), juo labiau 
jis skatina savivertę. Tiesa, asmenybės kontrolė ir savivertė taip glau- 
džiai susijusios, kad kai kurie mokslininkai kelia klausimą, ar tik abi 
sąvokos nereiškia beveik to paties dalyko. 

Lengvai pamatuojamas ir kasdieniam gyvenimui svarbus veiksnys 
yra savikontrolė, tai yra gebėjimas kryptingai siekti tikslo, nors už tai 
nebus iškart atlyginta. Ji padeda ir poreikį būti atlygintam atidėti. Pa- 
vyzdžiui, vaikų savikontrolė patikrinama sukūrus štai tokią paprastą 
situaciją: „Gali gauti vieną saldainį dabar arba tris rytoj. Ką renkie- 
si?“ Tai dažnai tinka ir suaugusiesiems, nes savikontrolės prireikia - ji 
labai naudinga - daugelyje kasdienio gyvenimo situacijų: mokantis 
(pasikartoti, kad išlaikytum egzaminus), darbe (darbuotis savo kar- 
jeros labui), puoselėjant sveikatą (laikytis dietos, mesti rūkyti...). 

Tvarkyti savo kasdienį gyvenimą (laisvalaikį, namų ruošą) yra pa- 
lanku gerai savijautai ir savivertei. Todėl ėmus savimi abejoti svarbu 
nesiliauti plauti indų, tvarkyti buto arba darbo kabineto (kaip maty- 
sim, dar ir tinkamai nusiteikus...). Atsisakyti smulkių savo aplinkos 
valdymo veiksmų - klaida, kurią dažnai daro depresija sergantys 
žmonės: „Neverta, tai juokinga ir beprasmiška“, - tai tik pablogina jų 
būseną: „Jau nebesugebu pasirūpint net tokiais paprastais dalykais.“ 
Nors šių nežymių veiksmų įtaka nedidelė, vis dėlto savivertei jie tarsi 
„smulkios monetos“. Arba - mėgėjams - tarsi vaistažolių arbatėlė sa- 
vivertei: poveikis nestiprus, bet realus ir visiškai biologiškai švarus... 

Taigi, visa, kas gadina mūsų santykį su veikla, gali pradėti kenkti. 
Savivertės sutrikimai dažnai paskatina vengti arba slapstytis, tuo jau 
įsitikinom. 


Išsisukinėjimas griauna savivertę ir nieko 
neišmoko, o veikla moko nuolankumo 


Neveiklumas gali paversti išpuikėliais. Paradoksalu? Iš tiesų, ne- 
veiklumas palaiko iliuziją, kad tereikėjo pasivarginti ir būtume pa- 
tyrę sėkmę. Pavojinga ir melaginga iliuzija. Ji paaiškina stebinančias 
kai kurių žemos savivertės, socialinę nesėkmę išgyvenančių žmonių 
kalbas - jie patiria socialinę nesėkmę, bet gyvena iliuzija apie savo 
didžius sugebėjimus... Jei tik gyvenimas nebūtų toks sunkus, žmo- 
nės nebūtų tokie neteisingi, tada pripažintų, ko jie iš tikrųjų verti! 

Dėl tokio mąstymo žmogus gali veikti vis mažiau, o tada vis didėja 
atotrūkis tarp jo tikėjimo savo puikumu ir nuostatos, kad kasdienybė 
neprilygsta jo tikrajai vertei. Galiausiai atotrūkis tampa toks didelis, 
kad apninka daugiau ar mažiau sąmoningai suvokiama neviltis... 

Išsisukinėjimas nieko neišmoko. Tik grąžina mus į save, prie da- 
lykų, kuriuos jau žinom: gyvenimas sunkus, mums sunku, būtų buvę 
skaudu patirti nesėkmę, teisingai padarėm, kad neprasidėjom, bet vis 
dėlto gaila ir pan. Mus gali šio to išmokyti vien akistata. Kartais moko 
skaudžių dalykų, bet lavina... O išsisukinėjimas griauna savivertę, 
galų gale, kad ir ką galvotume apie save, keičiamės tik veikdami. Veik- 
los privalumai visiškai panaikina neigiamų minčių gromuliavimą. 
Nebepamenu, kokiame filme scenaristas Michelis Audiard'as įrašė 
repliką: „Einantis kvailys visada nueina toliau už sėdintį intelektua- 
lą“ Žinoma, būtų idealu būti einančiu intelektualu, bet tada replika 
nebebūtų tokia juokinga. Nietzsche sakė rimčiau: „Einant kyla vien 
didžios mintys.“ 


Veikla ir jos pamokos 


Taigi, veikti ir pasimokyti iš veiklos - geriausia, ką galim padaryti dėl 

savivertės. Todėl ir kyla psichoterapeutų manija ištraukti pacientus 

iš apmąstymų ir išstumti į kasdienybės areną. Dėmesio: veiksmas ir 

veiksmo pamokos! Nes iš tiesų yra du vengimo būdai: 

+» Neveikti — tai labiau būdinga žemos savivertės asmenims, bet 
išsisukinėjimų gali griebtis ir aukštos trapios savivertės žmonės. 
Šiuo atveju iš veiklos negalim gauti jokios pamokos, nes veiklos 
nebuvo. Mąstoma pagal modelį „Kas būtų buvę, jei...“ Pirmeny- 
bė teikiama neigiamiems įsitikinimams ir dažnai atsakymai tokie: 
„Tikrai viskas būtų buvę blogai, gerai pasielgiau, kad to išvengiau.“ 

+ Veikti, bet iš veiklos nieko nepasimokyti — tai dažniausiai bū- 
dinga aukštos savivertės žmonėms. Taip būna ištikus nesėkmei: 
klasikinė gynyba - neprisiimti už nesėkmes atsakomybės arba 

menkinti jų pasekmes. Arba sulaukus pasisekimo nepastebėti, 
kiek čia būta atsitiktinumo arba už ką reikėtų jaustis dėkingam ki- 
tiems. Tuomet padėka už gautą pagalbą arba dėkingumo išraiška 
laikoma asmeninių nuopelnų menkinimu, o aukštos trapios savi- 
vertės žmogus to negali pakęsti. Patikslinkime: nereikia drausti 
sau mėgautis sėkme. Emociškai ja pasimėgauti turime teisę, bet 
vėliau reikia grįžti prie pamokų: atskirti, koks čia mūsų, koks kitų 
ar atsitiktinumo indėlis, - tai neturėtų menkinti mūsų savivertės, 
tiesiog padarytų ją aiškesnę, vadinasi, tvirtesnę. 


Nuovokumas veikti 


Vienoje iš savo „Kalbų“ flosofas Alainas siūlė išrinkti graikų pusdievį 
Heraklį painių mąstymo ir veiklos santykių simboliu*: „Imu Heraklį 
kaip geriausią mąstytojo pavyzdį. (...) Norint pasaulyje padaryti kokį 
naudingą pokytį, reikia apmąstyti objektus. (...) Jei imi kastuvą, reikia 
kasti žemę. Jei kaip įrankį imi mintį, išsitiesk, mąstyk gerai“ Rudyar- 
das Kiplingas eilėraštyje „Jeigu“ siūlė „galvoti ir būti tik galvotoju“... 
O antikos filosofai noriai primena, kad žodžiai ir mokymai, kurie 
iškart neprigyja kasdieniame gyvenime, yra tušti. Šią pamoką 
vertėtų priminti ir kai kuriems mūsų amžininkams. Antikos filoso- 
fija iš pradžių nebuvo vien spekuliatyvi, ji siekė pagerinti kasdienybę 
daugybe veiksmų ir praktiniais apmąstymais.? 

Būdami nejudrūs liekam savo pačių pasaulyje. Veikdami jį kei- 
čiam ir, svarbiausia - atveriam... Anglosaksų overthinking - per dide- 
lis rūpinimasis savim - neveiksmingas. Kai savivertė atitolinama nuo 
veiklos teikiamų pamokų, žmogus užsisklendžia, susigūžia, saviver- 
tė darosi vis trapesnė. Tik judėdami pirmyn ir atgal prie gyvenimo 
galim mėginti save kurti, lavintis, atsiskleisti, pažinti save. Ne užsi- 
darę mažame savojo „aš“ kambarėlyje. Kai slepiamės nuo tikrovės, 
sustingstam. Kai einam jos pasitikti, galim augti. Veikla ne tik lavina 
ego, ji atveria mus pasauliui. 

Veikla, o ne spaudimas: 
ramaus veikimo taisyklės 


Laimė yra teisingos veiklos rezultatas. 


ANDRĖ COMTE-SPONVILLE, 
Kitoje nevilties pusėje 


Veikla - tai ir galimybė, ir grėsmė. Galimybė atrasti ir atskleisti save. 
Grėsmė, kad nepasiseks ir dėl nesėkmės būsim teisiami. Kiekvieno 
būdas laviruoti tarp šių polių daug pasako apie savivertę. Prieš vei- 
kiant užplūstantis išankstinis nerimas, sužadinantis daugiau ar ma- 
žiau realistinių įkyrių minčių gromuliavimą, taip pat iškalbingas. 


Kaip veikti be kentėjimo? 


Veikti būtina, žinoma, bet ne bet kaip nusiteikus ir ne bet kokia kaina. 
Blogiausia - išsisukinėti ir išsisukinėjimą paversti gyvenimo stiliumi 
ir būdu saugoti savivertę. Yra ir ne tokių blogų sprendimų, juk esama 
įvairių priemonių veiksmą paversti kančia. Ir daugybė akimirkų, kai 
įmanoma tą padaryti. Kalbu vien apie savivertei reikšmingus veiks- 
mus, tuos, kurių rezultatas arba dar blogiau - visa eiga bus matomi 
arba teisiami kitų. Nes grynai asmeniški veiksmai, kurių pasekmės 
svarbios tik mums, nedaro tokio stipraus emocinio spaudimo. 

Prieš veiksmą: nerimauti — tai išankstinis nerimas - taip, kad 
net sunegaluotum. Vienas aiškiausių išankstinio nerimo tuštumo ir 
bergždumo pavyzdžių duotas Biblijoje, niūrokoje Koheleto knygos 
raudoje (Koh 11, 4): „Kas žiūri vėjo, niekad nesės, / o kas stebi de- 
besis, niekad nepjaus.“ Tačiau nerimas nekliudo pasiekti sėkmę. Kiek 
daug žmonių, kurių socialiniai pasiekimai labai dideli (aktorių, va- 
dovų, profesionalių muzikantų), visą gyvenimą praleidžia labai pro- 
duktyviai, žiūrint iš šalies, bet jų pasiekimus lydi neįtikėtina, ilgalaikė 
kančia; kenčia ir aplinkiniai - sutuoktiniai ir vaikai, taip pat mokan- 
tys streso kainą už abejojančią ir drebančią sėkmingą žvaigždę, kuri 
namuose sukuria didelės įtampos atmosferą... Nenutraukti veiklos 
tokiems žmonėms padeda vien didelis atpildas - galbūt pinigai, pres- 
tižas ar žymumas. 

Veiksmo metu: veikiant būti neramiam, įsitempusiam, apsėstam 
nesėkmės pavojaus. Todėl su nerimu stebimos kitų reakcijos ir gaudo- 
mi komentarai - jiems žmogus tampa labai imlus ir jautrus. Apskritai, 
esant tokio lygmens nerimui, veikloje nepavyksta rasti užsimiršimo, 
žmogus lieka susitelkęs į save, savo baimę ir klaidos ar nesėkmės pada- 
rinius. Blogiausiu atveju tai gali pakenkti jo veiklai. Geriausiu - veikla 
nenukentės, bet žmogus nepatirs nė menkiausio malonumo dėl atlie- 
kamo veiksmo. 

Po veiksmo: žinoma, jei čia pat laukia sėkmė, labai palengvėja, 
bet, deja, neilgai trukus (nes sutrikusios savivertės žmonėms sėkmė 
niekada neišgydo nesėkmės baimės) užplūsta išankstinis nerimas 
dėl būsimo veiksmo. Keista, bet kartais šį nerimą sėkmė sustiprina, 
ypač aukštos savivertės žmonėms!: „Dabar manęs jau tyko prie po- 
sūkio, turiu patvirtinti sėkmę, kad nenuvilčiau draugų ir nenudžiu- 
ginčiau priešų“ Nesėkmės atveju, žinoma, prasidės skausmingų 
įkyrių minčių gromuliavimas - juo žemesnė savivertė, juo ilgiau jis 
tęsis. Jei savivertė aukšta ir trapi, su kitais žmogus gali elgtis labai 
agresyviai. O jei savivertė žema, užplūs nenumaldomas paguodos 
troškimas. 


Vadinasi, būtina pagalvoti apie ramaus veikimo taisykles. 

Kuo daugiau veiki, tuo labiau mažėja 
baimė veikti 


Veikla turi tapti tarsi savivertės kvėpavimu. Tarsi nuolatiniu būdu 
pasitikrinti nerimą ir viltis. Patikslinti teigiamas iliuzijas, bet ir su- 
sikurti naujų. Ji turi būti savivertės askezė (iš gr. askėsis - pratimai, 
praktika). „Mes esam tai, ką kasdien kartojam“, - sakė Aristote- 
lis. Vadinasi, reikia kartoti. Bet žemos savivertės žmonėms tai nėra 
paprasta: juo mažiau jie veikia, juo labiau bijo veikti. Reti veiksmai 
ir dėl to atsiradęs įpročio stygius padidina kliūtis, nepatogumus, ne- 
sėkmes, galimo atidėliojimo naštą. O dar ir verčia mus idealizuoti 
veiksmą: leidžiam sau veikti vien tik tobulai. Todėl vis dažniau ati- 
dėliojam: vėlinam veiksmo pradžią, atidedam vėlesniam laikui ne iš 
tingumo, o iš įpročio, automatizmo trūkumo (ir, kaip įsitikinsime, 
nesėkmės baimės). 

Todėl terapijos metu dažnai siūlom „paprastus“ pratimėlius, ku- 
rie padeda stoti akistaton su gyvenimu. Žinom, kad būtina apie tai 
kalbėti ir viską išsiaiškinti, bet to nepakanka. Dar reikia veikti, ir kuo 
dažniau, paversti veiksmus įprastais. Tad pacientams, kuriuos ka- 
muoja baimė veikti, siūlom atlikti tokius smulkius veiksmus: dešimt 
kartų paskambinti skirtingiems pardavėjams ir paprašyti informa- 
cijos, dešimties praeivių gatvėje paklausti, kiek valandų arba kelio... 
Atlikdami veiksmą dešimtąkart, pacientai dažniausiai supranta, ką 
mes jiems padėjom pajusti: kuo daugiau veiksmų, tuo jie lengves- 
ni, paprastesni, akivaizdesni. 

Dažnai esu taikęs šį būdą dirbdamas su pacientais bedarbiais, ku- 
rie nebedrįso siųsti gyvenimo aprašymo ar skambinti telefonu. Su- 
prantama, tai tik dalis jų problemos, bet esminė, nes nuo jos praside- 
da daugybės atliktinų veiksmų, kad vėl įeitų į vėžes, grandis; be to, ji 
yra jų kasdienybės centre. 

Čia kalbam ne apie „didvyrišką“ savęs pranokimą, „socialinę sėkmę“, 
o tiesiog apie tai, kaip užmegzti naują ryšį su gyvenimu, apmąstyti tik- 
rus ir išgalvotus sunkumus. Dažnai mes patys sau kliudom. 

Ugdant savivertę šūkis „Mąstyti globaliai, veikti lokaliai“ pui- 
kiausiai pritaikomas — reikia paversti savo globalius apmąstymus lo- 
kaliais veiksmais. Juk po metų metus trukusio vengimo (dėl saviver- 
tės sutrikimų) mūsų smegenys dažnai pasidaro visiškai atsparios ge- 
riems žodžiams ir sprendimams! Šie lengvi, iš pažiūros nereikšmingi 
pratimėliai galės priversti jas veikti kita kryptimi ir sužadins pokyčius. 


Didelis mažų sprendimų poveikis 


Kartais mūsų laikai atrodo tokie įnoringi... Pavyzdžiui, Naujųjų metų 
sprendimai. Mėgstam iš jų pasišaipyti, bet daug žmonių jų imasi: „Ki- 
tais metais pasistengsiu...“ Ar kam nors buvo atėjus mintis patikrinti, 
kaip jų iš tiesų laikomasi? Viena psichologų komanda atliko šį dar- 
bą...? Metų pradžioje maždaug trijų šimtų žmonių grupė pareiškė no- 
rinti kasdienio gyvenimo pokyčių. Pusė iš jų sudarė „gerų sprendimų 
sąrašą“, o kita pusė ne. Po šešių mėnesių paskambinus telefonu buvo 
klausiama, ar pokyčių įvyko. Daugiausia buvo trijų rūšių norų: nu- 
mesti svorio, daugiau sportuoti, mesti rūkyti. Rezultatai iškalbingi: 
46 proc. gerus sprendimus naujiems metams priėmusių žmonių pa- 
siekė tikslą ir jo laikosi, 0 4 proc. to nepadarė. Taigi, net visai smul- 
kūs įsipareigojimai nėra tokie beprasmiai, kaip mes manom. Jie 
negarantuoja sėkmės (juk 54 proc. „pasiryžusiųjų“ nepasiekė tikslų), 
bet pagelbsti labiau, negu paprastai įsivaizduojam. Dažnai tai galioja 
ir kasdieniam gyvenime: spręsdami problemas ilgai ieškom sudėtin- 
gų išeičių, nors - kartais, bet ne visada — iš pradžių turėtume išmėgin- 
ti paprastas. Išmėginti ir, svarbiausia, laikytis jų ilgą laiką. 

Kitas elgesio psichologijoje gerai žinomas reiškinys - Premacko 
principas.' Taip pavadintas senas geras „močiutės įstatymas“: „Vai- 
kai, galėsit eiti žaisti, kai susitvarkysit kambarį.“ Taikyti šį principą 
sau - vertinga pagalba. Geriau, jeigu jį taikyti nusprendžiam patys, 
o ne kas nors stumia iš išorės: vidaus kontrolė visada duoda geres- 
nių rezultatų negu išorės. Nereikia jos prilyginti suvaržymui ar baus- 

mei, visai įmanoma ją taikyti išsaugant vidinę ramybę. Reikia tiesiog 
nuolankiai pripažinti: esam linkę išsisklaidyti ir būti išsiblaškę, tai 
mažina mūsų savikontrolę. Taikyti sau Premacko principą naudinga 
bet kada, kai tik kyla noras mesti sunkias užduotis ir peršokti prie 
tos akimirkos poreikių. Kai rašiau šią knygą - nors rašymą, kaip 
veiklą, itin vertinu - dažnai turėjau jį sau taikyti, kad susilaikyčiau 
nuo pagundos kam nors paskambinti, patikrinti, ar gavau elektroni- 
nį laišką, atsistoti ir eiti pasivaikščioti... nuo visų „pagundų“, kurios 
apimdavo, kai susidurdavau su rašymo sunkumais. Tada sakydavau 
sau: „Paskambinsi draugui, kai baigsi skyrių.“ Šitaip negali regu- 
liuoti viso gyvenimo, tik kai kuriuos etapus. O tai jau visai neblogai. 
Net keista, kaip paprastų paprasčiausios strategijos mus paveikia. 
Tai beveik žeidžia: juk labai mėgstam manyti esantys subtilesni, 
geresni. Bet esam paprastos būtybės. Mums gali padėti papras- 
tos taisyklės. 

Galų gale, atrodo, abu lygiai - ir paprastas, ir sudėtingas - mums 
vienodai būtini. Svarbu kelti sau ir aukštus, visuotinius tikslus, bet 
kartu turėtume apsibrėžti konkretų ir paprastą elgesį, padėsiantį jų 
siekti.? 


Veikti lanksčiau: mokėti įsipareigoti 
IR mokėti sustoti 


Kitas su veikla susijęs sunkumas, kylantis sutrikusios savivertės žmo- 
nėms - lankstumo stoka: svarbu įsipareigoti veikti, taip pat svarbu 
įstengti nutraukti šį įsipareigojimą atsižvelgiant į gaunamą informa- 
ciją... Žmonės, pasižymintys žema saviverte, lėti ką nors pradėti, 
o kartais jie gali pasirodyti ir lėti stabdyti... Tai vadinama „neuro- 
tišku atkaklumu“, o jo šūkis galėtų būti toks: „Dabar, kai jau pradėjau, 
turiu baigti ir man turi žūtbūt pasisekti.“ Šį atkaklumą darniai palaiko 
daugybė patarlių ir maksimų, iš kurių, mano akimis, kenksmingiau- 
sia yra Šiaurės Amerikos: Ouitters never win and winners never guit - 

„Tie, kurie meta, niekad nelaimi, tie, kurie laimi, niekad nemeta“, - 
labai gražu, kartais teisinga, bet dažnai neteisinga. 

Kas yra psichinis lankstumas? Gebėjimas atsisakyti tikslo, kai 
supranti, kad laiko, energijos, kokybės ir kainos santykio sąnaudos 
jam pasiekti bus per didelės. Kad dėl veiksmo nekiltų sunkumų, 
svarbu mokėti atsisakyti veiksmo ir kartais ryžtis nutraukti įsipa- 
reigojimą. Tam reikia aiškaus proto ir savo vertės suvokimo: reikia 
taip save gerbti, kad nepasijustum menkavertis nutraukęs veiksmą, 
pakeitęs nuomonę ir pan. Beje, savivertės sutrikimų turintys žmo- 
nės yra tikras lobis manipuliuotojams, ypač dėl šio mechanizmo: kai 
toks žmogus įsipareigoja, net jei vėliau pajunta darantis kvailystę, 
nedrįs pasukti atgal, kad kitų akyse išsaugotų savo socialinį įvaizdį. 

Atlikta daug šio reiškinio tyrimų: savanoriams buvo pasiūlyta 
atlikti keletą neišsprendžiamų užduočių (spręsti logikos ir matema- 
tikos uždavinius) ir stebėta, kiek laiko jie stengsis prieš nuleisdami 
rankas. Arba prieš imdamiesi kitos užduoties. Visi tyrimai parodė,“ 
kad gera savivertė padidina lankstumą siekiant tikslų: susidūręs su 
sunkumais žmogus šiek tiek pasistengia, o paskui pereina prie kitos 
užduoties. Žemos savivertės asmenys — priešingai - labai greit atsi- 
sako tikslo arba niekada neatsisako ir visoms užduotims skirtą laiką 
praleidžia prie pirmojo neišsprendžiamo uždavinio. 

Negebėjimas nutraukti veiksmą ir nusimesti įsipareigojimą 
sukelia daugiau keblumų, kai įsipareigota kitam asmeniui: ir šiuo 
atveju visi manipuliavimo tyrimai rodo, kad tai veiksmingi spąstai, 
priverčiantys žmones nusižengti savo interesams." Šį polinkį reikia 
pažinti ir suteikti sau tokias teises: 


- teisę klysti, 

— teisę sustoti, 

- teisę keisti nuomonę, 

- teisę nuvilti, 

- teisę pasiekti netobulą rezultatą. 

Priešingu atveju būsim potencialios manipuliacijų, taip pat savo 
pačių ir savo užsispyrimo aukos („niekada nekeičiu žodžio ar spren- 
dimo“). Socialiniai stereotipai pervertina nuostatą nekeisti nuomo- 
nės. Tad būkim atsargūs. 

Svarbu pripažinti, kad yra tokių problemų, kurių tobulai išspręs- 
ti nepavyks, tokių išeičių, kurios bus priimtinos tik laikinai: susta- 
barėjęs perfekcionizmas, kaip įsitikinsim, yra dar vienas savivertės 
priešas. 


Perfekcionizmo spąstai: tobulumu 
apsisaugoti neįmanoma... 


Paulis Valėry mėgo sakyti: „Tobulumas yra apsauga...“ 

Prisimenu pacientą, talentingą mokslininką, kuris atmintinai iki 
menkiausių smulkmenų išmokdavo paskaitas, pranešimus, skaito- 
mus kongresuose, konferencijose... Kai atėjo pas mane konsultuotis, 
buvo išsekęs po dvidešimties metų darbo režimo aukščiausiu pran- 
cūzų mokslo lygiu, jam užeidavo sunkios depresijos laikotarpiai. Jo 
savivertė buvo itin pažeidžiama, tad jis pasirinko praktiškai pasitei- 
sinantį, bet emociškai sekinantį būdą save nuraminti: „Metų metus 
dangsčiausi tobulumu, kad nugalėčiau nerimą. Norėdamas būti tik- 
ras, kad mano asmenį ir kalbas priims kiti, visada stengiuosi pernelyg 
prisitaikyti. Galiu patvirtinti, kad tai nepadeda“ 

Veikti tik tada, kai esi tikras, kad pasiseks? Viską patikrinti, kad 
niekuo nerizikuotum? Tokia išeitis gali tikti apibrėžtam nuolat besi- 
kartojančių situacijų kiekiui, kur iš tiesų reikia siekti tobulumo. Tačiau 
žmonės, kurių savivertė pažeidžiama, piktnaudžiauja siekdami tobu- 
lumo. Perfekcionizmas gali būti palaikomas, kai apsiribojama konk- 
rečiais siekiamais tikslais ir konkrečiu laiku. Bet žlugdo pajėgumą, kai 
tampa būdu raminti savyje nesėkmės arba netobulumo baimę. Žmo- 
nės, turintys savivertės sutrikimų, dažnai demonstruoja „neurotišką“ 
perfekcionizmą.* Griebtis tokio perfekcionizmo ir hiperkontrolės yra 

savotiška aklavietė ar bent jau prastas komforto ir pajėgumo kom- 
promisas. Tad saugokitės „spaudimo-depresijos“ ciklų - veiksmas, 
o ne spaudimas! 

Nepakanka suprasti šiuos dalykus, reikia juos taikyti. Todėl elge- 
sio terapijoje sukurta daug „paleidimo iš rankų“ pratimų: iš pradžių 
patariama pradėt nuo mažų dalykų, kurie nekeltų tiesioginės žiaurios 
grėsmės savivertei. Pavyzdžiui, pradedam nuo laisvalaikio: prašom 
paciento sąmoningai pavėluoti į kiną arba iki galo neatlikti namų 
ruošos darbų. Daryti visokius nemalonius, bet pakeliamus dalykus. 
Pratimų paskirtis - stebėti, kas iš tiesų vyksta: pacientas pats turi įsi- 
tikinti, kad tada nieko blogo nenutinka. Jo nuolatinis spaudimas sau, 
kad visi dalykai būtų tobuli, atsiranda dėl netinkamų įsitikinimų, o ne 
dėl kokios nors tikrovės išraiškos („Jei darysiu ne taip, viskas bus blo- 
gai“). Tik paskui pereinam prie situacijų, kurios glaudžiau susijusios 
su saviverte, tai yra kurias stebi visuomenė: pasikviesti draugų nepa- 
ruošus vaišių (vadinasi, pagaminti produktą, ištrauktą iš šaldymo ka- 
meros, arba kaip pagrindinį patiekalą išvirti makaronų) arba priimti 
juos labai netvarkingam bute... Jų draugiškumas turėtų atlaikyti tokį 
išbandymą. O gebėjimas paleisti iš rankų tokių smulkmenų kontrolę 
turėtų jums padėti labiau pasidžiaugti draugais. 

Ką daryti yra geriau atsidūrus akistatoje su sudėtingu pasauliu: 
karštligiškai stengtis viską suvaldyti ir didinti savo pajėgumą ar stip- 
rinti savivertę? Siekti ją ugdyti ir nepakliūti į visus šiuos spąstus: pa- 
siekimų, pripažinimo... Paleisti iš rankų, bet neatsisakyti to, kas svar- 
biausia. 


Elgtis paprastai 
Kartais abejonės savimi įstumia mus į kampą. 
Dažnai esu matęs kaip savivertės sutrikimų kamuojami pacientai 
imasi labai sudėtingų užduočių užuot elgęsi paprastai: kai reikia tarti 


susirinkusiems žmonėms trumpą sveikinimo kalbelę, leidžiasi į ezo- 

terinius išvedžiojimus su potekstėm ir aliuzijom vien todėl, kad tarp 
klausytojų pamatė aukštosios politechnikos mokyklos“ absolventą. 
Prie stalo atsisėdę šalia to paties politechniko jie mano turintys dis- 
kutuoti aukštomis temomis ir mėgina kalbėti svarbiausiais tarptau- 
tinės politikos klausimais, apie kuriuos ryte atidžiai perskaitė dien- 
raštyje. Nors sveikinimo kalba, paprasta ir šilta, skirta ne vienam, o 
visiems, būtų buvusi daug geresnė. Pokalbis būtų buvęs lengvesnis ir 
malonesnis, jei būtų tiesiog vykęs spontaniškai. 

Pasistenkime į paprastus veiksmus ir laikyseną žvelgti ne kaip 
į kvailumo, o kaip į proto aiškumo požymį. Paradoksalu, bet drįsti 
elgtis paprastai yra geros savivertės žmonių privilegija, jiems nereikia 
įsikibti komplekso, kad paslėptų savo trūkumus. Jie nesistengia būti 
pastebėti, o tik rasti savo vietą, atlikti savo vaidmenį numatytoje san- 
tykių simfonijoje. Štai pasakojimas apie tai, kas vyko vienoje iš mūsų 
terapijos grupių Šv. Onos ligoninėje: darėm pratimus perdėtam gėdos 
jausmui įveikti. Užduotis - grupei matant (žinoma, ją sudaro gerano- 
riški žmonės) atlikti kokį nors truputį juokingą veiksmą: tą dieną rei- 
kėjo a capella padainuoti pasirinktą dainą. Visi šiek tiek dreba, tad aš 
pradedu ir, kadangi dainuoju veikiau pro šalį, visų veidai kiek atsipalai- 
duoja: „Štai, man truputį nesmagu, bet likau gyvas. Kieno eilė dabar?“ 
Tada pradeda pirmieji - dainuoja vaikišką „Broli Žakai“ arba „Marse- 
lietę“. Iš pradžių sutrinka, paklaikę sustoja ir sako: „Apgailėtina, juo- 
kinga, labai prastai dainuoju...“ Bet mes prašom jų tęsti - juk užduotis 
ne gerai dainuoti, o tiesiog dainuoti. Tam, kad nepaisydami suvokimo, 
jog esam juokingi, išmoktume nenustoti veikti. Kad išmoktume nebe- 
paklusti tam nelemtam gėdos jausmui, užplūstančiam kiekviena pro- 
ga, pernelyg stipriam, nepamesti galvos dėl netikrų pavojaus signalų ir 
tęsti, ką pradėjom... Atėjo jaunos pacientės Lizos eilė, ji smarkiai kom- 
pleksuota, bet ir protinga. Liza nemoka elgtis paprastai: visada paren- 
ka rafinuotus žodžius, kalba tik tada, kai turi pasakyti ką nors nauja 
arba protinga, klausia tik būdama tikra, kad klausimas tinkamas ir t. t. 


* Paryžiuje 1794 m. įkurtas prestižinis Nacionalinis politechnikos institutas, kuriame rengiami aukš- 
čiausios kvalifikacijos mokslo ir technikos darbuotojai. — Vert. past. 

Jaučiu, ji iškrės mums kažką keista. Tai štai: užuot dainavusi paprastą 
vaikišką skaičiuotę, kad galėtų skirti dėmesį vien gėdai įveikti ir leistų 
atminčiai veikti automatiškai, kol ji dainuodama tvarkysis su emoci- 
jomis, Liza mėgina interpretuoti Jacgues'o Dutronco dainą „Oportu- 
nistas“. Ją padainuoti tikrai nelengva: melodija įvairuoja, atliekamas 
tremolo... Savaime suprantama, jai sunku (kaip ir kitiems), bet dai- 
nuoja gana tiksliai. Suprantama, po kelių frazių ji palūžta: „Matot, aš 
visai nieko nesugebu...“ Visi ją ramina. O kai kurie sako: „Bet tu pati 
įklimpai, tą dainą labai sunku padainuot“ Tada Liza aiškina, kad nesi- 
rinko „Brolio Žako“ ar paprastos dainos, kad neatrodytų kvaila... „Bet 
ir mes atrodėm kvaili!“ - „Taip, bet jūs tokiais atvejais atrodot ne tokie 
kvaili kaip aš...“ Iki pat grupinio darbo pabaigos mes daug stengėmės, 
kad padėtume Lizai išmokti elgtis paprastai ir jausti ne nuvertinimą, o 
palengvėjimą. Ji padarė puikią pažangą. 


Veiksmas dėl veiksmo 


Albert'as Camus esė „Sizifo mitas“ aprašo Sizifo vidinę būseną; jis die- 
vų pasmerktas amžinai ridenti į kalną akmenį ir stebėti, kaip akmuo, 
beveik pasiekęs viršūnę, nurieda žemyn. Camus mėgina suprasti, kaip 
Sizifas nepanyra į neviltį: „Sizifas moko aukščiausios ištikimybės, nei- 
giančios dievus ir pakeliančios akmenis. (...) Dabar šitas pasaulis, likęs 
be valdovo, jam nebeatrodo nei bergždžias, nei beprasmis. (...) Jau 
vien sunkaus kopimo į viršūnę pakanka žmogaus širdžiai užpildyti. 
Reikia įsivaizduoti Sizifą laimingą? 

Nesiekdami patirti Sizifo kančių ir nepozuodami iškalbingame 
mūsų kasdienybės spektaklyje stenkimės tiesiog dirbti savo - žmo- 
nių — darbą... Reikia veikti ne vien tam, kad pasisektų ar pasiek- 
tum rezultatą. Veikti reikia dar ir dėl paties veiksmo. Tam tikra 
prasme žmogus yra gimęs veikti, esama nepaneigiamo ryšio tarp jo 
geros savijautos ir kasdienės veiklos: visi tyrimai rodo, kad veikla 
gerina nuotaiką, be to - labai slapta, žmogui sąmoningai nesuvo- 

kiant, - dar ir palengvina veiksmą.'? Veiksmas patenkina... Visa tai 
dar priminsime knygos pabaigoje. Šis požiūris dažnai taikomas me- 
ditaciniuose mindfulness (angl. budrios sąmonės) požiūriuose ir gali 
būti apibendrintas formule: atlikdamas kiekvieną veiksmą turiu 
būti paniręs į tai, ką darau. Susitelkti į veiksmą, išsiugdyti įprotį ne- 
vertinti nuolat to, ką darau ir kaip darau - sėkmingai ar ne. Tiesiog 
daryti. Arba nedaryti. Tačiau visiškai sąmoningai ir priimant. Vienas 
mano jaunas pacientas kartą apibendrino tokia maksima: „Kad dary- 
tum gerai, kartais turi mokėt nieko nedaryti.“ 


TRISDEŠIMT PENKTAS SKYRIUS 


Išklausyti grįžtamąjį ryšį 


Man visiškai beprasmiška 
žinoti tai, ko negaliu pakeisti. 


PauL VALEĖRY 


Kas yra grįžtamasis ryšys (angl. feed-back)? 

Pažodžiui tai reiškia „grįžtamasis maitinimas“. Šis terminas varto- 
jamas psichologijoje apibendrinti iš aplinkos gaunamai informacijai 
apie save. Iš tiesų tai tikras penas ta prasme, kad praturtina mus ir nu- 
kreipia mūsų veiksmus. Grįžtamasis ryšys padeda pamažu keisti 
savo galvoseną ir veikimo būdą atsižvelgiant į gautą informaciją. 
Psichologijoje tai vienas iš pagrindinių dalykų, kaip ir kitose srityse, 
nes kiekvienas sudėtingas reiškinys sudėtingoje aplinkoje gali pasiek- 
ti tikslą tik sulaukdamas grįžtamojo ryšio, todėl jis toks svarbus tiks- 
linant ir kosminių laivų skrydžio, ir žmogaus gyvenimo trajektoriją. 


Kas kliudo pasinaudoti grįžtamuoju ryšiu 
„Patirtis jam nė kiek nepadeda: jis nieko iš jos nepasimoko, o svar- 
biausia — neklauso nieko, kas jam sakoma.“ Tokie žodžiai gali apibū- 


dinti ir žemos savivertės asmenis (ypač tada, kai jie patiria sėkmę ar 
gauna pripažinimo ženklų), ir aukštos (kai juos ištinka nesėkmės). 

Savivertės sutrikimai iš tiesų gali paversti aklu ir kurčiu grįž- 
tamajam ryšiui. Paradoksalu, bet juo labiau siekiam apsaugoti ar 
ugdyti savivertę, juo mažiau toleruojam grįžtamąjį ryšį - informaciją 
apie savo veiksmus ar asmenį.! Mechanizmai, kliudantys tinkamai 
pasinaudoti grįžtamuoju ryšiu būna, pavyzdžiui, tokie: 
+» Primygtinis nuraminimo arba pagyrų siekimas, verčiantis 

vengti nemalonios informacijos. Jos bus vengiama arba ji bus 
neigiama: žmonės, kurių rankose valdžia, net griebiasi bausti 
tuos, kurie išdrįsta juos kritikuoti ar tiesiog nuoširdžiai pasaky- 
ti savo nuomonę. Kaip seniai praėjusiais laikais, kai blogų žinių 
nešėjus nužudydavo... 

+» Nuolatinis polinkis manyti, kad bet kokia grįžtamojo ryšio 
informacija netiksli. Jau aptarėm tą puikybės nuodėmę, verčian- 
čią manyti ir sakyti: „Pažįstu save geriau negu kiti“ arba „Jie nežino 
visų užduoties aplinkybių“ Arba, kaip man nė nemirktelėdamas 
tvirtino vienas pacientas, einantis gana aukštas pareigas: „Kad ir 
ką man sakytų, žinau, kad esu potencialiai blogas. Ir esu teisus, 
kad savim nepasitikiu“ Šis tikrumas dėl autognozės (savęs pažini- 
mo) iliuzinis ir pavojingas: žmonių, turinčių savivertės sutrikimų, 
savęs pažinimas visada šališkas, nes jį pernelyg nuspalvina noras 
matyti vien tai, kas jiems tinka (aukštos savivertės žmonės - tei- 
giamus dalykus, žemos - neigiamus). 

+ Įsitikinimas, kad bet kokia grįžtamojo ryšio informacija gali 
būti tik abejotina - ar ji bus teigiama („Jie taip sako, kad mane ap- 
saugotų“), ar neigiama („Visi pavyduoliai, pilni apmaudo, nepasi- 
tenkinimo..“), ji aiškinama ne tikrumu to, ką padarėm ar parodėm, 
bet tų, kurie mums ją išsako, asmeninėmis problemomis ar moty- 
vais. Pagaliau juk daug patogiau abejoti kitu negu savimi pačiu. 
Sunkiausiais atvejais, pavyzdžiui, sergant depresija, kai savivertė 

smarkiai pažeista, galim pastebėti dar labiau sutrikusį požiūrį į grįžta- 

mąjį ryšį: depresyviems pacientams spontaniškai labiau patinka gau- 
ti teigiamas, o ne neigiamas žinias. Tačiau jei juos kritikuoja artimi 
žmonės, įsijungia keista mechanika, skatinanti juos iš artimųjų tikėtis 

vien naujų neigiamo pobūdžio žinių.' Paaiškinti pradėtą negatyvumo 
siekimą sudėtinga. Tačiau, kad ir kas nutiktų, būkit atsargūs, nesinau- 
dokit grįžtamuoju ryšiu blogam — norėdami save nugramzdinti, kai 
jaučiatės nelaimingi ar ištikus depresijai. 


Paguoda ar informacija? Ką labiau 
norime girdėti... 


Grįžtamojo ryšio informacija gali būti kelių rūšių. 

Pavyzdžiui, grįžtamasis ryšys gali būti daugiau ar mažiau teigia- 
mas ir daugiau ar mažiau konkretus - jis bus skirtas asmeniui ap- 
skritai („tau puikiai pavyko“, „tau nelabai sekėsi“) arba konkretiems 
jo elgesio aspektams („gerai atsakei į klausimus“, „per retai žiūrėjai 
žmonėms į akis“). Manoma, kad juo grįžtamojo ryšio informacija 
abstraktesnė, juo stipresnis jos emocinis poveikis, ir priešingai - kon- 
kretesnę grįžtamojo ryšio informaciją priimti ir panaudoti lengviau, 
nes ji emociškai lengviau „virškinama“. Jei tenka komentuoti draugo 
pasiekimus, moralas būtų toks: juo rezultatai prastesni, juo jūsų kriti- 
ka turėtų būti tikslingesnė ir kryptingesnė. 

Viskas dar priklauso ir nuo to, ko labiausiai sieksim: teigiamas 
grįžtamasis ryšys dažnai malonus, o neigiamas - visada naudin- 
gas. Po pastangų, kurios kėlė mums stresą, iš pradžių norisi išgirsti 
teigiamą nuomonę, kas buvo gerai, ir tik vėliau išklausyti neigiamus 
dalykus. Intuityviai jaučiam neigiamo grįžtamojo ryšio poreikį: at- 
liekant ilgalaikių ir trumpalaikių partnerių pasirinkimo kriterijų tyri- 
mus paaiškėjo, kad trumpam laikui esam linkę rinktis teigiamai į mus 
žvelgiančius partnerius, o ilgam - tuos, kurių požiūris niuansuotas... 

Tyrimai rodo, kad asmenys, kurių gera savivertė, labiau linkę 
siekti informatyvaus grįžtamojo ryšio („kaip man sekėsi?“ ) negu tei- 
giamo („ar buvo gerai?“). Jie veikiau nori vertinimo (kad galėtų dary- 
ti pažangą), o asmenys, kurių savivertė bloga, siekia pritarimo („mes 
vis tiek tave mylim“*). 


283 


KETVIRTA DALIS | VEIKTI - VISKĄ KEIČIA! 


Reakcija į grįžtamąjį ryšį taip pat gali būti skirtinga, nelygu sa- 
vivertė. Gerai save vertinantys asmenys, patyrę pavojų savo ego, 
elgiasi nebe taip maloniai, susitelkia į savo rūpestį, o vidutiniškai save 
vertinantys asmenys ima elgtis dukart maloniau - patyrę nesėkmę 
stengiasi neprarasti bent draugiškumo.? Apskritai atlikti moksliniai 
darbai rodo, kad grįžtamasis ryšys reguliuoja polinkį smarkiai save 
pervertinti ar išpūsti savivertę.“ Tai tikriausiai viena iš primityviųjų 
grįžtamojo ryšio funkcijų socialinėse grupėse - reguliuoti elgesį, ku- 
ris kelia pavojų natūraliai santykių pusiausvyrai. 

Vertėtų atkreipti dėmesį ir į tai, kad sulaukti grįžtamojo ryšio iš 
mažai pažįstamų žmonių gali būti naudinga, nes geriausią grįžtamąjį 
ryšį (tiksliausią, nuoširdžiausią) dažniau suteikia mums nelabai arti- 
mi žmonės." 


Kaip pasinaudoti grįžtamuoju ryšiu 
kasdieniame gyvenime 


Tai paprasta - reikia jį laikyti galimybe, o ne grėsme! Ypač jeigu net 
nemalonu girdėti, kas sakoma... Štai keturios pagrindinės taisyklės, 
kaip optimaliai pasinaudoti grįžtamuoju ryšiu: 

+ Išklausyti. Paprastai per anksti nutraukiam, norėdami pataisyti, 
nes ši informacija susijusi su labai jautria tema (mumis!) - sun- 
ku išklausyti ramiai ir dėmesingai. Kai išklausius grįžtamojo ryšio 
informaciją apie žmogaus pasiekimus spontaniškai užsimezga po- 
kalbis, dažnai galim pastebėti, kad beveik visada žmogus pokalbį 
nutraukia norėdamas pasiteisinti, apsiginti ar išreikšti nepritari- 
mą. Teigiamas grįžtamasis ryšys taip pat gali sukelti nejaukumą, 
nes turi emocinį krūvį: sutrinkam išgirdę komplimentą, todėl 
stengiamės trumpinti pokalbį arba menkinti tai, kas sakoma (taip 
elgiasi žemos savivertės žmonės). 

+ Siektijo kuo dažniau. Kartais būna nesmagu taip elgtis („Nenoriu 
sukurti įspūdžio, kad pernelyg domiuosi savim“). Bet tai neatleis- 
tinas informacijos švaistymas: po kiekvienos situacijos, tiesiogiai 

susijusios su mūsų saviverte, turim prisiversti rasti vieną kitą patiki- 
mą žmogų, kuris dalyvavo šiuose svarbiuose įvykiuose, ir paklausti: 
„Nežinau, kaip man sekėsi — gerai ar blogai, sunku pažvelgti neša- 
liškai. Noriu daryti pažangą, todėl man įdomi jūsų nuomonė - gal 
pasakytumėt, kas, jūsų manymu, pavyko ir ką turėčiau gerinti?“ 
Neatmesti jo, net jei atrodo netinkamas. Retas atvejis, kad 
grįžtamasis ryšys būtų 100 proc. klaidingas ar nepanaudoja- 
mas. Jo informacijoje (beveik) visada yra kas nors teisinga. 
Be to, sužinome bent tai, kokį kiti mus mato, nors tai gali versti 
šiauštis ar liūdinti. Iš tiesų šios srities darbai rodo, kad juo mažiau 
žmogus jus pažįsta, juo labiau būna linkęs spręsti apie jus iš jūsų 
veiksmų. O su žmonėm, kurie gerai pažįsta, būna priešingai - jų 
pastabas apie mūsų veiksmus nugludina tai, kad jie mus pažįsta 
kaip asmenybę.ė Mažai pažįstamų žmonių suteikta informacija 
vertinga vien todėl, kad duoda progą pataisyti savo įvaizdį. Todėl 
savęs įtvirtinimo terapijos grupėse, kur mokomės priimti kritiką 
(ją galima vadinti neigiamu grįžtamuoju ryšiu), skatinam pacien- 
tus visada padėkoti kritikuotojams, ir nebūtinai už tai, ką jie pasa- 
kė, o už tai, kad apskritai išsakė savo požiūrį. 

Niekada nieko nebausti už išsakytą nuomonę apie mus. Ne- 
bausti nekalbėjimu, susinervinimu, ašaromis (šitą dalyką sun- 
kiau valdyti). Atsisakyti itin vertingų grįžtamojo ryšio žinių dėl 
jaučiamo pažeidžiamumo ar gležnumo būtų didelis praradimas. 
Tiesa, jei žinios netikslios, galima paprašyti sukonkretinti, o jei 
griežtos - parodyti daugiau švelnumo. 

Ar reikia teikti grįžtamąjį ryšį kitiems? Jei pageidauja — taip. Jei 


ne - būkit atsargūs. Pirma taisyklė: pradėti nuo to, kas gerai atlikta 
(visada per mažai atsižvelgiam į ką tik veiksmą atlikusio žmo- 
gaus emocinį pažeidžiamumą), vėliau kalbėti apie tai, kas ne taip 
gerai. Antra taisyklė: jei įmanoma, pirmos taisyklės antrą dalį pateikti 
kaip „gerintina“, o ne „naikintina“. 


Paskutinė pastaba - dėl nuoširdumo: mūsų terapijos grupėse pa- 


cientai visada labiau vertina nuoširdų grįžtamąjį ryšį. Vieną dieną į 
seansą atėjo jaunas arabas iš priemiesčio rajono (retas dalykas, nes 

jie ne dažnai kreipiasi - laiko tai „bobų reikalu“). Malonus, bet kal- 
bėjo kiek nevaldomai. Jis buvo labai atviras, sakė, ką mano apie kitų 
veiksmus. Iš pradžių kolegoms psichoterapeutams ir man dėl to buvo 
nemalonu, šiek tiek nerimavom, nes būgštavom dėl pacientų - juk 
jie gležni. Tačiau ilgainiui pastebėjom, kad prireikus grįžtamojo ry- 
šio kiti tos grupės, kuriai jis priklausė, dalyviai dažniau atsisukdavo 
į jį negu į mus! Pasitikėjo juo. Ir suprato, kad jo informacija patiki- 
ma ir labai naudinga jiems stengiantis pasikeisti. O „per draugiškas“ 
grįžtamasis ryšys, nenorint įskaudinti, pasirodo, mažiau padėjo, nors 
po seanso jie išeidavo geresnės emocinės būklės. Žinoma, ta situacija 
buvo išskirtinė: viena vertus, jaunasis pacientas buvo labai malonus 
(ir ne vien kritiškas), antra vertus, visi pacientai žinojo, kad lankosi 
čia dėl grįžtamojo ryšio. Ryšio jie tikėjosi, aiškinosi ir naudojosi juo 
tam, kad vėliau paverstų praktiškais ir konkrečiais patarimais, kaip 
keistis. Mums tai buvo gera pamoka: nuo to laiko skatinam pacientus 
suteikti — ir priimti - kiek įmanoma nuoširdesnį grįžtamąjį ryšį. 


Grįžtamasis ryšys - tai gyvenimas! 


Visi mūsų organizmo veiklą reguliuojantys procesai pagrįsti grįžta- 
muoju ryšiu: hormonų ar kraujospūdžio reguliavimo mechanizmai, 
imunitetas, įvairių smegenų sričių veikla... 

Ar savivertė galėtų veikti kaip nors kitaip? Nuolatinis savęs verti- 
nimas tegali kliautis mūsų subjektyvumu - per didelė rizika suklysti; 
beje, taip ir atsitinka, kai atsiribojam nuo grįžtamojo ryšio ir užsi- 
sklendžiam iliuzijoje, kad mūsų požiūrio ir nuojautos savaime pakan- 
ka. Tada rezultatų nereikia ilgai laukti — savivertė tarsi sraigtas kyla 
aukštyn arba leidžiasi žemyn. Negaudami grįžtamosios informacijos 
iš savo aplinkos, puoselėjam didybės iliuziją arba įtikim savo menku- 
mu aklai, vadinasi, klaidingai, nuvertindami savo gerąsias savybes ir 
tikruosius gebėjimus. Grįžtamasis ryšys yra tikras lobis, siekiant pa- 
žinti save ir asmeninių pokyčių, - nepraleiskime jo pro šalį. 

IŠKLAUSYTI GRĮŽTAMĄJĮ RYŠĮ 


Taip liaupsindamas grįžtamojo ryšio svarbą esu nuoširdus. Ma- 
no akimis, tai viena geriausių priemonių, padedančių daryti pažangą 
ir augti. 


Grįžtamasis ryšys ir laisvė 


„Sakot, išklausyti grįžtamąjį ryšį? Bet šioje knygoje kiek anksčiau 
įspėjot, kad nereikia skirti perdėto dėmesio kitų žvilgsniams ir ver- 
tinimams. Ar čia nėra prieštaravimo?“ - galėtų paklausti atidus skai- 
tytojas. - „Visai ne“, - atsakytų autorius, kurio, kaip gero psichiatro, 
nė kiek neglumina tai, kas gali atrodyti prieštaringa. Psichinis gyveni- 
mas susideda iš išorinių prieštaravimų... 

Gauti grįžtamąjį ryšį, vadinasi, protingai ir sąmoningai išklausyti, 
ką apie mus kalba ir galvoja. Tuo jis aiškiai skiriasi nuo kitų daugiau ar 
mažiau sąmoningų socialinių įtakų, kurios mums primeta tam tikras 
baimes (nepatikti) ir elgesį (būti ir veikti kaip kiti). Gerai pasinaudo- 
ti grįžtamuoju ryšiu — tai nebebijoti nepatikti ir mokėti išklausyti ir 
suprasti, kodėl nepatinkam. Tai ir drįsti būti kitokiam ir kartu gebė- 
ti išklausyti ir suprasti, ką mūsų kitoniškumas žadina kituose. Būti 
atviram grįžtamajam ryšiui — tai klausyti, o ne paklusti. Atsijoti, 
one viską be atrankos nuryti. 

Būti pasirengusiam džiaugtis ir protingai pasinaudoti mums tei- 
kiama informacija (arba ta, kurios kartais paprašom), į ją įsigilinti ir ją 
įsisavinti. Kaip tai svarbu, labai šviesiai aprašyta viename iš seniausių 
man žinomų pagiriamųjų žodžių grįžtamajam ryšiui - Motaigne'io 
„Esė“: „Mes tik atkreipiam dėmesį į kito nuomonę bei žinias, ir tiek. 
Reikia paversti jas savomis. Mes panašūs į žmogų, kuris, prireikus 
ugnies, eina pas kaimyną, o išvydęs jo židinyje didelę gražią liepsną 
tik pasišildo ir pamiršęs ugnį grįžta namo. Kokia mums nauda iš to, 
kad prisikimšim pilną skilvį mėsos, jei šis jos nevirškins, jei ji netaps 
mūsų dalimi, nemaitins ir nestiprins mūsų?“ 

Tad linkiu gero apetito (grįžtamojo ryšio) ir gero virškinimo! 

TRISDEŠIMT ŠEŠTAS SKYRIUS 


Ar galima atsikratyti nesėkmės 
baimės? 


Svarbu vienas dalykas - 
išmokti būti pralaimėtoju. 


Emi MicHEL CIORAN 


„Man atrodo, kad kaskart, kai ką nors darau, darau blogai... Tai lyg 
niekada neapleidžianti abejonė. Kai tie veiksmai susiję tik su ma- 
nim, galiu susitaikyti. Bet kai įtraukti kiti, daug sunkiau. Pavyzdžiui, 
darbe, aš inžinierius. Man dažnai kyla pagunda atsistatydinti, tapti 
gatvių šlavėju ar paštininku, dirbti kokį paprastą darbą, kur būčiau 
„aukštumoje“ arba bent jausčiausi esąs „aukštumoje“. Tačiau inži- 
nieriaus darbą ir norėjau dirbti, jis man įdomus, gerai atlyginamas, 
su manim čia gerai elgiasi, problema slypi visai kitur. Bėda ta, kad 
jau nebegaliu pakęst nuolatinių abejonių - ar man pavyks, ar nenu- 
vilsiu, ar aš kompetentingas, ar viskas nesubyrės. Mane jos nepake- 
liamai slegia.“ 

Dažnai teko sutikti pacientų, kurie pasakojo norintys viską mesti, 
kol dar nevėlu, kol viskas nesubyrėjo, kol neatskleidė jų trūkumų (įsi- 
vaizduojamų), kuriuos jie stengėsi žūtbūt nuslėpti. Išsekusiems nuo 
streso ir jausmo, kad yra apsimetėliai, nuo pavojaus tuoj būti „demas- 
kuotiems“ ir apnuogintiems, jiems knietėjo sprukti „žemyn“ arba su- 
rasti tokią padėtį gyvenime, kuri keltų „kuo mažiau streso“. Jie patyrė 

nuolat persekiojančią nesėkmės baimę. Ji vertė baimintis bet kokios 
veiklos, suteikiančios progą kitiems juos vertinti. 

Kartą jauna moteris pasakojo tokią istoriją: „Kai buvau septy- 
nerių, mokytoja uždavė man žodžiu išspręsti nesunkų matematikos 
uždavinį, bet blogai išgirdo mano atsakymą. Ji buvo kandi ir visos 
klasės akivaizdoje iš manęs pasišaipė, paskui atskyrė nuo kitų ir pasa- 
kė: „Įjunk smegenis ir rask teisingą atsakymą , o pati su visais vaikais 
išėjo prasidėjus pertraukai. Aš visai netekau savitvardos, su beviltišku 
įkarščiu ėmiau ieškot kito atsakymo, radau vien nelogiškus ir absur- 
diškus, ir jokio kito, nes teisingą atsakymą jau buvau pasakiusi. Ko- 
kioms penkiolikai minučių persikėliau į beprotybės pasaulį, o buvau 
itin logiška. Jaučiausi įspeista į kampą, bejėgė, apimta panikos, viena 
prieš visą pasaulį: tai, kas man buvo teisinga, visiems kitiems buvo 
neteisinga. Abejojau savim, savo protu, vieta tarp kitų. Kai tapau stu- 
dente ir vėliau, jau suaugusi, mane dažnai apimdavo visiško pamiši- 
mo akimirkos patyrus nesėkmę, kai vykdavo kažkas nesuprantama, 
nenumatyta — tai mane pastūmėdavo į egzistencinę paniką ir keldavo 
žiaurų įspūdį, kad dangus griūva man ant galvos, netenku tikrovės 
pojūčio. Baugu, kad paprasčiausias sunkumas gali tarsi milžiniška ra- 
keta išskraidinti į begalinį nerimą.“ 


Kaip įveikti nepakantumą nesėkmėms - 
mažinti nesėkmių ar didinti pakantumą? 


Nesėkmės baimė tokia dažna todėl, kad tam tikro lygio ji visai nor- 
mali. Kaip tik ji skatina nebūti abejingiems materialinėms ir socia- 
linėms mūsų veiksmų pasekmėms. Taigi, ji pageidautina. Tačiau tik 
iki tam tikros ribos. Ją peržengus tai jau nebe paprasta baimė, o tikra 
alergija nesėkmėms. Tada nesėkmės padariniai nežada nieko gera, 
veikiau sukelia į prislėgtumą panašų jausmą: atlikti tyrimai rodo, kad 
problemos esmė - gėda!, stipri emocija, verčianti save suvokti kaip 
ne tik nekompetentingą, bet ir apskritai nieko vertą žmogų. 

Alergija nesėkmėms, būdinga sutrikusios savivertės žmonėms, 


ypač svarbi mūsų darbo sritis, čia reikia derinti kelias strategijas. Da- 
bar aptarsime svarbiausias: 


Nesėkmių skrodimas: reikia tiesiog įprasti, net kai skausminga 
(todėl to paprastai ir nedarom), prisiminti savo nesėkmę, bet ne 
tam, kad vertintume, ne tam, kad gromuliuotume ją, o kad supras- 
tume. Sunku, nes prisiminti nesėkmę emociškai skausminga. Ta- 
čiau pamokoma ir emociškai terapiška. Štai pagrindiniai etapai: 
1) iškart ir aktyviai apmąstyti, kas atsitiko, nevengti to (priešingu 
atveju nesėkmė bus „apmąstyta“ autopilotu, gromuliuojant įky- 
rias mintis, kurias neaiškiai jusime sąmonės gilumoje kaip miglo- 
tus flash-back (angl. „praeities pasikartojimus“ ): tada įsitikinsim, 
kad blogi rezultatai garantuoti, ypač ilgainiui); 2) pasistengti į ne- 
sėkmes žvelgti nuosaikiai (gal vis dėlto yra teigiamų aspektų? Ar 
galėjo būti blogiau? Nors pastangos atrodo menkutės, jos būtinos, 
nes tai pirmas nesėkmės „virškinimo“ etapas, tarsi kramtymas... 
neatstoja virškinimo, bet jam paruošia); 3) nemąstyti apie ne- 
sėkmę valandų valandas, įstengti padaryti išvadą ir iš to pasimo- 
kyti; 4) stop! Sustoti. Jei įkyrių minčių gromuliavimas atsinaujina, 
vėl imtis to paties darbo, net jei reikės kartoti sau tuos pačius da- 
lykus. Paprastai žinom, kad polinkis gromuliuoti įsišaknijęs nesė- 
kmėje, kuri nebuvo gerai psichologiškai apdorota. 


+ Juo nesėkmė skausmingesnė, juo naudingiau prisiversti žvelgti 

jai į akis: psichoterapijoje pagelbsti psichovaizdinių metodai, 
kartais taikomi traumuojančių įvykių atvejais. Reikia išsaugoti 
sąmonėje šiuos skausmingus įvykius ir kuo daugiau smulkmenų 
bei emocinio intensyvumo. Juo labiau pavyks tą prisiminimą pa- 
pildyti vaizdais ir emocijomis, juo geriau viskas klostysis? nes 
tikroviškas šio prisiminimo intensyvumas padeda nukenksminti 
per didelį su juo susijusį emocinį krūvį ir saugoti įvykį atmintyje 
kaip „išvalytą“, jau neaktyvų prisiminimą. Šis darbas nelengvas ir 
paprastai prireikia patarimų, o kartais, jei nesėkmės būta stiprios 
ir skausmingos, net ilgalaikės psichoterapeuto pagalbos. Iš tikrųjų 

stipriai pažeidžiama savivertė, kai patiriam pažeminimą, nesėkmę 
gausios arba, mūsų akimis, svarbios žmonių grupės akivaizdoje ir 
dar tokiose reikšmingose srityse, kur iš mūsų „tikimasi“, norėtu- 
me, kad žūtbūt pasisektų ir t. t. 

Pasistengti išsiaiškinti visus nesėkmės niuansus: retai nesėkmė 
būna šimtaprocentinė, kaip mūsų emocinės smegenys nori įtikinti. 
Apimti emocijų, mes linkę kiekvieną nesėkmę suvokti kaip visišką 
(tokioje patirtyje nėra nieko teigiama, nieko panaudotina), globa- 
lią (pažeminimas ir gėda užvaldo visas gyvenimo sritis) ir visuoti- 
nę (įspūdis, kad visi žino, - kai kurie pacientai pasakoja, kad iškart 
po nesėkmės net negali pakelti akių eidami gatve). Reikia pažinti 
šiuos „emocinio vertinimo“ iškraipymus ir būti atidiems. 

Nelikti vienam: mus kamuoja ne tiek pati nesėkmė, kiek įsivaiz- 
duojamas mūsų nesėkmės spektaklis kitų akimis. Visada pasiti- 
krinkim kaip kiti suvokia mūsų nesėkmę ir koks jų požiūris. Paaiš- 
kės, kad vieni neatkreipė dėmesio, kiti nieko nežino, treti mano, 
kad ji nėra tokia jau radikali, ketvirti tikina, kad greit atsigausim. 
Jei tik skirsim tam laiko, netruksim pastebėti, kad aplinkinių po- 
žiūris į mūsų nesėkmę kur kas išmintingesnis ir nuosaikesnis negu 
mūsų pačių. Niekada nepamirškim: kiekvienas patyrė nesėkmių, 
todėl kiekvienas gali suprasti tą, kuriam nesiseka. Jei šio suprati- 
mo šalia nejusti, tai ne dėl nesėkmės, o dėl kitų priežasčių - gal 
kitas siekia suvesti sąskaitas su savim, gal su jumis. Tuomet mūsų 
nesėkmė tik dingstis, net ir sėkmė galėtų sukelti kritiką, nes prob- 
lema slypi kitur. Kad ir kas būtų, negalima likti vienam, reikia siek- 
ti grįžtamojo ryšio, taigi kovoti su natūraliu, gyvulišku impulsu, 
atsitraukti apėmus gėdai. 

Gerinti savo atmintį: deja, žemos savivertės žmonių atmintis labai 
selektyvi ir pirmenybę teikia praeities nesėkmėms. Vieno gražiai 
aprašyto šios srities tyrimo autoriai net pavartojo žodį „tragiškai 
selektyvi“. Taip jie norėjo pabrėžti, kad sunkumų kyla ne dėl paties 
prisiminimo atsinaujinimo, o dėl to, kaip jis iš pat pradžių užko- 
duojamas. Jei nenorim, kad nesėkmės randas suskaustų kaskart 


291 


KETVIRTA DALIS | VEIKTI - VISKĄ KEIČIA! 


292 


iškilus sunkumui, daugiau ar mažiau primenančiam tą nesėkmę, 
reikia nedelsiant imtis gydyti nesėkmės žaizdą, neleisti pačiai už- 
sitraukti (žr. ankstesnį skyrelį apie nesėkmių skrodimo metodą). 
Tada laikas padarys savo darbą, bet tik jei patys jam padėsim... 
Nesėkmes suvokti kaip etapus: suprasti, kad nesėkmės padeda 
ugdyti savivertę, yra pagrindinis dalykas. Toks požiūris labai ver- 
tingas. Jo galima išmokti anksti, ir tai bus didelė sėkmė. Vaikai itin 
imlūs tokioms tėvų siunčiamoms žinutėms: jei tėvai, užuot barę, 
vaiką pagiria už iniciatyvą, kai tas dėdamas ant stalo sudaužo lėkš- 
tę, jie padeda vaikui suprasti, kad nesėkmė yra tik pakopa link sėk- 
mės. Jei vaikai barami, jie gali padaryt išvadą, kad reikia veikti tik 
tada, kai esi tikras, kad sugebėsi. Ir kad bus ramiau, jei nieko neda- 
rysi... Kam tokios scenos kartosis diena iš dienos visose kasdienio 
gyvenimo srityse, neišvengiamai piršis tokios išvados. 

Nuolatos iš naujo įvertinti praeities nesėkmių padarinius: 
dažniausiai tai darydami suvoksime, kad padariniai kur kas ma- 
žesni, negu tą akimirką baimindamiesi įsivaizdavom. Tačiau rei- 
kia būti ganėtinai sąžiningam, kad pats sau tai pripažintum. Ir tą 
supratimą gerai įsisąmoninti. Dažniausiai ilgainiui įsitikinam, kad 
klysti - nieko baisaus. Tai ironiškai pastebėjo Cioranas: „Mes visi 
pokštininkai - po savo problemų liekam gyvi.“ 

Trumpas priminimas: juo mažiau veikiam, juo skausmingesnė būna 
nesėkmė. 

Dar vienas priminimas: verta paprastai, visai paprastais pra- 
timėliais tikrinti savo pakantumą nesėkmėms ir jį ugdyti. 
Pakanka ir visiškų smulkmenų: pavyzdžiui, nueiti į parduotuvę, 
prisirinkti visokių daiktų, eiti prie kasos ir pastebėti (šiuo atveju - 
apsimesti), kad pamiršom piniginę. Pažiūrėti pardavėjui arba ka- 
sininkei į akis, pasisiūlyti atgal sudėlioti prekes, nusišypsoti, šnek- 
telti apie savo išsiblaškymą su kitais pirkėjais, jeigu jų yra ir atrodo 
nusiteikę šnekėtis, ir t. t. Nieko ypatinga, bet tokie pratimai, at- 
liktini nusiteikus kaip mokslininkui tyrėjui (kaip reaguosiu, kas 
atsitiks? ), išmoko daug daugiau negu vien mąstymas apie tai. 

Netobulumo filosofija 


„Verčiau nieko nedarysiu, negu darysiu netobulai:“ 

Kartais kai kuriose „gatavų minčių“ maksimose būna nuodų, o gal 
ir kvailumo - deja, jose ne visada slypi vien liaudies išmintis. Kaip 
kartais žinoti, kaip išlikti „pakankamai geram“ ir savęs nenuvertinti? 
Kaip įjungti perfekcionizmo ir savęs persekiojimo programą tik iš- 
mintingai, tada, kai reikia? Ir kaip ją kuo greičiau išjungti, kai tampa 
absurdiška ir nenaudinga? Tai tikrai nelengva - juk daugeliui žmonių 
taip elgtis sunku. Ar mums visiems tai svarbu? Turbūt, bet labiausiai 
tiems, kurių savivertė sutrikusi. 

Kaip atskirti du lygmenis: kas yra priimtina ir kas tobula? Kaip 
pajusti, kad perėjome iš vieno į kitą? Juo labiau čia reiškiasi mūsų savi- 
meilė, juo budresni turėtume būti tą akimirką, kai savo pastangomis 
pasiekiam kažką priimtina. Priimtina yra tai, ko pakanka kitiems. To- 
bula - tai, ko siekiam, nes tai mus ramina, pamalonina arba ir viena, 
ir kita. Tad iš puikybės arba nerimo puolam siekti puikumo ir tobulu- 
mo... Nors tai nebūtina ir, žinoma, niekas to neprašo. Perfekcionizmas 
ir puikumo siekimas turėtų būti asmeninio pasirinkimo arba išorinio 
įsipareigojimo, o ne išsiderinusios savivertės dalykas. 

Taip mąstant kyla pavojus būti vidutiniškam? Gal, jei esam nuspren- 
dę būti genijai, sukurti pavyzdinį kūrinį, įamžinti savo vardą ateities 
kartoms. Tuomet reikės mokėti „tobulumo kainą“. Bet šis pasirinkimas 
nėra daugumos žmonių, jie veikiau yra įsipainioję į savigynos strate- 
gijas: tobulumo siekimas dažnai mums tik priemonė gintis arba aukš- 
tinti save dabar. Paprastų žmonių išmintis - priimti kitų ir savo pa- 
ties netobulumą, jis ne visada rodo, kad pasiduodi savieigai ar esi 
vidutinybė. Netobulumo priėmimas dar ir įrodo, kad gyvenimas 
nugalėjo įvaizdžio maniją... Minutei kitai nutraukti darbą, kad pa- 
kalbėtumėt su draugu, pažvelgtumėt į dangų, pakvėpuotumėt, grįžti 
namo anksčiau, kad pasidžiaugtumėt vaikais, — išmintis ar vidutiniš- 
kumas? Daugumos gyvenime tikriausiai yra vietos viskam: kai kurio- 


mis akimirkomis tobulumui, o kai kuriomis — gyvenimo išminčiai. 


TRISDEŠIMT SEPTINTAS SKYRIUS 


Nepriklausyti nuo laimėjimų, 
sėkmės ir įšventinimų: 
būti abejingam? Arba laisvam... 


Eiti mišku tarp dviejų eilių rudens 
permainytų paparčių - štai kas yra triumfas. 
Kas, palyginti su juo, yra rinkimai ir ovacijos? 


EMIL MICHEL CIORAN 


Florence Delay, 2000 m. gruodžio 14 d. užėmusi filosofo Jeano Guitto- 
no vietą Prancūzijos akademijoje, ta proga surengtame priėmime sa- 
kydama sveikinimo kalbą papasakojo tokią istoriją: kai Jeanas Guitto- 
nas atvyko į Paryžių studijuoti, 1917 metų spalio mėnesį apsigyveno 
Vožiraro gatvės 104 name pas vienuolius maristus. Ten susipažino su 
kukliu kunigu, tėvu Plazenet. Naujųjų metų išvakarėse jis sako Jeanui 
Guittonui: „Pasiimkit katiliuką ir pirštines, „104 biuro“ vardu eisim 
lankyti šio pasaulio galingųjų. Iš pradžių aplankysime maršalą Fochą. 
Esu visiškai įsitikinęs, kad jis mūsų nepriims, pasitiks koks nors trečio 
rango adjutantas. Tai bus pirmas, bet labai naudingas pažeminimas. 
Paskui eisim į nunciatūrą: monsinjoro Ceretti nebus arba jis mus iš- 
siųs lauk — tai bus palaima. Pagaliau užkopsim pas Paulį Bourget. Jis 
atstums mus apmaudžiai šypsodamasis - grįšim pakerėti, patirsim to- 
bulą džiaugsmą.“ Florence Delay baigė pasakojimą: „Taip ir atsitiko... 
Grįžęs po šių susidūrimų tėvas Plazenet švytėjo iš apmaudo.!“ 

Šią istoriją galima suprasti šimtu įvairiausių būdų, kalbėti apie 
krikščionišką mazochizmą arba keistą nesėkmės neurozę. Bet, man 
regis, tai būtų per seklu. Man patinka joje įžvelgti nuolankaus ir pa- 
miršto tėvo Plazenet globotiniui duotą vertingą pamoką: tai pratimas 
mokytis laisvės. Laisvės nuo nesėkmės baimės dabar. Ir laisvės 
nuo sėkmės svaigulio ateityje. 


Kaip tapti laisviems nuo sėkmės ir nesėkmės? 


Negalim apsieiti be sėkmės. Poreikis patirti „pasisekimą“ kyla iš pa- 
prasčiausio poreikio valdyti aplinką ar bent patirti gerybinę iliuziją, 
kad valdai. Modeliuoti ją, susikurti joje vietą. Mums duota nedaug 
dalykų, negali būti nė kalbos apie tai, kad atsisakysim veiklos ir sėk- 
mės. Šiame skyriuje išsamiai aptarsim karštligišką ir nerimastingą kai 
kurių tikslų vaikymąsi. Niekas geriau neapibūdino sėkmės nerimo 
negu Jules'is Renard'as „Dienoraštyje“*: „Sėkmę, kurios nusipelnėm, 
gavom. Ar nuolat ją patirsim vis iš naujo?“ Todėl sėkmė ir kelia dau- 
giau nerimo žmonėms, kurių savivertė aukšta (kiek sėkmė truks), 
negu tiems, kurių savivertė žema (kada ji galų gale ateis). Kai žmo- 
gaus savivertė sutrikusi, sėkmės manija ir su ja susijusios baimės gali 
labai išsiplėtoti, tad turėtume dažniau pamąstyti, kaip jų nusikratyti. 
Užuot nesusimąstydami joms paklusę. 

Visi mokslo darbai patvirtina, kad vadinamoji išorinė savivertė, 
grįsta konkrečių tikslų pasiekimu, daug trapesnė už vadinamąją vi- 
dinę, kai susitelkiama į saviugdą ir ne materialios ar regimos sėkmės 
siekimą, o psichologinių gebėjimų, kadaise vadintų dorybėmis", ugdy- 
mą. Čia nieko naujo - visos religijos ir filosofijos visais laikais šlovino 
tokį elgesį. Savivertės psichologija mums tai patvirtina kiek papras- 
čiau: pasitenkinimas savimi neturėtų priklausyti nuo patiriamos 
sėkmės („Aš geras, nes man sekasi“). Ši nuo sąlygų priklausoma sa- 
vivertė emociškai pati trapiausia ir kebliausia.* Dauguma tai žinom ir 
pritariam šiam principui. Svarbiausia - kodėl gyvenime nesiremiam 
tokia paprasta išmintim? 

Save pranokti - kenksmingas mitas 


Psichoterapija dažnai teko gaivinti sunkią depresiją išgyvenančius 
buvusius pirmaujančius darbuotojus, mačiau, kaip jie griauna savo 
sveikatą, nebegyvena šeimos gyvenimo, griebiasi alkoholio, migdo- 
mųjų, galų gale panyra į ūmią depresiją, - po viso šito ėmiau nekęsti 
kvailo žodžio challenge (angl. iššūkis). Mano akyse jis atstovauja li- 
guistai devintojo ir dešimtojo praėjusio amžiaus dešimtmečių ideo- 
logijai, palaikomai winners ir loosers (angl. laimėtojų ir pralaimėtojų), 
ir kvailam, kenksmingam pasiekimų vien dėl pasiekimų kultui... 

Nors daug kartų esu pabrėžęs, kad veiksmas yra savivertės de- 
guonis, taip pat žinau, kad tai nėra vienintelis veiksnys: sėkmė, kaip 
vienintelis idealas, ir veiksmas, kaip vienintelė tapatybė, akivaizdžiai 
būtų labai prastas gyvenimo pagrindas. Bent jau nepakankamas. 

Vengiant veiksmo ir bėgant nuo jo, galima praleisti savo gyve- 
nimą pro šalį - kalbėjom apie tai. Bet gyvenimas gali praeiti pro 
šalį ir pabėgus į veiksmą. Nėra nieko lengviau: pakanka atsiliepti 
į reikalavimą. Reaguoti (o tai visai kas kita, negu veikti). Tėvų, vi- 
suomenės, savo pačių nesąmoningo savivertės poreikio reikalavimus. 
„Gyvenau kaip pelė po šluota, - kartą pasakojo vienas įmonės vado- 
vas. - Retsykiais, eidamas į kokį dalykinį susitikimą, pereidavau skve- 
rą ar parką. Pamatydavau dalelę gamtos, žydro dangaus. Galvodavau, 
kaip būtų gerai imti ir kurį laiką neskubėti, pasivaikščioti, žingsniuoti 
saulės atokaitoj. Man kilo neaiškus įspūdis, kad tikrasis gyvenimas — 
ten. Prireikė trisdešimties metų ir trijų depresijų, kad tai suprasčiau. 
Vaikiausi pinigus ir siekiau pripažinimo, o dabar nebeišmanau, ką su 
jais veikti. Reikėjo vis daugiau, nes bijojau: gal pritrūks, gal mane pa- 
mirš, nebeegzistuosiu kitų akyse...“ 

Vidutiniškumo baimė („svarbiausia - nenugrimzti į viduti- 
niškumą“ ) stumia į vidutiniškumą - ir menkina gyvenimo kokybę, 
nepriklausomybę nuo socialiai vertinamų elgesio modelių. 


NEPRIKLAUSYTI NUO LAIMĖJIMŲ, SĖKMĖS IR ĮŠVENTINIMŲ... 
Sėkmės higiena 


„Gražus kažkieno - gal kokio dievo? - šūkis: „Aš nuviliu“ 

Ši Paulio Valėry pastaba „Blogose mintyse“ primena, kaip svar- 
bu leisti sau nuvilti, kad netaptume savo įvaizdžio vergais... Ugdyti 
abejingumą sėkmei? Žinomiausiame savo eilėraštyje, garsiajame 
„Jeigu“, Rudyardas Kiplingas kalba apie abejingumą: „Jei tu gali pa- 
kelt ir triumfą, ir nelaimę, vienodai šiuos du melagius sutik“ Manau, 
kad nepriklausymas nuo sėkmės gali derėti tik su išsiugdytu įgūdžiu 
būti laisvam susidūrus su nesėkme. Nepakanka vien laukti — reikia 
treniruotis! Nuo nusivylimo galima pasiskiepyti, tapti ne abejingam, 
o ramiam, aiškaus proto ir nesėkmės, ir sėkmės akivaizdoje. Ramiai 
džiaugtis savo pasiekimais. Ramiai apmąstyti nesėkmes. Ir nepa- 
miršti, kad gyvenimas yra kitur: pažinime, bendravime, veiksme dėl 
veiksmo - be priežiūros, be laimėjimų... Nepamiršti ir to, kad savi- 
vertė statoma ant sudužusių svajonių: nors esam linkę išstumti jas 
į užmarštį, kelyje į sėkmę būnam sukaupę daugiau nesėkmių negu 
laimėjimų. Prisiminimas apie tai ne tik nekliudys toliau veikti, bet ir 
tikrai padės veikti ramiau. 

Be abejo, egzistuoja ir „sėkmės higiena“. Beprasmiška nesiekti 
sėkmės arba gadinti ją nerimu („o kaip rytoj?“) arba profilaktiniu 
pesimizmu („niekas ilgai netrunka, niekas nelaimėta galutinai, nesi- 
džiauk, galvok apie rytdieną“). Mėgautis ja, bet nepervertinti savęs 
iki kraštutinumo. Niekada neišmesti iš galvos, kad su sėkme susiję 
daug galimybių, nuopelnų, taip pat ir neteisybės. 

Sėkmė atskleidžia apie mus ne daugiau tiesos negu nesėkmė. 
Jei mums sekasi, pasidžiaukim, pasikraukim teigiamų emocijų, kiek 
išgalim. O paskui grįžkim prie to, kas svarbiausia - toliau ugdyti akty- 


vų savo buvimą pasaulyje ir ryšius su kitais žmonėmis. 

Apgailestavimo psichologija 


Niekada negali žinoti, ko turėtum norėti, 
nes gyveni tik vieną gyvenimą ir negali jo 
nei lyginti su ankstesniais, nei pataisyti 
būsimuose. (...) Neįmanoma patikrinti, 
kuris sprendimas teisingas, nes nėra su kuo 
lyginti. Viskas išgyvenama pirmą kartą 

ir be jokio pasiruošimo. 

MILAN KUNDERA, 

Nepakeliama būties lengvybė 


Kas gi nepatyrė kančios, kylančios iš įsitikinimo (arba abejonės), 
kad kurią nors praeities akimirką pasirinko neteisingai? Savivertės 
sutrikimų turintiems žmonėms apgailestavimas — dažnas reiškinys. 
Esama tam tikros dvejojimo ir atidėliojimo simetrijos: prieš imda- 
miesi veiksmo klausiam savęs „daryt ar nedaryt?“, paskui - „ar gerai 
padariau, kad dariau, ar ne?“ Jei ištiko nesėkmė, tada, suprantama, 
apgailestaujam dar labiau... Būna, kad kai kurie žemos savivertės as- 
menys nusprendžia verčiau neįsipareigoti ir nesirinkti, kad nepatirtų 
apgailestavimo: noras veikti numalšinamas užbėgant už akių. Todėl, 


kad nesėkmė gali sukelti labai aštrų skausmą. 


APGAILESTAVIMO PSICHOLOGIJA 


Veikti ar ne? 
Dėl ko labiau apgailestaujame? 


Polis ir Pjeras turi dviejų biržoje kotiruojamų įmonių akcijų: įmonės 
Air įmonės B. Pernai Polis, seniai investavęs visus pinigus į A, apsi- 
galvojo ir panoro viską perinvestuoti į B. Tačiau to nepadarė. Ir dėl 
to prarado du tūkstančius eurų, nes įmonė B uždirbo didelį pelną, o 
įmonė A patyrė nuostolių. O Pjeras turėjo įmonės B akcijų. Jam šovė 
nevykęs sumanymas parduoti įmonės B akcijas ir visas lėšas perkelti 
į įmonę A. Tad ir jis prarado du tūkstančius eurų. Finansiškai abu 
vyrai patyrė tokią pačią nesėkmę. Tačiau išorės stebėtojų paklausus, 
kuris iš jų patiria didesnį apgailestavimą, daugumos apklaustųjų 
(92 proc.) nuomone, Pjeras gailėsis skaudžiau: neaiškus įkvėpimas 
pastūmėjo jį priimti nuostolingą sprendimą. Būtų geriau padaręs... 
jei nebūtų nieko daręs! O Polio, neveiklumo aukos, apgailestavimas 
išorės stebėtojams, kurių buvo paprašyta susitapatinti su nelaimin- 
gais šios išgalvotos istorijos veikėjais, atrodo ne toks skaudus. Tad 
išeitų, kad veiksmas sukelia daugiau apgailestavimų negu neveiki- 
mas. Štai kas gali pateisinti žemos savivertės žmonių įsitikinimus ir 
išsisukinėjimus. 

Apskritai ganėtinai daug socialinės psichologijos darbų! rodo, kad 
daugiau apgailestavimų žmogus patiria dėl padarytų dalykų negu dėl 
nepadarytų: trumpą laiką nesėkmės dėl nepasisekusių veiksmų (kaip 
Pjero, pardavusio įmonės B akcijas netinkamu metu) mums skaudes- 
nės negu patiriamos dėl neveikimo (Polis ketino pirkti įmonės B ak- 
cijų, bet to nepadarė). Evoliucinės psichologijos atstovai, beje, mano, 
kad apgailestavimo funkcija - padėti pasimokyti iš nesėkmių, kad 
ateityje, prieš vėl pradėdami veikti, būtume atsargesni. Taigi, kartais 
toks stabdys naudingas. Bet žemos savivertės žmones jis gali paska- 
tinti užsiblokuoti. 

Tačiau atlikus kitokius tyrimus, kuriais buvo siekiama nustatyti, 
ko labiausiai gyvenime žmonės gailisi, pastebėta, kad labiausiai ap- 
gailestaujama dėl to, ko jie nepadarė: „reikėjo daugiau studijuoti“, 

„reikėjo daugiau laiko skirti vaikams“, „reikėjo daugiau kalbėtis su 
tėvu, kol buvo gyvas“, „reikėjo tekėti už ano vyro“ ir pan. 77 žmo- 
nėms, skirtingų socialinių terpių atstovams, buvo užduotas klausi- 
mas, ko jie labiausiai gyvenime gailisi, ir iš 213 išreikštų apgailes- 
tavimų tik 10 buvo susiję su tam asmeniui nepavaldžiais įvykiais 
(„susirgau poliomielitu, kai buvau mažas“). O dėl žmogui pavaldžių 
įvykių 63 proc. apklaustųjų apgailestavo kažko nepadarę ir 37 proc. 
kažką padarę (pavyzdžiui, dėl prasto širdies draugo, profesinio ar fi- 
nansinio pasirinkimo). 

Kaip paaiškinti tokį iš pirmo žvilgsnio prieštaravimą? Tiesiog — 
einantis laikas keičia mūsų apgailestavimo pagrindą: tuoj pat daž- 
niausiai gailimės dėl padarytų dalykų, savo veiksmų (žinoma, kai 
jie nepasisekė). O ilgainiui, žvelgdami atgal, labiausiai gailimės 
dėl nepadarytų dalykų, neveikimo ir nekonkretizuotų ketinimų 
veikti.! Žemos savivertės žmonės, kuriems vengimas dažnai būna 
tapęs (privaloma) gyvenimo filosofija, yra tokių „apgailestavimų dėl 
neveiklumo“ aukos. 

Atrodo, šio dvejopo apgailestavimo emociniai profiliai skirtingi: 
trumpalaikis apgailestavimas dėl veiklos („nereikėjo to daryti..“) pa- 
prastai stipresnis negu dėl neveikimo („reikėjo man..“). Pagal emo- 
cinį poveikį pirmieji dažnai vadinami „karštaisiais apgailestavimais“ 
(angl. hot regrets), o antriesiems klijuojama etiketė „melancholiškie- 
ji“ (angl. wistful regrets). Tyrimas, kurį atliekant 79 savanoriai buvo 
apklausti, kokio intensyvumo emocijos sietinos su didžiausiais šių 
dviejų kategorijų apgailestavimais, aiškiai parodė, kad apgailestavi- 
mas dėl veiksmų labiau susijęs su intensyviomis emocijomis (pyk- 
čiu, gėda, kalte, nepasitenkinimu), o apgailestavimas dėl neveikimo 
labiau sužadina slaptesnes, bet ir ilgiau trunkančias emocijas (jaustis 
melancholiškam, nostalgiškam, neturinčiam iliuzijų). Tai logiška: 
pirmuoju atveju gailiuosi tikrovės (to, ką padariau). O antruoju — 
menamumo (to, ką turėjau padaryti, ir to, kas būtų buvę įmanoma). 

Dauguma svarbių apsisprendimų, kuriuos daro trapios savivertės 
žmonės, paklūsta apgailestavimo profilaktikos logikai? 

Emocinis prisiminimų nuotolis... 


Atliekant tyrimus pastebėta, kad gerai save vertinantiems asmenims 
pavyksta nežymiai pakoreguoti savo atmintį prisimenant praeities 
įvykius: jie jaučiasi arčiau savo sėkmės ir labiau nutolę nuo nesėk- 
mių (atsakydami į klausimą „Kai prisimenat tą įvykį, ar jis dabar jums 
atrodo artimas?“ ). Suprantama, blogai save vertinantiems asmenims 
būna priešingai.“ Tikėtinos kelios hipotezės, bet būgštavimas suakty- 
vinti ir iš naujo išgyventi nesėkmes gali būti tas mechanizmas, kuris 
sukuria didesnio jų artumo ir svarbos įspūdį. 


Kovoti su mitu apie „gerą pasirinkimą“ 


„Mano brolis, šiandien jau miręs, regis, galėjo būti laimingas visada: 
ir vedęs, ir ne, ir būdamas šeimos tėvu, ir ne, gyvendamas ir mies- 
te, ir kaime. Kad ir kokia būtų akimirka, vieta, veikla, - jam visada 
pavykdavo susitvarkyti taip, kad išspausdavo iš visko, kas geriausia. 
Tai buvo ne pasyvumas ir ne rezignacija. Tai buvo ne abejingumas, 
o protingumas: viską, ko jis negalėdavo pasirinkti, pakreipdavo kiek 
įmanoma geresne linkme, išgaudavo geriausia. O kai turėdavo rink- 
tis, nesusipainiodavo prielaidose, jis pasitikėjo gyvenimu. Tai buvo 
mėgstamiausias jo posakis - pasitikėti gyvenimu. Jis sakė: jei dvejo- 
jam, vadinasi, abi išeitys lygiavertės, viena ne geresnė už kitą, todėl 
nereikia skirti energijos tam, kad suprastum, kuris pasirinkimas tei- 
singas, verčiau rinktis pasikliaujant širdimi, o paskui paversti pasirin- 
kimą geru. Tokiomis valandėlėmis, kai imu laužyti galvą ir dvejoti, 
visada prisimenu jį. Tada sakau sau: pirmyn, pasirink ir veik. Viskas 
bus gerai, nebus ko gailėtis..“ (Aleksandro pasakojimas). 

Norint kovoti su perdėtu polinkiu apgailestauti, iš pradžių reikia 
išsivaduoti nuo persekiojančios baimės „blogai pasirinkti“, kuri 
blogos savivertės žmonių tyko tarsi didžioji jūrų gyvatė. Gero pasi- 
rinkimo nebūna, ir tik mes vieni turim galią padaryti savo sprendi- 

mus „gerus“ arba „blogus“. „Gero pasirinkimo“ dilema: dažnai viskas 
paaiškėja vėliau, o ne iš anksto. Koks bus pasirinkimas - geras ar 
blogas, - priklausys nuo to, kokiu jį patys paversim, ir kiek ma- 
žiau nuo to, kaip apie jį galvosim. Tai tinka daugumai kasdienio gy- 
venimo pasirinkimų: gyventi vienoje ar kitoje vietoje, dirbti vienokį 
ar kitokį darbą, susisieti (ar išsiskirti) su vienu ar kitu sutuoktiniu ir 
pan. Žinoma, galim pasirinkti sutuoktinį ar darbą, dėl kurio vėliau 
gailėsimės. Tačiau kitas sutuoktinis ar kitas darbas būtų taip pat sukė- 
lęs šimtus įvairiausių pasekmių, gal tokių pat apgailėtinų! Stenkimės 
nežvelgti į savo gyvenimą kaip į lemiamų akimirkų seką, kur viskas, 
kas vyksta, yra nepakeičiama - mūsų gyvenimas klostosi kitaip. 

Dar priminsime: norint išvengti išankstinių apgailestavimų dėl 
pasirinkimo, geriausia ne atsisakyti veikti, o didinti savo pakantumą 
nesėkmėms. O svarbiausia - vėliau iš jų pasimokyti, progas gailėtis 
paversti progomis mokytis, kaip primena posakis: „Jei pralaimit, tai 
bent nepraraskit pamokos...“ 

Kad apgailestavimai išeitų į gera, vertėtų paversti melagyste La 
Bruyėreo žodžius - jis su tam tikru pesimizmu „Charakteriuose“ 
rašė, kad dažnai žmogus apgailestauja tuščiai: „Gailėjimasis blogai 
praleidus nugyventą laiką ne visada žmones skatina geriau panaudoti 


tą, kuris jiems dar liko“ 


TRISDEŠIMT DEVINTAS SKYRIUS 


Veiksmas keičia mus ir pasaulį 


Išminčius negyvens vienatvėje, nes jis 
iš prigimties linkęs bendrauti ir veikti. 


DioGENAS LAERTIETIS 


Geriausias tikslas, kokį galim sau iškelti, kad sustiprintume saviver- 
tę - saviugda, išmokti bet kokią gyvenimo patirtį priimti kaip 
progą mokytis.! Neverta lyginti savęs su kitais ir stengtis jiems pri- 
lygti arba juos pranokti — savivertei daugiau naudos, kai lyginamės su 
savim. O lyginimasis su savimi, užuot lyginusis su kitais, regis, gerai 
apibūdina žmones, kurie siekia daryti asmeninę pažangą.* 


Veiksmas keičia mus 


Kaip šiame smagiame savęs kūrimo ir atkūrimo darbe tapti ramiu save 
kuriančiu amatininku? Sąmoningai vartoju žodį „amatininkas“ dėl 
visko, su kuo jis asocijuojasi: neturėti išpūstų pretenzijų, būti papras- 
tam, sekti modeliais, priimti patarimus (kodėl gi nepasidomėjus, kas 
gerai veikia kitus, juk nesam tokie skirtingi...), nuolat kartoti tam tikrus 
veiksmus pamažu siekiant rezultato, turėti kantrybės, nuolat jausti bū- 
tinybę taisyti ir prižiūrėti... Iš tiesų esam savasties amatininkai. Saviver- 
tės srityje neverta siekti bet kokia kaina būti „menininku“ arba „kūrėju“. 

Veiksmas keičia mūsų požiūrį 


Savivertės ugdymas nėra susijęs vien su mūsų asmeniu. Tai juk galų 
gale būtų pernelyg nuobodu! Laimei, rūpintis savimi, įveikti savo 
trūkumus, aistras, spragas - vienas iš būdų keisti pasaulį. Yra ir kitų, 
bet šis paprastas ir paveikus. Pakeitę santykį su savimi pakeisim ir 
savo požiūrį į pasaulį. Tai tinka ne vien depresyviems žmonėms, nors 
jiems labiausiai: jaunystėje, kai buvau psichiatrijos internas, pirmus 
smūgius patyriau bendraudamas su sunkia depresija sergančiais pa- 
cientais, kurie išėjo iš šios ašarų pakalnės, paliko pasaulį, jiems atro- 
džiusį gąsdinantį ir nežmonišką, vien nežinia kodėl paveikti kažko- 
kios cheminės reakcijos. Tačiau šis reiškinys, nors ir ne taip ryškiai, 
reiškiasi ir tarp nedepresyvių žmonių*: kai keičiamės, mus supantis 
pasaulis taip pat keičiasi, nes žvelgiam į jį kitu žvilgsniu. Jei ugdom 
savyje optimizmą, ateitis kels mažiau nerimo. Jei labiau atsiribo- 
sim nuo savo pykčio ar polinkio teisti, pasaulis atrodys nebe toks 
knibždantis kvailių. Jei ugdysim savyje ramybę, jis bus harmo- 
ningesnis. 


Veiksmas keičia kitus 


Čia kalbam ne apie savitaigą. Paprastas požiūrio pakeitimas greitai 
gali duoti konkrečių rezultatų, žinot, kaip pasakojime apie „drugelio 
efektą“ — teorijoje, kuri teigia, kad paprastas drugelio mostelėjimas 
sparnu vienam pasaulio krašte gali sukelti tornadą kitoje planetos 
pusėje. Taigi, keisdamiesi patys padedam keistis kitiems: pavyzdžiui, 
gyvenant visuomenėje emocijomis užsikrečiama — ir neigiamomis 
(ak, kaip plinta atšiaurumas arba bloga nuotaika šeimoje ar įmonė- 
je!), ir teigiamomis.* Yra žmonių, kurių buvimas šalia mus ramina, 
stimuliuoja, be jokio spaudimo skatina skleistis geriausius mūsų 
bruožus. Ar dėl mimetizmo, dėl to, kad jie patys save gerbia ir todėl 
švelniai skatina ir mus gerbti save? Ar dėl to, kaip jie į mus žiūri, kalba 

su mumis, ir tai leidžia pajusti pasitikėjimą? Rezultatas akivaizdus — 
šie žmonės padeda mūsų savivertei. Nežymiais arba atvirais veiks- 
mais jie mus palaiko ir atskleidžia. 


Veiksmas keičia visuomenę 


Taigi, ar savivertė gali pakeisti visuomenę, kaip aštuntajame dešimt- 
metyje buvo sakoma apie meilę? Esu tuo įsitikinęs ir matau daug pa- 
vyzdžių. 

Martinas Lutheris Kingas autobiografijoje? rašo, kad jo gyvenimą 
nulėmė auklėjimas: „Man labai lengva optimistiškai, o ne pesimistiš- 
kai žvelgti į žmogaus prigimtį pirmiausia dėl savo vaikystės.“ Jis pasa- 
koja, kad jo motina diskriminaciją ir segregaciją, kurios tuo metu vešė- 
jo JAV pietinėje valstijoje, jam visada aiškindavo kaip socialinės nely- 
gybės rezultatą, o ne kokios nors natūralios tvarkos atspindį, kaip tuo 
metu buvo teigiama rasistinėse kalbose. Ji kartodavo: „Tu vertas tiek, 
kiek bet kuris kitas.“ Martinas Lutheris Kingas turėjo gerą savivertę, 
tai matyti iš artimiesiems rašytų laiškų. Gerą, nors ir nepanaikinančią 
abejonių nei baimių, bet suteikiančią jėgų niekada joms nepasiduo- 
ti. Gerą dar ir todėl, kad sukurtą darbu. Įkyrokai kartoju, bet būtina: 
tam, kad kiekvienas keistume pasaulį, kiek pajėgiame, reikia saviver- 
tės, bet ne tokios, kokią mums parduoda reklama ir primeta vyraujanti 
demagogija („jūs visi esat nuostabūs“). Niekas negimsta „nuostabus“ 
ir netampa toks be pastangų. Būkit atsargūs, yra ir kitokia grėsmė: at- 
sisakyti (arba negebėti) ugdyti savivertę ir gerai jaustis prisidėjus prie 
grupės, perėmus jai būdingą savivertę, kurią nulemia priklausymas 
genčiai (šeimai, sporto klubui, politinei partijai, visuomeniniam judė- 
jimui, o gal net getui, sektai ar uždarai bendruomenei). Ir šioje srityje 
Martinas Lutheris Kingas pasirinko visuotinumą, o ne atsiskyrimą, 
kurį tais laikais rinkosi dalis juodaodžių bendruomenės. Dar ir todėl 
jis yra vienas iš tų žmonių, kurie iš esmės keitė XX amžiaus įvykius, o 
ne vien juodaodis JAV pilietis, kovojęs su rasizmu. 

Kitas didis JAV ir pasaulio pilietis - filosofas Thoreau, pravardžiuo- 
jamas amerikiečių Diogenu, traktato „Apie pilietinio nepaklusnumo 
pareigą“ autorius. Jis buvo nesmurtinio pilietinio pasipriešinimo 
pradininkas, įkvėpė Gandhi ir jau minėtą Martiną Lutherį Kingą 
parodydamas, kaip ryžtinga, pavyzdinė vieno žmogaus veikla gali 
paskatinti kitus. Thoreau taip pat stojo, kaip rašo kitam savo veikale 
„Gyvenimas be principų“", prieš maniją ką nors veikti: „Manau, nie- 
kas, net nusikaltimas, nėra labiau priešinga poezijai, filosofijai, gal net 
pačiam gyvenimui negu toji nepaliaujama veikla Galų gale Thoreau 
savo šedevre, kūrinyje „Voldenas““, garbino pasauliui ir gyvenimui 
atvirą vienatvę. Jis buvo visavertis ir šviesaus proto žmogus. 
Modelis? 


KETURIASDEŠIMTAS SKYRIUS 


Meškiukas Rudnosiukas 
didžiuojasi savimi 


Skaitau pasaką „Meškiukas Rudnosiukas didžiuojasi savimi“! savo 
jauniausiai dukrelei. 

Mažiesiems Meškiukas Rudnosiukas yra didvyris, žvaigždė. Ke- 
letą jo nuotykių esu skaitęs daugybei vaikų. Pradedu gerai jį pažin- 
ti. Iš pradžių jis mane šiek tiek erzino, atrodė materialistas, egoistas, 
pernelyg patenkintas savim, pataikūnas... Galų gale supratau, kad jis 
labai panašus į mane. Labai panašus į mus visus: Meškiukas Rudno- 
siukas turi visus mūsų trūkumus ir visas dorybes, naiviai išreiškia 
juos arba prisiima su pasitikėjimu to, kuris jaučiasi mylimas (mama 
ir tėtis jį labai myli). 

Šiame pasakojime Meškiukas Rudnosiukas daro dalykus, kuriais 
labai didžiuojasi, iš čia ir pavadinimas. Pavyzdžiui: „Meškiukas Ru- 
dnosiukas piešia labai apskritus apskritimus. Jis klausia: „Gražu, ar 
ne?“ Arba: „Meškiukas Rudnosiukas pats prisipila stiklinę atsigerti. 
Jis klausia: „Ar dar kas nors nori?“ Mano dukrelė - gal dėl truputį 
pašaipaus mano balso tono, kai skaitau Meškiuko žodžius, - pastebi, 
kad Meškiukas turbūt persistengia gerai save vertindamas. Ir sako, 
kaip jai būdinga: „Tėti, tas Meškiukas Rudnosiukas gali ir sprogti iš 
pasipūtimo, ar ne?“ Ji stengiasi kalbėti kaip vyresnės sesutės, o šios 

savo ruožtu stengiasi kalbėti kaip vyresni už jas kalba per pertraukas 
mokykloje... 

- Na taip, taip... - atsakau. 

Tačiau pagalvojęs, kad vis dėlto nieko blogo vaikams būti savimi 
patenkintiems ir gauti minimalų teigiamą krūvį savivertei — tai juk 
gerai, priduriu: 

- Betgi jis teisus - ką Meškiukas Rudnosiukas darė, viskas yra ge- 
rai. Jis juk turi teisę džiaugtis. 

- Taip, bet buvo lengva, jis per daug giriasi. 

- Tikrai? Manai, tai negerai? 

- Negerai, kai giriesi, tai visus erzina. 

— Na, bet jei esi tikras, kad kažką padarei gerai, tai nieko baisaus, 
kad kitus erzina, ar ne? (Norėčiau, kad dukrelei kitų nuomonė apie 
ją nedarytų didelės įtakos; tokia jau mano bėda - kai skaitau pasakas, 
visada stengiuos, kad jos būtų psichoterapinės, tai kvaila, bet toks jau 
profesinis įprotis...) 

- Taip, bet geriau jau jis būtų patenkintas mintyse ir taip nesigir- 
tų. Tikrai visus sunervins, jei taip elgsis nuolat. Be to, jeigu kitą kartą 
nepasiseks, verkšlens... 

Tą valandėlę suprantu, kad mano mažoji apie savivertės pagrindus 
jau nusimano tiek pat kiek aš. Belieka ramiai baigti skaityt pasaką ir 
pačiam nesigirti. Ačiū, Meškiuk Rudnosiuk... 


PENKTA DALIS 


Pamiršti save 


Visada galvoti apie save? 

Požymis, kad savivertė negaluoja. Juo didesnę pažangą da- 
rom, juo labiau pamirštam save ir daugiau galvojam, kaip 
gyventi, bendrauti, mokytis, skonėtis, mylėti... Norint ret- 
sykiais patirti harmonijos akimirkų, reikia mokėti švelniai 
atitolti nuo savęs. Ir nuo savęs kitų akyse - nebesirūpinti, 
kokį įspūdį paliekam kitiems... 

Savaime suprantama, tai gali rastis kaip visų pastangų, ku- 
rias aptarėm anksčiau, rezultatas. Arba vienos iš minėtų pa- 
stangų. Pasimiršti lavinant įgūdį būti šioje akimirkoje, prak- 
tikuojant nuolankumą, kuris nebūtų susijęs su baudimu, sie- 
kiant veikiau savo vietos, o ne šlovės, atskleidžiant galimas 
net menkiausių savo poelgių prasmes. Atsisakant savivertės 
iškraipymų, kad paslėptume gyvenimo arba mirties baimę. 
Kuriant savo sielos ramybę. 


KETURIASDEŠIMT PIRMAS SKYRIUS 


Savivertės tyla 


Išmintis nepriklauso žmogui. 
Jis tik jos siekia ir gali ją mylėti, 
o tai jau gana didelis nuopelnas. 


EMMANUEL KANT 


Kas vyksta, kai ugdydami savivertę darom pažangą? Kai ne tik labiau 
save gerbiam, bet ir būnam ramioje psichologinėje aplinkoje, kai sa- 
vivertė gyvenimo įvykių sūkuryje tampa stabilesnė, labiau nepriklau- 
soma nuo kenksmingų įtakų susidūrus su dirbtinėmis vertybėmis, 
atsparesnė „tuščiai šlovei', apie kurią kalbama Biblijoje, sunkiau su- 
klaidinama šališko ego ir pasitenkinimo savimi diktuojamų krypčių? 
Tuomet paprastai savivertės poreikis palengva mažėja. Mes vis ma- 
žiau galvojam apie save ir vis daugiau apie tai, ką išgyvenam. 


„Juo geriau sekasi, juo mažiau apie save galvoju“ 


Visi nuo savęs vertinimo kančių pasveikę pacientai pasakoja tą pačią 
istoriją, nurodo tą patį kelią, rezultatą: apie save daugiausia galvojam, 
kai kenčiam, jaučiamės blogai, liguistai ir perdėtai abejojam savimi 
ir savo poelgiais. Darant pažangą, pamažu savęs manija (priverstinė) 
mažėja ir slūgsta. Mūsų protas išsivaduoja iš kenčiančio ego gniaužtų 
ir vyksta lėtas virsmas - mes vėl tampam atviri gyvenimui. 

Ši savivertės tyla tik išoriškai paradoksali: gera savivertė yra tyli, 
kaip ir gera sveikata („gyvenimas, kai organai tyli, anot medikų), nes 
savimonė nebeapsėda žmogaus proto nei kalbų, nei buvimo su kitais, 
nei kasdienio elgesio. Prieš keletą metų pasirodė filmas „Mano gy- 
venimas be manęs“!, kuriame pasakojama apie jaunos moters, nepa- 
gydomai sergančios vėžiu, paskutinius gyvenimo mėnesius, - gražus 
filmas ir nuostabus pavadinimas. Ar nustoję nuolat save vertinti galim 
gyventi toliau? 


Kaip neprasmegti savyje 


Kurdamas garsųjį paslaptingo vyro, turinčio aukštą savivertę, - pono 
Testo - portretą, Paulis Valėry pasakoja, kaip šiam pavyko „nužudyti 
savyje marionetę“*. Dažnai savivertės sutrikimai priverčia tapti savo 
kančių, išdidumo ar baimės, minčių „jei daryti, tai tik gerai“, įsitiki- 
nimų - nelygu atvejis, - kad turim rinktis neveiklumą arba persi- 
stengti, marionetėmis. 

Apie save primenantis „aš“ - tai „aš“, kuriam yra blogai. Jis per- 
sipildęs savęs, baimių, lūkesčių. Galim prasmegti savyje trimis bū- 
dais: iš skausmo, iš baimės, suklydę... 

Apie skausmą. Yra įvairių su saviverte susijusių skausmų, pavyz- 
džiui, nepasitenkinimas ir nuolatinis liūdesys, depresyvių žmonių 
moralinių kančių pusbrolis, tas neryškus chroniškas splino fonas, pa- 
mirštamas tik slopinant veikla, pokalbiais, kartais alkoholiu... Gali at- 
rodyti, kad šis skausmas yra mūsų žmogiškosios lemties dalis. Tiesa, 
bet iš dalies. Tik tada, jei jis nėra nuolatinis ir paralyžiuojantis. Mane 
visada erzina nepakenčiamos kai kurių psichoterapeutų kalbos, esą 
„puoselėti“ savo simptomą malonu... Neteisingas požiūris. Žmogus 
gali būti prisirišęs prie savo simptomų, žinoma, bet tik taip, kaip bū- 
nama pririštam prie medžio: neįmanoma pririštam atsitraukti. Nėra 
jokio malonumo, tai vien supaprastinta tingaus psichoterapeuto in- 
terpretacija... 

Apie baimę. Beveik visi savivertės keliami sunkumai iš baimės: 
dėl savo statuso, įvaizdžio, ateities, nesėkmės. Iš baimės patirti agresi- 
ją, jei kitiems pasipriešinsim, pakelsim balsą, kad kiti išklausytų mūsų 
nuomonę ir abejones, iš baimės tiesiog išdrįsti gyventi. Šios baimės 
dažniau negu puikybė pastūmėja būti savęs apsėstiems. Kaip hipo- 
chondrikai, kurie dėl ligos, kančios ir mirties baimės negali liautis 
galvoję apie savo sveikatą, sutrikusios savivertės žmonės, kamuoja- 
mi autohipochondrijos, baiminasi nesėkmės ir socialinio atstūmimo, 
būti pamiršti, nepripažinti ir nevertinami. 

Apie klaidą. Per dažnai leidžiamės patraukiami klaidinančio ego- 
tizmo, pseudosavivertės, kuri tėra mūsų įvaizdžio, kuriamo persona- 
žo, o ne asmenybės stiprinimo strategija, tiesa, ne itin veiksminga. 
Linkti į egotizmą, „hormonais maitinti“ savivertę, kaip minėjom, la- 
bai skatina reklama ir rinkodara, mus girianti visuomenė (ne mūsų, 
o veikiau savo labui: nori parduoti vienokį ar kitokį daiktą, patraukti 
balsuoti už kandidatą) ir skatina save patį laikyti norma, atrama, ats- 
kaitos tašku ir pasaulio centru. Ji siekia kuo daugiau žmonių įtikinti, 
kad jie yra kitų domėjimosi centras. Tačiau visa tai veikia vien todėl, 
kad gyvenam žiauriame pasaulyje. Todėl mums žūtbūt reikia saviver- 
tės, bet ne tokios. 


Rūpintis savimi 


„Aš skendau savyje, - kartą pasakojo pacientė, kuri ilgai buvo apsėsta 
nerimastingo narcisizmo, gadinusio jai ir artimiesiems gyvenimą. — 
Laiką leidau galvodama apie save, rūpindamasi savimi, bet kvailai - 
vis pirkau ir maiviausi. Keliavau, bet tik ten, kur reikėjo nukeliauti no- 
rint pasirodyti ar papasakoti ten buvus. Visas mano gyvenimas buvo 
skirtas įvaizdžiui. O ne man. Retsykiais bjaurėdavausi, kad tokia esu. 
Galvodavau: tavo gyvenimas beprasmis, tu egoistė. Prisimindavau 
Motiną Teresę, žmones, kurie dovanoja save kitiems. Siųsdavau pi- 
nigų labdaros organizacijoms, stengiausi mažiau domėtis savim. Pa- 

prastai tai darydavau užėjus depresijai ir todėl tapdavau dar niūresnė. 
Ir tai nebuvo gera išeitis.“ 

Kitas paradoksas: kad galėtume pamiršti save ir būti mažiau 
savęs apsėsti, reikia visų pirma geriau savim rūpintis. Ne slopin- 
ti, žeminti ir marinti, nors kartais tai pakeri ir atrodo kaip išeitis, bet 
tiesiog tai nėra išeitis. Bent savivertei... Rūpintis savimi reiškia skirti 
laiko mąstyti apie save, kad neužkluptų įkyrių minčių apie save gro- 
muliavimas. Dar ir veikti, kad gyvenimas būtų užpildytas ne savimi, o 
kuo nors kitu. Ne ignoruoti save, o tiesiog išlaikyti šiokį tokį atstumą. 

Pavyzdžiui, bendraujant su kitais matyti juos ne vien kaip palaiky- 
mo, nuraminimo, pamaloninimo susižavėjimu teikėjus. Arba ne vien 
kaip galimus negailestingus teisėjus bei kritikus. Bet ir žmones, kurie 
turi savo gyvenimą. Galvoti apie juos atidėjus į šalį tai, ko iš jų tikiuo- 
si, atidėjus save, - kas man juose įdomu? Kokį dėmesį ir palaikymą aš 
jiems skiriu? Tiesiog praplėsti nuoširdų, įprastą, kasdienį „Kaip gy- 
veni?“ Matyti save ir galvoti apie save iš šalies: ne laikant save centru 
(„Ką kiti apie mane mano? Kokį įspūdį sukeliu?“), ne kaip apie ste- 
bėjimo objektą, o kaip apie subjektą („Ką aš duodu kitiems? Kasdie- 
niam, neįžiūrimam pasaulio vyksmui?“). 


Gyvenime svarbu ne tik savivertė 


Tik todėl, kad pasaulis žiaurus, nereikia visko investuoti vien į savo 
vertės saugojimą ir iškėlimą. Savivertė mums būtina, bet ne kaip sa- 
vitikslis, o veikiau kaip įrankis. Tai pagrindinis vertingas įrankis gerai 
savijautai, ramiam vyksmui ugdyti. Todėl - vėl prisiminkim tylą - gera 
savivertė veikia panašiai kaip variklis (šaldytuvo, boilerio, automobi- 
lio - atleiskit už banalius palyginimus, bet juk ir šie daiktai yra vertingi 
įrankiai mūsų gyvenime): geriausi visada būna tyliausi. O gal net ge- 
riausiai veikia ar bent maloniausi kasdieniame gyvenime, nes atlieka 
savo funkciją ir netrikdo mūsų minčių. To tikimės ir iš savivertės - nei 
daugiau, nei mažiau. 

Taigi, gera savivertė yra pagalbininkė, bet nesibaiminkit (jei jaučiat, 
kad jums dar reikia padirbėti) - savivertės sutrikimai nekliudo nuveikti 
didelių darbų. Daugybė žmonių, kurių savivertė nebuvo aukšta, istori- 
joje atsiskleidė kaip genijai (pavyzdžiui, Charlesas Darwinas), taip pat 
yra ir daug didžių ambicingų narcizų (pavyzdžiui, Dali). Tačiau prob- 
lemų sprendimas neabejotinai padeda žengti toliau ir ramiau. 

Kiek svarbi savivertė, pastaraisiais metais nuolat diskutuojama 
nedideliame mūsų geros savijautos psichologijos pasaulėlyje. Vienų 
nuomone, jos svarba pervertinama, galbūt savivertė tėra artefaktas, 
susijęs su konkrečiu žmonijos kultūros reiškiniu: XX amžiaus pabai- 
gos - XXI amžiaus pradžios gerai apsirūpinusių vakariečių psichika.? 
O kiti ir toliau čia įžvelgė psichiatrų darbo alfą ir omegą. 

Šiandien linkstama manyti, kad savivertė vis dėlto lieka esminis dė- 
muo, padedantis suprasti daugelį žmogaus elgesio būdų. Tačiau žinios 
ir nuomonės apie savivertę ir toliau plėtojasi. Daug pozityviosios psi- 
chologijos tyrimų (ji domisi ne vien ligų, bet ir geros savijautos mecha- 
nizmais) parodė, kad savivertė labai svarbi geros savijautos pusiausvy- 
rai. Kai kurie pabrėžia, kad gera savijauta priklauso nuo šešių dėmenų:* 
turėti gyvenime tikslų, galėti kiek įmanoma valdyti savo aplinką, palai- 
kyti su kitais pozityvius santykius, būti bent šiek tiek autonomiškam, 
galėti skirti laiko asmeninei raidai (mokytis, tobulėti) ir last but not least 
(angl. paskutinis, bet svarbus dalykas) - priimti ir gerbti save. Atliekant 
tyrimą kelių šimtų JAV ir Pietų Korėjos studentų buvo paprašyta pagal- 
voti (kad būtų išvengta paprasto ketinimų vardijimo) apie konkrečius 
įvykius, kurie pastaraisiais mėnesiais jiems sukėlė didžiausią pasitenki- 
nimą.? Ir šiuo atveju, iššifravus ir sugrupavus pasitenkinimą keliančius 
dalykus, paaiškėjo: pirma, kad tai įvykiai, suteikiantys autonomiškumo, 
kompetencijos, ryšio su kitais jausmą; antra, visa, kas susiję su saviverte 
(beje, dažnai į tai įeidavo ir ką tik išvardyti dalykai). 

Žmonės, kurie gerai save vertina, dažnai laikomi ramiais, jų laiky- 
sena tyki ir tvirta, ir ne tik todėl, kad savivertė gera, bet ir todėl, kad ji 
tapo ir kitų vertybių veiksniu, tai harmonizavo ir pavertė taikiomis jų 
pastangas puoselėti savivertę. 

Sustiprinti buvimą šioje akimirkoje 


Šešiolikmetis vaikinukas žingsniavo per kaimą vidury 
laukų, pakėlęs akis išvydo dangų skrodžiantį baltų 
garnių kortežą - ir nieko daugiau, vien gyvų per 
mėlyną dangų besiiriančių būtybių baltumą, 

tik dvi spalvas vieną kitoje; tą pačią akimirką jo sielą 
persmelkė neapsakomas amžinybės jausmas ir atskyrė 
tai, kas buvo sujungta, ir sujungė tai, kas buvo susiję, 
taip, kad vaikinukas krito lyg negyvas. 


HuGo voN HOFMANNSTAHL 


Paprastas ir žaibu nusmelkiantis gyvenimo pojūtis... 


Kvėpuoti, eiti, kalbėti, žiūrėti - visai paprasti dalykai, kurių vertę pa- 
stebi tada, kai vos neprarandi amžinai. Visi išgyvenusieji po automo- 
bilių avarijos, ligų ar sunkių gyvenimo įvykių pasakoja tą pačią isto- 
riją, apie tą patį pojūtį, susijusį su suvokimu: gyventi yra laimė. Toks 
suvokimas gali būti sukrečiantis. 


Autotelinis elgesys ir autotelinė asmenybė: 
įsitraukimas ir pilnatvė 


Visose filosofinėse tradicijose esama raginimų paprastai ir visa širdim 
atsiduoti tam, ką darom, net jeigu tai buitiški kasdienio gyvenimo 

veiksmai. Amerikiečių psichologas Mihaly Csikszentmihaly' išplė- 
tojo visą teoriją apie tai, ką jis vadina „autoteline“ veikla (gr. autos - 
pats, telos — tikslas, siekis). Tai yra visa veikla, į kurią pasineriam 
neturėdami jokio kito tikslo, vien malonumą ta veikla užsiimti: 
vaikščioti gamtoje ne tam, kad kažkur nueitum, o dėl malonumo 
eiti, sodininkauti ne tam, kad suvalgytum, ką užauginai, o todėl, kad 
patinka triūsti sode, groti muzikos instrumentu ne tam, kad kiti ža- 
vėtųsi arba ruoštumeis koncertui, o dėl paprasto malonumo kurti 
harmoniją... Malonumą ir pilnatvės jausmą, patiriamą užsiimant šia 
veikla, gali gadinti spaudimas dėl siekiamo tikslo arba apninkantys 
kitų minčių ir emocijų trikdžiai: vaikščioti, bet galvoti apie rūpesčius, 
sodininkauti, bet burbėti prieš sutuoktinį arba kaimynus ir pan. 

Galim kuo puikiausiai pradėti kokią nors veiklą, nors protas visai 
nėra įją linkęs, bet pamažu įsitraukę pajuntam malonumą dėl to, kad 
gebam ją atlikti, nesąmoningai jaučiam, kad ji padeda pasiekti tokią 
sąmonės būseną, kurią Csikszentmihaly vadina flow (angl. tėkme) ir 
kuri tiesiog yra vienas iš būdų priartėti prie laimės, apimančios visiš- 
kai pasinėrus į tai, ką darome.? Atrodo, kad tokio pobūdžio psichinės 
būsenos gali labai padėti mūsų psichologinei pusiausvyrai. Todėl į 
jau taikomų psichoterapijos metodų arsenalą mėginama integruoti 
meditacijos praktiką: jos tikslas - padėti žmonėms, kuriems to reikia, 
pasiekti tokio pobūdžio sąmonės būseną.? 


Meditacija ir buvimas šioje akimirkoje: 
būtinybė lavinti protą 


Šiuolaikinė visuomenė visai nepadeda mums lavinti gebėjimų su- 
sikaupti ir įsitraukti į atliekamą užduotį. Mūsų dėmesio vis dažniau 
reikalauja įvairiausi „blaškikliai“ ir „dėmesio trikdžiai“: fiksuotojo 
ir mobiliojo telefono skambučiai, elektroninės žinutės, muzika, kur 
pasisuksi, reklaminiai skelbimai (prieš akis vis atsiranda, ką skaityti 
arba žiūrėti)... Kai žiūrim televizorių ir dėmesys tai programai kiek 

nuslūgsta, mums knieti perjungti kanalą, nes žinom, kad tuo pačiu 
metu transliuojamos dešimtys, o gal šimtai programų. 

Galima tai laikyti pasiekimu - juk tai rodo, kad gyvenam tirštame, 
turtingame, skatinančiame veikti pasaulyje. Bet kad mūsų gebėjimai 
susikaupti ir išlaikyti dėmesį nesubyrėtų nuo pranešimų griūties, ko- 
kios nėra sukūrusi nė viena ankstesnė epocha, reikėtų įgyti atsparu- 
mo. Galima svarstyti, ar tik ne dėl šio socialinio pokyčio iš dalies ir 
kyla vaikų (ir net kai kurių suaugusiųjų) dėmesio sutrikimai: visuo- 
menė tikriausiai neskatina patologijų ar nukrypimų (kurie ne visada 
liguisti), bet tie jos nariai, kurių gebėjimai susikaupti ir sutelkti dė- 
mesį silpniausi, juos atskleidžia. Iš pažiūros mokykla su tuo susitaiko 
ir nesiryžta veikti — užuot specialiomis pratybomis mokiusi vaikus 
susikaupti, vis labiau skaido pedagoginius procesus, taigi, galima sa- 
kyti, kad ši problema toli gražu neišspręsta. 

Mus veikia ne tik dėmesio tarša, bet ir vadinamasis overthinking — 
nuolatinis racionalizavimas, nuolatinis polinkis logiškai apsvarstyti, 
kartais galintis ir visai užgniaužti nuojautą, o retsykiais įtraukiantis 
tarsi sūkurys. Daugybė depresyvių ir nerimo kamuojamų žmonių 
tampa loginio mąstymo aukomis ir įsitveria logikos, bet kaip tik ji 
sukelia daugiausia simptomų... Paulis Valėry taikliai rašė: „Kartais aš 
mąstau, kartais aš esu.“ Žinia aiški: būna, kad mąstymas nukreipia 
mus nuo tam tikrų esminių dalykų ar elgesio būdų. Meditacija neturi 
pakeisti mąstymo, tai kitoks mąstymo būdas. 

Štai kodėl budrios sąmonės (angl. mindfulness) tipo meditacija 
psichoterapijos ir saviugdos srityse sulaukia vis didesnės sėkmės. 
Kartais sąvoka „meditacija“, siejama su sveikatos priežiūra, kelia ne- 
rimą, nes mums atrodo, jog ji neišvengiamai susijusi su religine arba 
filosofine praktika. 

Tačiau meditacija, apie kurią čia kalbam, yra ne kas kita, kaip 
„proto pratybos“, pasak mano draugo budistų vienuolio Matthieu 
Ricard'o. Proto pratybos, kuriomis siekiama įgyti daugiau laisvės pa- 
sirinkti, kam skirti ir į ką laikyti nukreipus dėmesį. Būti laisvam - tai 
būti savo paties ir savo dvasios poslinkių šeimininku. 


318 


SUSTIPRINTI BUVIMĄ ŠIOJE AKIMIRKOJE 


Keli pratimai 


Budrios sąmonės tipo meditacija paprasta: 

+ Patogiai įsitaisyti, užsimerkti arba nukreipti žvilgsnį į konkretų 
tašką. 

+ Stengtis išlaikyti protą tiesiog čia ir dabar, sutelkti dėmesį į da- 
barties akimirką ir būti joje: į savo fizinius pojūčius, kvėpavimą ir 
aplinkinius kvapus, mintis, kurios ateina į galvą. 

+ Kiek įmanoma labiau priartėti (bus dienų, kai pavyks lengviau...) 
prie tokios psichinės būsenos, kai priimat viską, kas ateina į galvą. 
Nekurti projektų, negromuliuoti minčių, neužbėgti įvykiams už 
akių; jei taip atsitiks (o atsitiks), ramiai grįžti į dabarties akimirką 
ir psichinių reiškinių stebėjimo būseną. Stebėti juos (matau, kad 
esu sunerimęs arba supykęs), bet nuo jų atsiriboti. Pripažinti, kad 
taip elgtis sunku: nesuirzti pradėjus galvoti apie ką nors kita, tai 
normalu, tiesiog švelniai grįžti į dabarties akimirką. 

+ Nuteikti protą nekritiškai: stengtis nevertinti „tai gerai“ ar „tai 
blogai“, tik konstatuoti, kas yra. 

Dažnai pacientams patariu kiekvieną rytą, o jei įmanoma ir ke- 
lis kartus per dieną, atlikti paprastą pratimėlį: atsistoti tiesiai, kojos 
šiek tiek pražergtos, kad jaustumėtės tvirtai, atsigręžti veidu į langą ar 
dangaus lopinėlį ir ramiai stovėti, kol atliksit dešimties lėtų įkvėpimų 
ir iškvėpimų seriją. Per šiuos dešimt įkvėpimų ir iškvėpimų neturėti 
kito tikslo, kaip tik jausti, kad gyvenat, susitelkti į dabarties akimirką. 
Šie pratimėliai pakrauna arba perkrauna gebėjimą atsiriboti nuo re- 
guliuojančių psichinių mechanizmų. 

Pratimai turi vieną, pagrindinį, tikslą: moko išgyventi dabar- 
ties akimirką. Ar veikiau visiškai švelniai ir atkakliai grąžinti protą 
į dabarties akimirką, nes, suprantama, jis nuolat krypsta į praeities 
arba ateities rūpesčius. Tai normalu, juk smegenys „tam ir duotos“: 
stebėti, kas vyksta mūsų gyvenime, spręsti problemas, naikinti visus 
gresiančius pavojus ir pan. Bet, jos ne vien tam duotos, tik mes jomis 
naudojamės beveik vien tam... 

Šitaip medituojant siekiama ne tik atsipalaiduoti, tiesiog nura- 
minti kūną (o tai jau gerai). Ir ne vien pozityviai mąstyti, puoselėti 
„geras“ mintis* (tai jau būtų naudinga). Iš tiesų medituojant siekiama 
kur kas daugiau — išmokti tapti dėmesingu savo psichinių, fizinių ir 
emocinių procesų stebėtoju, nesistengiant daryti įtakos jų vyksmui 
(bent iš pradžių). 

Suprantama, meditavimo technikos gali plėtotis ir jų galima iš- 
mokti. Meditacija iš tikrųjų sukelia visai aiškius funkcinius smegenų 
pakitimus, juos pradedama stebėti atliekant neurovaizdinių tyrimus? 
Norint išmokti medituoti, reikalingos nuolatinės kasdienės pratybos 
(kaip muzikantui groti gamas). Be to, reikia, kad tai būtų ne vien tech- 
nika, bet ir proto nusiteikimas gyvenimo įvykių atžvilgiu („iš pradžių 
priimti, kas yra, o paskui nuspręsti tai keisti“). Galų gale praktikuo- 
jant meditaciją taip pat reikia taikyti priėmimo principus: priimti, 
kad kai kuriomis dienomis medituoti būna sunku; manyti, kad net 
tokios pratybos neturi būti laikomos „nepavykusiomis“ (tai reikštų, 
kad ėmėm vertinti), tiesiog konstatuoti, kad tuomet medituoti buvo 
sunku; žinoti, kad net tokiomis akimirkomis darom pažangą ir kad 
jos naudingos (padeda priimti tai, kas atrodo iš anksto nepavykę...). 
Vėliau šis gebėjimas gali būti taikomas įvairiomis aplinkybėmis: 


- Medituoti, kai neturim didelių rūpesčių, - tam, kad lavintume 
įgūdžius. 

- Medituoti, kai atsiduriam skaudžiose situacijose, - tam, kad 
numalšintume, jei įmanoma, emocijų perteklių. 

- Medituoti egzistencinius klausimus (gyvenimą, mirtį, kančią, 


išsiskyrimą). 


Koks ryšys tarp dėmesio valdymo ir savivertės? 


Atrodo, kad budrios sąmonės tipo meditacijos pratybos skatina psi- 
choterapinės savireguliacijos gebėjimus ir kuria emocinę pusiau- 

svyrą, o tai palankiai veikia savivertę.“ Be to, jos netiesiogiai sužadina 
asmenybės vientisumo pojūtį (angl. selfconcordance), kurį lemia ati- 
tiktis tarp to, ką slapta jaučiame, ir to, ką atvirai išreiškiame. Medita- 
cija padeda kasdien pratintis nevertinti ir priimti, o juk įsitikinom, 
kad šios nuostatos savivertei labai svarbios. Tad kai atliekamos me- 
ditacijos pratybos, mes patariam neteikti svarbos tam, ar užsiėmimas 
buvo „sėkmingas“, ar „nepavykęs“, nes tokia nuostata nuolat stiprina 
psichinį mechanizmą „nevertinti ir priimti tai, kas yra“. 

Stebinantis dalykas - šios technikos pasirodė paveikios, ištyrus 
daugelį stiprių emocinių sutrikimų, pavyzdžiui, depresiją, kai pa- 
cientų protas tampa neigiamų minčių ir afektų vergu, žlunga savivertė 
ir iš to kyla dar vienas klinikinis reiškinys - pacientams nebepavyksta 
valdyti vidinio gyvenimo ir jį visiškai užkariauja niūrių įkyrių minčių 
gromuliavimas." Galbūt meditacijos pratybų mechanizmai paveikūs 
todėl, kad lavėja gebėjimas stebėti ir reguliuoti savo minčių ir emoci- 
jų kaitą. O meditavimas išmoko pagausinti akimirkų, kai protas visiš- 
kai įsitraukęs į veiklą, ir tai bent laikinai atitolina susirūpinimą savimi, 
sustabdo įsisukusią savaiminio depresinės ligos stiprėjimo karuselę 
(„keliu sau depresiją dėl to, kad man depresija“). 


Ne vien technika, bet ir buvimo 
pasaulyje būdas 


„Medituoti - ne išsivaduoti iš tikrovės, o ramiai ją priimti“, — 
moko meditacijos meistrai.* Meditacija siekiama ne vien pagerinti 
savijautą ar ugdyti savivertę, bet ir suintensyvinti gyvenimą. Ji gali 
tapti ne vien poilsio per pertraukėles, bet ir elgesio būdu. 

Todėl naudinga ugdyti sąmoningą santykį su dabartimi ir 
kliautis juo įvairiose gyvenimo srityse: tai suteiks mums daugiau 
nepriklausomybės nuo dažnų kasdienių blaškiklių - kiekvienas jų 
yra „dėmesio vagis“, mūsų fizinių gebėjimų gvelbikas (tik pagalvokit, 
kiek gyvenimo laiko praleidot žiūrėdami kvailas televizijos laidas, 

skaitydami nenaudingus reklaminius skelbimus). Tikslas - ne panai- 
kinti juos (neįmanoma), o atitolus nuo jų atgauti veikimo laisvę. Daž- 
niausiai rekomenduojami tokie pratimai: vienu metu atlikti tik vieną 
veiksmą, t. y. neklausyti radijo vairuojant, neskaityti laiškų kalbant 
telefonu, nevalgyti žiūrint televizorių... Kartais, jei įmanoma - daž- 
nai, nieko nedaryti. Nieko nedaryti tapo viena iš rečiausių veiklų — 
o iš tiesų tai veikla, jei atsiduosim jai budria sąmone. Pavyzdžiui, 
vakare: nečiupti knygos, kurią „reikia baigti, ar žurnalo, kurį „reikia 
paskaityti“. Tiesiog atsigulti ir žiūrėti į lubas, stebėti, kaip plaukia 
mintys, nesistengiant išspręsti problemų, suplanuoti rytdienos, su- 
prasti to, kas įvyko dieną. Tiesiog žiūrėti, kaip plaukia jūsų mintys — 
tai ateina, tai pranyksta, - ir atkreipti dėmesį į savo kvėpavimą... 

Reguliariai atlikti pratimą „vien tik tai“?. Vien tik einu, žiūriu į 
debesis, plaunu indus, raunu piktžoles, klausausi paukščio arba drau- 
gės, džiaustau skalbinius. Vien tik laukiu autobuso, žiūriu, kaip pro 
šalį skrieja gamtovaizdis. Vien tik stebiu ir kintantį, ir tolygų savo kvė- 
pavimo ritmą... 

Tiesiog būti visam, vientisam, susitelkusiam į tai, ką darau.!“ 

Nebegalvoti nei apie save, nei kodėl. 

Nei apie savivertę... 


KETURIASDEŠIMT TREČIAS SKYRIUS 


Pasislėpti už to, ką darai, 
prasmės 


O dabar apibūdinsiu žavėjimosi 
pasaulio gyvavimu patirtį: tai patirtis, 


kai matai pasaulį kaip stebuklą. 


LuDwIG WiTTGENSTEIN 


Vieno žiemos sekmadienio popietė. Luiza, devynerių, ir Selesta, 
šešerių, žaidžia Selestos kambaryje. Kadangi jos jau kurį laiką visai 
netriukšmauja, o tai neįprasta, tėvas eina pažiūrėti, kas ten vyksta: 
„Mergaitės, ką veikiat?“ O mergaitės ramiai ir draugiškai žaidžia, nors 
aną savaitę gavo pylos už nedraugiškumą: jos, kaip dauguma šiuo- 
laikinių vaikų, per dažnai siekia atkreipti tėvų dėmesį, vaidijasi, veja 
viena kitą, kivirčijasi dėl niekų. Nieko baisaus, bet retsykiais tėvai jas 
išbara. Ir štai pasitaikė tiesiog puiki proga... Jos karališkai ir šiek tiek 
ironiškai atšauna: „Mes kuriam seserų draugystę!“ Tėvui tai pamokė- 
lė. Beveik pataikė į tai, kas svarbiausia... 


Suteikti prasmę savo gyvenimui 


Galbūt gražiausias žmogaus apibūdinimas - „prasmės teikėjas“, 
prasmės gamintojas, kaip sako filosofai anglosaksai (angl. sense maker). 

Psichoterapeutai dažnai girdi pacientų nusiskundimų dėl „egzisten- 
cinės tuštumos“ pojūčio, kurį, pasirodo, pakelti daug sunkiau, negu 
galim manyti. Pasak graikų filosofų, „geras“ gyvenimas yra ne tik tas, 
kuriame netenka kentėti, bet ir tas, kuris turi (arba atrodo turintis) 
prasmę. 

Gyvenimo tuštumos pojūtis gali būti laikinas kaip liūdesys, vie- 
ną dieną praslenkantis šešėlis. Tada šis reiškinys mums naudingas: 
mąstom ir suvokiam liūdnus pasaulio dalykus... Jis rodo aiškų protą, 
sukuria abejonę, išsaugo mūsų gebėjimą kvestionuoti, net kelti klau- 
simus, kokią prasmę norim suteikti savo gyvenimui. Žodžiu, tai aki- 
mirka, kai mūsų vidinis gyvenimas subtiliai susireguliuoja. Pamažu 
randam išeitis, paaiškinimus, veiksmus, susikuriam iliuzijas, dar neži- 
nia ką, kas vėl pastūmėja judėti į priekį. Grįžta gera savijauta, o su ja 
ir mūsų gyvenimo energija. 

Tačiau kartais gyvenimo skonio praradimas, ši egzistencinė ageu- 
zija, nesitraukia tarsi liga. Tai gali būti emocinių sutrikimų, tokių kaip 
depresija, pasekmė; viena veikia kita ir stiprėja: kadangi man depre- 
sija, nerandu gyvenimo prasmės, o kadangi mano gyvenimas neturi 
prasmės, man depresija... 

Priešingai, ieškoti gyvenimo prasmės yra stiprus apsisaugojimo 
nuo psichologinių sutrikimų veiksnys. Daug genialių menininkų ir kū- 
rėjų kompensavo savo psichikos sutrikimus ir pažeidžiamumą neįtikė- 
tinai save realizuodami - tai suteikė prasmę jų gyvenimui ir apsaugojo 
nuo pasinėrimo į beprotybę. Šis požiūris man atrodo įtikinamesnis 
negu jų genialumo aiškinimas psichiniu pažeidžiamumu: manau, kad 
veikiau prasmės paieškos, kurias lėmė genialumas, juos ir apsaugojo 
nuo blogiausios baigties (kokia ištiko daugybę nežinomų žmonių, 
pripildžiusių psichiatrijos ligonines ir prieglaudas). Šiaip ar taip, šian- 
dien yra daug psichologijos mokslo darbų, tiriančių gyvenimo pras- 
mės klausimą, jis nebepriskiriamas vien religijos ir filosofijos sritims.! 

Gyventi aiškiu protu, vadinasi, stengtis suprasti mus supantį pa- 
saulį, stengtis atsakyti į klausimą „kodėl?“ Nuolat aiškintis keletą da- 
lykų keliais lygmenimis: 

- Žvelgti giliau negu paviršius, toliau negu artimiausia akimirka. 
Ką iš tikrųjų slepia mano poreikiai, motyvai, svajonės? 

- Stengtis rasti visų savo gyvenimo poelgių ryšį, nuoseklumą, tai 
yra tarpusavyje susieti, kas atskira. Ar mano gyvenimas paklūs- 
ta kokiai nors logikai? Ar aš vien atsiliepiu į prašymus, paklūs- 
tu savo impulsams kaip lapas vėjyje? 

- Pasinaudojant nuoseklumo poreikiu, kuris atrodo esminis žmo- 
gui,' susikurti tvirtumo viziją: ir vertybių, ir daiktų, ir savo asme- 
nybės. Ar aš bėgant metams tebesu tas pats žmogus? Ar tapau 
toks, koks norėjau būti? 


Prasmės paieškos skatina suvokti, kad mūsų veiksmai ir emo- 
cijos susiję su tuo, kas universalu. Mano trumpame pasakojime abi 
sesutės miglotai suvokia — tai matyti iš tėvui skirtos pašaipos, - kad 
tarp jų yra žmogiškasis ryšys. Tėvas, norintis jas išmokyti abipusės 
pagarbos, siekia kiek daugiau, negu nusipirkti ramybę (tik nereikia 
riksmų! tik nereikia ginčų!), jis stengiasi savo vaikus auginti žmoni- 
jos atstovais. Ugnis, kuri liepsnoja židinyje, tai žmogaus, kuris nukir- 
to medį ir išrado židinį, protas ir gamtos turtas, ir valia išgyventi per 
šaltį ir t. t. Prasmės svaigulys... Dar ir saugumo jausmas, kad nesam 
našlaičiai šioje žemėje, tuo atveju, jei nebūtų Dievo. 

Tačiau prasmės paieškos ir jos suteikimas neturi likti vien sąvo- 
kos, šie dalykai padės mums tik tuomet, jei bus praktikuojami, - kaip 
kasdieniais veiksmais įprasminti savo gyvenimą? 


Suteikti prasmę kasdieniams veiksmams 


Sustabdyti savo minčių tėkmę, atsiriboti nuo blaškiklių. Jei ko 
nors lūkuriuojam laukiamajame, negalvoti apie laikraščio skaitymą, 
atsitolinti nuo irzlių minčių, kai kitas vėluoja. Kvėpuoti ir pagalvoti, 
kaip pilnatviškai išgyventi šią akimirką. Susitelkti į savo kūną, pato- 
giau įsitaisyti, giliau kvėpuoti, šypsotis - kodėl gi ne? Žodžiu, daryti 

kažką „pilnatviškesnio“ ir esmingesnio užuot ryte rijus nereikalingą 
žurnalų informaciją arba pasidavus kylančiam erzeliui, kad gydytojas 
ar odontologas verčia laukti. Įsisągmoninti, kad esu gyvas. Kad manim 
rūpinsis žmogus, kompetentingas savo srities žinovas, ir savo išma- 
nymu, kurį jam perdavė kiti žmonės, gydys nepažįstamą žmogų... 

Dažnai užduoti sau klausimą, kokia yra to, ką darom arba iš- 
gyvenam, prasmė. Prasmė arba prasmės. Net kai iš pažiūros jos labai 
nedaug arba visai nėra... Visa tai galima daryti atliekant veiksmus, 
minėtus ankstesniame skyriuje apie buvimą šioje akimirkoje. Tam, 
kad savo gyvenimo akimirkoms suteiktume prasmę, iš pradžių, žino- 
ma, reikia išmokti kreipti į jas dėmesį. Vaikščiojant miške, plaunant 
indus, keliaujant nuo vieno taško iki kito, dirbant darbą, rūpinantis 
kitais žmonėmis, laukiant susitikimo. 

Atkreipkite dėmesį, kad čia nekalbam apie tiesioginį savivertės 
sutrikimų gydymą nei apie kovą su neigiamomis mintimis, kylančio- 
mis dėl depresijos ar nerimo ligų. Galimas dalykas, kad suteikti savo 
skausmui prasmę kartais būna terapiška.? Bet tam, be abejonės, reikia 
psichoterapeuto pagalbos. Kitu atveju tokie veiksmai kaip „suteikti 
skausmui prasmę“ gali pasirodyti nelabai paveikūs... Arba turėtų būti 
jau seniai įsigalėjusios tikėjimo sistemos, tokios kaip religija, dalis: 
suteikti — arba tikėtis suteikti — savo kančiai prasmę gali būti būdas 
ją palengvinti. Iš tiesų čia kalbam apie „įprasminimo darbą“, kurį 
reikėtų atlikti prevenciškai: ar tomis valandėlėmis, kai jaučiamės 
visai gerai, galėtume nors retkarčiais imtis tokių apmąstymų, kad iš 
dalies apsisaugotume nuo tuštumos jausmo, visada gresiančio mūsų 
gyvenime? Šitoks mąstymas prasmės link nėra nuolatinė būtinybė, 
bet ilgainiui - taip. Įprasminimas negali būti nesiliaujantis proce- 
sas: jis būtų sekinantis ir tikriausiai nenaudingas. Bet juo dažniau 
kartojamas, juo naudingesnis kaip psichinės higienos veiksnys. Mes 
jau seniai nebe vienaląsčiai, kurie gyvuoja automatiniu režimu stimu- 
las-atsakas. Bet saugokitės ir priešingo pavojaus - pasiduoti „pras- 
mės karštinei', kuri skatintų kiekvienam atsitiktinume, rikte, ligoje, 
kasdienybės įvykyje ieškoti paslėptos prasmės. Čia mes kalbam ne 

apie paslėptą, o apie pamirštą prasmę. Juk pamirštam, kad iš pradžių 
žodžiai „laba diena“ reiškė nuoširdų palinkėjimą, kad žmogui, kuriam 
skiriam šiuos žodžius, būtų dovanota gera diena... 

Suteikti prasmę galima visiems kasdienybės veiksmams, pavyz- 
džiui, valgymui - tą galima nesunkiai suprasti — arba valgio gamini- 
mui - tai gali būti vargas arba malonumas. Prancūzų požiūris į maistą 
sunkiai suvokiamas amerikiečiams ir žavi tuos specialistus, kurie, pa- 
vyzdžiui, stengiasi paaiškinti, kodėl santykiškai retai (tai gali neilgai 
trukti...) Prancūzijoje, palyginti su Jungtinėm Valstijom, pasitaiko 
antsvorio ir nutukimo problemų. Nors prancūzai daug labiau domisi 
maistu... Vienas šių mokslininkų suformulavo hipotezę,* kad prancū- 
zai valgymą laiko savitiksliu, valgo lėčiau, stengiasi sukurti malonią 
atmosferą bendrauti ir pan. Tai yra jie skiria daugiau dėmesio viskam, 
kas susiję su maistu, ir maistui suteikia daugiau prasmės. Gal todėl 
visiškai sąmoningai suvalgyti patiekalai gerai veikia medžiagų apy- 
kaitą, o gal tiesiog todėl, kad prancūzai ne kemša maistą, o skanauja 
patiekalus. 

Man yra tekę šia tema kalbėtis su pacientėmis, mamomis, kurioms 
kartais kildavo jausmas, kad gyvena nevisavertį gyvenimą todėl, kad 
norėdamos nenutolti nuo vaikų atsisakė profesinės karjeros. Mamų 
savivertė nebuvo pakankamai svari, palyginti su šiandien visuome- 
nėje vyraujančiu įsitikinimu, kad savęs realizavimas vyksta per dar- 
bą. Tačiau jos pamiršo, kad vaikų auginimas yra toks pat socialiai 
vertingas statymo ir kūrimo darbas kaip gerai atliekamos pareigos 
įmonėje. Kodėl dažniau ir dėmesingiau nepažvelgiame į šią savo 
gyvenimo sritį? Terapijų metu nesiekiu raminti arba pritarti kokiai 
nors socialinei tvarkai sakydamas: „Jūsų vieta šeimoje, nėra ko gai- 
lėtis“ Mano tikslas - padėti joms atsiremti į tai, ką nuveikė atlikda- 
mos mamos vaidmenį šeimoje, kad labiau pasitikėtų savo gebėjimais 
kurti ir daryti kitus dalykus gyvenime, kai vaikai užaugs. Jei jos nori 
rasti darbą, kam žvelgti į savo, kaip mamos, praeitį vien menkina- 
mai? Požiūris į tėvų darbą turėtų būti panašus: vaikams skirtas laikas 
nėra prarastas nei jiems, nei, suprantama, mums (jie mus moko), nei 

visuomenei (mylimi, išauklėti vaikai užaugę bus geri jos nariai). Ta- 
čiau tokios kasdienės užduotys yra kaip debesys ar dangaus platybės, 
į juos nebežiūrim, nebesigrožim, nes jie - kasdieniai... „Žiūrėti į 
mūsų pasaulį akylai, su užuojauta, pagarba, iš tolo - štai kas yra iš- 
mintis“, - sakė viename pokalbyje choreografė Carolyna Carlson, ir 
dar ji kalbėjo apie „įprastą grožį > 


Daugiau negu savivertė 


Buvimas dabarties akimirkoje, suvokimas, kad esi gyvas ir veiki kaip 
gyvas žmogus, susieja su tuo, kas universalu... 

Gyvenime svarbu ne vien savivertė, bet ir tokie dalykai kaip po- 
reikis jausti, kad žmonių bendruomenėje esi vertinamas ir turi vietą. 
Dar poreikis jausti, kad gyveni, turintis ir gyvūniškas, ir dvasines išta- 
kas. Neprarasti su tuo ryšio yra svarbiausia. Galbūt tai net puoselėja 
ir lavina giluminę savivertę... 

Prasmės paieškos prisideda prie savivertės ugdymo, panašiai kaip 
geros savijautos ir laimės siekis.“ Prasmės kupinas gyvenimas - kaip 
didvyrių — arba gyvenimas ryžtingai atsisakant savivertės siekio — 
kaip šventųjų — gali nebūti laimingas ir harmoningas. Tačiau būtų 
gaila, jei laimingam ir harmoningam gyvenimui, kokį lemia gera sa- 
vivertė, stigtų prasmės. 


KETURIASDEŠIMT KETVIRTAS SKYRIUS 


Nuolankumas: 
kiek iš savęs išsilaisvinti? 


Nuolankus žmogus nelaiko savęs žemesniu už 
kitus ir nenori toks būti - jis liovėsi laikyti save 
aukštesniu ir norėti toks būti. 


ANDRĖ COMTE-SPONVILLE, 
Filosofijos žodynas 


Per vieną atsiskyrimo praktiką, kurią atlikau pas benediktinų vienuo- 
lius, vienuolyno bibliotekoje aptikau keistą knygą. Pamiršau pavadi- 
nimą, turbūt kažkoks panašus į „Keliauti link Dievo“, bet nesu tikras. 
Tačiau jos autoriaus nepamiršau — Kartūzų vienuolis. 

Nėra autoriaus pavardės? Vartau, sklaidau knygą manydamas, kad 
galų gale rasiu informacijos apie santūrųjį autorių. Bet ne, daugiau 
nieko. Tada mane apima akimirkos svaigulys. Visi sakosi esą kuklūs, 
bet iš tiesų nė vienas toks nėra ir nė vienas nėra toks iki galo. Bet būti 
ir rodytis kukliems mums malonu, kaip ironiškai pastebėjo Jules'is 
Renard'as „Dienoraštyje“: „Puikuojuosi savo kuklumu...“ Niekas ne- 
gali arba labai nedaugelis iš tiesų pasirengęs atsisakyti savivertės iki 
trupinėlių. Knygą parašiusiam vienuoliui pavyko atsiriboti nuo socia- 
linio įvertinimo, pagundos matyti savo pavardę ant knygos viršelio. 
Prisipažinsiu: man, laikančiam save (gal klaidingai) veikiau kukliu, 
niekada neatėjo į galvą išleisti knygą, ant kurios viršelio autoriaus pa- 
vardės vietoje būtų parašyta tik „Psichiatras“. 

Tada atsisėdau tuštutėlėje ir tylioje bibliotekoje su knyga rankose 
ir ėmiau galvoti apie to kartūzų vienuolio poelgį (šis krikščioniškas 
religinis ordinas turbūt labiausiai išplėtojo tylėjimo ir vienatvės įža- 
dus). Galvojau, kad už šio veiksmo slypi ne noras marintis ar nubaus- 
ti save už puikybę praeityje, o veikiau džiugi intencija. Tikriausiai 
tai lengvas atlikti ir paprastas veiksmas tam, kuris pasiekė neįprastai 
aukštą išminties ir atsižadėjimo pakopą. O už šio veiksmo, buvau tik- 
ras, gudriai paslėptas lūkestis, kad nedidelis skaitytojui sukeltas ne- 
aiškumas bus naudingas. Geriausios pamokos - tai pavyzdžiai. 


Nuolankumas ir jo ryšiai su saviverte 


„Nuolankumas yra sielos kuklumas“, - sakė Voltaire'as. Nuolanku- 
mas (humilitė) - ši nedidelė pastanga ramiai pripažinti savo ribas 
ir netobulumą jokiu būdu nėra sietina su troškimu nusižeminti 
(humiliation), nors etimologiškai šie žodžiai artimi, abu prancūziš- 
ki žodžiai kilę iš lotyniško humilis (nuolankus, žemas, arti žemės), 
ošis - iš humus (žemė). 

Nėra nieko, kas būtų taip toli nuo geros savivertės kaip puikybė, 
jau daug apie tai kalbėjom. O nuolankumas yra daugiau nei palankus 
gerai savivertei! - jis yra pati jos esmė. 

Nuolankumas veda į laisvę - jis suteikia galią nepriklausyti nuo 
savo įvaizdžio ar konkurencinio spaudimo. Jis leidžia gyventi atviru 
veidu, nesistengiant rodyti savo „gerosios pusės“. Jis varžo polinkį 
vertinti, todėl lengviau atsiverti naujoms idėjoms, didina grįžtamo- 
jo ryšio imlumą, susidomėjimą viskuo, kas nėra „aš“. Jis nesietinas 
su nesirūpinimu savimi ar panieka sau, tik palaiko rūpinimąsi savimi 
nesididžiuojant ir tyliai, nebent tam tikroje situacijoje prireiktų elgtis 
kitaip. Dar jis skatina veikti, nes nežadina noro sublizgėti, neverčia bi- 
joti nesėkmės. Taikliai apie nuolankumą yra pasakęs Saint-Exupėry: 
„Suprantu nuolankumo prasmę. Tai nėra savęs juodinimas. Tai 
yra pats veikimo principas“ 

Nuolankumas yra galimas dvasingumo skatintojas?, jau minėjom, 
kad jo esmė - priimti viską, kas mus pranoksta ir pasirodo didžiau už 
mus, ir su tuo siekti ryšio. Stoti į akistatą su tuo, kas už mus didesnis 
ir gamtoje, ir tarp žmonių, labai naudinga savivertei... 

Nuolankumas dar yra ir socialinių ryšių veiksnys — gali veikti ne 
tik vertikaliai, kaip dvasingumo plotmėje, bet ir horizontaliai - atver- 
ti mums visuotinį suvokimą, kad kiekvieną žmogų su kitu dabarties ir 
praeities žmogumi sieja artumo ir brolybės ryšiai. Tokia Paulio Valėry 
žodžių prasmė: „Kuklūs yra tie, kurių buvimo žmogumi jausmas 
pranoksta buvimo savimi jausmą. Jie dėmesingesni savo panašu- 
mui į tai, kas bendra, negu savo skirtumams ir kitoniškumui.“ 


Tikras ir apsimestinis nuolankumas 


„Kuklumas didiesiems. Sunku būti kukliam, kai esi niekas“, - rašė 
Jules'is Renard'as „Dienoraštyje“. Nuo seno egzistuoja elgesio bū- 
dų, kupinų nuolankumo, kuris iš tiesų kyla vien dėl oportunizmo 
arba utilitarizmo. Kai karaliaus dvare geru tonu buvo laikoma de- 
monstruoti savo tikėjimą, kai kurie dvariškiai tiesiog akį rėžiančiai 
naudodavosi nuolankumo atributais, tad negailestingasis žmogaus 
silpnybių metraštininkas La Rochefoucauld rašė: „Nors puikybė per- 
simaino šimtais įvairiausių būdų, ji niekada nebus geriau pasislėpusi 
ir apgaulesnė negu tada, kai dangstosi nuolankumu.“ 

Ir mūsų laikais vertinamas nuolankumas, jis tampa poza. Prisi- 
menu vieną gana linksmą rašinį (regis, tai buvo rašytojo Frėdėrico 
Beigbeder kronika žurnale „Lire“), kuriame paryžietis dendis, nuo- 
latinis renginių lankytojas, rašė, kad dabar, kai koks nors nepažįsta- 
mas žmogus atidžiai jo klausosi ir elgiasi labai mandagiai, jis galvoja: 
tas tipas tikriausiai garsus, kad taip elgiasi, tai nenormalu, jis, matyt, 
vaidina spektaklį „išlik paprastas ir malonus sulaukęs pasisekimo“ 
minioje narciziškų žmonių, kuriems rūpi vien jie patys, jų įvaizdis ir 
daromas įspūdis... Apsimestinis žvaigždžių kuklumas neabejotinai 

yra mados dalykas.? Bet apskritai - tebūnie kuklumas mada, tai ge- 
riau negu arogancija. „Atsiklaupkite, ir tikėjimas ateis“, - sakė Pas- 
calis. Gal apsimestinio nuolankumo apraiškos padarys poveikį mūsų 
televizijos studijų „vipams“? Gal atskleis jiems tikrojo nuolankumo 
džiaugsmus? 

Nuolankumas simuliuojamas dar ir todėl, kad jis yra šiuolai- 
kinė (ir, be abejonės, amžina) nuoširdžiai branginama socialinė 
vertybė: atliktas tyrimas su 127 studentais? parodė, kad jie nė kiek 
nesieja nuolankumo su savęs žeminimu ir žvelgia į jį labai palankiai: 
kai reikėjo prisiminti su nuolankumu susijusių situacijų, dažnai pri- 
simindavo sėkmės atvejus, ne vien nesėkmes. Nuolankumas labai 
menkai jiems asocijavosi su gebėjimu lyderiauti. Tačiau tų studentų, 
kurių savivertė aukščiausia, požiūris į nuolankumą buvo palankiau- 
sias, o narciziškesni studentai žvelgė į jį veikiau neigiamai. 


Už nuolankumo praktiką 


Nuolankumas, apsaugantis nuo puikybės ir pasipūtimo, nėra dova- 
na, jis negali atsirasti vien pareiškus ketinimą, jam išsiugdyti reikia 
nuolatinių apmąstymų ir praktikos. Tačiau nebūtina atsisakyti gy- 
venti normaliomis sąlygomis (tik vienuoliai gali tam ryžtis). Nereikia 
ignoruoti savo poreikių ir siekių. 

Amerikietis Billas Wilsonas, Anoniminių alkoholikų draugijos 
įkūrėjas, suprato, koks svarbus nuolankumas gydant šią priklausomy- 
bę.? Iš visų principų, kuriais vadovaujasi, AA pačiu pirmuoju laiko šį: 
„Mes sutinkam su tuo, kad esam bejėgiai prieš alkoholį - kad nusto- 
jom valdyti savo gyvenimą.“ Aiškiu protu suvokti savo ribas ir pripa- 
žinti, kad reikia pagalbos, yra svarbiausia pakopa, kurią tenka įveikti 
daugybei pacientų, turinčių bėdų dėl alkoholio. 

Tačiau galima imtis ego valymo pratimų ir nelaukiant, kol sutri- 
kimas paūmės taip, kad taps panašus į sukeliamą alkoholizmo. Visai 
neblogai retsykiais priversti savivertę laikytis dietos. Daryti gera 

ir tuo nesididžiuoti, nesinaudoti savo įvaizdžiui gerinti. Išklausyti 
mums sakomą kritiką nepertraukiant, iki galo. Ne visada eiti medžioti 
komplimentų, paprasčiausiai savęs paklausti: „Padariau tai tam, kad 
mane šlovintų, ar todėl, kad tiesiog reikėjo?“ Nepirkti ko nors, ką ke- 
tinom. Arba nupirkti ir atiduoti gatvėje sutiktam ar artimam žmogui. 
Mano močiutė gyvenimo pabaigoje gana greitai kitam žmogui perdo- 
vanodavo savo gautas dovanas. Kai kuriuos šeimos narius tai suerzin- 
davo, bet šitaip dovana suteikdavo džiaugsmo mažiausiai du kartus... 

Kartais tokia nuolankumo praktika tampa nesusipratimų šaltiniu. 
Pamenu, kartą buvau politiko Bernardo Kouchnerio ir Matthieu 
Ricardo, budistų vienuolio, diskusijoje apie humanitarinę pagalbą. 
Kai Matthieu pagal budistų tradiciją šlovino ego atsisakymą, Kouch- 
neris pasipriešino, sunerimęs vien nuo minties, kad galima atsisakyti 
savo ego. Sakysit, politikui taip elgtis normalu, bet jie tikriausiai kal- 
bėjo apie skirtingus dalykus ir siekė skirtingų tikslų: vienas troško 
valdyti save, o kitas norėjo ginti savo idealą.“ 

Pagaliau reikia nepamiršti praktikuojant nuolankumą įsiklausyti 
į kitų siunčiamą žinią, leisti kitiems daryti mus nuolankesnius, prie- 
šingai nei liudija šis trumputis mielas įrašas vienuolyno metrašty- 
je:" „Teotimas visada smagiai prisimena senąjį Abą Leonidesą, kuris 
mėgsta sakyti: „Aš asilas, aš kvailys, vargšas žmogus, nusidėjėlis, aš 
paskutinis“, ir taip save plakdamas švelniai šypsosi. Bet yra vienas da- 
lykas, kurio Aba Leonidesas pakęsti negali: kad jam darytų pastabas. 
Jei kas užsimena pastebėjęs jo klaidelę, nedidelį trūkumą, jis ima širs- 
ti ir iki ausų išrausta. Jis užsispyręs ugdyti savo nuolankumą vienas.“ 


Nebesirūpinti dėl daromo įspūdžio 
Vaikams suteikta malonė užmiršti save... 
Koks gyvūniškas grožis kyla iš žmogaus, kai jis nejaučia nerimo — 
nėra pačios sąmonės - dėl savo įvaizdžio ir į save nukreiptų žvilgs- 


nių. Dauguma šios malonės netenkam paauglystėje. O kartais dar 

anksčiau. Kaip liūdna matyti, kad daugelis šiuolaikinių vaikų užkrės- 
ti televizijos ir reklamos, kuriose tiesiog knibžda sumanių pamaivų 
beždžioniūkščių, užvaldyti beprotiško fotografavimo ir filmavimo 
reflekso (na ir keisti tėvai, kurie daugiau filmuoja laimingas šeimos 
gyvenimo akimirkas, negu jas išgyvena...). Dauguma vaikų jau per- 
nelyg gerai supranta, kas yra įvaizdis, ir ima pozuoti - štai ir nebėra 
tos malonės. Maža to, ateityje ir jų savivertė priklausys nuo vienos 
apgailėtiniausių ir tironiškiausių aplinkybių - įvaizdžio... 


„Aš esu dienos patiekalas“ 


Mes siekiam „aš ramybės“, tačiau ji neturi būti siejama su visišku sa- 
vęs atsisakymu. Tiesiog būti „geru žmogumi“... Pamenu, kartą skaičiau 
Mathilde Seignier, jaunos aktorės, gyvybingumo, jėgų ir paprastumo 
kupinos moters, interviu.* Atsakydama į žurnalisto klausimą, ji ištarė 
nuostabią frazę: „Koks yra Seignier darbo stilius? Hmm... Tokio nėra. 
Mes vaidinam situacijas, ir tiek. Aš neintelektualizuoju, nepasikliauju 
smegenimis. Esu kaip gyvūnas. Aš esu dienos patiekalas!“ Ši formu- 
luotė viską pasako apie nuolankumą kasdienybėje. Dienos patiekalas — 
gerai, paprasta, gardu, neįmantru (dažniausiai jį užsisakau, o jūs ne?). 
Sutikti būti paprastam - tai nepaprasta. 


KETURIASDEŠIMT PENKTAS SKYRIUS 


Savivertė, gyvenimo prasmė 
ir mirties baimė 


Nors einu per tamsiausią slėnį, nebijau 
jokio pavojaus, nes tu su manimi... 


BiBLIjA, Ps 23, 4 


Kas gi mes, jei ne mirties apsėsti gyvieji? 

Nuostabiame, iš vėžių išmušančiame apsakyme „Ivano Iljičiaus 
mirtis“ Tolstojus pasakoja apie mirtina liga (greičiausiai virškinamojo 
trakto) sergančio žmogaus paskutines dienas. Jos kupinos siaubingų 
fizinių skausmų ir dvasinio nerimo: Ivanas Iljičius blogai mirs, nes blo- 
gai gyveno. Jis nedarė bloga, buvo teisingas ir sąžiningas žmogus, beje, 
iš profesijos teismo valdininkas. Bet jo gyvenimas neturėjo prasmės, 
Ivanas Iljičius apsiribojo tuo, kad atlikdavo, ko visuomenė ir artimieji 
išjo tikėjosi, gyveno vadovaudamasis išorinio padorumo ir materiali- 
nio korektiškumo nuostatomis. O artėjant mirčiai viskas subyra. „Ne- 
beįmanoma, ne, nebeįmanoma toliau gyventi, kaip iki šiol gyvenau ir 
kaip mes visi gyvenam, - rašė Tolstojus vieno iš pirmųjų šio kūrinio 
variantų epigrafe.! Dar ir šiandien apsakymas „Ivano Iljičiaus mirtis“ 
mus sukrečia, kaip Tolstojų sukrėtė jo rašymas. Nes jis mirtį įkelia į pa- 
čią mūsų gyvenimo šerdį. O kartu su mirtimi — ir gyvenimo prasmės 
klausimą. Tuo kartais taip mažai tesirūpinam, esam pasinėrę į pastan- 
gas užmiršti artėjančią mirtį. Tai neįmanoma. Visi gyvūnai mirtingi, 

o mes, žmonės, vieninteliai aiškiai suvokiam, kad esam mirtingi. Todėl 
mūsų santykis su mirtimi toks svarbus visiems psichinio gyvenimo 
aspektams. Šio dėsnio poveikio neišvengia ir savivertė. Toli gražu... 


Mirties baimė padidina savivertės poreikį 


Kai kurių teoretikų nuomone ir ypač gausių eksperimentinės psi- 
chologijos darbų duomenimis - šiemet, kai rašau knygą,* jų daugiau 
negu šimtas trisdešimt, tyrimai tikrai nepavieniai ir neatsitiktiniai, - 
savivertės siekis yra būdas išstumti mirties baimę. 

Kai sustiprinama savivertė (pavyzdžiui, grįžtamasis ryšys atlikus 
asmenybės testą būna teigiamas), laikinai sumažėja vidutinis nerimo 
lygis?, taip pat ir mirties baimė.“ O kai savanoriams buvo sustiprintas 
mirtingos prigimties suvokimas, pavyzdžiui, paprašius parašyti trum- 
pą tekstą apie savo paties mirtį, šiek tiek padidėdavo ir savivertės „po- 
reikis“, tarsi ji kuo nors padėtų apsisaugoti nuo mirties grėsmės... Tie- 
sioginis minties apie savo išnykimą išgyvenimas - nelygu asmenybė 
ir aplinka - kasdieniame gyvenime sukelia įvairių reakcijų: 


- padidėja poreikis sulaukti teigiamo grįžtamojo ryšio? kompli- 
mentų ir raminamų žinučių; 

- sustiprėja troškimas turėti tvirtą nuomonę apie savo asmenį, 
polinkis būti valdingesniam ir griežtesniam ką nors teigiant ir 
ginant savo įsitikinimus;“ 

- padažnėja rizikingas elgesys, bent jau tose srityse, kuriose 
žmogaus savivertė tvirta, pavyzdžiui, vairuojant automobilį; 

- sužadinamas prabangos ir materialinių gėrybių poreikis;* pir- 
masis ryšio tarp mirties ir apetito turtams tyrimas įkvėpė tyrė- 
jus duoti jam žiaurų pavadinimą: „Laimi tas, kuris miršta turė- 
damas daugiausia žaislų..“; 

- padidėja domėjimasis kūnu, seksu, fizine išvaizda? bent jau 
tiems asmenims, kurie savivertę sieja su šiais dalykais; 

- padidėja dosnumas ir sustiprėja altruistinis elgesys — šios sa- 
vęs realizavimo sritys visuomenei daug vertingesnės negu look 
(angl. įvaizdis) arba luxe (pranc. prabanga)! Siurrealistinis 
(netyčinis?) kruopštaus mokslinio tyrimo humoras: viename 
iš tyrimų, kuris įrodė, kad vadinamasis prosocialus elgesys ak- 
tyvėja sustiprėjus „mirtingumo pojūčiui, žinutė „tu mirtingas“ 
būdavo aktyvuojama tai kalbinant tiriamuosius prie laidojimo 
biuro vitrinos, tai „mirčiai neutralioje“ vietoje.'? Mirčiai neu- 
tralios vietos pasirodė esančios ne tokios naudingos... 


Nebebijoti mirties 


Numalšinus mirties baimę gerėja savivertė, ji pasidaro nuosaikesnė, 
mažiau gynybinė.!! 

Psichoterapija įmanoma padėti įveikti mirties baimę. Tačiau 
daug psichoterapeutų nedirba šia kryptimi tikriausiai todėl, kad pats 
Freudas dėl įvairių priežasčių jos netyrinėjo ir mažai apie ją užsimi- 
nė. Jo įtaka XX amžiaus psichologijai ir psichiatrijai buvo tokia, kad 
tik nedaugelis psichoterapeutų išdrįso kurti ir modeliuoti teorijas 
ir gydymo strategijas, padedančias pažvelgti į savo mirties baimę." 
Nors ši problema didelė ir yra daug pacientų, kamuojamų kaip tik 
šio nerimo. Tokio gydymo esmę lengva perprasti, tačiau skausmin- 
ga — bent iš pradžių - įgyvendinti: reikia pamažu ir reguliariai pra- 
tintis prie minties, kad visi žmonės miršta. Ir praktiškai taikytis su 
šia mintimi pradedant nuo savo paties ir artimųjų, net tų, kuriuos 
mylim labiau už viską, mirties vaizdinių. Ir vėl sugrįžtam prie būti- 
nybės priimti. 

Iki dugno išsemkim savo baimes, susijusias su saviverte, gal- 
būt ten atrasime ir mirties baimę: socialinės, regimos (atstūmi- 
mas, panieka, apleistumas). Kartais fizinės mirties baimę (ir nuo- 
jautą, kad galbūt įmanoma mirti ir iš skausmo, gėdos). Priimkime 
šias baimes ir jų vaizdinius. Štai ką apie tai rašė Saint-Exupėry: 

„Karas - tai ne pavojaus priėmimas. Ne kovos priėmimas. Kai ku- 
riomis valandomis kariui tai tiesiog savos mirties priėmimas.“ Arba 
dar, kaip sakė keistasis rašytojas Louis-Renė Des Forėts: „Nestebė- 
ti mirties ištiestame veidrodyje, kaip senstame, nemesti jai iššūkio 
skambiais žodžiais, o, jei įmanoma, priimti ją tyliai, kaip kūdikis 
lopšyje šypsosi motinai" 

Įvairiose religijose ir filosofijos sistemose, pavyzdžiui, stoikų, me- 
ditacijos mirties tema buvo labai svarbios. Garsiajame „Vadovėlyje“ 
Epiktetas taip moko: „Tegu mirtis, tremtis ir viskas, kas atrodo siau- 
binga, kasdien būna tau prieš akis, o labiausiai - mirtis“ Ir dar: „Jei 
bučiuoji savo vaiką ar žmoną, galvok, kad bučiuoji žmogų, tada, jei 
jis ar ji mirs, nebūsi sukrėstas“!* Nebūti sukrėstam, jei tai atsitiks? 
Palikim tai Epiktetui... Tačiau nebūti pirma laiko sukrėstam mirties 
galimybės - tai mums pasiekiama. Kaip treniruotis? Yra tiesiog pa- 
prasčiausias pratimas: jei mirsiu po savaitės, kas man atrodys svar- 
biausia? Ką norėsiu paskutinį kartą sutikti ir apkabinti? Kokias vietas 
dar kartą pamatyti? Kokią veiklą išmėginti? Ir visa tai padaryti per 
artėjantį mėnesį arba metus... 

Taigi, turim galvoti apie mirtį kasdien, kad nebebūtume žais- 
liukai savo baimių gniaužtuose, ypač kai jos tokios įspūdingos 
ir esminės kaip baimė išnykti: šioje srityje užmarštis ir išstūmi- 
mas nieko gero neduos! Tačiau, kai šios baimės, pažintos ir pamažu 
numalšintos, atsiduria savo vietoje, atsiranda daug privalumų - tai 
gali paliudyti visi, kas pasveiko nuo mirtinos ligos. Ligos patirtis, jei 
ji išgyventa jautriai ir su ja susitaikyta, suteikia įsisągmoninimą, kad 
gyvenimas galų gale tik nuolatinis atidėjimas ir reikia gyventi pilna- 
tviškai. Daugeliui žmonių tai atveria anksčiau nė nejįtartus gebėjimus 
gyventi." „Aš pasiruošusi mirti, - pasakoja Lydie Violet, nuoširdžios 
ir gražios knygos apie santykį su liga, smegenų augliu, autorė.!* — 
Draudimas, testamentas - viskas sutvarkyta. Tai aišku, paprasta, tai 
tiesiog niekis. Nuo tada, kai susirgau, gyvenu santarvėje su savimi. 
Dabar neleidžiu laiko ruošdamasi mirčiai. Viskas jau sutvarkyta. Ne- 
begalvoju apie metų skaičių, tiesiog gyvenu“"" 

Ar savivertė gali priversti mirties baimę 
atsitraukti 


Yra ir kita išeitis kovoti su šia baime - tikėjimas pomirtiniu gyveni- 
mu. Ir šiuo atveju įvairiomis eksperimentinėmis manipuliacijomis 
(duodant tiriamiesiems paskaityti trumpų įtikinamų tekstų apie gy- 
venimo po mirties tikimybę ar jos nebuvimą) galima padidinti arba 
sumažinti savivertės poreikį.'* Tiesa, atkreipkim dėmesį, kad kitokie 
mėginimai savivertę panaudoti tanatoraminamajai (gr. thanatos — 
mirtis) funkcijai atlikti ne tokie sėkmingi, kaip rodo keli tyrimai. 
Antai dalyvavimas sporto aistruolių grupėse, pavyzdžiui, danų fut- 
bolo komandos!*: sirgalių prisirišimas prie komandos didėjo priver- 
tus juos galvoti apie savo mirtį; tačiau vos komandos rezultatai im- 
davo blogėti, sirgalių palankumas mažėdavo ir pereidavo... krepšinio 
komandai! 

Mat savivertė, gebanti daryti reguliuojamąjį poveikį nerimo (ypač 
susijusio su mirties ir ligos baimėmis) valdymui apskritai, negali veik- 
ti, kai jo kilmė neaiški.'? Apsauginis poveikis bus stipresnis ir ilgesnis 
tikriausiai tada, kai žmogaus savivertė ne tik aukšta, bet ir stabili bei 
rami. Pernelyg pažeidžiama ir gynybinė savivertė, kad ir kokia aukšta 
būtų, tikrai neatliks tokios funkcijos. Ji leistų mums tik gudrauti arba 
įvairiais būdais išsisukinėti atsidūrus akistatoje su gyvenimo ir mir- 
ties baimėmis. 

Jau įsitikinom, kad kantriai ugdoma ir įvairiomis jau aptartomis 
kryptimis lavinama savivertė yra visai netoli tam tikro dvasingumo 
be Dievo (beje, ji netrukdo tikėti Dievą...). Ir religinis, ir pasaulietinis 
dvasingumas keletą pastarųjų metų buvo išsamiai tyrinėjamas kaip 
psichinės sveikatos veiksnys.?! Turbūt geriausiai jį apibūdina troš- 
kimas ar veikiau poreikis susitikti su aukštesniu už save - absoliutu, 
begalybe, gyvenimo ir mirties prasme arba beprasmybe, laiku, amži- 
nybe... ir Dievo galimybe. Sėkmingas savivertės lavinimas gali mus 
nukreipti dvasingumo keliais, pastūmėti į kasdienę praktiką: „Dvasi- 

nis gyvenimas yra psichinis nusiteikimas kiekvieną akimirką. 

Andrė Comte-Sponville'is, ateistas, šviesiai aiškina: „Dvasingu- 
mas be Dievo? Tai būtų veikiau imanencijos negu transcendencijos, 
meditacijos veikiau negu maldos dvasingumas“? Imanencija - visko 
buvimas viskame, o transcendencija teigia žengimą į aukštesnę sritį. 

Kaip ir savivertė - ją reikia pasiekti ir ramiai pamiršti atsigręžus 
į kiekvieną paprastą kasdienybės dalyką... Ramus artėjimas prie 
savivertės tam tikra prasme yra dvasinės paieškos, tai yra jos 
susijusios su mūsų dvasia. Savivertės aktualizavimas (ji nyksta ir 
tampa pažeidžiama dėl pasikartojimų ir stereotipų) taip pat yra rami 
zetetika (gr. zetetikos - mėgstantis ieškoti). Štai kodėl niekada taip ir 
nebaigsit reikalų su saviverte. Todėl bus labai įdomu... 


KETURIASDEŠIMT ŠEŠTAS SKYRIUS 


Senasis arabas ir televizija 


Mano brangusis draugas Ėtienne'as... 


Charizmatiškas krikščionis, kuris nesigirdamas įgyvendina savo tikė- 
jimo priesakus. Prieš keletą metų, sukrėstas motinos mirties, anksti 
netekęs tėvo, jis nusprendė tapti savanoriu paliatyviosios pagalbos 
centre. Jam patiko sumanymas lydėti žmones iki mirties vartų. Jis at- 
mintinai moka (kaip ir aš) visas Georges'o Brassenso dainas apie mir- 
tį, giltinę, duobkasius ir t. t. Jis dažnai mąsto apie mirtį, anapusybę, 
amžinybę, prisikėlimą, amžinąjį gyvenimą, visus panašius dalykus. 
Mano draugas Ėtienne'as galvoja apie tai ramiai, nes tiki, jo tikėjimas 
kaip uola, tvirtas ir nepajudinamas. 

Jo savivertė? Nežinau kitos tokios tvirtos. Ir taip gerai veikiančios. 
Ėtienne'as niekada nekelia balso, bet visi jo klauso. Darbe Ėtienne'as 
niekada, atrodo, nepersistengia, bet tai, ką daro, jam dažnai sekasi. 
Beveik visada. Kai nesiseka, Ėtienne'as pasišaipo iš savęs nuoširdžiai 
šypsodamasis, primerkęs akis. Jis širdingai juokiasi iš savęs, neno- 
rėdamas apsimesti ar vaidinti filosofą, pralaimėjusį geruolį. Jam 
nusispjaut į necharakteringus vaidmenis. Niekada nemačiau jo vai- 
dinant, jokio vaidmens. Jis su visais ir visomis aplinkybėmis išlieka 
toks pat. Nesikeičia jo balsas, žvilgsnis, gestai. Trumpai tariant apie 

jo nesėkmes - šiek tiek nukrypau, - kai praeina nusivylimas, Ėtien- 
ne'as iš tikrųjų iš jų pasijuokia. Manau, mėgaujasi pamoka: pernelyg 
neįsikibk į sėkmę. Jis ragauja ją, gurkšnoja. Kai išsisklaido nežymus 
pradžios kartėlis, refleksinis nusivylimas, pajunta, kad skonis malo- 
nus. Itin gera savivertė daro Ėtienne'ą keistoka, unikalia asmenybe. 
Jis yra tikrai geras žmogus, o dar ir tikrai nuoširdus. Jis gali kalbėti 
tikras šiurkštybes nesistengdamas pakenkti, vien todėl, kad jos — 
tiesa, o jo manymu, tik tiesa gali padėti. Dėl to kai kurie žmonės iš 
pradžių keistai suirzta. Tačiau jei bendravimas tęsiasi, visi galų gale 
Ėtienne'ą pamėgsta. Taip yra. Tiesų ir gerą žmogų visi mylim, net jei 
jis kartais erzina. 

Dažnai su Ėtienne'u diskutuoju apie psichologiją. Kol rašiau šią 
knygą, kalbėdavomės apie savivertę. Klausinėjau apie jo savivertę. 
Jam tai nepatikdavo. Tačiau stengdavosi, nes mes draugai. Ėtienne'as 
nelabai noriai kalba apie save, bet mėgsta pasakoti, kaip žavisi kenoze 
(gr. kenoė - ištuštinti, sekinti, paversti nieku)... Kenozė yra Kristaus 
nusižeminimo būsena: jis išsižada dieviškosios prigimties, tampa 
žmogumi ir išgyvena šį būvį iki pabaigos. Ėtienne'as mano, kad keno- 
zė daug įdomesnė už savivertę. Aš manau, kad tai vienas iš išsipildy- 
mų. Pasikalbam apie tai retsykiais, kai turim laiko susitikti. 

Taigi, Ėtienne'as užsirašo savanoriu į vieną paliatyviosios pagal- 
bos centrą. Mokosi gana sudėtingų dalykų, daug psichologijos, o jos 
kaip tik visai nemėgsta (neskaitė nė vienos mano knygos, nors pa- 
dovanojau visas). O paskui pradeda dirbti. Kartą per savaitę ateina į 
skyrių, kur buvo paskirtas. Slaugytojos pasako jam vieną ar du tame 
skyriuje gyvenimą baigiančių ligonių vardus. Ėtienne'as beldžiasi į jų 
duris, siūlo pagalbą, išklausyti, žmogišką šilumą. Kartais jį sutinka 
prastokai - tai galima suprasti: tokiu gyvenimo laikotarpiu ne visada 
norisi kalbėtis su nepažįstamu žmogumi. Kartais jį priima gerai. Tai 
yra tiesiog priima. Pakviečia užeiti, atsako į klausimus, mandagiai iš- 
klauso jo prisistatymo kalbelę: „Mano vardas Ėtienne'as, aš savanoris 
palydovas, jei sutinkat, užeisiu pas jus kas savaitę, bet jūs neprivalot 
nei manęs priimti, nei kalbėti su manimi ir t. t“ 

Prieš pradėdamas dirbti Ėtienne'as nemažai apie šią veiklą mąs- 
tė. Kaip dažnai būna - ją idealizavo. Įsivaizdavo ilgus pokalbius apie 
mirtį ir gyvenimo prasmę. Ašaras, emocijas. Kaip kine arba knygoje. 
Nesakytum, kad jam tai labai patinka, bet ką gi, tiesiog taip įsivaizda- 
vo, ir viskas. Gal pasąmonėje toks darbas jam siejosi su didesne ver- 
te - savanoris paliatyviosios pagalbos skyriuje. Jam to nereikėjo, kaip 
jau sakiau, jo savivertė buvo visiškai gera. Tačiau daryti gera aplinki- 
niams - gerai mūsų ego, net jei taip elgiamės ne dėl to. 

Pamažu Ėtienne'as suprato, kad jam nebūtina kalbėtis apie gy- 
venimą ir mirtį. Nes apie tai kalbėti, kai esi paliatyviosios pagalbos 
skyriuje, gali ir nesinorėti. Be to, čia dirba psichoterapeutai. Ir mielos, 
nuostabios slaugytojos. Užeina ir šeimos nariai (deja, ne pas visus). 
Tiesa, beveik visose palatose yra televizoriai. Kai leidi ištisas dienas 
ligoninės lovoje ir žinai, kuo tai baigsis (bent tau), dažnai žiūri tele- 
vizorių. Net būdamas labai pavargęs, sumenkęs nuo ligos, metastazių 
ar skausmą malšinančio morfijaus, gali žiūrėti televizorių. Beveik visą 
laiką. Žiūrėti televizorių privalumas — nereikia jokios smegenų ener- 
gijos. Net iš viso jokios energijos. Be to, kartais gali pasnausti - žiūrė- 
dami daugumą programų to nė nepastebėsit. 

Tad štai, Etienne'as su žmonėmis, kuriuos lankė, nemažai laiko pra- 
leisdavo žiūrėdamas televizorių arba stebėdamas juos miegančius. Po 
valandėlės ant pirštų galiukų išsliūkindavo. Kartais kai kurie nubus- 
davo, vienas kitas paprašydavo neišeiti: „Ne, ne, prašom pabūti.“ Kiti 
nubusdavo, bet nieko neprašydavo. Kiti miegodavo toliau. Ėtienne'as 
visai gerai į tai reaguodavo. Dirbo iš širdies. Taip elgiasi žmonės, kurių 
gera savivertė. Retsykiais pastebėdavo, kad daro klaidų, pasakodavo 
man: „Kartais nevisiškai save pamirštu, per greitai išeinu, nes ligonis 
įgrista, arba užsisėdžiu ir jį varginu, kai man įdomu. Bet kai tai su- 
prantu ir papasakoju per savanorių susirinkimus, darau pažangą. Be 
to, galvoju apie dvasingumą: manau, kad Dievas myli mane tokį, koks 
esu. Jei būčiau geresnis, Jam būtų ne taip įdomu..“ Vis dėlto Ėtienne'as 
keldavo sau daug klausimų ir kartais man prisipažindavo, kad šita 
veikla jį truputį nuvylė. Dažnai jam į galvą šaudavo tokios mintys: 

„Ką aš veikiu šitose prišildytose palatose su žmonėmis, kuriems net 
nežinia, ar duodu ką nors, turėdamas tiek daug veiklos kitur?“ Tačiau 
jis apsisprendė būti savanoriu ir buvo toliau. Ir tęs darbą dar keletą 
metų - bent tol, kol jo paslaugų norės, - kad neliktų paviršiuje, kad iš 
tikrųjų įsigilintų į gyvenimo prieblandos prieš pat mirtį pasaulį. 

Vieną dieną Ėtienne'ą ištiko malonė. Seno pono arabo, kuris ne- 
turėjo šeimos, palatoje. Jis jau kelias savaites - tai gana retas dalykas — 
gulėjo tame skyriuje. Apskritai tai reta, kai gydymas paliatyvus... 
Ėtienne'as prisirišo prie senojo pono. Iš pradžių, per pirmus apsilan- 
kymus, jie daug kalbėjosi. Vėliau vėžys vis dėlto paūmėjo. Nepaisyda- 
mas Ėtienne'o apsilankymų. Tuomet senasis ponas nebegalėjo daug 
kalbėti, bet džiaugdavosi Ėtienne'o lankymu, buvo matyti iš akių. Tą 
vakarą televizorius palatoje rodė futbolo rungtynes. Senasis ponas 
beveik nebegalėjo jų stebėti, vis užsimerkdavo, jam buvo sunku kvė- 
puoti. Bet kai Ėtienne'as norėjo išjungti televizorių, jis prieštarauda- 
mas papurtė galvą, paskui mostelėjo jam, kaip dažnai darydavo, kad 
atsisėstų šalia, ant lovos krašto. Ištiesė jam ranką. Tada užmigo. Dar 
niekada Ėtienne'as nesijautė toks laimingas. Dar niekada taip savimi 
nesididžiavo (nors negalėjo pakęsti pasididžiavimo jausmo). Senojo 
arabo palatoje, kurį jautė matantis paskutinį kartą ir kurio ranką lai- 
kė, žiūrėdamas futbolo varžybas per televizorių, nustatytą per garsiai 
(senasis ponas jau blogai girdėjo) - labai labai per garsiai. 


Išvada 


Markas Aurelijus, Sau pačiam, dešimta knyga, tarp 170 ir 180 Kristaus 
metų.! 


„Ar būsi kada nors, o siela, gera, paprasta, vieninga, niekuo nepri- 
dengta ir aiškesnė negu tave gaubiantis kūnas? Ar paragausi kada 
laimės, kurią teikia meilė ir draugiškumas? Ar ateis toks metas, kai 
tau nieko netrūks, nieko nestokosi, nieko nesiilgėsi, netrokši nei dva- 
sinių, nei kūniškų dalykų, kad patirtum malonumą; nei laiko, kad ga- 
lėtum kuo ilgiau tais malonumais mėgautis, nei vietos, nei tinkames- 
nio krašto, nei žmonių, su kuriais sutartum? Ar būsi patenkinta savo 
esama padėtimi, ar sugebėsi džiaugtis tuo, ką turi, ar įtikinsi save, kad 
viską turi?.“ 


Mes stengiamės, Markai Aurelijau, stengiamės... 
Pažadam, kad stengsimės kaip įmanydami. 


Ramybė tavo sielai. 

